
Cuvînt înainte 


Cărţile, s-a spus cîndva nu fără eleganţă, îşi au soarta lor. 
Habent sua fata libelli. Soartă, destin al cărților — altminteri 
spus, un mod singular de a dăinui: ca un drum larg des- 
chis peste veacuri, de pildă, sau, dimpotrivă, ca o cădere 
în uitări fără remisiune, sau chiar (de ce nu?) prin reveniri 
neaşteptate ori, mai bine zis, nepresimuite. Ci, mai aproape 
de noi şi oarecum mai surprinzător, lucrurile, pare-se, 
s-au răsturnat: ca şi cum destinul, în jocurile lui de-a 
demiurgul, de-a curmezişul istoriei, s-a pus să-şi facă din 
anumite cărţi unealta sa predilectă. lată că nu numai căr- 
ile îşi manifestă destinul lor, dar şi destinul îşi descoperă 
cărțile lui. Nu vom numi aici astfel de texte, deoarece, de 
cele mai multe ori, ele nu sînt decît „pre-textul“ unei 
lucrări de alt ordin. Ne putem totuşi îngădui să între- 
zărim undeva, la orizontul cărţilor-soartă, nu atât pe soli- 
tarul visător Jean-Jacques Rousseau, nici pe îndureratul 
tînăr Werther, ci pe tumultuosul gînditor burghez german 
Karl Marx. Faptul că o carte incontestabil nu lipsită de 
valoare, dar fără vocaţie „populară“ a putut deveni, sub 
acoperămîntul ideologiei, o unealtă de destin şi, ca atare, de 
plăsmuire istorică dă, într-adevăr, de gîndit... 

Ci sînt şi alte cărţi mai calme, mai rînduite, ce îngăduie 
— sau chiar suscită —, dincolo de propriile lor intenţii, o 
lectură pusă sub semnul întrebărilor înnoitoare. Se va spune 
probabil că orice carte se cere parcursă astfel: un cititor ce 
se onorează pe sine nu poate decît să onoreze, prin acest 

chip de lectură, cartea „în chestiune“ (aceea pe care o avem 
în vedere şi, simultan, aceea pe care o supunem întrebă- 
rilor noastre). Încă mai preţios decît acest prim aspect, 
cărţile-destin prilejuiesc nebănuite întîlniri cu înţelesuri 
atât de „purtătoare-de-origini“, atît de evidente în modul 
lor propriu de a fi, încît ele nu pot fi decît trecute cu ve- 
derea şi deci redescoperite mereu, ca din nou. Cartea de faţă 
se apropie de o atare rînduială şi ţine, poate, de o asemenea 
destinaţie. 

Că o asemenea carte a putut apărea nu este pînă la urmă 
excepţional. Nu vom încerca, aici şi acum, o explicaţie a 
faptului prin, de pildă, situarea lui pur materială înlăuntrul 
epocii. Nu rămîne mai puţin limpede totuşi că, prin el 
însuşi, un asemenea text invocă tot atît pe cît provoacă 
epoca sa. Faptul că se poate corela — şi e chiar adesea ne- 
cesar — un eveniment cu mediul din care emerge nu poate 
fi contestat. Dar ne-am înşela dacă, într-un mod prea 
simplist, am reduce apariţia unui asemenea volum la un 
soi de relaţie cauzală care ar face din textul respectiv un 
produs al vremii sale. Nu de o cauzalitate materială sau 
eficientă — aşa cum ne-au învăţat să vorbim filozofii şi 
fizicienii — ar fi vorba aici, ci de o cauzalitate de un cu totul 
alt ordin, pe care trebuie s-o numim cauzalitate simbolică. 
Raponul dintre cauză şi efect, prezenţa cauzei în efect şi 
desprinderea efectului de cauză nu sînt în cazul acesta de 
natură pur imanentă sau orizontală, ci fac să se răsfrîngă, 
să se oglindească am putea spune — procesul cauzal ne- 
aparent în înfăţişarea, devenită aparenţă, pe care o ia; aceasta, 
din urmă se prezintă drept simbolul a ceea ce lucrează pe 
un alt plan. La o mult mai înaltă regiune de înţelesuri am 
regăsi aici cuvintele însele ale textului evanghelic vorbind 
despre „semnele vremii“. Timpul sau „timpurile“, eonii sau 
ciclurile prin care timpul se constituie ca o configuraţie, 
altminteri spus ca o energie activă, nu sînt doar E dati 
materiale sau imanente, ci vectorul unui sens simbolic; ele 
propun un înțeles cum spuneam mai Sus „purtător-de-ori- 
gini“: timpul lucrează prin ele ca sens, dar nu e reductibil la 
timpul cantitativ exterior. În sensul acesta, aşadar, respectînd 

— o subliniem — cerinţele modestiei care sînt şi cele ale luci- 
dităţii, această carte participă la ceea ce numeam „semnele 
vremii“, tot astfel cum de ele ţine poate, vorbind cu aceeaşi 
modestie, şi traducerea oferită acum cititorului român. 

Să nu uităm: cartea a apărut în 1948. Solidară deci cu 
o aspră şi complexă mutație care, deşi obligaţi să o re- 
ferim la cel de-al doilea război mondial tocmai încheiat, 
ţintea cu mult peste el ca semnificaţie şi finalitate. Acei 
ani extremi, exacerbaţi pînă la limita cea mai sumbră a 
distrugerii, a negaţiei, a disperării erau pe cale să se 
decanteze acum Şi să lase să se întrevadă aşteptările noi, 
încordările, dar şi nădejdile ce însoțesc aceste treceri. Ca un 
fel de pecete a acelor vremi, intrase în joc imaginea, virtual 
realizată, a dezintegrării nucleare: atomul, temeiul însuşi 
al adifieiulaă lumii vizibile, înitizm creationis, revenea 
acum, la celălalt capăt al realului, ca locul însuşi al posibilei 
aneantizări finale. Toate acestea erau date, bineînţeles, de-a 
valma: ci îi revenea scrutătorului acelei contemporanei- 
tăţi obligaţia să desluşească învolburarea de semne, să dez- 
lege aşadar pe cât cu putinţă firul cauzalităţii simbolice de 
care vorbeam, ducînd spre o nouă urnire a istoriei şi deci 
spre o reorientare a destinului uman. Lucruri într-adevăr 
inedite apăreau într-un fel de precipitare, cu bruscheţe. 
Lumea se găsea dintr-o dată confruntată cu propria ei 
figură integrală — în spaţiu, timp, cultură. Nu ne gîndim 
numaidecît la marile salturi tehnice în domeniul comu- 
nicaţiei, informaţiei, translaţiei — care aveau în curînd să 
fie prelungite vertical înspre periferia extraterestră a pă- 
mîntului —, ci, mai ales, la mişcarea ce însoțea lăuntric 
aceste desfăşurări pentru ca ele să fie preschimbate, trans- 
mutate, s-ar putea spune, în conştiinţă, sau cel puţin într-o 
gîndire critică, reflexivă. Ca de obicei, de cîteva veacuri, 
locul matricial de unde pornea şi unde era obligată să se 
întoarcă această expansiune şi intensiune a fiinţei, era 
Occidentul; ci, de data aceasta, el se transporta în situ 
pentru a întâlni celelalte culturi ale lumii. Mai decisiv încă: 
descoperindu-le sub acest nou mod, el însuşi începea să 

se descopere din nou pe sine însuşi, nu numai ispitit, ca în 
veacurile precedente, să le impună o presupusă superio- 
ritate materială, ci dispus poate să le primească în sine, să 
le găzduiască, să le întîlnească faţă către faţă ca într-un 
dialog ce dăruieşte cuvîntului uman noua sa dimensiune. 

S-ar cuveni, poate, să ne oprim o clipă mai mult asupra 
a ceea ce tocmai am evocat. „După expansiunea sa pur 
materială, politică, economică şi militară, începînd din 
veacul al XVIII-lea (lăsăm la o parte veacurile colonia- 
lismului brut), Occidentul avea într-adevăr acum prilejul, 
şi probabil şi mijloacele, ca această întîlnire cu lumea să se 
transforme în conştiinţă. Miturile anterioare edificate 
pentru uzul culturii occidentale (e Pon szuvage , în vreme 
ce sclavagismul continua să existe, sau fascinația „desco- 
peririlor“ romantico-istorice ale Orientului apropiat şi în- 
depărtat din secolul al XIX-lea) nu erau, în mod para- 
doxal, atît descoperiri, cît extrapolări ale Occidentului 
ce-şi confirma astfel propria sa identitate negînd-o de cele 
mai multe ori pe aceea a culturilor unde se instala. Or, de 
data aceasta, lucrurile se petreceau realmente altfel în feno- 
menalitatea lor chiar. Spontan, cu un fel de urgenţă exis- 
tenţială, noul spaţiu noetic şi cultural în care Occidentul 
întîlnea acum lumea era cu totul altfel marcat. „Celălalt“ 
nu mai putea fi chestionat, nu se mai puteau emite decrete 
intelectuale asupra lui în zbsentia: în sfârşit, începeam să ne 
dăm seama că a-l chestiona pe celălalt implică în primul 
rînd a te pune în chestiune pe tine însuţi. 

Într-o rapidă aducere aminte ar trebui poate să adăugăm 
aici un cuvînt despre preţul şi influenţa noii viziuni ştiin- 
ţifice ce se constituia în acea epocă în Occident. Dacă nu 
am face-o, ne-am lipsi, credem, de un element esenţial de 
înţelegere. Gîndirea ştiinţifică a epocii, animată mai cu seamă 
de cercetările din fizica cuantică şi noile discipline matema- 
tice, forma spiritul uman încetul cu încetul, analog oarecum 
exerciţiului ascetic, la practica paradoxului, la întîlnirea cu 
neprevăzutul, la acceptarea obligată a unor dimensiuni 
nebănuite încă drept posibilităţi legitime ale realului. 

În toate acestea şi peste toate acestea rămînea de inte- 
grat fenomenul religios. În acei ani, se trăia în Occident o 
prețioasă şi adîncă renaştere a conştiinţei religioase şi a 
actului religios. Roadele ei se fac simţite pînă astăzi. Nu 
vom intra în amănunte, dar am vrea totuşi să amintim că 
tradiţia ortodoxă (mai ales sub latura ei rusă, de cîtăva 
vreme aşezată în ţările Occidentului) era viu prezentă. Se 
traduceau şi se citeau masiv operele lui S. Bulgakov; Ber- 
diaev, ce avea să dispară în 1948, era de mult acceptat ca 
o referinţă intelectuală a Occidentului modern; inclasabilul 
Lev Şestov stîrnea uimiri şi adeziuni pînă şi printre inte- 
lectualii români (B. Fondane, de pildă); dna Myrrha Lot- 
Borodine aducea, în studiile ei patristice, un stil de subtilă 
înţelegere, pe cînd elevul ei, Vladimir Lossky, avea să 
publice în 1944 un preţios studiu despre „Teologia mistică 
a Bisericii de Răsărit “. Nu rămîne mai puţin evident un 
simţămînt de perplexitate. Dincolo de amploarea cerceră- 
rilor personale şi de deschiderea unor orizonturi de mult 
lăsate în paragină, religia, ea însăşi, dăinuia, s-ar putea spune, 
ca un ultim bastion al diviziunii. În noua aşteptare activă 
a unei unităţi împărtăşite de o lume ce refuza pseudointe- 
grările prin ideologie sau brutalitate, religia putea da încă 
impresia că acceptă sau chiar cultivă propriile ei segregări 
şi excluziuni, ca un fel de marcă a suficienţei. Definiţia de 
sine impunea aproape negarea celuilalt. Situaţia începea 
să apară, în lumina noii conştiinţe de care vorbeam, drept 
neconformă propriului ei adevăr. Dacă undeva, la origi- 
nile ei — nu cele îndepărtate în timp, ci cele înrădăcinate 
în esenţa ei actuală —, religia avea o rațiune de a fi, nu era 
aceasta tocmai „nebunia“ de a instaura în spaţiul concret al 
existenţei umane o unitate ducînd dincolo de toate dife- 
renţele posibile? „Nebunie“ ce nu venea, evident, dintr-o 
întreprindere omenească, ci de dincolo de ea, din tărîmul 
însuşi al afirmărilor divine. 

Ar fi nedrept totuşi să trecem cu vederea faptul că, 
peste toate dezbinările ducînd pînă la tragice rupturi şi 
confruntări istorice (mai cu seamă între diversele ramuri 

ale creştinătăţii divizate), o tradiţie tenace şi suprem 
respectabilă de căutare a unităţii — de reproclamat sau de 
refăcut — se manifesta şi ea de mult timp în lumea 
noastră. Într-un anumit fel, se anunţa în chipul acesta 
„ecumenismul“ de mai tîrziu, cel care a marcat şi mar- 
chează încă a doua jumătate a secolului nostru. Nu fără 
notabile şi semnificative diferenţe totuşi. Curba timpului 
istoric şi a emergenţelor culturale intervenite de-a lungul lui 
se făcea simțită. Astfel, dacă pînă prin veacul al XV-lea, cu 
faimoasele concilii de la Ferrara-Florenţa (1438), exigen- 
ţa unităţii se referea la modelul mereu viu şi tradiţional 
prezent al primului mileniu, după această dată căutările se 
diversifică şi chiar, am îndrăzni să spunem, intră în eranţă. 
Căderea Bizanțului, pe de-o parte, instaurarea noii „hege- 
monii“ istoric-culturale occidentale, pe de altă parte, 
începînd cu veacul al XVI-lea dezechilibrează nu numai 
raporturile instituţionale, dar perturbă, o dată cu ivirea 
protestantismului mai ales, imaginea însăşi a unităţii Bise- 
ricilor. De la o „reconstituire“ a unei unităţi disrupte se 
trece la o căutare a unui „model“ de unitate ce trebuia să 
vină din viitor. Pe parcurs, spirite precum Leibniz, filo- 
zofii francezi ai secolului al XVIII-lea, căutătorii spirituali 
ruşi şi germani din jurul ţarului Alexandru 1 de la începu- 
tul secolului al XIX-lea şi mulţi alţii nenumiţi aici nu 
încetează să întreţină aspiraţia spre unitate.” 

Foarte adesea însă nu puţine dintre aceste generoase 
viziuni şi totodată tentative practice rămîneau nu numai 
izolate, dar aveau loc oarecum din „exterior“, ca expresie 
a unui act de voinţă, încercînd să impună din afară o uni- 
tate ce nu poate fi decât organică şi pecetluită cu o sem- 
nificaţie alta decît cea a finalităţii umane sau a intereselor 


* Într-un episod mai puţin cunoscut al vieţii sale, Sf. Grigorie Palama (el 
însuşi!), la capătul unui popas forţat de cîteva luni în Asia Mică, provincie 
otomană unde avusese îndelungi discuţii cu savanții musulmani, se desparte 
de aceştia spunîndu-le: „Peste tot ce se poate spune, nu sîntem, în adînc, atît 
de departe unii de alţii; şi poate va veni vremea cînd ne vom regăsi 
împreună lăudînd pe acelaşi Dumnezeu.“ 

istorice. Sincretismul şi artefactul amenințau deci necon- 
tenit încercări altminteri lăudabile: în cazuri extreme, se 
putea ajunge chiar la desfigurări sau contrafaceri. 

Să revenim acum, după acest ocol prin tărîmul istoriei 
şi al ideilor, la momentul ieşirii la iveală a cărţii noastre. 
Repetăm: în Occidentul acelor timpuri ce preludau Con- 
ciliul Vatican II fără încă s-o ştie, religia se înfăţişa pentru 
mulţi ca brusc „destituită“ din propriul ei adevăr esenţial, 
şi aceasta tocmai în momentul şi în locul unde năzuinţa 
formativă a unei noi figuri a umanităţii se făcea simită. 
Întitulîndu-şi textul Despre unitatea transcendentă a religii- 
lor, F. Schuon evită dintru început eventualele scăderi de 
sens şi de intenţie ce l-ar fi asociat tipului de încercări 
„unificatoare“ evocate mai sus. Ce se întîmplă de fapt? 
Autorul nostru a avut norocul sau poate intuiţia unei ex- 
presii fericite: „unitatea transcendentă a religiilor“. Pentru 
cei avertizaţi, era evident că formula, ea însăşi, îşi avea 
originea în orizontul deschis de Ren€ Gunon, a cărui 
umbră luminoasă, străvezie pînă la inaparenţă, adum- 
breşte de altfel textul cărţii lui Schuon. Invenţia lui se- 
mantică, marea ei reuşită stă de fapt în „banalitatea“ ei. Ea 
focalizează percepţia şi intelecţia asupra unui adevărat loc 
comun: transcendentul ca referent de neconfundat al uni- 
tăţii realizate, sau în convergenţă, a faptului religios. A 
vorbi deci de o „unitate transcendentă“ a religiilor revine, 
pînă la urmă, la a sugera o tautologie ce face să treacă însă 
din exterior şi contingent spre esenţial şi înalt sensul cate- 
goriei religioase. Acestea fiind spuse, putem continua să 
ne întrebăm dacă acest „loc comun“ (Şi ştim toţi, cel puţin 
de la Lon Bloy încoace, ce tenibile adevăruri poate ascunde 
un loc comun) îşi are un referent cert în realităţile concrete 
ale conceptului de unitate. Da şi nu. Ni se pare evident că 
nu se poate vorbi de „religie“ fără să întrezăreşti undeva 
deschiderea spre „celălalt tărîm“. Transcendentul e tot ce 
poate fi mai participat, mai dăruit participării, mai atot- 
cuprinzător. Să ni se îngăduie o aminure, nu numai 

personală. Străbătînd într-o zi alături de admirabilul gîn- 
ditor religios francez Henri de Lubac piaţa Sfîntului Petru 
din Roma şi scrutînd brunelleschianul dom al bazilicii, am 
ajuns să evoc spontan „cealaltă“ cupolă, a Sfintei Sofii din 
Bizanţ, numită, adăugam, cu cel mai „ecumenic“ nume al 
lui Dumnezeu, Sofia necreată: modelul transcendent şi 
unanim prin excelenţă, oglindit mai întîi în cosmos şi apoi 
în străfundul inimii umanităţii. Ci, aproape în acelaşi timp, 
ar trebui spus că „unitatea transcendentă a religiilor“ nu 
este, riguros vorbind, un „loc comun“, deoarece — situaţia 
noastră înşine ne-o revelă — noi dăinu:m într-un loc fărâ- 
miţat, fracturat. În statutul concret al actualităţii noastre, 
individuale sau comunitare, acest „loc comun“ tinde să 
cadă (sau poate noi îl obligăm să decline?) într-un „loc 
propriu“, a cărui proprietate exclusivă o pretindem, unde 
„celălalt“ nu trebuie să aibă acces, afară doar dacă acceptă 
să se transforme în „mine“ însumi. Toate aceste proble- 
matici, interogaţii, teme în tensiune sînt invocate de titlul 
Cărţii, reunite ca într-un mănunchi de sensuri ce converg 
spre forma de cuvînt propusă: pnitate transcendentă. 

Se cade să mai insistăm totuşi asupra titlului în ches- 
tiune, opţiunea pentru un cuvînt reprezentînd adesea o 
aventură în Fiinţă. Cu atît mai mult cu cât astăzi nu ma: 
avem aproape deloc de a face cu termeni „inocenți“, care, 
altminteri spus, să nu mai aibă nevoie de o justificare. 
Însuşi cuvîntul „Dumnezeu“ — ca noţiune tematică — nu 
mai e imediat evident, inocent pentru noi, fiindcă — 
foarte simplu spus — noi sîntem cei care ne-am pierdut 
inocenţa. Aşadar cuvîntul „transcendent“, căruia vocabu- 
larul latin i-a dat strălucirea filozofică şi culturală recunos- 
cută, nu ne scuteşte de cîteva rapide lămuriri. Itinerarul 
său filozofic porneşte, în Occident, de la Platon, marele. 
Moştenirea lui, în această privinţă ca şi în altele, tocită şi 
deformată prin uz, trece adesea de partea confuziei. Trans- 
cendenţa, în accepțiunea imediată, unanimă (dacă există 
una), evocă pentru noi O etajare a realităţii. Imanentul e 

un „aici“, nemijlocit sensibil şi accesibil, iar transcendentul 
e un „dincolo“ spre care urci — trans-ascendere —, un 
soi de „pod“ al edificiului realului. Podul ultim ar fi cerul, 
„raiul“. Ci, într-o asemenea viziune, transcendentul ar re- 
prezenta pentru noi o prezenţă de deasupra, superioară, 
dar, prin aceasta chiar, nici actantă, nici actualizată: o 
prezenţă amînată, făgăduită, dar nu încă deschisă şi 
dăruită. lată distorsiuni ce provin din — dar şi hrănesc — 
vederea noastră lipsită de inocenţă. 

Reintrodusă însă în contextul unei insistenţe scrută- 
toare, noţiunea însăşi de transcendenţă revine dintr-o dată 
cu adevărul ei incontestabil şi simplu: acela de esenţiali- 
tate non-abstractă, ca un fel de nucleu, de miez s-ar putea 
spune, al realităţii. Ea să vădeşte astfel drept matrice a 
unei energii ireductibile la lume, de unde aceasta îşi pri- 
meşte semnele şi semnificaţiile ce o deschid, o cheamă, îi 
îngăduie să treacă spre „minunare“. Cine se minunează 
păşeşte, într-un fel, dincolo de lume. Transcendentul, 
aşadar, nu e ceea ce ţine de lume, ci ceea ce ţine lumea. El 
e de partea lui omni tenens, nu de partea lui omni potens 
(mai e oare nevoie să reamintim icononografia ortodoxă, 
unde mîna Pantocratorului „ţine“ în binecuvîntarea lui 
lumea?): iată noima marii gingăşii a transcendentului, 
prezenţă ce vine nu să violenteze, ci doar să cheme liber- 
tatea fiinţei înspre culmi. Nu vom reaminti viziunea lui 
Dostoievski din discursul halucinat al Marelui Inchizitor, 
în care acesta recunoaşte, negînd-o, imposibila iubire de 
oameni a lui Cristos: n-a ales El oare să moară şi să învie 
în taină spre a reînvia libertatea omului, în loc să se dea jos 
de pe cruce, cum era îmbiat în batjocură, pentru a copleşi 
astfel lumea cu o minune pur materială şi exterioară? Cu 
mult mai extraordinar e cuvîntul însuşi a! lui Cristos din 
pericopa Sf. loan la Cina de taină: „Vă este de folos să Mă 
duc. Că de nu Mă voi duce, Mîngâietorul nu va veni la 
voi; iar de Mă voi duce, ÎI voi trimite la voi“ (loan, 16,7). 
Ne-am îngădui să spunem cît de uluitoare e această retra- 
gere a transcendenţei manifestată în chip omenesc — 

pentru ca ea însăşi să poată reveni, nevăzut, în deplină lber- 
tate, „ascunzîndu-se“ după chipul însuşi al omului înnoit. 
Tradiţia răsăriteană numeşte de altminteri acest Duh: 
„Cel care pretutindenea este şi pe toate le împlineşte“. 
Aceasta trasează orizontul adevăratei transcendenţe, care 
acum se revarsă pretutindenea în lumea imanentă. lată, 
rapid însăilate, cîteva din elementele de gîndire şi de înţe- 
legere depuse în titlul cărţii noastre. 

Ceea ce nu însemnează că, pe lîngă eventualele raţiuni 
de încuviinţare, acelaşi titlu nu poate suscita şi rezistenţe 
sau chiar ostilitate. N-ar fi fără profit să încercăm deslu- 
şirea cîtorva din aceste eventuale atitudini. Simplist spus, 
una din cauzele ce ne-ar dispune negativ e, paradoxal, prea 
marea noastră familiaritate cu ambianța religioasă ce ne e 
proprie; reversul ei indisociabil fiind ignoranţa asupra celor- 
alţi. Ignoranţa e facilă, promptă şi suficientă; cunoaşterea 
— îndelungată, răbdătoare, modestă. Pe de altă parte, 
familiaritatea izgoneşte misterele; ceea ce ne este dat ca 
„transcendent“, pentru a ne menţine în referinţele noastre, 
în propria noastră religie decade uşor în cotidian, se inte- 
grează complet peisajului terestru, sfârşeşte chiar prin a 
deveni un simplu sector al vieţii sociale şi culturale umane. 
Hlderlin, de pildă, ştia că „divinul se retrage“ cînd devii 
prea familiar cu el. 

O altă eventuală perspectivă de scrutare a aceluiaşi mod 
de a reacţiona, mai în adînc ascunsă, vine poate din tendinţa 
de a ni-l apropria pe acest Dumnezeu familiar pînă la a face 
din el un obiect de „proprietate“ (personală sau comuni- 
tară). Sf. Grigore de Nyssa, mai grav încă, spunea că se 
poate întîmpla să facem din Dumnezeul cel Viu chiar un 
idol, în măsura în care, în loc să ne lăsăm deschişi de el spre 
mereu noi înţelesuri, îl închidem noi înşine pe el cu înţe- 
lesurile noastre suficiente. Nu poţi fi cu adevărat credin- 
cios fără o ieşire continuă, în Duh, dincolo de tine. Nu se 
cere aici un drum vizibil trasat: cel care ne cheamă şi ne 
duce înainte este „celălalt“, cel diferit de mine însumi. 

În al treilea rînd, nu putem trece sub tăcere imboldul 
nemărturisit şi poate chiar nepresimţit de noi, al „refuzu- 
lui“, al tuturor refuzurilor în acest domeniu. E vorba de 
ceea ce numim fanatism, cuvînt el însuşi refuzat cînd ni se 
adresează nouă, cu delectare distribuit însă celorlalţi. 
Eseistul american George Santayana spunea cîndva, în 
anii 30: „fanaticul este cel ce-şi redublează zelul în măsu- 
ra în care şi-a pierdut adevăratul sens al credinţei.“ Dacă 
ne gîndim la uşurinţa cu care o „ortodoxie“ religioasă 
(„înţelesul credinţei“ “) se transpune în „ortopraxie“ (cod 
de practici socio-rituale) nu ne vom mira că fanatismul se 
insinuează chiar şi acolo unde nu se bănuieşte. Conti- 
nuînd, vom remarca dificultatea încă frecvent prezentă de 
a-l situa în universul nostru familiar pe „celălalt“: a-l 
expedia ca „străin“, „păgîn“, „exotic“ rămîne încă cea mai 
simplă cale de a nu ne preschimba noi înşine la faţă. Ne 
este oare, fiindcă am ajuns aici, îngăduit să ne reamintim 
locul transfigurării în tradiţia orientală? Trans-figurarea 
(în greceşte „metamorphosis“) rosteşte o uluitoare noimă: 
trecerea dincolo de orice figură. Dumnezeu nu poate fi 
îngrădit într-un chip prelevat din domeniile noastre natu- 
rale: etnice, naţionale sau chiar religioase. Ca pe Tabor, 
odinioară, reverberaţia lui e lumină pură: albul luminii 
necreate. Nu cred că-l vom vedea mai bine vopsindu-l în 
roşu, verde, albastru, indigo sau violet... 

În sfârşit, obstacolul din urmă pe care l-am menţiona 
aici, adus în faţa interogaţiilor propuse de această carte, 
s-ar referi la reflexul cvasicondiţionat de a oficia cultul 
unor personalităţi încă o dată familiare, ceea ce ne împie- 
dică astfel în descoperirea altor urme ale transcendenţei. 
Am uitat faptul că, dacă „dumnezeul filozofilor“ nu ne 
aduce ultima revelaţie, tradiţia spirituală şi monastică s-a 
arătat foarte critică şi faţă de „dumnezeul teologilor“ ce-şi 
constituie propriile lui cete. Sf. Pavel exclama deja: 
„Fiecare din voi zice: Eu sînt al lui Pavel, iar eu sînt al lu: 
Apollo, iar eu sînt al lui Chefa, iar eu sînt al lui Hristos. 
Oare s-a împărțit Hristos? Sau fost-aţi botezați în numele 

lui Pavel?...“ (1 Corinteni, 1, 12-13). Transcendentul fiind, 
am spus-o îndestul pînă acum, chemarea la marea sărbă- 
toare a Universalului celui Viu, refuzul ei nu ţine oare de 
temerea noastră faţă de darurile Duhului şi de tendinţa de 
a ne zgribuli în micile noastre adăposturi preacunoscute? 

Toate acestea, spuse ca un fel de meditaţie critică, co- 
extensivă unei lecturi a textului lu: Schuon, nu ne scutesc 
de data asta de cîteva notații critice asupra textului însuşi. 
Deoarece cartea poate fi, într-adevăr, „criticată“, dar nu 
respinsă fără prealabilul luării de cunoştinţă. O lectură 
ascuţită, deschisă, liberă şi liberatoare, va începe prin a 
descoperi, credem noi, această carte nu ca pe un tratat, 
altminteri spus un discurs doct şi masiv, ci ca pe o cule- 
gere de subiecte topice, teme şi etape semnificate de titlul 
capitolelor respective şi subsumate titlului însuşi al cărţii. 
După cele trei prime capitole, oarecum teoretice (Despre 
dimensiunile conceptuale; Limitarea exoterismului; Trans- 
cendenţa şi universalitatea ezoterismului), tematica poartă 
asupra unor tărîmuri mai concrete. Ca de pildă: capitolul 
al IV-lea (Problema formelor de artă), nu fără un oarecare 
interes metodologic în sine, sau capitolul al VI-lea (Aspectul 
ternar al monoteismului). O anumită autonomie este astfel 
observată în cadrul fiecărei secţiuni, iar informaţiile con- 
vocate din regiuni foarte diverse ale cunoaşterii nu sînt 
fără un permanent interes. Desigur, am mai spus-o cîndva, 
cartea aceasta nu ar fi fost ea însăşi posibilă fără prezenţa 
tutelară a lui Ren Gu&non. Ci, ca un element într-o anu- 
mită măsură specific, volumul lui Schuon se încheie cu 
consideraţiile, la epoca aceea inedite, despre creştinismul 
oriental. Imediat după război, am lăsat-o să se înţeleagă 
mai sus, Ortodoxia devenise, pentru o perioadă destul de 
semnificativă, o „descoperire“ nu numai teologică sau reli- 
gioasă, ci şi înlăuntrul cîmpului deschis al culturii occiden- 
tale. În prealabil, e adevărat şi nu lipsit de ironie, Occidentul 
trecuse prin India, prin marile tradiţii extrem-orientale şi 
prin studiile reînnoite asupra sufismului. Ceea ce era atît 
de apropiat tradiţiei creştine unanime — Ortodoxia — 

redevenea prezent numai după acest ocol pe la extremi- 
tăţile lumii. Superbia cu care teologii catolici ai veacului 
al XIX-lea şi începuturile veacului al XX-lea tratau isihas- 
mul şi doctrina palamită (cu puţine, dar notabile excepţii, 
precum lrân6e Hausherr) ca pe o curiozitate între insolit 
şi erezie, se estompa. Aceasta explică accentul pus de 
Schuon pe aspectul interior al tradiţiei ortodoxe, repre- 
zentat de isihasm. Nu puţin au fost tulburate apele cu- 
noaşterii occidentale şi de apariţia unui enigmatic Reci 
du Pelerin russe tradus de către Jean Gauvin (Jean Laloy) 
în 1943. Isihasmul apărea nu numai ca una dintre formele 
cele mai înalte de realizare spirituală pe care creştinismul 
le mai trăia încă, ci şi ca o poartă deschisă spre universali- 
tatea religiilor. 

Nu vom omite, totuşi, să menţionăm către sfîrşit şi lo- 
curile am zice, „opace“ ale textului unde, altminteri spus, 
înţelesul nu trece de la formularea „misterică“ a creştinis- 
mului la intelecţia prezentă, operată de autor. Ne gîndim, 
mai exact, la pagina 47 a capitolului al II-lea (Limitarea 
exoterismului: paragraf care ia în sine o valoare exemplară), 
unde, situînd sensul mîntuirii prin întruparea şi sacrificiul 
cristic, Schuon subliniază aspectul „particular“ al formei 
manifestate de Logosul întrupat: „Dacă Cristos ar fi putut fi 
unica manifestare a Logosului, presupunînd că o asemenea 
unicitate de manifestare e cu putinţă, naşterea lui ar fi trebuit 
să aibă ca efect prefacerea instantanee a întregului univers 
în cenuşă.“ Sentinţă prea „rezonabilă“ ca să nu fie undeva 
eronată. Sîntem convinşi că şi marii gânditori creştini ai 
primelor veacuri erau conştienţi de această argumentare cu 
iz platonician, mereu consonantă cu exigenţele prea natu- 
rale ale logicităţii imanente. Numai că — şi aceasta e poate 
una din componentele a ceea ce s-a numit „nebunia crucii“ 
— Logosul întrupat în Cristos a ales, mai curînd decît 
nimicirea lumii, să se „nimicească“ pe el însuşi pînă la 
moarte, — şi încă „moarte de cruce“ (cf. Sf. Pavel, Fili- 
peni 2, 5-8). Această nebănuită chiasmă, după cît se pare 


18 DESPRE UNITATEA TRANSCENDENTĂ A RELIGIILOR 


nu chiar uşor de intuit, dă măsura fericitelor dificultăţi pe 
care le întîlnim cînd vrem să cuprindem un cer de sens 
într-o sintaxă discursivă.” 

O ultimă evocare. Dincolo de hazard şi coincidenţe 
(numele pe care noi le atribuim de obicei unui: determinism 
de ordin invizibil), în România perioadei în care apărea 
cartea lui Schuon, pogora în jurul Mînăstirii Antim, ca în 
sînul unei „tagme de taină“, un chip al pelerinului rus: 
Părintele Ioan cel Străin. În momentul în care Occiden- 
tul recunoştea, nu fără merite şi seriozitate, sensul şi des- 
tinaţia tradiţiei isihaste, în România (unde cartea lui Schoun 
venise, fusese străbătută şi scrutată cum se cuvine) se ce- 
lebra în acelaşi timp viziunea şi trăirea predaniei. 

Toate acestea trebuiau reamintite şi situate în trecutul, 
acum re-dat, a ceea ce a fost; de asemenea şi în prezentul 
dat aici şi acum. Cartea ce se deschide acum se cere citită, 
parcursă, discernută. La urmă, bineînţeles închisă şi, după 
aceea, în măsura în care Duhul a fost de faţă, lăsat să 
lucreze ma: departe el însuşi. 

Andre Scrima 
Bucureşti, mai 1994 


P. $. O curtoazie nu numai protocolară, ci cerută drept răs- 
puns la calitatea unei realizări ca aceea a traducerii şi editării 
acestei cărţi, îngăduie — şi chiar impune — expresia preţuirii 
din partea unui simplu cititor ca noi înşine: pentru coordona- 
torii colecţiei care au trasat programul editorial, ca şi pentru 
traducătoarea ce a ştiut să transpună cu limpezime un atare text 
în grai românesc. 


AS. 


* Nu lipsită de semnificaţie — voită sau nu — ni se pare metamorfoza 
titlului ultimului capitol al cărţii între prima ediţie (Paris, Gallimard, 1948) 
şi cea de-a doua (Paris, Seuil, 1979). /nzprerez crzsucă de la început a devenit, 
mai apoi, A fi om înseamnă a cunoaşte; „locul“ metafizic prim s-a dizolvat 
în cîmpul — vast, dar nedelimitat — al unei tematici generice. 


Spiritus ubi vult spirat: et vocem eius audis, 
sed nescis unde veniat , aut quo vadat: sic est 
omnis, qui natus est ex spiritu. (IOAN, 3,8) 


Prefaţă 


1 


Consideraţiile acestei cărţi decurg dintr-o doctrină 
care nu este deloc filozofică, ci pur metafizică — o 
distincţie nelegitimă, poate, în ochii celor ce obişnuiesc să 
înglobeze metafizica în filozofie; dar, dacă asimilarea 
aceasta e deja prezentă la Aristotel şi la continuatorii săi 
scolastici, ea dovedeşte tocmai faptul că orice filozofie are 
limitări care, chiar în cazurile cele mai fericite, precum 
sînt cele invocate, exclud o apreciere perfect adecvată a 
metafizicii; în realitate, metafizica are un caracter trans- 
cendent şi el îi conferă independenţă faţă de gîndirea pur 
omenească, oricare ar fi aceasta. Pentru a defini cum trebuie 
deosebirea dintre cele două moduri de gîndire, vom 
spune că filozofia decurge din rațiune, facultate pur indi- 
viduală, în vreme ce metafizica ţine exclusiv de Intelect; 
acesta din urmă este definit astfel de Meister Eckhart, în 
deplină cunoştinţă de cauză: „Există în suflet ceva increat 
şi de necreat (increatus et increabilis), dacă sufletul întreg 
ar fi astfel, el ar fi increat şi de necreat; iar acest ceva este 
Intelectul.“ Ezoterismul musulman oferă o definiţie ana- 
loagă, mai concisă însă şi mai bogată ca valoare simbolică: 
„Sufistul (omul identificat cu Intelectul) nu este creat.“ 

Cunoaşterea pur intelectuală depăşeşte, prin definiţie, 
individul; ea este deci de esenţă supra-individuală, univer- 
sală sau divină iar sursa ei este Inteligența pură, adică 
directă şi non-discursivă; prin urmare, se înţelege de la 
sine că această cunoaştere merge nu numai infinit mai 

departe decît raţionamentul, dar mai departe chiar decît 
credinţa, în sensul obişnuit al termenului; altfel spus, 
cunoaşterea intelectuală depăşeşte pînă şi punctul de 
vedere specific religios, punct de vedere incomparabil 
superior, totuşi, celui filozofic căci, asemeni cunoaşterii 
metafizice, emană de la Dumnezeu şi nu de la om; dar, în 
vreme ce metafizica decurge integral din intuiţia intelec- 
tuală, religia pleacă de la revelaţie; aceasta este Cuvîntul 
lui Dumnezeu atunci cînd El se adresează creaturilor Sale, 
în timp ce intuiţia intelectuală e o participare directă şi 
activă la Cunoaşterea divină, iar nu o participare indirectă 
şi pasivă cum este credinţa. Vom spune, cu alte cuvinte, că 
în cazul intuiţiei intelectuale nu individul ca atare cu- 
noaşte, ci individul care — în esenţa lui profundă — nu 
este deloc distinct de Principiul său divin; certitudinea me- 
tafizică este, în consecinţă, absolută dată fiind identitatea, 
în Intelect, a cunoscătorului şi cunoscutului. Pentru a ilustra 
diferenţa dintre cunoaşterea metafizică şi cea religioasă 
ne vom îngădui să luăm un exemplu din sfera lumii sensi- 
bile: vom spune astfel că prima, pe care o vom numi 
„ezoterică“ atunci cînd se manifestă prin intermediul unui 
simbolism religios, are conştiinţa esenței incolore a luminii 
şi a caracterului său de luminozitate pură; o anume cre- 
dinţă religioasă va admite dimpotrivă că lumina e roşie şi 
nu verde, în vreme ce o alta va afirma contrariul; amîndouă 
vor avea dreptate în distingerea luminii de întuneric, dar 
nu şi în identificarea ei cu o culoare anume. Prin acest 
foarte rudimentar exemplu vrem să arătăm că punctul de 
vedere religios, din cauză că se întemeiază în spiritul cre- 
dincioşilor pe o revelaţie şi nu pe o cunoaştere accesibilă 
fiecăruia — lucru de altfel irealizabil pentru o mare colec- 
tivitate umană —, confundă în mod necesar simbolul sau 
forma cu Adevărul pur şi supra-formal, în vreme ce 
metafizica — asimilabilă doar în mod cu totul provizoriu 
unui „punct de vedere“ — va putea utiliza acelaşi simbol 
sau aceeaşi formă ca pe nişte mijloace de expresie, fără a le 
ignora însă caracterul relativ; de aceea, fiecare mare religie 

intrinsec ortodoxă prin dogmele, riturile şi celelalte sim- 
boluri ale sale aptă să servească drept mijloc de expresie 
pentru orice adevăr cunoscut direct prin ochiul Intelec- 
tului, organ spiritual pe care ezoterismul musulman îl nu- 
meşte „ochiul inimii“. 

Spuneam aşadar că religia traduce adevărurile metafi- 
zice sau universale în limbaj dogmatic; or, dacă dogma nu 
e accesibilă tuturor în adevărul ei intrinsec, la care numai 
Intelectul poate ajunge în mod direct, aceeaşi dogmă e 
totuşi accesibilă prin credinţă, singurul mod de partici- 
pare, pentru marea majoritate a oamenilor, la adevărurile 
divine. În ceea ce priveşte cunoaşterea intelectuală, care, 
după cum am văzut, nu decurge nici din credinţă, nici din 
raţionament, ea depăşeşte dogma în sensul că, fără a o 
contrazice vreodată, pătrunde în „dimensiunea ei internă“, 
în Adevărul infinit, cel ce domină toate formele. 

Pentru a fi bine înţeleşi, vom mai insista asupra faptu- 
lui că modul raţional de cunoaştere nu depăşeşte deloc 
domeniul generalului şi nu poate atinge, singur, nici un 
adevăr de ordin transcendent; cu toate acestea poate servi 
drept mod de expresie pentru o cunoaştere supra-raţio- 
nală — ca în cazul ontologiei aristotelice şi scolastice — 
ceea ce va fi însă întotdeauna în detrimentul integrităţii 
intelectuale a doctrinei. Ni se va obiecta poate că metafi- 
zica cea mai pură se deosebeşte uneori prea puţin de filo- 
zofie, că foloseşte, ca şi aceasta, argumentaţia şi pare să 
ajungă la unele concluzii; asemănarea ţine doar de faptul 
că orice concepţie, îndată ce e exprimată, se înveşmâîntă cu 
necesitate în moduri ale gîndirii umane, gîndire raţională 
şi dialectică; ceea ce distinge aici în mod esenţial propo- 
ziţia metafizică de propoziţia filozofică este faptul că 
prima e simbolică şi descriptivă — în sensul că utilizează 
modurile raţionale ca pe nişte simboluri pentru a descrie 
şi a traduce cunoştinţe comportînd mai multă certitudine 
decît orice cunoaştere a ordinului sensibil —, în vreme ce 
filozofia — semnificativ numită ancilla theologizae — nu 
este niciodată mai mult decît ceea ce exprimă; atunci cînd 

raţionează spre a lămuri o îndoială, se dovedeşte că punc- 
tul de plecare nu e altceva decît o îndoială pe care filozofia 
vrea s-o depăşească, în vreme ce, aşa cum am spus, punc- 
tul de plecare al enunţării metafizice este întotdeauna şi în 
mod esenţial o evidenţă sau o certitudine care va trebui 
comunicată celor apți să o recepteze folosind mijloace 
simbolice sau dialectice potrivite pentru a actualiza cu- 
noaşterea interioară latentă pe care o ) poartă în ei înşişi în 
mod inconştient şi, am zice, „veşnic“. 

Să luăm, cu titlu de exemplu, pentru cele trei moduri 
de gîndire invocate, ideea de Dumnezeu: în cazul în care 
nu-l neagă pur şi simplu, fie şi numai conferindu-i un sens 
pe care nu-l are, punctul de vedere filozofic încearcă să-l 
„demonstreze“ pe Dumnezeu prin tot soiul de argumen- 
taţii, să dovedească, altfel spus, „existenţa“ sau „inexis- 
tenţa“ Lui, ca şi cum raţiunea, care nu e decît un inter- 
mediar şi nicidecum o sursă de cunoaştere transcendentă, 
n-ar putea „dovedi“ orice; de altfel, această pretenţie de 
autonomie a raţiunii în domenii unde numai intuiţia 
intelectuală, pe de o parte, şi revelaţia, pe de alta, pot 
furniza cunoştinţe caracterizează punctul de vedere filo- 
zofic, revelindu-i pe deplin insuficienţa. În ce priveşte 
punctul de vedere teologic, acesta nu se preocupă de de- 
monstrarea lui Dumnezeu — îngăduie chiar să admitem că 
e un lucru imposibil —, căci se întemeiază pe convingere; 
vom adăuga că adevărata „credinţă“ nu se reduce nici- 
decum la o simplă convingere pentru că altfel Cristos" nu 
ar fi vorbit despre „credinţa care mută munţii din loc“, o 
virtute pe care, evident, convingerea religioasă nu o 
posedă. Din punct de vedere metafizic, în sfârşit, nu se 
pune nici problema „dovezii“, nici a „convingerii“, ci 
exclusiv a evidenţei directe, evidenţă intelectuală implicînd 
certitudinea absolută, accesibilă însă, în actuala stare a 


* S-a adoptat această ortografie, exceptînd citatele din Bible, din raţiuni 
de consecvență cu familia cuvîntului „creştin“; am tratat în mod similar 
cuvântul „cristic“ (2. ed.). 

omenirii, doar unei elite spirituale din ce în ce mai re- 
strînse; or, religia, prin natura ei şi independent de velei- 
tăţile reprezentanţilor săi, care pot ignora acest rol, conţi- 
ne şi transmite, sub vălul simbolurilor dogmatice şi rituale, 
Cunoaşterea pur intelectuală, aşa cum remarcam mai sus. 

Cu toate acestea, ne-am putea pe drept cuvînt întreba 
din ce raţiuni umane şi cosmice sînt expuse şi explicitate 
adevăruri pe care le putem califica, într-un sens foarte 
general, drept „ezoterice“ tocmai în epoca noastră, prea 
puţin înclinată spre speculaţii; e, într-adevăr, ceva anormal 
aici; dar nu în expunerea adevărurilor la care ne refeream, 
ci în condiţiile generale ale epocii noastre care, marcînd 
sfîrşitul unei mari perioade ciclice a umanităţii terestre — 
sfîrşitul unei mabz-yuga conform cosmologiei hinduse — 
, trebuie să recapituleze şi să readucă, într-un fel sau altul, 
la manifestare tot ceea ce se află inclus în ciclul întreg, 
după expresia adagiului: „extremele se întîlnesc“, aşa încît, 
lucruri anormale în ele însele pot deveni necesare în 
condiţiile menţionate mai sus. Dintr-un punct de vedere 
mai individual, cel al simplei oportunităţi, confuzia spiri- 
tuală — trebuie s-o recunoaştem — a atins în epoca noastră 
un grad atît de înalt încât inconvenientele care pot rezulta, 
în principiu pentru unii, din contactul cu adevărurile despre 
care vorbeam sînt compensate de avantajele pe care alţii 
le pot obţine din adevărurile menţionate; pe de altă parte, 
termenul de „ezoterism“ este atît de des uzurpat pentru 
a masca idei cât se poate de periculoase şi de puţin spirituale 
iar cunoştinţele legate de doctrinele ezoterice sînt atît de 
des plagiate şi deformate — pe lîngă faptul că incompa- 
tibilitatea exterioară şi voit amplificată a diverselor forme 
tradiţionale a ajuns să discrediteze foarte mult, în ochii 
unui mare număr de contemporani, orice tradiţie fie ea de 
formă religioasă sau alta —, încît nu e numai util, ci şi 
obligatoriu să oferim o justă viziune asupra a ceea ce este 
şi ce nu este adevăratul ezoterism, pe de o parte, şi asupra 
a ceea ce constituie solidaritatea profundă şi veşnică a 
tuturor formelor spiritului, pe de altă parte. 

Referitor la principalul subiect pe care ne propunem 
să-l tratăm aici, vom insista asupra faptului că unitatea 
religiilor nu e numai irealizabilă în planul exterior, al for- 
melor, dar nici nu trebuie să fie realizată în acest plan, 
admignd că lucrul ar fi cu putinţă; formele revelate s-ar 
dovedi în acest caz lipsite de însăşi raţiunea lor suficientă; 
a spune că sînt revelate înseamnă a spune că sînt voite de 
Cuvîntul divin. Dacă vorbim deci de „unitate transcen- 
dentă“, înţelegem prin aceasta că unitatea formelor reli- 
gioase trebuie realizată în mod strict interior şi spiritual, 
fără trădarea nici unei forme particulare. Antagonismele 
dintre aceste forme dăunează tot atît de puţin Adevărului 
— unu şi universal — pe cît de puţin dăunează antagonis- 
mele dintre culori opuse transmisiei luminii, una şi in- 
coloră, dacă ne referim la imaginea invocată mai sus; şi, 
după cum orice culoare, negând întunericul şi afirmînd 
lumina, îngăduie identificarea razei care o face vizibilă şi, 
prin ea, urcuşul spre obîrşia ei luminoasă, tot astfel orice 
formă, orice simbol, orice religie, orice dogmă, negînd 
eroarea şi afirmînd Adevărul, îngăduie urcuşul pe raza 
Revelaţiei, care nu e alta decît raza Intelectului, pînă la 
Obirşia sa divină. 


I 


DESPRE DIMENSIUNILE 
CONCEPTUALE 


Înțelegerea veritabilă şi integrală a unei idei depăşeşte 
cu mult primul consimţămînt al inteligenţei, luat prea 
adesea drept înţelegere efectivă. E adevărat că evidenţa cu 
care o idee ni se impune constituie, la nivelul său, o primă 
înţelegere, dar ea nu realizează nici amplitudinea, nici de- 
plinătatea unei reale înţelegeri, căci această evidenţă e mai 
curînd, pentru noi, semnul capacităţii de a înţelege inte- 
gral ideea respectivă. Un adevăr poate fi, evident, înţeles 
pe diverse niveluri şi după diferite „dimensiuni concep- 
tuale“, deci conform unei mulţimi indefinite de moda- 
lităţi care corespund aspectelor, tot atît de numeroase, ale 
adevărului în cauză, adică tuturor aspectelor sale posibile; 
acest mod de a privi ideea conduce în fond către problema 
realizării spirituale ale cărei expresii doctrinare ilustrează 
tocmai „indefinitatea dimensională“ a concepţiei teoretice. 

Filozofia, în aspectele ei limitative — şi este vorba aici, 
de altfel, de ceea ce constituie caracterul ei specific — se 
bazează pe ignorarea sistematică a celor tocmai enunțate; 
ea ignoră, cu alte cuvinte, ceea ce ar constitui însăşi ne- 
gaţia sa; prin urmare filozofia operează doar cu tipuri de 
scheme mentale pe care, în pretenţia ei de universalitate, 
le vrea absolute în vreme ce, din punctul de vedere al 
realizării spirituale, ele sînt doar nişte simple obiecte po- 
tenţiale sau virtuale neutilizate, cel puţin cînd e vorba de 
idei adevărate; dar cînd nu este vorba despre aşa ceva, cum 
se întîmplă în mod aproape general în cazul filozofiei 

moderne, aceste scheme se reduc la artificii inutilizabile 
din punct de vedere speculativ, lipsite deci de orice 
valoare reală. Cît despre ideile adevărate — cele ce 
sugerează mai mult sau mai puţin implicit aspecte ale 
Adevărului total şi, prin urmare, Adevărul î însuşi —, ele 
sînt „chei intelectuale“ şi nu au nici o altă rațiune dă a fi; 
e ceva ce numai gîndirea metafizică poate sesiza. Filozofia 
şi teologia curentă reprezintă dimpotrivă două moduri de 
gîndire care ignoră nu numai natura ideilor socotite a fi 
fost integral înţelese, cît mai ales însemnătatea teoriei ca 
atare: într-adevăr, înţelegerea teoretică e, prin definiţie, 
tranzitorie iar delimitarea ei va fi, de altfel, întotdeauna 
mai mult sau mai puţin aproximativă. 

Înțelegerea pur „teoretizantă“ a unei idei — o numim 
astfel din cauza tendinței limitative care o paralizează — 
s-ar putea caracteriza foarte bine prin termenul de „dog- 
matism'“; fie şi numai prin obligaţia de a exclude alte forme 
conceptuale, iar nu, desigur, în sine însăşi, dogma reli- 
gioasă reprezintă o idee privită din unghiul tendinței 
teoretizante şi acest mod exclusiv a devenit chiar una din 
caracteristicile punctului de vedere religios ca atare. Însă 
o dogmă religioasă încetează de a mai fi astfel limitată 
îndată ce e înţeleasă în adevărul său intern, care e de ordin 
universal; e ceea ce se întîmplă în cazul oricănui ezoterism." 
Pe de altă parte, chiar în cadrul ezoterismului, ca şi în 
orice doctrină metafizică, ideile formulate pot fi înţelese, 
la rîndul lor, după tendinţa dogmatizantă sau teoretizantă 
şi ne aflăm atunci într-o situaţie absolut analoagă dogma- 
tismului religios despre care vorbeam. Insistăm, în această 
privinţă, asupra faptului că dogma religioasă nu e nicide- 
cum o dogmă în sine, ci devine dogmă doar fiindcă e pri- 
vită ca atare, printr-un soi de confuzie între idee şi forma 
care o înveşmâîntă; pe de altă parte, dogmatizarea exterioară 
a adevărurilor universale este perfect justificată, avînd în 


” Asumâînd poziţia centrală, fiind nucleul formei religioase cu pricina, 
ezoterismul poate extrage adevărul captiv în formularea dogmatică (n. £.). 

vedere că adevărurile sau ideile universale, stînd la teme- 
lia unei tradiţii, trebuie să fie asimilabile, într-un grad sau 
altul, de către toată lumea; „dogmatismul“ nu constă în 
simpla enunţare a unei idei — în a da o formă unei intuiţii 
spirituale —, ci într-o interpretare care, în loc să ajungă la 
Adevărul informal şi total pornind de la una din formele 
lui, paralizează dimpotrivă forma negîndu-i potenţialită- 
ţile intelectuale şi atribuindu-i un caracter absolut pe care 
singur Adevărul informal şi total îl poate avea. 

Dogmatismul se manifestă nu numai prin inaptitudinea 
de a concepe ilimitarea internă sau implicită a simbolului 
— universalitatea lui capabilă să rezolve toate opoziţiile 
exterioare —, ci şi prin incapacitatea de a recunoaşte, aflat 
în prezenţa a două adevăruri aparent contradictorii, legă- 
tura internă şi implicit afirmată de acestea, legătură ce le 
evidenţiază ca aspecte complementare ale unuia şi aceluiaşi 
adevăr. Am putea să ne exprimăm şi astfel: cel ce participă 
la Cunoaşterea universală va privi două adevăruri aparent 
contradictorii aşa cum ar considera două puncte diferite 
situate pe unul şi acelaşi cerc care le leagă prin continui- 
tatea sa şi le reduce astfel la unitate: în măsura în care 
punctele sînt mai îndepărtate unul de altul, deci opuse 
unul altuia, va apărea o contradicţie care va fi maximă în 
cazul punctelor diametral opuse; dar această extremă 
opoziţie sau contradicţie apare tocmai prin izolarea punc- 
telor luate în consideraţie faţă de cerc şi prin neglijarea 
totală a existenţei lui. În concluzie, vom putea spune că 
afirmaţia dogmatizantă — ce se confundă cu forma adop- 
tată şi le exclude pe toate celelalte — e comparabilă cu un 
punct, care, ca atare, va contrazice, într-un fel prin 
definiţie, oricare alt punct posibil; enunţul speculativ va 
fi, dimpotrivă, comparabil cu un element de cerc, care 
prin chiar forma sa îşi indică propria continuitate logică ŞI 
ontologică, deci cercul întreg sau, prin transpunere analo- 
gică, Adevărul întreg; comparaţia aceasta va traduce poate 
cel mai bine diferenţa dintre afirmaţia dogmatizantă şi 
enunţul speculativ. 

Contradicţia exterioară şi voită a enunţurilor specula- 
tive se poate manifesta — se înţelege de la sine— nu numai 
în cadrul unei singure formule, paradoxală din punct de 
vedere logic, cum sînt afirmaţia vedică: Aham Brabmasmi 
(„Eu sînt Brabma“) — definiţie vedantină a Yogz-ului — 
sau declaraţia lui Al-Hallaj: Anal-Hagg („Eu sînt Ade- 
vărul“), ori cuvintele lui Cristos privind dumnezeirea Sa, 
ci, mai pregnant, între formulări diferite — fiecare logic 
omogenă în ea însăşi; asemenea formulări sînt prezente în 
toate Cărţile sfinte” Şi mai cu seamă în Coran: să amintim 
doar, în această privinţă, contradicţia aparentă între afir- 
marea predestinării şi cea a liberului arbitru, afirmaţii 
contrare doar în măsura în care exprimă aspecte opuse ale 
uneia şi aceleiaşi realităţi. Dar, făcînd abstracţie de formu- 
lările paradoxale — fie în ele însele, fie unele în raport cu 
celelalte — există şi teorii care, ţinînd de ortodoxia cea mai 
strictă, sînt totuşi exterior contradictorii datorită diversi- 
tăţii punctelor lor de vedere, nu în mod arbitrar şi artificial 
alese, ci dobîndite spontan, graţie unei veritabile origina- 
lităţi intelectuale. 

Revenind la ceea ce spuneam despre înţelegerea ideilor, 
am putea compara 0 noţiune teoretică cu viziunea unui 
obiect: aşa cum viziunea nu revelează toate aspectele po- 
sibile ale obiectului — natura sa integrală, a cărei de- 
săvârşită cunoaştere ar însemna identitatea cu obiectul — 
tot astfel o noţiune teoretică nu poate da seamă, singură, 
de adevărul integral, ci sugerează, prin forţa lucrurilor, 
unul din aspectele lui, esenţial ori nu!; eroarea corespunde, 


” Pavel Florenski, cunoscut teolog rus, insistă pe caracterul antinomic al 
mesajului cristic; în cartea sa Stolp i utverjdenie istini, el aşază în două coloane 
alăturate un lung şir de antinomii prezente în textul Noului Testament (n. t.). 

1 Într-un tratat, împotriva filozofiei raţionaliste, El-Ghazzali vorbeşte 
de câţiva orbi care, neavînd nici o cunoştinţă, nici măcar teoretică, despre 
elefant, se află într-o bună zi în faţa unui asemenea animal şi se apucă să 
pipăie diverse părţi ale corpului lui; or, fiecare îşi reprezintă animalul după 
forma membrului atins: pentru primul, care a pipăit o labă, elefantul se 
aseamănă cu o coloană; în vreme ce pentru al doilea, care i-a atins unul din 
coli, se aseamănă cu un ţăruş şi aşa mai departe. El-Ghazzăli încearcă să 

în acest exemplu, unei viziuni inadecvate a obiectului, în 
vreme ce concepţia dogmatizantă ar fi comparabilă cu vi- 
ziunea exclusivă a unui singur aspect al obiectului, derivînd 
din imobilitatea subiectului care observă; cît despre con- 
cepţia speculativă — deci intelectual nelimitată —, ea ar fi 
similară cu mulţimea indefinită a diverselor viziuni ale 
obiectului privit, multiplicitate ce ar presupune facultatea 
de deplasare, de schimbare a punctului de vedere al su- 
biectului, deci un anume mod de identitate cu dimensiu- 
nile spaţiului care revelează tocmai natura integrală a 
obiectului cel puţin sub aspectul formei, aspect luat în 
consideraţie de exemplul nostru. Mişcarea în spaţiu 
constituie, într-adevăr, o participare activă la posibilităţile 
acestuia, pe cînd extensia spaţială statică — forma noastră 
corporală, de pildă — e o participare pasivă la aceleaşi po- 
sibilităţi; de la aceste consideraţii putem trece cu uşurinţă 
pe un plan superior şi vorbi despre „spaţiul intelectual“, 
adică despre atotposibilitatea cognitivă, identică, în fond, 
cu Omniscienţa divină, şi, în consecinţă, despre „dimen- 
siunile intelectuale“ — modalităţi „interne“ ale acestei 
Omniscienţe; iar Cunoaşterea prin Intelect nu e altceva 
decît perfecta participare a subicctului la modalităţile men- 
ionate, reprezentată — în lumea fizică — prin mişcare. 
A ce priveşte înţelegerea ideilor putem distinge aşadar o 
înţelegere „dogmatizantă“, comparabilă viziunii pornind 
de la un singur punct de vedere, şi o înţelegere integrală, 
speculativă, comparabilă cu seria indefinită a viziunilor 
obiectului, viziuni realizate prin schimbări indefinit 
multiple ale punctului de vedere. La fel cum, pentru ochiul 
în mişcare, diferitele viziuni ale unui obiect se leagă într-o 


arate prin această parabolă ce greşeală reprezintă intenţia de a închide 
universalul în viziunile sale fragmentare, în „aspecte“ sau „puncte de 
vedere“ izolate şi exclusive; Sri Râmăkrșma reia parabola pentru a demon- 
stra insuficienţa exclusivismului dogmatic în ceea ce are el negativ; aceeaşi 
idee ar putea fi exprimată cu ajutorul unei imagini şi mai adecvate: în faţa 
unui obiect oarecare vor fi unii care vor declara că el „este“ cutare formă, 
alţii că „este“ cutare materie; alţii vor susţine, în sfîrşit, că „este“ cutare 
număr sau greutate şi aşa mai departe. 

perfectă continuitate — reprezentînd cumva realitatea 
determinantă a obiectului —, tot aşa, diferitele aspecte ale 
unui adevăr, oricît de contradictorii ar putea părea, nu fac 
decît să descrie, dincolo de indefinita multiplicitate a 
aspectelor posibile implicit conţinute, Adevărul integral 
care le depăşeşte şi le determină. Vom repeta ceea ce am 
spus mai sus: afirmaţia dogmatizantă corespunde unui 
punct care, ca atare, contrazice prin definiţie orice alt 
punct; enunţul speculativ, dimpotrivă, e conceput întot- 
deauna ca un element de cerc indicîndu-şi, prin chiar 
forma sa, continuitatea de principiu şi astfel cercul întreg, 
deci adevărul întreg. 

Rezultă de aici că în cazul doctrinei speculative, „punc- 
tul de vedere“, pe de o parte, şi „aspectul“, pe de altă parte, 
sînt cele care determină forma afirmației, în vreme ce 
pentru dogmatism aceasta se confundă cu un punct de 
vedere şi un aspect determinate, excluzînd prin urmare 
toate celelalte puncte de vedere şi aspecte, de asemenea 
posibile.! 


1! Îngerii sînt inteligenţe limitate la un anume „aspect“ al Divinităţii; o 
stare angelică e în consecinţă un fel de „punct de vedere“ transcendent. 
„Intelectualitatea“ animalelor, de altfel, şi a speciilor situate mai la periferia 
stării terestre — plantele, de pildă, — corespunde cosmologic, pe un plan 
notabil inferior, intelectualirăţii angelice: două specii vegetale se diferenţiază 
în realitate doar prin modul lor de „inteligenţă“; forma sau mai degrabă 
natura integrală a unei plante este, cu alte cuvinte, cea care arată starea — 
eminamente pasivă, bineînţeles — de contemplare sau de cunoaştere a 
speciei sale; spunem „a speciei sale“ pentru că planta izolată nu constituie 
un individ. Reamintim că Intelectul, spre deosebire de rațiune, care e o 
facultate specific umană şi nu se identifică nicidecum cu inteligenţa — nici 
cu a noastră, nici cu a celorlalte fiinţe —, este de ordin universal şi trebuie 
să se regăsească în tot ceea ce există, indiferent de ordin. 


II 
LIMITAREA EXOTERISMULUI 


Punctul de vedere exoteric care nu există propriu-zis 
— cel puţin în ceea ce are exclusiv faţă de adevărurile de 
ordin superior — decît în tradiţiile de formă religioasă, 
nu reprezintă, în fond, altceva decît perspectiva interesu- 
lui individual cel mai înalt, care se întinde la întreg ciclul 
de existenţă al individului, nemărginindu-se doar la viaţa 
terestră; acest interes superior se identifică cu ceea ce 
numim „mîntuirea“ şi nu are, evident, nimic transcendent 
în el însuşi; adevărul exoteric sau religios este deci, prin 
definiţie, limitat dată fiind limitarea finalităţii sale, fără ca 
această restricţie să poată impieta asupra interpretării ezo- 
terice de care e susceptibil acelaşi adevăr graţie universali- 
tăţii simbolismului său ori, mai degrabă şi înainte de toate, 
graţie dublei naturi, „interioară“ şi „exterioară“, a Reve- 
laţiei înseşi; prin urmare, dogma este o idee limitată şi un 
simbol nelimitat totodată. Să ne referim, pentru a da un 
exemplu, la dogma unicităţii Bisericii lui Dumnezeu; ea 
trebuie să excludă un adevăr precum acela al validității 
celorlalte forme tradiţionale ortodoxe, dat fiind că ideea 
universalităţii tradiţionale nu e în nici un fel utilă mîntui- 
rii şi poate chiar să-i dăuneze căci ar antrena aproape inevi- 
tabil, în cazul celor care nu pot să se ridice deasupra acestui 
punct de vedere individual, indiferența religioasă şi, ca 
atare, neglijarea datoriilor religioase a căror îndeplinire 
constituie tocmai principala condiţie a mîntuirii; dimpo- 
trivă, aceeaşi idee a universalităţii tradiţionale — idee mai 
mult sau mai puţin indispensabilă căii Adevărului total şi 

dezinteresat — este inclusă, simbolic şi metafizic, în defi- 
niţia dogmatică sau teologică a Bisericii ori a Trupului 
mistic al lui Cristos; tot aşa, pentru a vorbi în limbajul 
celorlalte două religii monoteiste, ludaismul şi Islamul, 
concepţiile analoage de „Popor ales“, Israel, şi de „su- 
punere“, E] Islam, sînt cele care simbolizează dogmatic 
ortodoxia universală — Sanztana-Dbarma pentru hinduşi. 
Limitarea „exterioară“ a dogmei — adică tocmai ceea 
ce îi conferă caracterul dogmatic — este, fără îndoială, 
perfect legitimă de vreme ce punctul de vedere individual 
căruia îi corespunde această limitare constituie o realitate 
pe nivelul său de existenţă. În virtutea acestei realităţi 
relative, punctul de vedere individual — nu în ceea ce 
conţine negativ faţă de o perspectivă superioară, ci ca 
limitare inerentă naturii sale proprii — poate şi chiar 
trebuie să se integreze, într-un anume fel, oricărei căi cu fi- 
nalitate transcendentă; sub acest raport, exoterismul — ori 
mai degrabă forma sa — nu va mai implica o perspectivă 
intelectual restrînsă, ci va juca doar rolul unui mijloc spi- 
ritual auxiliar, fără ca transcendenţa doctrinei ezoterice să 
fie prin aceasta afectată, nefiindu-i impusă nici o limitare 
din raţiuni de oportunitate individuală. Într-adevăr, nu 
trebuie confundat rolul punctului de vedere exoteric cu 
acela al mijloacelor spirituale ale exoterismului: punctul 
de vedere menţionat e incompatibil, într-o aceeaşi conştiinţă, 
cu Cunoaşterea ezoterică ce îl dizolvă pentru a-l resorbi în 
centrul din care s-a ivit; dar mijloacele exoterice continuă 
să fie utilizabile, ba chiar în două moduri diferite: fie prin 
transpoziţie intelectuală în plan ezoteric — vor fi, în acest 
caz, suporturi de „actualizare“ intelectuală —, fie prin 
acţiunea lor de reglaj pe porţiunea individuală a fiinţei. 
Departe de a fi aşadar condamnabil, aspectul exoteric 
a] unei tradiţii ţine dimpotrivă de o hotărîre providenţială, 
necesară mai ales în actualele condiţii ale umanităţii terestre 
cînd calea ezoterică nu poate privi decît o minoritate şi 
cînd nu există altă soluţie mai bună, pentru masa comună 
a muritorilor, decît drumul obişnuit al mîntuirii; nu exis- 

tenţa exoterismului e deci condamnabilă, ci, mai degrabă, 
autocraţia sa invadatoare — datorată probabil, în lumea 
creştină, mai ales acelei stricte „precizii“ a spiritului latin 
— care face ca mulţi din cei ce ar fi calificaţi pentru calea 
Cunoaşterii pure nu numai că se opresc la aspectul exte- 
rior al tradiţiei, dar ajung chiar să respingă ezoterismul pe 
care nu-l cunosc decât prin intermediul unor prejudecăţi 
sau al unor deformări; dacă nu cumva, negăsind în exote- 
rism elemente care să convină inteligenţei lor, se rătăcesc 
în doctrine false şi artificiale unde vor să găsească ceea ce 
el nu le oferă şi crede chiar că le poate interzice.! 

Cînd nu mai e însufleţit de prezenţa interioară a 
ezoterismului — căruia îi e totodată radiaţie exterioară şi 
văl, — punctul de vedere exoteric ajunge să se transforme 
cu necesitate în propria sa negaţie: religia — în măsura în 
care neagă realităţile metafizice şi iniţiatice, încremenind 
într-un dogmatism literalist —, dă inevitabil naştere 
necredinţei; atrofierea dogmelor prin privarea de „dimen- 
siunea lor internă“ sfîrşeşte prin a le ataca din exterior, sub 
forma negaţiilor eretice sau atec. 


Prezenţa nucleului ezoteric într-o religie cu caracter 
specific semit îi garantează acesteia o dezvoltare firească 
şi un maximum de stabilitate; el nu constituie o parte, 
fie şi interioară, a exoterismului, ci reprezintă, dimpo- 
trivă, o „dimensiune“ cvasiindependentă faţă exoterism.? De 
îndată ce această „dimensiune“ sau acest „nucleu“ dispar 


! Este de amintit aici blestemul lui Cristos: „Vai vouă, învăţătorilor de 
Lege! Că aşi luar cheia cunoştinţei: voi înşivă n-aţi intrat, iar pe cei ce voiau 
să intre i-aţi împiedicat“ (Luca 11, 52). 

2 Cirăm, în ceea ce priveşte tradiţia islamică, reflecţia unui prin musul- 
man din India: „Majoritatea non-musulmanilor şi chiar mulţi dintre musul- 
manii integral formaţi în ambianța culturii europene ignoră acest element 
particular al Islamului — măduva şi centrul lui — care dă realmente viaţă şi 
forţă formelor şi activităţilor sale exterioare şi care — graţie caracterului 
universal al conţinutului său — poate primi o strălucită confirmare din 
partea discipolilor celorlalte tradiţii.“ (Nawab A. Hydari Hydar Nawaz 
Jung Bahadur, în prefața la Szudies în Tasawmwuf de Khaja Khan.) 

— ceea ce se poate datori numai unor circumstanţe cu 
totul anormale, dar necesare din punct de vedere cosmo- 
logic —, edificiul tradiţional e zdruncinat, se poate surpa 
chiar în parte şi sfârşeşte prin a fi redus la aspectul său 
strict exterior: „literalismul“ şi sentimentalitatea.! Crite- 
riile cele mai palpabile pentru o atare decadenţă sînt, pe de 
o parte, desconsiderarea sau chiar negarea exegezei meta- 
fizice şi iniţiatice, adică a „sensului mistic“ al Scripturilor 
— exegeză legată intim totuşi de întreaga intelectualitate 
a formei tradiţionale în chestiune —, şi, pe de altă parte, 
respingerea artei sacre, adică a formelor inspirate şi 
simbolice prin care se răspîndeşte această intelectualitate 
comunicîndu-se astfel, într-un limbaj imediat şi nelimitat, 
oricărei inteligenţe. Dar poate că cele spuse nu sînt încă 
de ajuns pentru a înţelege de ce exoterismul are indirect 
nevoie de ezoterism, nu ca să poată subzista — simplul 
fapt al subzistenţei sale fiind indiscutabil, ca şi incorup- 
uibilitatea mijloacelor lui carismatice —, ci ca să poată 
subzista în condiţii normale; prezenţa „dimensiunii trans- 
cendente“ în centrul formei tradiţionale oferă laturii ei 
exoterice o sevă vitală de esenţă universală, „paracletică“, 
fără de care exoterismul se va replia inevitabil asupra lui 
însuşi pentru a deveni, lăsat în voia propriilor lui resurse 
— prin definiţie limitate — un corp „masiv“ şi „opac“ a 
cărui „densitate“ va provoca, de la sine şi în mod fatal, 
„fisuri“, după cum o arată istoria modernă a Creştinătăţii; 
altfel spus, atunci cînd exoterismul renunţă la inter- 
ferenţele complexe şi subtile ale „dimensiunii sale trans- 
cendente“, el va sfîrşi prin a ti zdrobit de consecinţele 
exteriorizate ale propriilor lui limitări, devenite, ca să 
spunem aşa, totale. 


1 De aici preponderența din ce în ce mai accentuată a „literaturii“ (în 
sens peiorativ) asupra adevăratei intelectualităţi, pe de o parte, şi asupra 
evlaviei reale, pe de altă parte; tot de aici importanţa exagerată acordată 
unor activităţi mai mult sau mai puţin futile, implicînd neglijenţa siste- 
matică faţă de „singurul lucru necesar“. 

Dacă pornim de la ideea că exoteriştii nu înţeleg ezo- 
terismul şi că au chiar dreptul de a nu-l înţelege, ba mai 
mult, de a-l socoti inexistent, trebuie să le fie recunoscut 
şi dreptul de a condamna anumite manifestări ale ezote- 
rismului care par să impieteze asupra terenului lor şi să-i 
„smintească“, după cuvîntul Evangheliei, ordinea; dar 
cum S-ar putea explica atunci faptul că în majoritatea 
cazurilor de acest tip, dacă nu chiar în toate, acuzatorii îşi 
declină ei înşişi acest drept folosind procedee abuzive? 
Nu neînţelegerea, mai mult sau mai puţin firească, de care 
dau dovadă, nici apărarea dreptului lor real, ci perfidia 
mijloacelor folosite constituie un adevărat „păcat împotriva 
Duhului“!; perfidia aceasta dovedeşte, de altfel, că acuza- 
ţiile pe care se cred obligaţi să le formuleze nu sînt în ge- 
neral decît pretexte pentru a-şi astîmpăra o ură instinctivă 
împotriva a tot ceea ce pare că ameninţă echilibrul lor 
superficial, echilibru reprezentînd pînă la urmă o formă 
de individualism, deci de ignoranță. 


Ne amintim că am auzit odată următoarea declaraţie: 
„metafizica nu este necesară mîntuirii“; or, lucrul acesta 
este radical fals dacă e aplicat în sensul său cel mai gene- 
ral, căci omul care, prin natură, e metafizician şi devine 
conştient de aceasta nu-şi poate găsi mîntuirea în negarea 


1 Nici lipsa de înţelegere dovedită de o anume autoritate religioasă, nici 
acuzaţia ei relativ fundamentată nu pot scuza injusteţea rocă intentat 
sufi-ului El-Hallăj; după cum nici lipsa de înţelegere a evreilor nu poate 
scuza nedreptatea procesului intentat lui Cristos. 

ntr-o ordine de idei foarte asemănătoare ne putem întreba de ce 
întîlnim în polemicile religioase atîta prostie şi atîta rea credinţă pînă şi la 
oameni care, altfel, sînt scutiţi de atare defecte; e un indiciu sigur că în cele 
mai multe dintre aceste polemici există o parte de „păcat împotriva Duhu- 
lui“. Nimeni nu e criticabil pentru simplul fapr că atacă, în numele credinţei 
sale, o tradiţie străină, dacă o face numai din ignoranță; dar dacă nu acesta 
e motivul, omul va fi vinovat de blasfemie pentru că, jignind Adevărul divin 
manifestat într-o formă străină, el nu face altceva decît să profite de ocazie 
ca să-l ofenseze pe Dumnezeu fără mustrări de conştiinţă; acesta e, în fond, 
secretul zelului grosolan şi impur al tuturor celor care, în numele convin- 
gerii lor religioase, îşi consacră viaţa pîngăririi odioase a unor lucruri sacre, 
ceea ce nu este posibil decît folosind mijloace josnice. 

a ceea ce îl atrage către Dumnezeu; orice viaţă spirituală 
trebuie să se întemeieze, de alfel, pe o predispoziţie natu- 
rală care îi determină modalitatea — e ceea ce numim „vo- 
caţie“; nici o autoritate spirituală nu ar recomanda urmarea 
unei căi pentru care nu eşti făcut. E unul dintre sensurile 
pildei talanţilor, ca şi al cuvintelor sfîntului Iacov: „cine va 
păzi toată legea, dar va greşi într-o singură poruncă s-a 
făcut vinovat de toate poruncile“ (Epistola sorbonicească 
a Sfîntului Apostol lacov 2, 10) şi „cine ştie să facă ce e 
bine şi nu face, păcat are“ (lac., 4, 17); or, esenţa Legii, după 
înseşi cuvintele lui Cristos, este iubirea de Dumnezeu cu 
toată fiinţa noastră, inclusiv cu inteligenţa, care e partea ei 
centrală; cu alte cuvinte, de vreme ce trebuie să-L iubim pe 
Dumnezeu cu tot ceea ce sîntem, trebuie să-L iubim şi cu 
inteligenţa, partea noastră cea mai bună. Nimeni nu va 
contesta faptul că inteligenţa nu e deloc un sentiment, ci 
infinit mai mult; se înţelege deci de la sine că termenul 
„iubire“, folosit în Scripturi pentru a desemna raporturile 
între om şi Dumnezeu — şi, înainte de toate, raporturile 
dintre Dumnezeu şi om — nu poate să aibă doar un sens 
strict sentimental şi să însemne doar simpla dorinţă 
născută din atracţie. Pe de altă parte, dacă iubirea este ten- 
dinţa unei fiinţe către o alta în vederea unirii lor, Cunoaş- 
terea va fi aceea care va realiza, prin definiţie, unirea de- 
săvîrşită între om şi Dumnezeu din moment ce doar ea face 
apel la ceea ce este deja divin în om — anume la Intelect”. 
Acest mod suprem al „iubirii de Dumnezeu“ constituie 
deci, de departe, posibilitatea umană cea mai înaltă, de la 
care nimeni nu se poate sustrage în mod voit fără a 
„păcătui împotriva Duhului“. A pretinde că metafizica 
este, în ea însăşi şi pentru orice om, un lucru superfluu, a 
pretinde că nu e în nici un caz necesară mântuirii înseamnă 
nu numai 0 eroare privitoare la natura ei, ci şi refuz al 


* „Şi aceasta este viaţa veşnică: Să Te cunoască pe Tine (pe Tatăl), singurul 
Dumnezeu adevărat, şi lisus Hristos pe Care L-ai trimis.“ (loan 17, 3) (n. t.). 

dreptului la existenţă pentru acei oameni dotați de Dumne- 
zeu — într-un grad transcendent, bineînţeles — cu calitatea 
inteligenţei. 

Am mai putea face acum şi observaţia următoare: 
mîntuirea se dobîndeşte prin meritele acţiunii, în sensul 
cel mai larg al cuvîntului, ceea ce explică deprecierea 
inteligenţei în anumite medii, pentru că inteligenţa poate 
face ca acţiunea să devină inutilă iar posibilităţile ei pun 
în evidenţă relativitatea meritului şi a perspectivei care îl 
ia drept reper; punctul de vedere specific religios are, din 
această cauză, tendinţa să considere intelectualitatea pură 
— pe care nu o distinge, de alfel, aproape niciodată de 
simpla raționalitate — ca fiind mai mult sau mai puţin în 
opoziţie cu actul meritoriu şi, în consecinţă, periculoasă 
pentru mântuire; de aceea se atribuie cu uşurinţă inte- 
ligenţei un caracter luciferic şi se vorbeşte adesea despre 
„orgoliu intelectual“ ca şi cum n-ar exista aici o contra- 
dicţie între termeni; de aici, iarăşi exaltarea unei „credinţe 
de copil“ sau a „credinţei celui sărac cu duhul“ pe care 
sîntem primii în a o respecta cînd e spontană şi firească, 
dar nu şi cînd e teoretică şi afectată. 

Auzim adeseori următoarea reflecţie: de vreme ce 
mîntuirea implică o stare de beatitudine desăvîrşită iar 
religia nu cere mai mult, de ce e aleasă o cale avînd drept 
ţintă „deificarea“? La obiecţia aceasta vom răspunde că o 
cale ezoterică nu constituie, prin definiţie, obiectul unei 
„alegeri“ din partea celor ce o urmează, căci nu omul alege 
calea, ci calea îl alege pe om; cu alte cuvinte, problema 
alegerii nu se pune, pentru că finitul nu poate alege E ini- 
n e vorba mai degrabă de problema unei „vocaţii“, iar 

ei „chemaţi“ — ca să folosim termenul Evangheliei — nu 
se pot sustrage acestei chemări fără „a păcătui împotriva 
Duhului“, aşa cum un om normal nu se poate sustrage în 
mod legitim obligaţiilor implicate de religia sa. 

E impropriu deci să vorbim despre o alegere în ceea 
ce priveşte Infinitul, după cum e tot atît de impropriu să 

vorbim despre o dorinţă: nu dorinţa de Realitate divină îl 
antrenează pe iniţiat, ci mai degrabă o tendinţă logică şi 
ontologică spre propria sa Esenţă transcendentă. Această 
definiţie este de o extremă importanţă. 


Doctrina exoterică în sine — adică separată de influenţa 
spirituală care poate acţiona asupra sufletelor indepen- 
dent de această dogmă — nu posedă nicidecum certi- 
tudinea absolută; cunoaşterea teologică e, de aceea, inca- 
pabilă să excludă, prin sine, ispitele îndoielii, fie chiar şi în 
cazul marilor mistici; cît priveşte harurile, ce pot inter- 
veni în atare situaţii, ele nu sînt consubstanţiale inteligenţei 
şi, drept urmare, permanenţa lor nu depinde de persoana 
care beneficiază de ele. Mărginindu-se la un punct de 
vedere relativ, cel al mîntuirii individuale — punct de 
vedere interesat, influenţînd în sens restrictiv concepţia 
însăşi despre Divinitate —, ideologia exoterică nu 
dispune de mijloace de demonstraţie sau de legitimare 
doctrinară pe măsura exigenţelor sale. Există o dispro- 
porţie — într-adevăr caracteristică oricărei doctrine 
exoterice — între exigenţele ei dogmatice şi garanţiile ei 
dialectice: exigenţele sînt absolute fiindcă derivă dintr-o 
Voinţă divină — deci şi dintr-o Cunoaştere divină —, în 
vreme ce garanţiile sînt relative fiindcă sînt independente 
de această Voinţă şi nu sînt întemeiate pe această 
Cunoaştere, ci pe un punct de vedere uman — cel al 
raţiunii şi al sentimentului. Li se adresează, de pildă, unor 
brahmani cererea de a părăsi total o tradiţie multimile- 
nară, a cărei experienţă spirituală a fost parcursă de ne- 
numărate generaţii, o tradiţie care a produs flori de înţe- 
lepciune şi sfinţenie pînă în zilele noastre; argumentele 
invocate pentru justificarea acestei uimitoare pretenţii nu 
conţin totuşi nimic concludent din punct de vedere logic 
şi nu sînt proporţionale cu amploarea cererii în chestiune; 
acei brahmani vor avea prin urmare motive infinit mai 
solide să rămînă fideli patrimoniului lor spiritual decît au 

cei care îi îndeamnă să înceteze de a mai fi ceea ce sînt. 
Disproporţia — din punct de vedere hindus — între imensa 
realitate a tradiţiei brahmanice şi insuficienţa contra-argu- 
mentelor religioase e atît de mare, încât ea ar trebui să fie 
de ajuns pentru a dovedi că, dacă Dumnezeu ar voi să su- 
pună lumea întreagă unei singure religii, argumentele 
acesteia din urmă nu ar fi atît de slabe şi nici cele ale unor 
aşa-zişi „necredincioşi“ atît de puternice; altfel spus, dacă 
Dumnezeu n-ar fi decît de partea unei singure forme 
tradiţionale, ea ar avea o asemenea forţă persuasivă încît 
nici un om de bună credinţă nu i s-ar putea sustrage. De 
altfel, termenul însuşi de „necredincios“, aplicat membri- 
lor unor civilizaţii mult mai vechi, cu o singură excepţie, 
decît cea creştină — civilizaţii care au tot dreptul spiri- 
tual Şi istoric să o ignore pe aceasta din urmă — denotă 
iarăşi, prin lipsa de logică a unei atare naive pretenţii, 
caracterul abuziv al revendicărilor religioase în faţa unor 
alte forme tradiţionale ortodoxe. 

Exigenţa absolută de a crede într-o anume religie şi nu 
într-o alta poate încerca să se justifice, într-adevăr, numai 
prin mijloace eminamente relative: tentative de demonstraţii 
filozofico-teologice, istorice sau sentimentale; or, nu există 
în realitate nici o dovadă pe care să se sprijine asemenea pre- 
tenţii de adevăr unic şi exclusiv şi orice posibilă încercare 
de demonstraţie se adresează doar dispoziţiilor indivi- 
duale ale oamenilor, dispoziţii reductibile în fond la o 
problemă de credulitate şi, prin urmare, de un ordin 
foarte relativ. Orice perspectivă exoterică pretinde, chiar 
prin definiţie, a fi singura adevărată şi legitimă pentru că 
punctul de vedere exoteric vizînd exclusiv un interes indi- 
vidual: mîntuirea, nu are nici un avantaj în a cunoaşte 
adevărul celorlalte forme tradiţionale; dezinteresat de 
propriul său adevăr, acest punct de vedere nu are, cu atît 
mai mult, nici un interes să-l cunoască pe al altora; îl 
neagă chiar mai degrabă pentru că noţiunea de pluralitate 
a formelor tradiţionale riscă să dăuneze căutării exclusive 

a mântuirii individuale; ceea ce pune foarte pregnant în 
lumină caracterul relativ al formei — formă care, pentru 
mîntuirea individului, reprezintă în schimb o necesitate 
absolută. Ne-am putea întreba totuşi de ce garanţiile — 
adică probele de veracitate sau de credibilitate pe care 
polemica religioasă se străduie să le producă — nu derivă 
spontan din Voința divină aşa cum derivă exigenţele 
religiei; chestiunea are sens, evident, numai în cazul unor 
adevăruri pentru că erorile nu constituie obiect de de- 
monstraţie; or, tocmai argumentele polemicii religioase 
nu pot în nici un chip ţine de domeniul intrinsec şi pozi- 
tiv al credinţei; o idee cu un caracter pur extrinsec şi 
negativ, rezultînd în fond doar dintr-o inducţie — cum 
e ideea adevărului şi legitimităţii exclusive a unei anume 
religii sau, ceea ce e totuna, a falsităţii şi ilegitimităţii tuturor 
celorlalte tradiţii posibile —, o asemenea concepţie nu 
poate fi evident obiectul unei dovezi divine şi cu atît mai 
puţin umane. În ceea ce priveşte dogmele veritabile — adică 
nederivate prin inducţie, ci de caracter strict intrinsec —, 
dacă Dumnezeu nu a dat dovezi teoretice ale adevărului 
lor este în primul rînd pentru că asemenea „dovezi“ sînt 
de neconceput şi inexistente în planul pe care se situează 
exoterismul; a le pretinde, cum fac cei lipsiţi de credinţă, 
constituie pur şi simplu o contradicţie. În al doilea rînd, 
asupra căruia vom reveni, dacă aceste „dovezi“ există, ele 
există pe un cu totul alt plan, iar Revelația divină le 
implică în mod desăvîrşit, fără nici o omisiune. În al 
treilea rînd, în sfîrşit, revenind la planul exoteric în care 
numai această problemă se poate pune, Revelația 
comportă în nucleul e: esenţial o inteligibilitate suficientă 
pentru a putea servi drept vehicul acţiunii harului: — 
unica rațiune suficientă şi cu adevărat valabilă pentru ade- 


! Un exemplu de convertire prin influenţă spirituală sau prin har, în 
absenţa oricărui argument de ordin doctrinar ne este oferit de cazul bine 
cunoscut al lui Sundar Singh; acest sikh cu fire nobilă şi temperament 
mistic, dar lipsit de adevărate calităţi intelectuale, nutrea o ură neîmpăcată 
nu numai faţă de creştini, ci faţă de Creştinism şi chiar faţă de Evanghelie; 

ziunea la o religie. Dar cum acţiunea harului se declan- 
şează astfel numai pentru aceia care nu îi posedă efectiv 
echivalentul într-o formă revelată, dogmele rămîn lipsite 
de putere persuasivă, lipsite de dovezi am putea spune, 
pentru cei ce posedă acest echivalent şi ei vor fi în conse- 
cinţă „inconvertibili“ — exceptînd cazurile de conversi- 
une datorate forţei de sugestie a unui psihism colectiv, 
cazuri în care harul nu intră în acţiune decât z posteriori ! 
— căci influenţa spirituală nu va avea priză asupra lor, tot 
aşa cum o lumină n-o poate ilumina pe o alta; ceea ce e 
în conformitate cu Voința divină care a înveşmîntat 
Adevărul unic în diferite forme şi l-a adresat diferitelor 
umanităţi, fiecare dintre ele fiind, simbolic, singura exis- 
tentă; vom mai adăuga că, dacă relativitatea extrinsecă a 
exoterismului e conformă cu Voința divină, care se afirmă 
astfel în natura însăşi a lucrurilor, e de la sine înţeles că 
această relativitate nu ar putea fi desfiinţată de o voinţă 
umană. 

Dar dacă nu există nici o dovadă riguroasă în sprijinul 
pretenţiei exoterice de deţinere exclusivă a adevărului, n-ar 
trebui oare să credem că nici ortodoxia însăşi a unei forme 
tradiţionale nu poate fi demonstrată? Ar fi o concluzie cu 
totul artificială şi, în orice caz, complet eronată: pentru că 
orice formă tradiţională conţine o dovadă absolută a 


datorită coincidenţei ei paradoxale cu caracterul nobil şi mistic al lui Sundar 
Singh, ura s-a ciocnit de influenţa spirituală a lui Cristos şi s-a transformat 
în deznădejde; a urmat atunci convertirea fulgerătoare, provocată de o 
viziune; n-a existat, în acest caz, nici o intervenţie a doctrinei creştine, iar 
converitul n-a avut nici măcar ideea de a căuta vreodată ortodoxia 
tradiţională. Cazul Sfîntului Pavel prezintă, de alfel, la un nivel superior în 
ce priveşte personajul şi circumstanţele, anumite analogii pur „tehnice“ cu 
exemplul citat. Se poate afirma în rezumat că, dacă un om cu o natură reli- 
gioasă urăşte şi persecută o religie, el este gata — în cazul unor circumstanţe 
favorabile — să se convertească la acea religie. 

1 În această situaţie se află ne-creştinii care se convertesc la Creştinism 
tot aşa cum adoptă oricare din formele civilizaţiei occidentale moderne; 
ceea ce este sete de nou la occidentali este, la ceilalţi, sete de schimbare, am 
putea spune, de renegare; de ambele părţi, aceeaşi tendinţă de a realiza şi 
epuiza posibilităţi pe care civilizaţia tradiţională le-a exclus. 

adevărului său, deci a ortodoxiei sale; nu adevărul intrin- 
sec şi, drept urmare, legitimitatea tradiţională proprie unei 
forme a Revelaţiei universale sînt nedemonstrabile — în 
lipsa unor dovezi absolute —, ci numai faptul ipotetic că 
o anume formă particulară ar fi singura adevărată şi legi- 
timă; iar acest fapt e imposibil de demonstrat pentru 
simplul motiv că este fals. 

Există deci dovezi irefutabile ale adevărului unei tradi- 
ţii; dar aceste dovezi sînt de ordin pur spiritual — singu- 
rele posibile în sprijinul unui adevăr revelat — şi neagă, 
de aceea, exclusivismul pretenţios al formelor; altfel spus, 
cine vrea să demonstreze adevărul unei religii fie nu are 
dovezi — fiindcă ele sînt inexistente —, fie nu posedă decât 
dovezi care afirmă orice adevăr tradiţional fără excepţie, 
indiferent de forma adoptată. 


Pretenţia exoterică de a deţine în mod exclusiv un adevăr 
unic — sau Adevărul fără epitet — constituie deci pur şi 
simplu o eroare; în realitate, orice adevăr exprimat trebuie 
să îmbrace o formă — forma expresiei sale — iar din punct 
de vedere metafizic e cu neputinţă ca o formă să aibă o 
valoare unică, excluzînd alte forme. Prin definiţie chiar, o 
formă nu poate fi unică şi exclusivă”, adică nu reprezintă 
singura posibilitate de expresie a ceea ce exprimă; cine 
spune formă, spune specificitate sau distincţie, iar speci- 
ficul nu e de conceput decît ca modalitate a unei „specii“ 
deci a unui ordin care înglobează un ansamblu de mani- 
festări analoage; sau iarăşi: ceea ce e limitat — caracteri- 
zîndu-se tocmai prin excluderea a tot ce limitele sale nu 
cuprind — trebuie să compenseze această excluziune reafir- 
mîndu-se sau repetîndu-se pe sine în afara marginilor care 


* Forma înseamnă delimitare, deci multiplicitate. Ceea ce pentru uma- 
nitate se repartizează — Adevărul, unul sub felurite expresii —, se armo- 
nizează şi se unifică la nivelul Divinităţii; omul are tendinţa să recupereze 
unicitatea lui Dumnezeu nu în unitatea Lui transcendentă, ci la nivelul 
multiplicităţii proprii ordinului creat sau manifestat (n. £.). 

îl definesc; afirmaţie echivalentă cu a spune că existenţa 
altor lucruri limitate este riguros implicată în definiţia 
însăşi a categoriei limitatului. A pretinde că o limitare — 
o formă, de pildă, considerată ca atare — e unică în genul 
ei şi incomparabilă, că ea exclude deci existenţa altor 
modalităţi analoage înseamnă a-i atribui unicitatea Exis- 
tenţei înseşi; or, e de necontestat că forma reprezintă 
limitare şi că o tradiţie este, prin forţa lucrurilor, formă — 
evident, nu în Adevărul intern, de ordin universal şi ca 
atare supra-formal, ci în modul ei de exprimare care nu 
poate fi decât formal, deci specific şi limitat. Nu vom 
putea repeta niciodată îndeajuns că o formă e întotdeauna 
o modalitate aparţinînd unui ordin de manifestare formală 
— distinctivă şi multiplă, ca atare — şi, în consecinţă, cum 
spuneam mai sus, o modalitate printre alte modalităţi, 
numai cauza lor supra-formală fiind unică; nu trebuie, 
iarăşi, să pierdem din vedere că forma, fiind limitată, lasă 
întotdeauna ceva în afară, ceva ce limita ei exclude; dacă 
acest ceva aparţine aceluiaşi ordin, el este cu necesitate analog 
formei în cauză pentru că distincţia formală trebuie să fie 
compensată de o indistincţie, deci de o identitate relativă 
fără de care formele ar fi absolut distincte unele faţă de 
altele, ceea ce ar implica o pluralitate de unicităţi sau de 
Existenţe; fiecare formă ar deţine atunci statutul unui soi 
de divinitate fără legătură cu alte forme, supoziţie, evident, 
absurdă. 

Pretenţia exoterică de a deţine în mod exclusiv adevărul 
se ciocneşte aşadar, cum am văzut, de obiecţia axiomatică 
a inexistenţei unui fapt unic pentru simplul motiv că e ri- 
guros imposibil ca un asemenea fapt să existe; singură 
unicitatea e unică, iar un fapt nu poate fi unicitatea; e ceea 
ce ignoră ideologia „credincioasă“ care nu e în fond nimic 
altceva decît confuzie interesată între formal şi universal. 
Ideile afirmate în interiorul unei forme tradiţionale — 
ideea de Cuvânt sau de Unitate divină — nu pot să nu se 
afirme, într-un fel sau altul, în celelalte tradiţii; tot aşa, 

mijloacele de acţiune a harului sau de realizare spirituală, 
proprii unui anume sacerdoţiu, nu pot să nu aibă echiva- 
lene în alte părţi; vom adăuga că tocmai în măsura în care 
un mijloc de acţiune a harului este important sau indispen- 
sabil, el se va regăsi în mod necesar în toate formele orto- 
doxe, adoptînd însă moduri potrivite ambianţei respective. 

Putem rezuma consideraţiile precedente prin această 
formulă: Adevărul absolut nu se află decît dincolo de toate 
expresiile sale posibile; aceste expresii, în ele însele, nu 
pot constitui atribute ale Adevărului; depărtarea lor rela- 
tivă faţă de Adevăr se traduce prin diferenţierea şi multi- 
plicitatea lor, cu necesitate limitative. 


Imposibilitatea metafizică de a deţine exclusiv adevărul, 
pentru o formă doctrinară oarecare, mai poate fi expri- 
mată, în lumina datelor cosmologice care permit folosirea 
firească a limbajului religios, şi astfel: nu există contra- 
dicţie între ruina iar apoi decăderea unor civilizaţii, după 
ce Dumnezeu le-a acordat cîteva milenii de înflorire spiri- 
tuală, şi „natura“ lui Dumnezeu, dacă ne putem exprima 
astfel; tot aşa, faptul că omenirea întreagă a intrat într-o 
perioadă relativ scurtă de întunecare după milenii de exis- 
tenţă normală şi echilibrată este iarăşi în conformitate cu 
„modul de acţiune“ al lui Dumnezeu; a considera, dim- 
potrivă, că Dumnezeu, voind binele umanităţii, a lăsat să 
tînjească fără speranţă imensa majoritate a oamenilor — 
inclusiv pe cei mai dăruiţi dintre ei — timp de milenii în 
tenebrele unei ignoranţe aducătoare de moarte, că, voind 
apoi să salveze speța umană, a ales un mijloc atât de ine- 
ficace — material şi spiritual — cum este o nouă religie, 
religie care, cu mult timp înainte de a se putea adresa 
tuturor oamenilor, a luat un caracter din ce în ce mai 
particularizat şi „local“ ba chiar s-a corupt sau s-a pră- 
buşit parţial, prin forţa lucrurilor, în mediul ei de origine, 
a considera că Dumnezeu a putut acţiona astfel constituie 
o inducţie extrem de abuzivă ce nu ţine deloc seamă de 

„natura“ lui Dumnezeu a cărui esenţă e Bunătatea şi Mila; 
„natura“ Sa poate fi „teribilă“, dar nu „monstruoasă“, iar 
teologia e departe de a ignora acest lucru. Sau altfel spus: 
faptul că Dumnezeu a îngăduit orbirii omeneşti să pro- 
voace erezii în sînul civilizaţiilor tradiţionale este în con- 
formitate cu Legile divine care guvernează întreaga creaţie; 
dar ca Dumnezeu să fi îngăduit unei religii, presupusă a 
fi fost inventată de un om, să cucerească o parte a umani- 
tăţii şi să se menţină mai mult de un mileniu pe un sfert 
din globul locuit, înşelînd iubirea, credinţa şi speranţa 
unei imense mulţimi de suflete sincere şi fervente, aceasta 
este iarăşi în contradicţie cu Legile Milei divine sau, în alţi 
termeni, cu Legile Posibilităţi: universale. 

Mîntuirea este un act etern care nu poate fi situat în 
timp ori în spaţiu; sacrificiul lui Cristos este una din ma- 
nifestările, una din realizările ei particulare în plan uman; 
oamenii puteau şi pot să beneficieze de Mîntuire tot aşa 
de bine înainte ca şi după venirea lui Isus Cristos, în afara 
Bisericii vizibile ca şi în sînul ei. 

Dacă Cristos ar fi putut fi unica manifestare a Cuvîn- 
tului, presupunînd că o asemenea unicitate de manifestare 
e cu putinţă, naşterea Lui ar fi trebuit să aibă ca efect pre- 
facerea instantanee a întregului univers în cenuşă. 


Am văzut înainte că tot ceea ce se poate spune referitor 
la dogme trebuie să fie valabil şi în privinţa mijloacelor 
de acţiune a harului, precum sînt, de pildă, tainele Biseri- 
cii: Euharistia este un mijloc „primordial“ de acţiune a 
harului şi, ca atare, indispensabil, tocmai pentru că emană 
dintr-o Realitate universală de la care deţine întreaga reali- 
tate proprie; dar, fiind astfel, Euharistia, ca şi orice alt 
mijloc corespondent de acţiune a harului, prezent în alte 
forme tradigonale, nu poate deţine unicitatea pentru că o 
Realitate universală nu poate admite o singură mani- 
festare, exclusivă faţă de toate celelalte — în acest caz ea 
nu ar mai fi universală. Nu ni se poate obiecta că un 
asemenea rit priveşte întreaga omenire aducîndu-se ca 

argument cuvîntul Evangheliei care spune că acesta ar 
trebui făcut cunoscut „tuturor neamurilor“; în starea 
normală a lumii, cel puţin de la o anumită epocă a dezvol- 
tării sale ciclice, ea se compune din mai multe omeniri 
distincte, ignorîndu-se mai mult sau mai puţin unele pe 
altele — chiar dacă, în anumite privinţe şi în anumite 
cazuri, delimitarea exactă a acestor omeniri constituie o 
problemă extrem de complexă din cauza intervenţiei a tot 
felul de condiţii ciclice excepţionale.! 

Şi dacă au existat mari Profeţi sau Avatâra care, cu- 
noscînd principial universalitatea Adevărului, au trebuit 
să nege totuşi exterior o anume formă tradiţională, e 
necesar să luăm în consideraţie, pe de o parte, motivele 
imediate ale unei asemenea atitudini şi, pe de altă parte, 
sensul ei simbolic, cel din urmă suprapunîndu-se peste 
cele dintîi: Avraam, Moise şi Cristos au negat „păgînis- 
mele“ cu care aveau de a face pentru că ele constituiau 
tradiţii ce îşi supravieţuiau doar lor însele şi, fiind doar 
forme lipsite de adevărată viaţă spirituală, servind în unele 
cazuri drept suport pentru influenţe tenebroase, îşi pier- 
duseră raţiunea de a fi; or, cel ce este „ales“, cel ce este el 
însuşi lăcaşul viu al Adevărului nu are a respecta forme 
moarte, devenite inapte pentru îndeplinirea rolului lor 
iniţial. Pe de altă parte, atitudinea negativă a celor care 
manifestă Cuvîntul divin este simbolică şi aici rezidă 
sensul său cel mai profund şi mai adevărat; căci, dacă ea 
nu priveşte, evident, nucleele ezoterice supraviețuind even- 


1 Anumite pasaje ale Noului Testament demonstrează că, pentru tradiţia 
creştină, „lumea“ se identifică cu Imperiul Roman, el reprezentînd dome- 
niul ales de Providenţă pentru viaţa şi expansiunea civilizaţiei creştine; 
astfel, sfîntul Luca a putut să scrie — sau mai degrabă Duhul Sfînt l-a pus 
pe sfîntul Luca să scrie — că „în zilele acelea a ieşit poruncă de la Cezarul 
August să se înscrie totă lumea“, pasaj la care Dante face aluzie în tratatul 
său despre monarhie vorbind de „recensămîntul neamului omenesc“ (in illa 
singulari generis bumani descriptione); altundeva, în acelaşi tratat: „Din 
aceste cuvinte putem înţelege limpede că jurisdicţia universală aparţinea 
romanilor“ şi iarăşi: „Afirm deci că poporul roman (...) a dobîndit (...) 
stăpînire asupra tuturor muritorilor.“ 

tual în mijlocul unor civilizaţii epuizate şi golite de spirit, 
aceeaşi atitudine aplicată unui fapt general uman — de- 
generescenţa sau „păgînismul“ răspîndit în întreaga masă 
umană — va fi, dimpotrivă, pe deplin justificată. Putem 
cita aici exemplul absolut analog al Islamului: negarea, 
sub anume aspecte, a monoteismelor precedente avea o 
rațiune imediată în limitările formale ale acestor tradiţii; e 
limpede astfel că Iudaismul nu mai putea servi drept bază 
tradiţională pentru umanitatea Orientului Apropiat de 
vreme ce forma acestei religii ajunsese la un grad de par- 
ticularizare care o făcea inaptă pentru expansiune; cât 
despre Creştinism, nu numai că el se particularizase foarte 
rapid într-un sens analog, sub influenţa mediului occi- 
dental — poate mai ales sub influenţa spiritului roman —, 
dar dăduse naştere, în Arabia şi în ţările învecinate, la tot 
felul de devieri care riscau să inunde Orientul Apropiat şi 
chiar India cu o multitudine de erezii extrem de îndepăr- 
tate de Creştinismul prim şi ortodox. În virtutea autori- 
tăţii divine inerente oricărei Revelaţii, Revelația islamică 
avea în mod cert dreptul cel mai sacru de a îndepărta 
dogmele creştine avînd în vedere că acestea dădeau repede 
naştere unor devieri, ca urmare a condiţiei lor de adevăruri 
iniţiatice vulgarizate, iar nu efectiv adaptate; pe de altă 
parte însă, pasajele coranice privitoare la creştini, iudei, 
sabeeni şi păgâni au în primul rînd un sens simbolic care 
nu vizează cîtuşi de puţin ortodoxia tradiţiilor, şi numele 
acestora servesc atunci numai la desemnarea unor fapte 
general umane. Cînd se spune, de exemplu, în Coran că 
Abraham nu era nici iudeu, nici creştin, ci banzf („ortodox“ 
în raport cu Tradiţia primordială), este evident că termenii 
„iudeu“ şi „creştin“ nu pot desemna decît atitudini spiri- 
tuale generale pentru care limitările formale ale ludaismu- 
lui şi Creştinismului reprezintă doar manifestări particu- 
lare, deci exemple; spunem „limitări formale“ şi nu ne 
referim, bineînţeles, la Iudaism şi Creştinism în ele însele, 
ca religii a căror ortodoxie e indiscutabilă. 

Revenind la incompatibilitatea relativă a formelor 
tradiţionale — şi mai ales a unora dintre ele —, vom adăuga 
că interpretarea, la un anume nivel eronată, a celorlalte 
forme se impune cu necesitate: raţiunea de a fi a unei tra- 
diţii rezidă, sub anume aspecte cel puţin, tocmai în ceea 
ce o distinge de alte tradiţii; Providența divină nu admite 
amestecul de forme relevate din momentul în care 
omenirea s-a împărţit în „omeniri“ diferite şi s-a îndepăr- 
tat de Tradiţia primordială, singura Tradiţie unică posi- 
bilă. Astfel, interpretarea musulmană eronată a dogmei 
creştine privind Treimea ţine de Providenţă pentru că 
doctrina conținută în această dogmă este în mod esenţial 
şi exclusiv ezoterică, nefiind susceptibilă de nici un fel de 
„exoterizare“; Islamul avea ca atare datoria de a limita 
expansiunea acestei dogme, ceea ce nu dăunează nicidecum 
prezenţei în Islam a adevărului universal exprimat de 
dogma respectivă. Nu va fi poate inutil să precizăm, pe de 
altă parte, că divinizarea lui Isus şi a Mariei, atribuită 
indirect creştinilor de către Coran, dă naştere unei „Treimi“ 
pe care Cartea Islamului nu o identifică nicidecum cu cea 
a doctrinei creştine; ea se sprijină totuşi pe realităţi, anume 
pe conceperea „Maicii Domnului“ ca lapezaeaa Mîntui- 
toare“ cu Fiul ei, doctrină non exoterică şi, ca atare, 
inacceptabilă în perspectiva religioasă a Islamului; apoi pe 
marianismul de fapt, considerat — din punct de vedere 
islamic — o uzurpare parţială a cultului adresat lui 
Dumnezeu; în sfîrşit, pe adorarea Mariei, caracteristică 
anumitor secte orientale, împotriva căreia Islamul a 
trebuit să reacționeze cu atît mai violent cu cît era foarte 
apropiată de păgînismul arab”. Dar, pe de altă parte, con- 
form sufi-ului Abd el-Karim el-Jili, „Treimea“ menţio- 
nată de Coran e susceptribilă de o interpretare ezoterică 
— gnosticii concepeau într-adevăr Sfîntul Duh ca „Maică 
divină“ — şi ceea ce se reproşează, în acest caz, creştinilor 
ortodocşi şi ereticilor adoratori ai Fecioarei este numai 


” “Toate elementele referitoare la doctrina şi cultul Mariei, menţionate 
de autor, ţin de dezvoltările catolice ale Creştinismului (n.t.). 

„exoterizarea“ sau alterarea interpretării ezoterice; se mai 
poate spune, dintr-un alt punct de vedere — iar existenţa 
însăşi a ereticilor menţionaţi o atestă — că „Treimea 
coranică“ corespunde în fond la ceea ce ar fi devenit, 
printr-o inevitabilă eroare de adaptare, dogmele creştine 
în mediul arab pentru care nu erau făcute. Dar Islamul 
respinge dogma Treimii, aşa cum e înţeleasă ea de către 
ortodoxia creştină, nu numai din motive de oportunitate 
tradiţională, ci şi dintr-unul de ordin metafizic: teologia 
creştină înţelege prin „Sfîntul Duh“ nu numai o realitate 
pur principială*, „metacosmică“, divină, ci şi reflexul direct 
al acestei Realităţi în ordinea manifestată, cosmică şi creată; 
conform definiţiei date de teologie, Sfîntul Duh conţine 
într-adevăr — în afara ordinului principial sau divin — şi 
„vîrful“ sau „centrul“ luminos al creaţiei totale sau, în alţi 
termeni, conţine şi manifestarea informală; folosind ter- 
menii hinduşi, manifestarea informală reprezintă reflexul 
direct şi central al Principiului creator — Purusha — în 
Substanţa cosmică — Prakriti, iar acest reflex este Inteli- 
genţa divină manifestată, Buddhi, corespunzînd în Sufism 
cu Er-Rab şi El-Agql sau cu cei patru Arhangheli care, 
analogi cu Devas împreună cu ale lor Shakti, reprezintă tot 
atîtea aspecte sau funcţii ale Inteligenţei; or, reflexul amintit 
mai sus este Sfîntul Duh — ca fiind cel ce iluminează, 
insuflă şi sfinţeşte pe om. Identificarea dintre acest reflex 
şi Dumnezeu, operată de teologie, este justificată în sensul 
că Buddhi sau Er-Rab — îngerul Metatron al Cabalei — 
„este“ Dumnezeu sub raport esenţial, deci „vertical“ (un 
reflex este „în mod esenţial“ identic cu cauza sa); distincţia 
pe care aceeaşi teologie o face între Arhangheli şi Sfîntul 
Duh, văzînd în primii numai nişte fiinţe create, este iarăşi 
justificată în sensul că Sfîntul Duh, reflectat în creaţie, este 
diferit de Prototipul său principial şi divin; însă teologia e 
inconsecventă, prin forţa lucrurilor de altfel, atunci cînd 


* În viziunea lui Ren€ Gu&non şi a lui Frithjof Schuon, adjectivul prin- 
cipiel/ principielle se referă întotdeauna la o realitate concepută „în Prin- 
cipiu“, la nivelul Principiului (n-c.). 

pare să piardă din vedere că Arhanghelii sînt „aspecte“ 

sau „funcţii“ ale acelei porţiuni „centrale“ ori „supreme“ 

din creaţie constituită de Sfîntul Duh în rolul său de Para- 
clet. Punctului de vedere teologic sau religios îi este imposi- 
bil să admită, pe de o parte, diferenţa între Sfîntul Duh 
divin, principial, „metacosmic“şi Sfîntul Duh manifestat 
sau cosmic, deci „creat“ şi, pe de altă parte, identitatea 
acestuia din urmă cu Arhanghelii; punctul de vedere reli- 
gios nu poate într-adevăr cumula două perspective diferite 
într-o singură dogmă — de aici şi divergenţa între Creş- 
tinism şi Islam: pentru cel de-al doilea, „divinizarea“ 
creştină a Intelectului cosmic constituie o „asociere“ (shirk) 
între ceva „creat“ şi Dumnezeu, chiar dacă acel „creat“ 
ţine de manifestarea informală, angelică, paradisiacă, 
paracletică. În afara acestei probleme a Sfîntului Duh, 

Islamul nu s-ar opune deloc ideii că există în Unitatea 
divină un aspect ternar; ceea ce respinge el este numai ideea 
că Dumnezeu ar fi exclusiv şi absolut Treime, ceea ce 
înseamnă — din punct de vedere musulman — a-l atribui 
lui Dumnezeu un caracter de relativitate sau, mai precis, 
a-l atribui în mod absolut un aspect relativ. 

O formă tradiţională este făcută, dacă nu pentru o 
anume „rasă“, cel puţin pentru o anume colectivitate umană, 
determinată de anumite condiţii particulare — care pot 
avea, ca în cazul lumii musulmane, o natură foarte com- 
plexă; prezenţa creştinilor printre mai toate popoarele 
lumii sau alte argumente de acelaşi tip nu constituie o 
obiecţie valabilă: nu prezenţa sau absenţa, în sînul colecti- 
vităţii pentru care e modelată o anume formă tradiţională, 
a unor indivizi sau grupuri, susceptibili de a se adapta 
unei alte forme — lucru ce nu ar putea fi niciodată pus în 
discuţie — constituie un criteriu pentru a stabili necesi- 
tatea formei tradiţionale în chestiune, ci numai posibili- 
tatea întregii colectivităţi de a se adapta sau nu formei 
respective; nu ajunge, pentru a pune la îndoială legitimi- 
tatea Islamului, de exemplu, să se constate că există arabi 

creştini; singura problemă care trebuie luată în seamă este 
de a şti ce ar deveni un Creştinism practicat de colectivi- 
tatea arabă în întregime. 

Toate aceste consideraţii vor contribui la înţelegerea 
faptului că Divinitatea îşi manifestă Personalitatea prin 
intermediul a diverse Revelaţii şi îşi exprimă suprema Sa 
Impersonalitate prin intermediul diverselor forme ale 
Logosului Său. 


Am amintit deja că, în starea ei normală, omenirea se 
compune din mai multe „lumi“ distincte; ni se va obiecta 
cu siguranţă că Cristos nu a pomenit niciodată de această 
delimitare a „lumii“ şi nici de existenţa unui ezoterism; 
dar, vom replica, nici nu le-a explicat iudeilor cum trebuiau 
să interpreteze cuvintele sale care îi „sminteau“; de altfel 
ezoterismul se adresează tocmai „acelora care au urechi 
de auzit“ şi nu au, drept urmare, nevoie de precizări sau 
de „dovezi“ — dorite doar de cei cărora ezoterismul nu 
li se adresează; cît despre învăţătura păstrată de Cristos 
doar pentru discipolii săi ori numai pentru unii din ei, ea 
nu avea a fi „explicitată“ în Evanghelii unde e conținută 
în formă sintetică şi simbolică, singura potrivită pentru 
Sfintele Scripturi. Pe de altă parte, Cristos, în calitatea Sa 
de Întrupare divină, vorbea cu necesitate în mod absolut, 
în virtutea unei anume „subiectivări“ a Absolutului ce are 
întotdeauna loc într-un „Om-Dumnezeu“, chestiune 
asupra căreia nu putem insista aici!; el nu trebuia, ca atare, 
să ţină seama de contingenţe situate în afara domeniului 
misiunii Sale, nici să specifice că există lumi tradiţionale 


1 Rent Guenon explică „subiectivarea“ la care ne referim în termenii 
următori: „Viaţa anumitor fiinţe prezintă, în aparențele ei individuale, fapre 
aflate în corespondenţă cu cele din ordinea cosmică, constituind într-un fel, 
din punct de vedere exterior, o imagine, o reproducere a acestora; din punct 
de vedere interior, raportul acesta trebuie însă inversat pentru că, în cazul 
fiinţelor cu statut de Maba-Purusba [fiinţe care sînt manifestări depline ale 
Esenţei metafizice sau ale Omului universal (n. £.)], faptele cosmice sînt cele 
care se modelează după viaţa fiinţei în cauză sau, mai exact vorbind, după 
principiul pe care ea îl exprimă în mod direct, în vreme ce faptele cosmice 
în sine îl exprimă numai printr-un reflex (Etudes tradizionnelles, martie, 1939). 

„sănătoase“ — pentru a vorbi în termenii Evangheliei — 
în afara lumii „bolnave“ căreia i se adresează mesajul lui; 
nu trebuia nici să explice faptul că, numindu-se pe sine 
„Calea, Adevărul şi Viaţa“, în sens absolut adică princi- 
pial, nu înţelegea să limiteze astfel manifestarea universală 
a Logosului, ci că îşi afirma, dimpotrivă, identitatea 
esenţială cu Logosul, a cărui manifestare cosmică! o „trăia“ 
în mod „subiectiv“. De aici imposibilitatea unei atare 
fiinţe de se considera pe sine din simplul punct de vedere 
al existenţelor relative, deşi acest punct de vedere este 
inclus în orice natură umană şi trebuie să se afirme inci- 
dental; e însă o problemă care nu prezintă nici un interes 
pentru perspectiva specific religioasă. 

Revenind la consideraţiile precedente, trebuie să mai 
spunem că, din momentul expansiunii occidentalilor în 
restul lumii, lipsa de înţelegere exoterică încetează să mai 
fie indiferentă; ea poate compromite însăşi religia creştină 
în ochii unor oameni care îşi dau seama că nu tot ceea ce 
Creştinismul lasă în afară este păgînism întunecat; nu i se 
poate reproşa, evident, învăţăturii cristice vreo omisiune 
pentru că Cristos s-a adresat Bisericii lui şi nu lumii mo- 
derne care, în sine, îşi trage existenţa tocmai din ruptura 
de această Biserică, deci din infidelitatea faţă de Cristos. 
Evanghelia conţine totuşi cîteva aluzii la limitele misiunii 
cristice şi la existenţa unor lumi tradiţionale neasimilabile 
păgînismului: „Nu cei sănătoşi au nevoie de doctor, ci cei 
bolnavi“ şi încă: „Că n-am venit să chem pe drepţi, ci pe 
cei păcătoşi la pocăință“ (Mat. 9, 12-13); în sfîrşit, acest 
verset care pune în evidenţă ce este păgînismul: „Deci, nu 


1 Cităm în acest sens adagiul sufi: „Nimeni nu-l poate întîlni pe Allah 
dacă nu l-a întîlnit înainte pe Profet“; nimeni nu ajunge la Dumnezeu decât 
prin mijlocirea Logosului Său, oricare ar fi modul revelaţiei acestuia din 
urmă; sau, în sens specific inițiatic: nimeni nu ajunge la „Sine“ -le divin decît 
prin desăvârşirea „eu“-lui uman. Trebuie subliniat că, atunci cînd se spune: 
„Eu sînt Calea, Adevărul şi Viaţa“, afirmaţia e adevărată în mod absolut 

entru Logosul divin („Cristos“) şi adevărată în mod relativ pentru mani- 
fa Sa umană („Isus“); într-adevăr, un adevăr absolut nu se poate limita 
la o fiinţă relativă. Isus este Dumnezeu, dar Dumnezeu nu este Isus; 
Creştinismul e divin, dar Dumnezeu nu este creştin. 

duceţi grijă, spunînd: Ce vom mînca ori ce vom bea, ori 
cu ce ne vom îmbrăca? Că după toate acestea se străduiesc 
neamurile“ (Mat. 6, 31-32). Am putea cita, în acelaşi sens 
cuvintele: „Adevărat grăiesc vouă: la nimeni în Israel n-am 
găsit atâta credinţă. Şi zic vouă că mulţi de la răsărit şi de 
la apus vor veni şi vor sta la masă? cu Avraam, cu Isaac şi 
cu lacov în împărăţia cerurilor. Iar fiii împărăției (Israel, 
Biserica) vor fi aruncaţi în întunericul cel mai din afară“ 
(Mat. 8, 10-12) şi: „cine nu este împotriva noastră este 
pentru noi“ (Marc. 9, 40). 

Aşa cum spuneam mai sus, Cristos — în calitatea Sa de 
Întrupare divină şi în conformitate cu esenţa universală a 
învăţăturii sale — vorbea mereu în mod absolut, adică 
identificînd simbolic anumite fapte cu principiile pe care 
le traduc, şi fără a adopta niciodată punctul de vedere al 
celui pentru care faptele prezintă un interes în sine; o 
atare atitudine poate fi ilustrată prin exemplul următor: 
cine s-ar gîndi, vorbind de soare, că articolul hotărît apli- 
cat cuvîntului implică negarea altor sori existenţi în 
spaţiu? Spunem soarele, fără a specifica în plus că e vorba 


1 Într-adevăr, păgînismul antic, inclusiv cel arab, se caracteriza prin 
materialismul său practic, ceea ce nu se poate reproşa — fără a fi de rea 
credinţă — tradiţiilor orientale care s-au menţinut pînă în zilele noastre. 

2 Acest exemplu de simbolism oriental, ori simbolism pur şi simplu, ar 
trebui să fie suficient, credem, pentru a dovedi tendenţiozitatea detractorilor 
paradisului islamic. De alfel, "cula iadului, pe care creştinii îl admit la fel cu 
musulmanii e, logic vorbind, tot atît de „senzual“ ca şi „ospăţul“ sau „huriile“. 

> În limbaj cristic, distrugerea templului din Ierusalim se identifică 
simbolic cu Judecata de apoi, ceea ce e foarte caracteristic pentru felul de a 
vedea lucrunle — sintetic şi, am putea spune, „esenţial“ sau „absolut“ — al 
Omului-Dumnezeu. Aceeaşi remarcă e valabilă pentru profeţiile despre 
Pogorîrea Sfîntului Duh care înglobează simultan — dar nu SR aa pe A 
toate modurile manifestării paracletice, deci şi pe aceea a Profetului 
Muhammad — personificare însăşi a Paracletului, manifestare ciclică a aces- 
tuia; Coranul este numit, de altfel, „pogorîre“ (tanzil), aşa cum este numită 
şi arătarea Sfîntului Duh la Cincizecime. Am mai putea remarca iarăşi că a 
doua venire a lui Cristos, la sfîrşitul ciclului nostru, va avea pentru oameni 
o extensie universală în sensul că nu va mai privi „0 omenire“ în accepţia 
tradiţională obişnuită a cuvîntului, ci neamul omenesc în întregul lui; de 
aceea — la apariţia sa majoră — Paracletul trebuie să manifeste această 
universalitate cu anticipație — cel puţin pentru lumea creştină; manifestarea 
sa ciclică sau eo cană sa mahomedană a trebuit să aibă loc în afara 
Creştinărăţii şi să rupă astfel o anumită limitare „particularizantă“. 

de un soare printre alţii, tocmai fiindcă pentru lumea 
noastră soarele nostru este însuşi „soarele“ şi în această 
calitate, iar nu în cea de soare printre alţi sori, el poate 
reflecta Unicitatea divină. Or, raţiunea suficientă a unei 
Întrupări divine este caracterul ei de unicitate, derivat din 
Ceea ce ea întrupează, şi nu caracterul de fapt al unicităţii, 
necesitat de manifestarea sa.! 


Raporturile dintre exoterism şi ezoterism se reduc în 
ultimă analiză la cele dintre „formă“ şi „spirit“, prezente 
în orice enunţ şi în orice simbol; aceste raporturi trebuie 
să existe, evident, chiar în interiorul ezoterismului î însuşi; 
se poate spune că singură autoritatea spirituală e cea care 
se plasează la nivelul Adevărului pur şi integral. „Spiri- 
tul“ — conţinutul supra-formal al formei (ea isi 
„litera“) — are întotdeauna tendinţa de a rupe limitările 
formale şi de a intra în aparentă contradicţie cu acestea: se 
poate considera, de aceea, că orice readaptare tradiţională 
— orice Revelaţie deci — are rol de ezoterism faţă de forma 
tradiţională precedentă astfel că, pentru a da un exemplu, 
Creştinismul este ezoteric în raport cu forma iudaică, iar 


1 E ceea ce Cristos arată spunînd că „Dumnezeu singur este bun“; 
termenul „bun“ implicînd aici toate sensurile pozitive posibile, deci toate 
Calitățile divine; trebuie să înţelegem, la fel, că „Dumnezeu singur e unic“, 
enunţ care se regăseşte în afirmaţia doctrinară a Islamului: „Nu este divini- 
tate (sau realitate) alta decît (singura ) Divinitate (sau Realitate)“. Cui ar 
vrea să conteste legitimitatea unei astfel de interpretări a Scripturilor îi vom 
răspunde împreună cu Meister Echkart că „Duhul Sfînt dă învăţătură 
despre orice adevăr; e adevărat că autorul avea în vedere un sens literal dar, 
cum Dumnezeu este Autorul Sfintei Scripturi, orice sens adevărat este în 
acelaşi timp şi sens literal; căci tot ceea ce e adevărat provine din Adevărul 
însuşi, e conţinut în el, derivă din el şi e voit de el“. Mai cităm şi pasajul din 
Dante referitor la acelaşi subiect: „Scripturile pot fi înţelese şi trebuie 
expuse în conformitate cu patru sensuri. Unul este numit literal... Cel de-al 
patrulea se numeşte anagogic, fiind cel ce depăşeşte simţul (sourasenso); el 
apare atunci cînd se expune la nivel spiritual Scriptura care, fiind adevărată 
în sensul ei literal, semnifică pe deasupra lucrurile superioare ale Slavei 
veşnice aşa cum vedem în psalmul Proorocului unde se spune că, atunci 
cînd poporul lui Israel a ieşit din Egipt, ludeea a fost sfinţită şi eliberată. 
Deşi e limpede că acestea au fost adevărate în litera lor, înţelesul spiritual 
nu este mai puţin adevărat, anume că o dată cu ieşirea sufletului din păcat 
puterile îi sînt sfinţite şi eliberate“ (Convizro II, 1). 

Islamul în raport cu formele iudaică şi creştină, ceea ce este, 
bineînţeles, valabil doar din punctul de vedere, cu totul 
special, în care ne plasăm aici şi e cu totul fals dacă ar fi 
luat în sens literal; de altfel, în măsura în care Islamul e 
distinct prin forma sa faţă de celelalte două tradiţii mono- 
teiste — adică în măsura în care e limitat formal —, aceste 
tradiţii conţin la rîndu-le un aspect ezoteric faţă de 
Islarn şi aceeaşi reversibilitate a relaţiei funcţionează 
între Creştinism şi ludaism; primul raport e totuşi mai 
pregnant decît al doilea de vreme ce Islamul a spart, în 
numele „spiritului“, „formele“ precedente, iar Creştinismul 
a avut acelaşi rol faţă de Iudaism şi nu invers. Revenind însă 
la considerarea pur principială a raporturilor dintre formă 
şi spirit, cel mai convingător este să cităm, cu titlu de ilus- 
trare, un pasaj din Tratatul despre Unitate (Risalat-el- 
Abadiyab) al lui Mohyddin ibn Arabi care arată exact 
rolul funcţiei ezoterice de „a sparge forma în numele spiri- 
tului“, cum spuneam mai sus: „Cea mai mare parte a 
iniţiaţilor spun că din stingerea existenţei (fanz-el- 
ou jud) şi din stingerea acestei stingeri (fanz el-fana) vine 
cunoaşterea lui Allah; or, opinia aceasta este cu totul gre- 
şită... Cunoaşterea nu cere stingerea existenţei (a eu-lui) 
sau stingerea acestei stingeri; pentru că lucrurile nu au 
nici un fel de existenţă, iar ceea ce nu există nu poate 
înceta să existe.“ Or, ideile fundamentale respinse de Ibn 
Arabi — din intenţii pur speculative, de altfel, sau de 
metodă, dacă vrem — sînt totuşi acceptate de aceia care îl 
consideră ca pe cel mai mare dintre maeştrii spirituali; în 
mod analog, toate formele exoterice sînt „depăşite“ sau 
„sparte“, deci „negate“ într-un anume sens de către ezo- 
terism, care e primul în a recunoaşte perfecta legitimitate 
a oricărei forme de Revelaţie, fiind de asemenea singurul 
capabil să o recunoască. 

„Duhul suflă unde voieşte“, şi, ca urmare a universa- 
lităţii sale, sparge „forma“; dar e silit totodată să o adopte 
atunci cînd se manifestă în planul formal. 

„Dacă vrei miezul — spune Meister Eckhart — trebuie 
să spargi coaja.“ 


III 


TRANSCENDENŢA ŞI 
UNIVERSALITATEA EZOTERISMULUI 


Ni se pare neapărat necesar ca, înainte de a intra în su- 
biect, să dăm cîteva lămuriri asupra trăsăturilor exterioare 
ale ezoterismului, cu toate că am fi lăsat de bună voie la o 
parte acest aspect contingent al chestiunii pentru a ne con- 
centra exclusiv asupra esenţialului; cum însă anumite con- 
tingenţe pot da naştere unor contestări ale principiilor, ne 
simţim obligaţi să le tratăm aici pe scurt. 

ntr-adevăr, s-ar putea ivi o dificultate prin faptul că, în 
vreme ce se ştie că ezoterismul este rezervat, prin definiţie 
şi prin însăşi natura sa, unei elite intelectuale — în mod 
necesar restrînsă — trebuie constatat totuşi că organi- 
zaţiile iniţiatice au numărat dintotdeauna un număr relativ 
ridicat de membri: aşa era la pitagoreici şi aşa este a fortiori 
pentru ordinele iniţiatice care subzistă pînă astăzi — în 
ciuda decăderii lor —, cum sînt, de pildă, confreriile mu- 
sulmane; or cînd este vorba de organizaţii iniţiatice foarte 
închise, ele reprezintă aproape întotdeauna ramuri sau 
nuclee ale unor confrerii mai vaste — cu unele excepţii, 
oricînd posibile î în anumite condiţii particulare — iar nu 
confrerii în totalitatea lor. Explicaţia acestei participări, mai 
mult sau mai puţin „populare“ la conţinutul interior — şi, 
ca atare, cel mai subtil — al tradiţiei este că, pentru a putea 
exista într-o lume dată, ezoterismul trebuie să se integreze 
cu necesitate unei modalităţi a acestei lumi, ceea ce va 
implica inevitabil elemente relativ numeroase ale societăţii; 
de aici distincţia între cercurile interioare şi exterioare ale 
unor asemenea confrerii, afiliaţii celor din urmă nefiind 
deloc capabili să aibă conştiinţa adevăratului caracter al orga- 

nizaţiei din care, la un anumit nivel, fac parte, ci o consideră 
ca pe una din formele tradiţiei exterioare — singura acce- 
sibilă lor. Astfel se explică, pentru a relua exemplul con- 
frenilor musulmane, distincţia dintre afiliaţii cu calitatea de 
simpli mutabarik ( „binecuvântat“ sau „iniţiat“ ) — nedepăşind 
perspectiva exoterică pe care vor s-o trăiască intens — şi 
membrii de elită, avînd calitatea de szlk („călător“), cei ce 
urmează calea marcată de tradiţia iniţiatică; e adevărat că în 
zilele noastre veritabilii szlikan constituie un număr infim 
în vreme ce categoria mutabărikin e mult prea numeroasă 
pentru un echilibru normal al confreriilor şi contribuie, 
prin multiplele ei neînţelegeri, la sufocarea adevăratei spiri- 
tualităţi; însă, oricare ar fi situaţia, chiar dacă membrii 
mutabarikiin nu sînt în stare să înţeleagă realitatea trans- 
cendentă a confreriei care i-a primit, ei obţin totuşi — în 
condiţii normale — un mare beneficiu din barakab („bine- 
cuvîntare“ sau „influenţă spirituală“) ce îi înconjoară şi îi 
apără în măsura devoţiunii lor căci e de la sine înţeles că 
reverberaţia harului în sînul ezoterismului se comunică — 
dată fiind însăşi universalitatea acestuia din urmă — la 
toate nivelurile civilizaţiei tradiţionale, fără a fi împiedicată 
de vreo limită formală, aşa cum lumina — incoloră în sine — 
nu se reduce la culoarea unui corp transparent. 

Această participare a „poporului“ — a oamenilor repre- 
zentînd media colectivităţi — la spiritualitatea elitei nu se 
explică totuşi exclusiv prin raţiuni de oportunitate; aici func- 
ţionează, de asemenea şi mai ales, legea polarităţii Sau a com- 
pensaţiei conform căreia „extremele se ating“ — de aceea 
„vocea poporului este vocea lui Dumnezeu“ (Vox populi, 
Vox Dei); ca suport pasiv şi inconştient al simbolurilor, 
poporul constituie periferia sau reflexul pasiv şi feminin al 
elitei, care posedă şi transmite simbolurile în mod activ şi 
conştient. Aici stă explicaţia curioasei şi aparent para- 
doxalei afinități dintre popor şi elită; Taoismul, de pildă, e 
ezoteric şi popular totodată, în timp ce Confucianismul 
este exoteric şi mai mult sau mai puţin aristocratic şi „cult“ 
sau, pentru a invoca un alt exemplu, confreriile sufi au avut 

întotdeauna — alături de aspectul lor de elită — un aspect 
popular, într-un anume fel corelativ primului: pentru că 
poporul nu are numai un caracter de periferie, ci şi un 
caracter de totalitate şi acesta corespunde, prin analogie, 
centrului. Se poate spune că funcţiile intelectuale ale po- 
porului sînt meşteşugurile şi folclorul, primele reprezentînd 
„metoda“ sau „realizarea“, iar al doilea „doctrina“; poporul 
reflectă astfel în mod pasiv şi colectiv funcţia esenţială a 
elitei, anume transmisia aspectului propriu-zis intelectual al 
tradiţiei, aspect pentru care simbolismul — sub toate formele 
sale — constituie veşmîntul adecvat. 

O altă chestiune care se impune a fi elucidată înainte 
de intrarea în subiect e cea a universalităţii tradiţionale, 
idee care, fiind de ordin încă exterior, e influenţată de tot 
felul de contingenţe istorice şi geografice, ceea ce îi face 
pe unii să se îndoiască voit de existenţa ei; am auzit astfel 
contestîndu-se undeva, de pildă, că Sufismul ar admite 
această idee: Mobhyiddin ibn Arabi ar fi negat-o, pare-se, 
de vreme ce a scris că Islamul este pivotul celorlalte tra- 
diţii. Însă orice formă tradiţională este superioară celor- 
lalte sub un anume aspect şi acest aspect marchează însăşi 
raţiunea suficientă a formei respective; iar acesta e aspectul 
vizat întotdeauna de cel care vorbeşte în numele propriei 
tradiţii; important în problema recunoaşterii celorlalte 
forme tradiţionale este faptul însuşi — de neconceput din 
punct de vedere exoteric — al acestei recunoaşteri, iar nu 
modul sau nivelul ei. Coranul oferă, de altfel, prototipul 
acestui mod de a vedea lucrurile: el spune, pe de o parte, 
că toţi Profeţii sînt egali şi afirmă, pe de altă parte, că unii 
sînt superiori celorlalţi, ceea ce înseamnă, după comenta- 
riul lui Ibn Arabi, că fiecare Profet e superior celorlalţi 
printr-o trăsătură particulară proprie şi, ca atare, sub un 
anume aspect. Ibn Arabi aparţinea civilizaţiei musulmane; 
îşi datora realizarea spirituală binecuvîntării (Parakab) 
islamice şi Maeştrilor Sufismului, într-un cuvînt formei 
islamice: a trebuit deci să adopte acest punct de vedere, 
adică cel al aspectului după care forma islamică prezintă 

o superioritate faţă de alte forme; dacă această superiori- 
tate relativă nu ar exista, hinduşii deveniți musulmani de-a 
lungul secolelor nu ar fi avut nici un motiv pozitiv să se 
comporte astfel. Faptul că Islamul constituie ultima formă 
luată de Sanztana-Dharma în actuala maha-yuga — 
pentru a folosi termenii hinduşi — implică o anume supe- 
rioritate contingentă asupra formelor precedente; tot aşa 
cum faptul că Hinduismul este cea mai veche dintre 
formele vii actualmente implică o anume superioritate sau 
„centralitate“ în raport cu formele posterioare; nu există 
aici, bineînţeles, nici un fel de contradicţie de vreme ce 
aspectele considerate sînt diferite de o parte şi alta. 
Sfîntul Bernard a propovăduit cruciadele şi e limpede că 
nu cunoştea natura reală a Islamului, dar această atitudine 
nu contrazice cîtuşi de puţin posesia unei cunoaşteri ezo- 
terice; nu se pune problema de a şti dacă sfîntul Bernard 
înţelegea sau nu Islamul, ci mai degrabă de a şti dacă — în 
cazul unor contacte directe şi prelungite cu această forma 
a Revelaţiei — ar fi înţeles-o, aşa cum a înţeles-o elita Tem- 
plierilor, aflată în condiţiile necesare. Spiritualitatea unui 
om nu poate depinde de cunoştinţe istorice sau geografice, 
ori de alte cunoştinţe „ştiinţifice“ de acelaşi ordin. Se poate 
deci spune că universalismul iniţiaţilor este virtual în ceea 
ce priveşte posibilele sale aplicaţii şi că nu devine efectiv 
decîi atunci cînd circumstanţele permit sau impun o 
aplicaţie determinată; în alţi termeni, universalitatea nu se 
poate actualiza decît în contact cu o altă civilizaţie; dar nu 
există aici, bineînţeles, nici un fel de lege riguroasă, iar 
factorii ce vor decide, la un anume iniţiat, acceptarea unei 
anumite forme străine pot fi extrem de diferiţi, în funcţie 
de caz; nu este, evident, posibil să definim exact ce 
înseamnă un „contact“ cu o formă străină, adică acel ceva 
suficient pentru a determina înţelegerea unei atare forme.! 


1 O remarcă similară poate fi aplicată în cazul acelor spirituali pe care 
Sufismul îi desemnează cu termenul de Afrad („izolaţi“, singular Fard): 
dintotdeauna — şi prin definiţie — foarte rari, ei sînt caracterizați de pose- 
siunea unei iniţieri efective, dobîndite în mod spontan, fără a avea nevoie să 

Avem acum datoria să răspundem mai explicit urmă- 
toarei probleme: aceea de a afla care sunt principalele ade- 
văruri pe care exoterismul trebuie să le ignore, fără a le nega 
totuşi în mod expres!; or printre concepţiile inaccesibile 
exoterismului, cea mai importantă este poate — cel puţin 
în anumite privinţe — aceea a ierarhiei Realităţii univer- 
sale: Realitatea „se afirmă“ pe niveluri diferite, fără a 
înceta să fie „una“; nivelurile inferioare fiind absorbite — 


fi fost iniţiaţi prin ritual; sînt oameni care, dat fiind că au obţinut Cunoaşterea 
fără studii şi exerciţii spirituale, pot ignora lucruri inutile din punctul lor 
personal de vedere; nu au fost iniţiaţi şi, ca atare, nu sînt datori să ştie ce 
semnifică iniţierea în sensul tehnic al cuvîntuluil; ei vorbesc asemenea oame- 
nilor din „vîrsta de aur“ — epocă în care iniţierea nu era încă necesară — mai 
degrabă decît în felul instructorilor spirituali ai „vârstei de fier“; fiindcă nu au 
urmat o cale de realizare interioară, nu pot asuma rolul de Maeştri spirituali. 

Şi iarăşi: Sri Râmăkrşna nu a putut prevedea deviația liniei sale spirituale 
din cauză că, necunoscînd spiritul occidental modern, îi era cu neputinţă să 
interpreteze anumite viziuni altcumva decât într-un sens hindus normal. Să 
mai adăugăm totuşi că amintita deviaţie, de ordin doctrinar şi de inspiraţie 
occidentală modernă, nu desfiinţează cîtuşi de puţin influenţa harului transmis 
prin sursa Rămăkșşna, ci se adaugă doar ca un „decor“ superfluu, deci un 
neant spiritual; altfel spus, faptul că prezenţa de tip bhakti a sfintului a fost 
travestită într-o pseudo-jnâna de stil filozofico-religios — specific european 
— nu împiedică influenţa lui spirituală să fie ceea ce este. lar dacă Sri 
Rămâkrşna înţelegea să-şi dăruiască cu abundență reverberaţia sa de bhaki — 
în conformitate cu anumite condiţii particulare ale sfârşitului de ciclu —, ea 
rămâne independentă de formele pe care le-a putut lua zelul anumitor discipoli 
ai săi; această voinţă de a se dărui deplin îl înrudeşte, de altfel, pe sfîntul din 
Dakshineshwar cu „familia spirituală“ a lui Cristos, astfel că tot ce poate fi spus 
despre natura specifică a strălucirii cristice se poate aplica şi strălucirii lui 
Paramabamsa: Et lux in tenebris lucet, et tenebrae eam non comprebenderunt. 

1 „Formalismul, instituţie a «omului mediu», îi permite omului să atingă 
universalitatea... «Omul mediu» însuşi este obiectul legii sacre (shar?'ab) a 
Islamului... «Omul mediu» stabileşte în jurul fiecăruia un soi de neutralitate 
garantînd toate individualităţile, obligîndu-le totodată să muncească pentru 
întreaga comunitate... Islamul, ca religie, este calea unităţii şi a totalităţii. 
Dogma sa fundamentală se numeşte Er-Tawbhid, adică unitatea sau opera- 
ţiunea de a uni. Ca religie universală, Islamul comportă niveluri, însă fiecare 
din aceste niveluri este cu adevărat Islamul, în sensul că oricare din aspectele 
sale revelează aceleaşi principii. Formulele lui sînt extrem de simple, dar 
numărul formelor sale este incalculabil. Cu cât ele sînt mai numeroase, cu 
atît mai desăvârşită este legea. Eşti musulman atunci cînd îţi urmezi destinul, 
adică raţiunea de a fi... Cuvîntul ex catbedra al mufti-ului trebuie să fie 
limpede şi de înţeles pentru toată lumea, chiar şi pentru un negru neştiutor 
de carte. El nu are dreptul să se pronunţe asupra a altceva decît a unui loc 

prin integrare sau sinteză metafizică — în nivelurile supe- 
rioare; aceasta este doctrina iluziei cosmice: lumea nu este 
doar mai mult sau puţin mai „imperfectă“, mai mult sau 
mai puţin „efemeră“; din perspectiva Realităţii absolute, 
lumea pur şi simplu nu este, în nici un mod, căci reali- 
tatea lumii ar limita realitatea lui Dumnezeu — cel care 


singur „este“; dar Fiinţa însăşi — adică „Dumnezeu 
persoană“ — e la rîndul ei depăşită de „Divinitatea im- 
personală“ sau „supra-personală“ — „Non-Fiinţa“ —, 


pentru care „Dumnezeu persoană“ sau Fiinţa nu este 
decît prima determinare, sursa de dezvoltare a tuturor 
determinărilor secundare care constituie Existenţa cosmică. 
Or, exoterismul nu poate admite nici această irealitate a 
lumii, nici realitatea exclusivă a Principiului divin, nici mai 
ales, transcendenţa „Non-Fiinţei“ în raport cu Fiinţa, care 
este Dumnezeu; în alţi termeni, punctul de vedere exoteric 
nu poate înţelege transcendenţa supremei Impersonalităţi 
divine a cărei Afirmaţie în mod personal este Dumnezeu; 


comun al vieţii practice. Nu o face niciodată, de altfel, mai ales că poate 
eluda chestiunile ce nu intră în competenţa sa. Există aici o delimitare netă, 
cunoscută tuturor, între chestiunile de ordin suf: şi chestiunile de ordin 
legal (sharait), ceea ce permite Islamului să fie ezoteric şi exoteric fără a se 
contrazice vreodată. De aceea, pentru musulmanii care îşi înţeleg credinţa 
nu există niciodată conflicte serioase între ştiinţă şi credinţă. Formula Unirii 
(Et-Tawbid) sau a Monoteismului constituie un loc comun sharait. Însem- 
nătatea şi anvergura pe care o dai formulei este o chestiune personală, ţi- 
nînd de sufismul interior al fiecăruia. Orice deducție obţinută din această 
formulă este mai mult sau mai puţin bună, cu condiţia să nu contrazică 
sensul literal pentru că în acest caz s-ar distruge unitatea islamică, adică 
universalitatea sa, facultatea lui de a se adapta şi de a conveni tuturor 
mentalităților, împrejurărilor şi epocilor. Formalismul este obligatoriu; el 
constituie nu o superstiție, ci un limbaj universal. Cum universalitatea este 
principiul, raţiunea de a fi a Islamului şi cum, pe de altă parte, limbajul este 
mijlocul de comunicare între fiinţele dotate cu rațiune, rezultă că formulele 
exoterice sînt tot atît de importante în organismul religios pe cât sînt de 
importante arterele în corpul animal... Viaţa nu e nicicum divizibilă; ceea 
ce o face să pară astfel este capacitatea sa de gradaţie. Cu cât viaţa eu-lui se 
identifică cu viaţa non-eu-lui, cu atît trăirea este mai intensă. Transfuzia 
eu-lui în non-eu e realizată prin darul mai mult sau mai puţin ritual, 
conştient sau voluntar. Vom înţelege fără dificultate că arta de a dărui este 
principalul arcan, principala taină a Marii Opere“ (Abdul-Hadi, „L'Univer- 
salit€ en Islam“, în Vosle d'7sss, ianuarie 1934). 

sînt adevăruri prea înalte, şi de aceea prea subtile şi prea 
complexe din punctul de vedere al unei înţelegeri pur 
raţionale, pentru a fi accesibile majorităţii umane şi suscep- 
tbile de o formulare dogmatică. O altă idee pe care exote- 
rismul nu o admite este imanenţa Intelectului în orice fiinţă, 
acel Intelect pe care Meister Eckhart îl definea ca „increat 
şi de necreat“ (increatus et increaibilis)!, un adevăr ce nu se 
poate, evident, integra în perspectiva exoterică, aşa cum nu 
se poate integra nici ideea realizării metafizice — realizare 
prin care omul devine „conştient“ de ceea ce în realitate 
nu a încetat niciodată să fie, anume de identitatea esenţială 
dintre om şi Principiul divin, singurul real.2 Exoterismul 
are, în ceea ce îl priveşte, obligaţia de a menţine distincţia 
dintre Dumnezeu Domnul şi rob; facem abstracţie aici de 
poziţia profanilor care se prefac că nu văd în ideea meta- 
fizică a identităţii esenţiale decît „panteism“, ceea ce îi 
scuteşte, de altfel, de orice efort de înţelegere. 

Această idee de „panteism“ merită să ne oprim puţin 
asupră-i: în realitate, panteismul înseamnă a admite o 


1 Se ştie că anumite texte ale lui Meister Eckhart, depăşind punctul de ve- 
dere teologic şi ieşind ca atare din sfera de competenţă a autorităţii religioase, 
au fost condamnate de aceasta; dacă verdictul putea avea o anume legitimitate 
datorată unor raţiuni de oportunitate, el nu o avea totuşi prin forma adoptată; 
ca un curios „şoc compensator“, papa loan al XXII-lea, care a emis această 
bulă, a fost la rândul lui silit să-şi retracteze una din opiniile propovăduite iar 
autoritatea i-a fost zdruncinată. Eckhart nu s-a contrazis de altfel decât în mod 
principial, din simplă supunere faţă de Biserică şi înainte chiar de a cunoaşte 
hotărîrea papală; discipolii săi nu au fost deci tulburaţi nici de retractare, nici, 
cu atât mai mult, de bula în sine; considerăm ca utilă precizarea că unul din ei, 
preafericitul Henri Suso, a avut, după moartea lui Eckhart, viziunea „preaferi- 
citului Maestru, deificat în Dumnezeu într-o supraabundentă splendoare“. 

? Sufi-ul Yahya Mu'adh Er-Răzi spune că „Paradisul este temniţa înţe- 
leptului, aşa cum lumea este temniţa credinciosului“; altfel spus, manifes- 
tarea universală (e/-kbhalq, sau samsâra hindusă), inclusiv Centrul său prea- 
fericit (Es-Samawaăt, sau Brahma-loka) constituie din punct de vedere 
metafizic o (aparentă) limitare (a Realităţii non-manifestate: A/lăb, 
Brabma), tot aşa cum manifestarea formală este o limitare (a Realităţi infor- 
male, dar manifestate: Es-Samawat, Brabma-loka) la punctul de vedere 
individual, deci religios. O astfel de formulare rămîne totuşi excepţională; 
ezoterismul este în mod normal „implicit“, iar nu „explicit“ — expresia lui 
normală pleacă de la simbolurile Sfintelor Scripturi, aşa încît, pentru a lua 

continuitate între Infinit şi finit şi ea nu poate fi concepută 
decît prin admiterea prealabilă a unei identități substan- 
ţiale între Principiul ontologic — implicat în orice teism 
— şi ordinea manifestată, concepţie care presupune o idee 
substanţială — deci falsă — a Fiinţei sau confundarea 
identităţii esenţiale a manifestării şi a Fiinţei cu o identi- 
tate de ordin substanţial. În aceasta şi nu în altceva constă 
panteismul: există însă — pare-se — anumite inteligenţe 
iremediabil refractare la un adevăr atât de simplu, dacă nu 
cumva anume pasiuni sau interese nu le determină să se 
cramponeze de un instrument polemic aşa de comod cum 
e termenul de „panteism“, care permite aşternerea unei 
generale neîncrederi asupra unor doctrine socotite a fi 
stînjenitoare, fără a mai fi nevoie de vreun efort pentru 
examinarea lor intrinsecă.! Dar, chiar dacă ideea de Dum- 
nezeu nu ar mai fi decît un mod de a concepe Substanţa 
universală (materia prima) şi în consecinţă Principiul 


exemplul Sufismului, se va vorbi despre „Paradis“ — folosind terminologia 
coranică — pentru a desemna stări ce se situează (ca „Paradisul Esenţei“ — /annat 
edh-Dhat) dincolo de orice realitate cosmică şi, cu atît mai mult, dincolo de 
orice determinare individuală; dacă un anume sufi vorbeşte despre „Paradis“ ca 
despre „temniţa iniţiatului“, el îl priveşte incidental din punctul curent de 
vedere — cel cosmic —, propriu perspectivei religioase şi este obligat să o facă 
atunci cînd vrea să pună în lumină diferenţa esenţială dintre calea „indivi- 
duală“ şi cea „universală“ sau „cosmică“ şi „metacosmică“. Nu trebuie, în 
consecinţă niciodată pierdut din vedere faptul că „Împărăţia Cerurilor“ din 
Evanghelie, ca şi „Paradisul“ (/annab) din Coran, desemnează nu doar stări 
condiţionate, ci simultan aspecte ale Incondiţionatului pentru care aceste 
stări nu sînt, de altfel, decât cele mai directe reflexe cosmice. 

Revenind la citatul din Yahya Mwadh Er-Răzi, găsim printre formulă- 
rile condamnate ale lui Meister Eckhan o expresie analoagă: „Cei ce nu caută 
nici avuţia, nici onorurile, nici folosul, nici dăruirea interioară, nici sfinţenia, 
nici răsplata, nici împărăţia cerurilor, dar au renunţat la toate, chiar şi la 
ceea ce le este propriu — în aceştia se slăveşte Dumnezeu.“ — Un aforism 
care — ca şi acela a lui Er-Razi — nu exprimă nimic altceva decît negarea 
metafizică a individualităţii în realizarea Unirii. 

1 „Panteismul“ este marea resursă a tuturor celor ce vor să eludeze în 
mod facil ezoterismul, a celor ce îşi imaginează, de pildă, că pot înţelege un 
anume text metafizic sau inițiatic doar pentru că posedă gramatical limba în 
care este scris; ce s-ar putea oare spune, în general, despre inanitatea 
dizertaţiilor care au pretenţia de a face din doctrinele sacre un subiect al 
studiilor profane, ca şi cum n-ar exista cunoştinţe ce nu sînt nicidecum 

ontologic ar fi scos din cauză, acuza panteistă ar rămîne 
în continuare nejustificată pentru că materia prima rămîne 
întotdeauna transcendentă şi pură faţă de producţiile sale. 
Cînd Dumnezeu e conceput ca Unitate primordială — ca 
Esenţă pură — nimic nu Îi poate fi identic în mod substan- 
ţial; dar, calificînd drept panteistă concepţia identităţii 
esenţiale, se neagă simultan relativitatea lucrurilor, atri- 
buindu-li-se o realitate autonomă în raport cu Fiinţa sau cu 
Existenţa, ca şi cum ar putea exista două realităţi esenţial 
distincte, două Unităţi, două Unicităţi. Consecința fatală a 
unui asemenea raţionament e matenalismul pur şi simplu 
pentru că, de îndată ce manifestarea nu mai este concepută 
ca fiind esenţial identică cu Principiul, admiterea logică a 
Principiului rămîne doar o chestiune de credulitate; cînd 
acest motiv sentimental dispare, nu mai există nici O ra- 
ţiune pentru a admite altceva decît manifestarea şi, în par- 
ticular, manifestarea sensibilă. 


Revenind însă la Impersonalitatea divină, menţionată 
mai sus, vom preciza că, riguros vorbind, această „I mperso- 
nalitate“ este mai degrabă o „Non-Personalitate“ pentru că 
nu este nici personală, nici impersonală, ci supra-personală; 
termenul de „impersonalitate“ nu trebuie în nici un caz 
înţeles în sensul unei privaţiuni, de vreme ce se referă, 
dimpotrivă, la absoluta Plenitudine şi Ilimitare — de nimic 
determinată, nici chiar de Sine însăşi. Personalitatea e cea 
care Joacă într-un fel, în raport cu Impersonalitatea, rolul 
unei privaţiuni sau al unei „determinări privative“, iar nu 
invers; e de la sine înţeles totuşi că prin Personalitate 
desemnăm aici doar „Dumnezeul personal“ sau „Ego-ul 
divin“ — dacă această exprimare ne e permisă —, iar nu 


accesibile orişicui, ca şi cum ar fi suficient să fi mers la şcoală pentru a 
pătrunde înţelepciunea cea mai venerabilă cu mult mai bine decât înţelepţii 
înşişi au înţeles-o? Pentru „specialişti “ şi pentru „critici“ e de la sine înţeles 
că nu există nimic care să se plaseze în afara competenţei lor; o atare atitu- 
dine aduce foarte mult cu cea a unor copii care, găsind cărţi destinate adul- 
ţilor, le-ar judeca după ignoranţa, după capriciile sau lenea lor. 

„Sine-le“ — Principiu transcendent al „eu-lui“ — ce 
poate fi numit — într-un sens care nu mai conţine atunci 
nimic restrictiv — „Personalitate“ în raport cu „indivi- 


dualitatea“. Distincția marcată de noi este deci cea dintre 
„Persoana divină“ — Prototip principial al individualităţii 
—, pe de-o parte, şi „Impersonalitate“ — Esenţa infinită 
a acestei „Persoane“, am putea spune —, pe de altă parte; 
e distincţia dintre „Persoana divină“, care manifestă o 
Voie particulară într-o anumită „lume“, unică din punct 
de vedere simbolic, şi Realitatea divină „impersonală“, 
manifestînd dimpotrivă Voința divină esenţială şi univer- 
sală prin intermediul formelor pe care le asumă Voia 
divină particulară sau „personală“, şi cîteodată în aparentă 
contradicţie cu această Voie; este o distincţie absolut fun- 
damentală în ezoterism nu numai pentru că aşa apare ea, 
în primul rînd, în doctrina metafizică, ci şi pentru că, în 
mod secundar, explică antinomia ce poate apărea între 
domeniul exoteric şi cel ezoteric. Trebuie aşadar distinsă, 
în cazul lu: Solomon, cunoaşterea sa ezoterică — refe- 
rindu-se la ceea ce am numit, în absenţa unui termen mai 
bun, „Impersonalitate divină“ — de ortodoxia sa exote- 
rică, adică de conformitatea cu Voia „Persoanei divine“; 
dacă marele constructor al Templului lui Yahweb a recu- 
noscut Divinitatea în alte forme revelate — fie ele şi de- 
căzute —, el a făcut-o nu în contradicţie cu această Voie 
divină, ci tocmai în virtutea cunoaşterii sale ezoterice; a 
acceptat în consecinţă, nu decadenţa sau „păgînismul“ 
lor, ci puritatea primitivă mereu recognoscibilă în simbo- 
lismul acestor forme, pe care am putea spune că Solomon 
le-a acceptat dincolo de vălul decăderii lor; insistența cu 
care Cartea Înţelepciunii lui Solomon pune accent pe 
deşertăciunea idolatriei nu este oare, de altfel, un soi de 
dezminţire a interpretării exoterice formulată în Cartea a 
treia a Regilor? Însă oricum ar fi, Regele-Prooroc — cu 
toate că aflat, el însuşi, dincolo de forme — a trebuit să 
suporte consecinţele aspectelor contradictorii pe care le 
asuma universalismul său în planul formal; cum Biblia 

afirmă în mod esenţial o formă — monoteismul iudaic —, 
cum O face chiar într-o modalitate eminamente „formală“, 
adică simbolismul istonc legat prin definiţie de evenimente, 
ea a trebuit să condamne atitudinea lui Solomon în ceea ce 
avea contradictoriu faţă de manifestarea personală a Divi- 
nităţii; însă Biblia lasă în acelaşi timp să se înţeleagă că 
infracţiunea nu a implicat persoana însăşi a înţeleptului.! 
Atitudinea „desfrînată“ a Regelui a determinat schisma 
politică a regatului său; e singura pedeapsă menţionată de 
Scriptură, pedeapsă cu totul disproporţionată dacă Regele- 
Prooroc ar fi practicat un „politeism“ real, ceea ce nu s-a 
întîmplat nicidecum în fapt. Sancţiunea amintită se exercită 
exact în domeniul unde s-a produs „desfrînarea“, iar nu 
dincolo de el; amintirea lui Solomon a rămas, de aceea, 
venerată nu doar în ludaism — în Cabală mai ales —, ci şi 
în Islam, în cel sharait ca şi în cel sufit; în ce priveşte Creş- 
tinismul, sînt cunoscute comentariile pe care le-a inspirat 
— sfîntului Grigore de Nyssa, lui: Teodoret din Cyr, sfîn- 
tului Bernard şi altora — Cîntarea Cîntărilor. Trebuie să 
mai facem o precizare: antinomia dintre cele două mari 
„dimensiuni“ ale tradiţiei apare chiar în Biblie, carte sacră 
totuşi, pentru că modul de expresie al acestei cărţi — ca şi 
forma însăşi a ludaismului — acordă preponderență punc- 
tului de vedere exoteric, am putea spune aproape „social“ 
sau chiar „politic“ — nu în sens profan, bineînţeles, — în 


1 Coranul afirmă, în acest sens, că „Solomon nu era un necredincios“ 
(sau un „eretic“: mă kafara Sulaymân) (sărat el-baraqab, 102) şi îl prea- 
măreşte în aceste cuvinte: „Ce slujitor minunat a fost Solomon! Cu ade- 
vărat era (în duhul său) mereu îndreptat spre Allah“ (comentatorii adaugă... 
„Slăvindu-L şi lăudiîndu-L neîncetat“) (sărat sad, 30). Cu toate acestea, 
Coranul face aluzie la o încercare trimisă de Dumnezeu lui Solomon, apoi 
la o rugăciune de căinţă a Regelui-Prooroc şi, în sfîrşit, la încuviințarea 
divină (Ibid., 34-36); or, comentariul acestui pasaj enigmatic concordă, la 
nivel simbolic, cu povestirea din Cartea a treia a Regilor pentru că menţio- 
nează cum una dintre soțiile lui Solomon a adus cinstire — fără ştirea lui şi 
chiar în palatul regal — unui idol; Solomon şi-a pierdut vreme de cîteva zile 
inelul şi, împreună cu el, regatul; l-a regăsit apoi pe cel dintii, recâştigîndu-l 
astfel şi pe cel de al doilea; L-a rugat, în sfirgit, pe Dumnezeu să-l ierte şi a 
căpătat de la El o putere mai întinsă şi mai minunată decît înainte. 

vreme ce pentru Creştinism raportul se inversează, iar în 
Islam — sinteză a „geniului“ iudaic şi a „geniului“ creştin 
— cele două „dimensiuni“ tradiţionale îşi dobîndesc echili- 
brul; acesta e motivul pentru care Coranul nu îl priveşte pe 
Solomon (Seydna Sulayman) decît sub aspectul său ezote- 
ric şi în calitate de profet.! Să menţionăm în sfîrşit un pasaj 
din Biblie, în care Yabweb porunceşte proorocului Natan 
să meargă şi să spună lui: David: „(...) cînd se vor împlini 
zilele tale şi vei răposa cu părinţii tăi, atunci voi ridica 
după tine pe urmaşul tău, care va răsări din coapsele tale 
şi voi întări stăpînirea sa. / Acela va zidi casă numelui Meu 
şi Eu voi întări scaunul domniei lui în veci. / Eu voi fi 
aceluia tată, iar el Îmi va fi fiu; de va greşi, îl voi pedepsi 


1 Cartea sacră a Islamului enunţă „impecabilitatea“ profeților în 
următorii termeni: „Nu Îi iau (lui Allzb) înainte în cuvînt (nu vorbesc 
primii) şi lucrează după Porunca Lui“ (sărat el-anbiyab, 27) ceea ce 
înseamnă că profeţii nu vorbesc decît inspirați de Dumnezeu şi nu 
acţionează fără ordinul Său; or această „impecabilitate“ este compatibilă cu 
„acţiunile imperfecte“ (dhunăb) ale profeților doar în virtutea adevărului 
metafizic al celor două Realităţii divine, una „personală“, cealaltă „imper- 
sonală“; manifestările lor se pot contrazice pe terenul faptelor, la marii spiri- 
tuali cel puţin, niciodată în cazul muritorilor de rînd. Cuvîntul dhanb are 
şi sensul de „păcat“, mai ales de „păcat din nebăgare de seamă“, dar sensul 
lui principal şi originar este acela de „imperfecţiune într-o acţiune“, sau de 
„imperfecţiune rezultînd dintr-o acţiune“; acesta e cuvîntul folosit în cazul 
Braila şi nu ibm, care semnifică exclusiv „păcat“, accentuînd caracterul 
intenţional al păcatului; dacă am vedea o contradicţie între „impecabili- 
tatea“ profeților şi imperfecţiunea extrinsecă a unora din actele lor, ar trebui 
să socotim la fel de incompatibile desăvîrşirea lui Cristos şi cuvintele Sale, 
referitoare la firea Lui omenească: „Ce-mi zici bun? Dumnezeu singur este 
bun.“ Aceste cuvinte dau de altfel răspuns întrebării: pentru ce David şi 
Solomon nu au prevăzut conflictul cu un anumit nivelal Legii universale? 
Or, răspunsul este că natura individuală păstrează întotdeauna anumite 
„puncte oarbe“, conţinute în însăşi definiţia acestei naturi; e de la sine 
înţeles că limitarea în cauză, necesară oricărei substanţe individuale, nu 
influenţează nicidecum realitatea spirituală de care substanţa aceasta este 
legată am putea spune în mod „accidental“, pentru că nu există comună 
măsură între nivelul individual şi nivelul spiritual, identic cu cel divin. 

Să cităm, în încheiere, acest cuvînt al califului Ali, reprezentant prin 
excelenţă al ezoterismului în Islam: „Oricine va povesti istoria lui David 
aşa cum 0 povestesc povestitorii de istorii (cu o interpretare exoterică sau 
profană), acela va primi o sută şaizeci de lovituri de bici; va fi pedeapsa 
pentru cei ce vor da mărturie mincinoasă împotriva profeților.“ 

Eu cu toiagul bărbaţilor şi cu loviturile fiilor oamenilor, / 
Dar mila Mea nu o voi lua de la el cum am luat-o de la Saul, 
pe care l-am lepădat înaintea feţei tale.“ (2 Reg. 7, 12-15) 

Un exemplu cu totul analog este cel al lui David; 
Coranul îl recunoaşte şi pe el ca pe un mare profet, iar 
creştinii îl socotesc unul dintre cei mai mari sfinţi ai 
Vechiului Legămînt; ni se pare evident că un sfînt nu 
poate făptui păcatele — nu spunem: nu poate împlini 
acţiunile — de care e învinuit David. Trebuie să înţelegem 
că „transgresiunea“ pe care Biblza o atribuie, conform punc- 
tului ei „legal“ de vedere, regelui sfînt nu este o transgre- 
siune decît din perspectiva esențialmente morală, deci 
exoterică, predominantă în această Sfîntă Scriptură — 
ceea ce explică, de alfel, atitudinea paulină, sau mai 
degrabă cea a Creştinismului în general, faţă de Iudaism, 
punctul de vedere creştin fiind eminamente „interior“ — 
în vreme ce „impecabilitatea“ profeților, afirmată în Coran, 
ca şi în alte părţi, constituie o realitate mult mai profundă 
decît cea la care punctul de vedere moral permite accesul. 
Ezoteric vorbind, voinţa lui David de a o lua de soţie pe 
Batşeba nu putea fi o transgresiune deoarece calitatea 
profetică nu e legată decît de oameni eliberaţi de patimi, 
oricare ar putea fi aparențele în anumite cazuri; în relaţia 
dintre David şi Batşeba trebuie să discernem, în primul 
rînd, o afinitate sau un complementarism „cosmic“ şi 
„providenţial“; fructul şi justificarea sa a fost Solomon, 
cel pe care „Domnul l-a iubit“ (2 Reg. 12, 24). Venirea la 
domnie a acestui al doilea Rege-Prooroc a fost ca o con- 
firmare divină şi ca o binecuvîntare a unirii dintre David şi 
Batşeba; or, Dumnezeu nu pedepseşte şi nu recompen- 
sează un păcat. Conform lui Mohyddin ibn Arabi, So- 
lomon a fost pentru David mai mult decît o recompensă: 
„Solomon era darul lui Al/z către David, după Cuvîntul 
lui Dumnezeu care zice: Şi i-am făcut dar lui David pe 
Solomon (Coran, sarat sad, 30). Or, darul e făcut din 
bunăvoință, iar nu ca răsplată a unui merit; de aceea este 

Solomon har preaîmbelşugat, dovadă limpede, lovitură 
zdrobitoare“ (Fușac el-bikam, Kalimab sulaymaniyab). 
Să luăm acum în consideraţie istoria în ceea ce îl priveşte 
pe Urie Heteul; nici aici modul de acţiune al lu: David nu 
trebuie judecat din punct de vedere moral: chiar fără a 
ne referi la faptul că moartea eroică faţă în faţă cu 
duşmanul nu este nicidecum dăunătoare pentru scopurile 
ultime ale unui războinic şi că atunci cînd este vorba de 
un „război sfînt“, ca acela al israeliților, ea are chiar un 
caracter sacrificial imediat, mobilul unui asemenea mod 
de a acţiona nu putea fi altul decît o intuiţie profetică; cu 
toate acestea alegerea Batşebei şi trimiterea lui Urie la 
moarte, îndreptăţite din punct de vedere „cosmologic“ şi 
„providenţial“, s-au izbit de Legea exoterică, iar David — 
beneficiind, prin naşterea lui Solomon, de aspectul intrin- 
sec legitim al felului în care acţionase — a trebuit să 
suporte consecinţele acestei ciocniri; însă ciocnirea îşi 
găseşte ecou în Psalmi, Carte sacră dat fiind că e Cuvînt 
divin — existenţa ei dovedeşte, de altfel, calitatea de 
Prooroc a lui David —, iar acest ecou arată iarăşi că, dacă 
acţiunile lui David comportă un aspect negativ într-o 
„dimensiune“ exterioară, ele nu constituie totuşi, în sine, 
„păcate“; am putea spune chiar că Dumnezeu i le-a inspirat 
pentru a determina Revelarea Psalmilor, ce trebuiau să 
cînte — cu o cîntare dumnezeiască şi fără de moarte — nu 
numai suferinţele şi mărirea sufletului în căutarea lui 
Dumnezeu, ci şi suferințele şi mărirea lui Mesia. E limpede 
că acţiunea lui David nu a fost deci, sub toate aspectele 
sale, contrară Voinţei divine: Dumnezeu nu numai că a 
„iertat“ pe David — pentru a folosi termenul, oarecum 
antropomorf, al Bibliei —, El nici măcar nu i-a luat pe 
Batşeba, cauză şi obiect al „păcatului“, înainte de a-i 
acorda iertarea; Dumnezeu i-a lăsat femeia şi a confirmat 
pe deasupra unirea lor, dăruindu-le pe Solomon; dacă, în 
cazul lui David ca şi în cazul lui Solomon, călcarea regulii 
exterioare — deci pur extrinsecă — în ce priveşte unele 

acţiuni provoacă un „şoc de răspuns“, acesta se limitează 
strict la domeniul faptelor terestre. Cele două aspecte, 
„exterior“ sau negativ, unul, şi „interior“ sau pozitiv, 
celălalt, din povestea femeii lui Urie se manifestă iarăşi 
prin alte două fapte, respectiv moartea primului născut al 
acestei femei, iar apoi viaţa, înţelepciunea şi mărirea celui 
de-al doilea fiu, cel pe care „l-a iubit Yabweb“. 
Digresiunea ni s-a părut necesară pentru că ajută la 
înţelegerea atît a profundei distincţii de natură dintre 
domeniul exoteric şi cel ezoteric cît şi a faptului că even- 
tuala lor incompatibilitate se poate ivi datorită primului, 
iar niciodată celui de-al doilea — aflat dincolo de opozi- 
ţii, pentru că este dincolo de forme. Există o formula sufi 
care pune în lumină, tot atît de limpede pe cît de concis, 
diferenţele punctelor de vedere ale acestor două mari căi: 
„Calea exoterică înseamnă: eu şi Tu. Calea ezoterică 
înseamnă: eu sînt Tu şi Tu eşti eu. Cunoaşterea ezoterică 
înseamnă: nici eu, nici Tu, ci El.“ Exoterismul se înteme- 
iază, să spunem, pe dualismul „creatură-Creator“ căruia 
îi atribuie o realitate absolută, ca şi cum Realitatea divină, 
metafizic unică, nu ar absorbi sau nu ar anula realitatea 
relativă a creaturii, deci orice realitate relativă şi aparent 
extra-divină. Dacă ezoterismul admite totuşi distincţia 
dintre „eu-l“ individual şi „Sine-le“ universal sau divin, 
el o face doar într-un mod provizoriu şi metodic, iar 
nicidecum în sens absolut; plecînd, în primul rînd, de la 
nivelul acestei dualităţi — corespunzătoare, evident, unei 
realităţi relative —, ezoterismul o depăşeşte în mod 
metafizic, ceea ce ar fi cu neputinţă din punct de vedere 
exoteric, căci limitarea exoterismului constă tocmai în 
atribuirea unei realităţi absolute contingenţelor. Ajungem 
astfel la definiţia însăşi a perspectivei exoterice: dualism 
ireductibil şi căutare exclusivă a mîntuirii individuale, — 
dualism implicînd considerarea lui Dumnezeu numai din 

unghiul raporturilor Sale cu creatura, iar nu în Realitatea 
Sa totală şi infinită, în Impersonalitatea Sa ce anihilează 
orice realitate aparent alta decît El. 

Nu existenţa în sine a acestui dualism dogmatic este 
condamnabilă — el corespunde exact punctului de vedere 
individual pe care se plasează religia —, condamnabile 
sînt doar inducţiile care implică atribuirea unei realităţi 
absolute relativului. Metafizic, realitatea umană se reduce 
la Realitatea divină şi nu e, în sine, decît iluzorie; teologic, 
Realitatea divină se reduce aparent la realitatea umană, în 
sensul că nu o depăşeşte prin calitate existenţială, ci doar 
prin calitate cauzală. 


Perspectiva doctrinelor ezoterice apare extrem de clar 
în felul lor de a considera ceea ce se numeşte în mod curent 
„răul“; li s-a atribuit adeseori negarea pur şi simplu a 
răului, însă această interpretare e foarte rudimentară şi nu 
redă decît cu totul imperfect perspectiva doctrinelor 
amintite. Diferenţa dintre concepţia religioasă şi concepţia 
metafizică a răului nu înseamnă, de altfel, că una ar fi gre- 
şită iar cealaltă adevărată; înseamnă pur şi simplu că prima 
este parţială şi individuală totodată, în vreme ce a doua 
este integrală şi totodată universală; ceea ce în perspectivă 
religioasă este răul sau diavolul nu corespunde în conse- 
cinţă decît unei viziuni parţiale şi nu constituie nicidecum 
echivalentul tendinței cosmice negative, prezentă în doc- 
trinele metafizice şi desemnată de doctrina hindusă cu 
termenul de tamas: dacă tamas nu este diavolul, ci cores- 
punde mai degrabă „demiurgului“ ca tendinţă cosmică de a 
„solidifica“ manifestarea şi de a o trage în jos, îndepărtînd-o 
de Principiul-Origine, nu este mai puţin adevărat că dia- 
volul reprezintă o formă de tamas, considerat exclusiv în 
raporturile lui cu sufletul omenesc. Pentru că omul e fiinţă 
individuală conştientă, tamas ia necesar — în contact cu 
el — un aspect individual şi conştient, un aspect „perso- 
nal“ după expresia curentă; în afara lumii umane, aceeaşi 

tendinţă va putea lua aspecte cu desăvârşire „impersonale“ 
şi „neutre“: se poate manifesta, de pildă, ca greutate fizică 
sau ca densitate materială, sub aparenţa unui animal hidos 
ori a unui metal vulgar şi greu cum e plumbul; însă per- 
spectiva religioasă se ocupă prin definiţie numai de om şi 
nu priveşte cosmologia decît în raport cu el, aşa încît ar fi 
fără rost să i se reproşeze considerarea lui tamas sub un 
aspect personificat — aspect care realizează tocmai con- 
tactul cu lumea omului. Dacă ezoterismul pare să nege 
răul, nu înseamnă că ignoră sau refuză să recunoască na- 
tura lucrurilor aşa cum e ea în realitate; ezoterismul pă- 
trunde, dimpotrivă, integral această natură şi îi este ca 
atare imposibil să izoleze de realitatea cosmică unul sau 
altul din aspectele acestei realităţi, ori să privească vreun 
aspect din punctul exclusiv de vedere al interesului indi- 
vidual uman. E foarte limpede că tendinţa cosmică 
personificată de ipostaza cvasiumană a diavolului nu este 
un „rău“ pentru că această tendinţă face, de exemplu, 
posibilă condensarea corpurilor materiale, iar dacă ea ar 
dispărea — supoziţie, de altfel, cu totul absurdă în sine —, 
toate corpurile sau compusele fizice şi psihice s-ar vola- 
tiliza instantaneu. Pentru a exista în mod material, obiec- 
tul cel mai sacru are deci nevoie de tendinţa menţionată 
şi nimeni nu ar îndrăzni să pretindă că legea fizică, de 
pildă, care condensează masa materială a unei ostii, este o 
forţă diabolică sau un „rău“, din orice punct de vedere ar 
fi privite lucrurile; doctrinele ezoterice, care reduc fiecare 
lucru la realitatea lui esenţială, rețin acest caracter „neutru“ 
(independent adică de distincţia între un „bine“ şi un „rău“) 
al tendinței demiurgice şi par astfel să nege ceea ce se 
cheamă, omeneşte, „răul“. 

S-ar putea pune totuşi întrebarea ce consecinţe implică 
pentru iniţiat o asemenea concepție „non-morală“ — nu spu- 
nem „imorală“ — a „răului“; vom răspunde că „păcatului“ 
îi ia locul, în conştiinţa iniţiatului şi deci în viaţa sa, „risi- 
pirea“, adică tot ce se împotriveşte „concentrării“ spiri- 

tuale sau unităţii, să spunem; e de la sine înţeles că dife- 
renţa e în primul rînd una de principiu şi de metodă şi că 
această diferenţă nu intervine în acelaşi chip în cazul tutu- 
ror indivizilor; ceea ce moralmente constituie „păcatul“ 
este, de altfel, aproape întotdeauna „risipire“ din punct 
de vedere inițiatic. Această „concentrare“ — sau tendinţă 
spre unitate (rawbhzd) — devine în Islamul ezoteric 
credinţa în Unitatea lui Dumnezeu; cea mai mare trans- 
gresiune constă în a asocia alte divinităţi lui Al/zP, trans- 
gresiune care, pentru iniţiat (fagir), va avea o anvergură de 
ordin universal, în sensul că orice afirmaţie pur individua- 
lă va apărea drept contaminată cu acest aspect de falsă 
divinitate. Dacă, din perspectiva religioasă, cel mai mare 
merit îl constituie profesiunea sinceră de credinţă în 
Unitatea divină, fagir-ul O va realiza într-un mod spiritual, 
deci conform unui sens care înglobează toate nivelurile 
universului, ceea ce este cu putinţă tocmai prin concen- 
trarea întregii sale fiinţe asupra singurei Realităţi divine. 
Pentru a reda mai limpede această analogie între „păcat“ şi 
„risipire“, vom spune că, de pildă, lectura unei cărţi bune 
nu va fi niciodată considerată de către exoterism un act 
condamnabil, în vreme ce ea ar putea fi privită incidental 
ca atare de ezoterism, în cazul cînd ar reprezenta o distrac- 
ţie, sau în măsura în care distracţia ar precumpăni asupra 
aspectului de utilitate; invers, un lucru socotit aproape 
întotdeauna drept „ispită“ de către morala religioasă, drept 
cale spre păcat şi, ca atare, drept început al păcatului, va 
putea juca uneori în ezoterism un rol cu totul contrar, în 
măsura în care acel lucru va fi nu risipire — „păcătoasă“ ori 
nu —, ci, dimpotrivă, un factor de concentrare, în virtutea 
inteligibilităţii imediate a simbolismului său. Sînt chiar 
cazuri, în tantrism, de pildă, sau în anumite culte ale 
Antichității, cînd fapte considerate în sine păcate — nu 
numai de o anumită morală religioasă, ci şi de legislaţia 
civilizaţiei în interiorul căreia se produc — servesc drept 
suport intelecţiei, ceea ce presupune o puternică predomi- 

nanţă a elementului contemplativ asupra celui pasional; 
or, morala religioasă, oricare ar fi ea, nu este niciodată 
făcută pentru contemplativi, ci pentru toţi oamenii. 

Cititorul a înţeles — credem — că nu e vorba nicidecum 
să depreciem morala — care e o instituţie divină; însă fiind 
aşa, ea reprezintă totuşi o limitare. Trebuie avut în vedere 
Că, în afara domeniului lor obişnuit de aplicare, legile morale 
devin cel mai adesea simboluri şi, în consecinţă, vehicule 
ale cunoaşterii; orice virtute marchează, într-adevăr, con- 
formitatea cu o „atitudine divină“, deci un mod indirect 
ŞI „Cvasiexistenţial“ de cunoaştere a lui Dumnezeu; am 
putea spune, în mod echivalent, că dacă obiectul sensibil 
poate fi cunoscut prin intermediul ochiului, Dumnezeu 
nu poate fi „cunoscut“ decît prin „fiinţă“; pentru a-L cu- 
noaşte pe Dumnezeu, trebuie să-i „semeni“ adică să aduci 
„microcosmosul“ la o conformitate cu „Metacosmosul“ 
divin — şi deci cu „macrocosmosul“ — aşa cum învaţă în 
mod expres doctrina isihastă. Acestea fiind spuse, ţinem 
să subliniem cu tărie că „amoralitatea“ poziţiei spirituale 
este o „supra-moralitate“ mai degrabă decît o „non-mora- 
litate“; morala, în sensul cel mai larg al cuvîntului, este — 
la nivelul ei — reflexul adevăratei spiritualităţi şi trebuie 
să fie integrată, ca şi adevărurile parţiale — sau erorile 
parţiale — în fiinţa totală; în alţi termeni: aşa cum un om 
sfînt nu este niciodată total eliberat de acţiune pe acest 
pămînt — de vreme ce are un corp —, el nu este eliberat 
cu desăvîrşire nici de distincţia între un „bine“ şi un „rău“, 
fiindcă ea se insinuează, prin forţa lucrurilor, în orice 
acţiune. 

Înainte de a considera problema existenţei „răului“ 
însuşi, vom mai adăuga următoarele: cele două mari „di- 
mensiuni“ tradiţionale — exoterismul şi ezoterismul — 
ar mai putea fi, dacă nu definite, cel puţin descrise într-un 
anumit fel prin caracterizarea primului cu ajutorul ter- 
menilor de „morală, acţiune, merit, har“ şi a celui de al 
doilea cu ajutorul termenilor de „simbolism, concentrare, 

cunoaştere, identitate“; ne vom comenta afirmaţia în 
modul următor: omul pasional se va apropia de Dumne- 
zeu prin mijlocirea acţiunii — avînd drept suport o 
anume morală; omul contemplativ se va uni dimpotrivă 
cu Esenţa sa divină prin mijlocirea concentrării — avînd 
drept suport un anume simbolism —, ceea ce nu exclude 
fireşte atitudinea precedentă, în limitele sale proprii. 
Morala reprezintă un principiu de acţiune, deci de merit, 
în vreme ce simbolismul constituie un suport de con- 
templaţie şi un mijloc de intelecţie; meritul se cîştigă 
printr-un mod de acţiune şi are drept scop harul lui 
Dumnezeu, pe cînd scopul intelecţiei — în măsura în care 
ea mai poate fi separată de scopul ei — va fi unirea sau 
identitatea cu ceea ce nu am încetat niciodată să fim în 
Esenţa noastră existenţială şi intelectuală; altfel spus, acest 
scop suprem este reintegrarea omului în Divinitate, a con- 
tingentului în Absolut, a finitului în Infinit. Este evident 
că morala în sine nu are nici un sens în afara domeniului, 
relativ foarte restrîns, al acţiunii şi al meritului; ca atare, 
îi e cu neputinţă să atingă realităţi cum sînt simbolismul, 
contemplaţia, intelecţia, identitatea prin Cunoaştere; în ce 
priveşte „moralismul“, care nu trebuie confundat cu mo- 
rala, el este doar tendinţa de a substitui punctul de vedere 
moral tuturor celorlalte puncte de vedere; de aici decurge, 
în Creştinism cel puţin, un soi de prejudecată sau de sus- 
piciune faţă de tot ce are un caracter agreabil, cît şi greşeala 
de a crede că orice lucru agreabil este doar agreabil şi 
nimic altceva; o asemenea perspectivă uită calitatea pozi- 
tivă şi deci valoarea simbolică şi spirituală a unui anume 
lucru, care poate compensa din plin — la adevăratul con- 
templativ — inconvenientul de a flata în treacăt natura 
umană, căci orice calitate pozitivă se identifică în mod 
esenţial — nu şi existenţial — cu o calitate sau cu o per- 
fecţiune divină, prototipul ei veşnic şi infinit. Dacă în 
toate aceste consideraţii poate exista o aparenţă de con- 
tradicţie, ea se datoreşte faptului că am considerat morala, 


78 DESPRE UNITATEA TRANSCENDENTĂ A RELIGIILOR 


pe de o parte, în sine însăşi — ca oportunitate socială sau 
psihologică — şi, pe de altă parte, ca element simbolic, în 
calitatea sa de suport pentru intelecţie; sub acest ultim 
raport, opoziţia dintre morală şi simbolism (sau intelec- 
tualitate) nu mai are, evident, nici un sens. 

Ajungând acum la problema existenţei însăşi a răului, 
vom spune că punctul de vedere religios nu îi dă decît un 
răspuns indirect şi cumva evaziv, afirmînd că Voința di- 
vină este insondabilă şi că din orice rău trebuie pînă la 
urmă să iasă un bine; or, cea de a doua propoziţie nu explică 
răul, iar în ceea ce o priveşte pe prima, a spune că Dumne- 
zeu este de nepătruns înseamnă că nu putem lămuri o 
aparentă contradicţie în „modurile Sale de acţiune“. Ezo- 
teric vorbind, „problema răului“ se reduce la două ches- 
tiuni: în primul rînd, de ce tot ceea ce este creat implică 
necesarmente imperfecţiunea? Şi apoi, pentru ce există acest 
creat? La prima întrebare trebuie răspuns că, dacă nu ar 
exista imperfecţiune la nivelul creaţiei, nimic nu ar distinge 
creaţia de Creator sau, în alţi termeni, creaţia nu ar fi efect 
ori manifestare, ci Cauză ori Principiu; la a doua între- 
bare vom răspunde: creaţia (sau manifestarea) este riguros 
implicată în infinitatea Principiului, în sensul că apare ca 
un aspect sau o consecinţă a acestuia, ceea ce e echivalent 
cu a spune că, dacă lumea nu ar exista, Infinitul nu ar fi 
Infinit; căci, pentru a fi ceea ce este, Infinitul trebuie să se 
nege — în mod aparent şi simbolic — pe Sine, iar acest 
lucru are loc prin manifestarea universală. Lumea nu 
poate să nu existe — fiind un aspect posibil, deci necesar, 
al absolutei necesităţi a Fiinţei; imperfecţiunea, nici ea, nu 
poate să nu existe pentru că e un aspect al existenţei însăşi 
a lumii; existenţa lumii se află riguros implicată în infini- 
tatea Principiului divin; la fel, existenţa răului este impli- 
cată în existenţa lumii. Dumnezeu e Bunătate absolută, 
iar lumea e imaginea Sa; dar, cum imaginea nu poate fi, prin 
definiţie, identică cu Ceea ce reprezintă, lumea trebuie să 
fie limitată în raport cu Bunătatea divină şi de aici de- 

curge imperfecţiunea la nivelul existenţei; în consecinţă, 
imperfecţiunile nu reprezintă altceva decît un soi de 
„fisuri“ în imaginea Atotperfecţiunii divine şi e limpede 
că ele nu provin din această Perfecţiune, ci din caracterul 
necesarmente relativ sau secund al imaginii. Manifestarea 
implică prin definiţie imperfecţiunea, aşa cum Infinitul 
implică prin definiţie manifestarea; ternarul „Infinit, 
manifestare, imperfecţiune“ constituie însăşi formula ex- 
plicativă a tot ce spiritul uman poate găsi „problematic“ 
în vicisitudinile existenţei; dacă eşti în stare să priveşti, cu 
ochiul Intelectului, cauzele metafizice ale tuturor aparen- 
ţelor, nu rămîi niciodată blocat în contradicții insolubile, 
aşa cum se întîmplă cu necesitate pentru perspectiva exo- 
terică, al cărei antropomorfism nu poate să cuprindă tota- 
litatea aspectelor Realităţii universale. 


Problema predestinării oferă un alt exemplu de ne- 
putinţă a spiritului uman lăsat în seama propriilor lui 
resurse; or ideea predestinării nu traduce, în limbajul 
ignoranței umane, altceva decît Cunoaşterea divină, cea 
care înglobează în perfecta ei simultaneitate toate posibi- 
lităţile, fără nici o restricţie. În alţi termeni, dacă Dumne- 
zeu e omniscient, El cunoaşte toate lucrurile „viitoare“ 
sau, mai degrabă, cele ce par a fi astfel pentru fiinţele limi- 
tate în timp; dacă Dumnezeu nu ar cunoaşte aceste lucruri, 
nu ar fi omniscient; din moment ce le cunoaşte, ele apar ca 
predestinate în raport cu individul. Voința individuală 
este liberă în măsura în care este reală; dacă nu ar fi la nici 
un nivel şi în nici un fel liberă, ar fi pură şi simplă ireali- 
tate, deci neant; şi pentru Libertatea absolută ea nu este, 
într-adevăr, nimic altceva sau, mai degrabă, nu este. Din 
punct de vedere individual tovuşi — cel al fiinţelor umane 
— voinţa este reală în măsura în care aceste fiinţe 
participă la Libertatea divină, de unde libertatea indivi- 
duală îşi primeşte întreaga ei realitate în virtutea raportului 
cauzal; rezultă de aici că libertatea, ca orice calitate pozi- 

tivă, e divină, în ea însăşi, şi umană, în lipsa ei de desăvîr- 
şită identitate cu sine, aşa cum o oglindire a soarelui este 
identică cu soarele nu ca oglindire, ci ca lumină — lumina 
fiind una şi indivizibilă în esenţa sa. 

Am putea exprima legătura metafizică dintre predesti- 
nare şi libertate comparînd-o pe cea din urmă cu un lichid 
care ia forma tuturor sinuozităţilor unui tipar, acesta re- 
prezentînd predestinarea: mişcarea lichidului echivalează 
cu exerciţiul liber al voinţei noastre. Nu putem voi altceva 
decît ne este predestinat, dar aceasta nu împiedică voinţa 
noastră să fie ceea ce este — participare relativ reală la 
prototipul ei universal; or, tocmai această participare ne 
face să simţim şi să ne trăim voinţa ca fiind liberă. 

Viaţa unui om şi, prin extensie, tot ciclul său indivi- 
dual — pentru care această viaţă şi condiţia însăşi de om 
nu sînt decît modalităţi — se află conţinute, într-adevăr, 
în Intelectul divin ca un tot finit, ca o posibilitate deter- 
minată care, fiind ceea ce este, nu este alta decât ea însăşi 
în toate aspectele pe care le asumă, pentru că o posibili- 
tate reprezintă doar una din expresiile absolutei necesităţi 
a Fiinţei; de aici decurge unitatea sau omogenitatea oricărei 
posibilităţi, ea fiind în consecinţă ceva ce nu poate să nu 
fie. A spune că un ciclu individual este cuprins, într-o 
formulă definitivă, în Intelectul divin revine la a spune că 
o posibilitate este cuprinsă în Atotposibilitate divină şi 
adevărul acesta constituie răspunsul decisiv la problema 
predestinării. Voința individuală va apărea atunci ca un 
proces care realizează în mod succesiv înlănţuirea nece- 
sară a modalităţilor specifice posibilităţii sale iniţiale — 
descrisă sau recapitulată astfel în chip simbolic. S-ar mai 
putea spune că, posibilitatea unei fiinţe fiind necesar- 
mente o posibilitate de manifestare, procesul ciclic al 
acestei fiinţe reprezintă ansamblul aspectelor manifestării 
sale, deci ale posibilităţii sale; prin intermediul voinţei ei, 
fiinţa nu face altceva decît să-şi manifeste, în mod succesiv, 
manifestarea cosmică şi simultană; alfel spus, individul 

îşi trasează în manieră analitică posibilitatea sintetică şi 
primordială, aflată ineluctabil — pentru că e necesar — în 
ierarhia posibilităţilor; iar necesitatea fiecărei posibilităţi 
se întemeiază metafizic, cum am văzut, pe absoluta nece- 
sitate a Atotposibilităţii divine. 


Pentru a putea concepe universalitatea ezoterismului 
— care nu e alta decât cea a metafizicii — e important să 
înţelegem mai înainte de toate că mijlocul sau organul 
Cunoaşterii metafizice este el însuşi de ordin universal, iar 
nu de ordin individual ca raţiunea; în consecinţă, mijlocul 
sau organul de care vorbim — Intelectul — trebuie să se 
regăsească la toate nivelurile naturii, iar nu exclusiv la om, 
aşa cum se întîmplă în cazul gîndirii discursive. Dacă avem 
de răspuns acum la problema felului cum se manifestă Inte- 
lectul în regnurile „periferice“ ale naturii, va trebui să re- 
curgem la consideraţii puţin mai anevoie de înţeles pentru 
cei ce nu au obişnuinţa speculațiilor metafizice şi cosmo- 
logice; explicaţia noastră se referă totuşi la ceva ce, în sine, 
constituie un adevăr fundamental şi evident. Vom spune 
deci că o stare de existenţă „periferică“, în măsura în care 
este departe de starea „centrală“ a lumii căreia îi aparţin 
aceste două stări — şi starea umană, ca şi orice stare analoagă, 
este centrală în raport cu stările „periferice“, terestre sau 
nu, deci nu numai în raport cu stările animale, vegetale şi 
minerale, ci şi în raport cu stările angelice, de unde 
adorarea lui Adam de către îngeri în Coran — spunem 
deci, în măsura în care o stare este „periferică“, Intelectul 
se confundă cu conţinutul ei, în sensul că o plantă, încă mai 
puţin decît un animal, nu poate cunoaşte ceea ce vrea, nici 
nu poate progresa în cunoaştere, ci e legată în mod pasiv şi 
chiar identificată cu o anume cunoaştere — impusă de 
natura sa — cunoaştere care îi determină esențialmente 
forma. Alfel spus, forma unei fiinţe periferice — animală, 
vegetală sau minerală — arată tot ceea ce fiinţa în cauză 
cunoaşte şi se identifică într-un fel cu această cunoaştere; 

se poate spune deci că forma unei asemenea fiinţe mar- 
chează realmente starea sau „visul“ ei contemplativ. Pe 
măsură ce aparţin unor Stări din ce în ce mai „pasive“ sau 
„inconştiente“, diferenţierea acestor fiinţe e dată de 
modul propriu de cunoaştere, de „inteligenţa“ lor; ar fi 
absurd, omeneşte vorbind, să afirmăm că aurul e mai 
„inteligent“ decît arama şi că plumbul e prea puţin inte- 
ligent, însă metafizic afirmaţia nu e lipsită de sens: aurul 
reprezintă o stare de cunoaştere „solară“, ceea ce îi per- 
mite, de altfel, să fie asociat influențelor spirituale şi să 
primească un Caracter eminamente sacru. E de la sine 
înţeles că obiectul cunoaşterii sau al inteligenţei e întot- 
deauna şi prin definiţie Principiul divin şi nu poate fi 
decît El, căci, din perspectivă metafizică, constituie sin- 
gura Realitate; însă acest „obiect“ sau „conţinut“ poate varia 
ca formă după modurile sau gradele indefinit diverse ale 
Inteligenţei reflectate în creaturi. Mai trebuie adăugat că 
lumea manifestată sau creată are o dublă rădăcină: Exis- 
tenţa şi Inteligența, cărora le corespund prin analogie, în 
cazul corpurilor de foc, căldura şi lumina; orice fiinţă şi 
orice lucru dezvăluie aceste două aspecte ale realităţii 
relative. Diferenţierea fiinţelor şi lucrurilor este dată, 
spuneam, de modurile şi gradele lor de inteligenţă; ceea 
ce, dimpotrivă, le uneşte este existenţa, aceeaşi pentru 
toate; raportul se inversează însă atunci cînd considerăm 
nu continuitatea cosmică şi „orizontală“ a elementelor 
lumii manifestate, ci, dimpotrivă, legătura „verticală“ 

Principiul transcendent: Intelectul este cel care uneşte 
fiinţa, mai precis „spiritualul“ realizat, cu Principiul divin; 
Existenţa separă lumea — sau un anume microcosmos — 
de Principiu. La om, inteligenţa e „interioară“ şi existenţa 
„exterioară“; cum aceasta din urmă nu comportă în sine 
diferenţiere, oamenii formează o singură specie, însă 
diferenţele de „caste“ şi de spiritualitate sînt extreme; la 
fiinţa unui regn „periferic“, dimpotrivă, existenţa e 


zece 


„Cvasiinterioară“ dat fiind că nediferenţierea sa nu apare 

în prim-plan, iar inteligenţa sau modul de intelecţie e 
„exterior“, diferenţierea manifestîndu-se în înseşi formele 
acestor fiinţe; e ceea ce determină diversitatea indefinită a 
speciilor în toate aceste regnuri. S-ar mai putea spune că 
omul este în mod normal, prin definiţie primordială, 
cunoaştere pură, iar mineralul existenţă pură; diamantul, 
aflat în vîrful regnului mineral, integrează în existenţa sau 
în manifestarea sa — deci în mod pasiv şi „inconştient“ — 
inteligenţa ca atare: de aici duritatea, transparenţa şi lumi- 
nozitatea lui; un mare spiritual, aflat în vîrful speciei 
umane, integrează în cunoaşterea sa— deci în mod activ 
şi „conştient“ — existenţa totală, de unde derivă univer- 
salitatea lui. 


Negarea exoterică a prezenţei, virtuale sau actualizate, 
a Intelectului increat în fiinţa creată se afirmă în modul 
cel mai comun prin eroarea de a nu admite, în afara Re- 
velaţiei, nici o altă cunoaştere supranaturală posibilă; or 
pretenţia că nu avem aici, pe pămînt, nici un fel de cu- 
noaştere imediată a lui Dumnezeu, că e cu neputinţă să 
avem 0 asemenea cunoaştere este arbitrară; intervine mereu 
acelaşi oportunism care, pe de o parte, neagă realitatea 
Intelectului şi, pe de altă parte, refuză oamenilor ce au acces 
la el dreptul de a cunoaşte ceea ce Intelectul îi poate face să 
cunoască; argumentul este că, în primul rînd, participarea 
directă la ceea ce am putea numi „facultate paracletică“ 
nu e accesibilă tuturor, cel puţin în fapt şi că, în al doilea 
rînd, doctrina Intelectului increat din creatură ar fi 
dăunătoare pentru credinţa celui simplu, de vreme ce ea 
pare să se împotrivească perspectivei meritului. Punctul 
de vedere religios nu poate admite, în Islam, şi nici în 
Creştinism sau ludaism, existenţa „cvasinaturală“ a unei 
facultăţi „supranaturale“ pe care dogma creştină o admite 
totuşi la Cristos; pare să se uite că distincţia dintre „supra- 
natural“ şi „natural“ nu este absolută — decît în sensul 
unui „relativ absolut“ — şi că „supranaturalul“ poate fi 

numit de asemenea „natural“ dat fiind că acţionează după 
anumite legi; invers, „naturalul“ nu este lipsit de caracter 
„supranatural“ de vreme ce manifestă Realitatea divină, 
calitate fără de care „natura“ nu ar fi decît neant pur. A 
spune că o Cunoaştere „supranaturală“ a lui Dumnezeu, 
adică „viziunea beatifică“ spre lumea de „dincolo“ e o 
cunoaştere „fără umbre“ a Esenţei divine şi că de ea se 
bucură sufletul individual revine la a spune că această 
Cunoaştere absolută poate fi privilegiul unei fiinţe rela- 
tive, considerate ca atare; or în realitate, această Cu- 
noaştere, fiind absolută, nu este altceva decît Absolutul 
cunoscîndu-Se pe Sine; iar Intelectul, în mod „supranatu- 
ral“ prezent în om, îl poate face să participe la Cunoaşterea 
pe care Divinitatea o are despre Sine tocmai graţie Legilor 
respectate de supranatural într-un mod să spunem „liber“, 
în virtutea chiar a posibilităţilor sale; sau iarăşi, dacă 
„supranaturalul“ se deosebeşte în cel mai înalt grad de 
„natural“, nu e mai puţin adevărat că, sub un alt raport — 
mai universal — ele se aseamănă, dat fiind că „suprana- 
turalul“ se supune şi el sau, mai degrabă, el în primul rînd, 
unor Legi imuabile. 

Cunoaşterea este esențialmente sfîntă — dacă nu ar fi 
aşa, cum ar fi putut vorbi Dante despre „venerabila 
autoritate“ a Filozofului? —, de o sfinţenie cu adevărat 
„paracletică“: „A Te cunoaşte pe Tine este dreptate desă- 
vîrşită“ — spune Cartea Înţelepciunii lui Solomon (15, 3) 
— şi a cunoaşte Puterea Ta este rădăcina nemuririi“; sen- 
tinţă de o extremă bogăţie doctrinară pentru că reprezintă 
una dintre formulările cele mai precise şi mai explicite ale 
realizării prin Cunoaştere, adică exact a căii intelectuale 
ce duce spre această sfinţenie „paracletică“. În alte sentinţe, 
nu mai puţin desăvîrşite, aceeaşi carte a lui Solomon 
enunţă calităţile intelectualităţii pure, esenţă a oricărei 
spiritualităţi; dincolo de minunata precizie metafizică şi 
iniţiatică a formulelor sale, textul face să apară într-un 
mod remarcabil unitatea universală a Adevărului: forma 

însăşi a limbajului său aminteşte în parte de Cărgle sacre 
ale Indiei şi ale Taoismului; iată: seva. în ea (în 
Înţelepciune) se află un duh de înţelegere (inteligent), 
sfînt, fără pereche (unic), cu multe laturi (multiplu), ne- 
pămîntesc, ager (activ), pătrunzător, neîntinat, preaînţelept 
(infailibil), fără de patimă, iubitor de bine, ascuţit, neoprit 
(necunoscînd obstacolul), binefăcător, / lubitor de 
oameni, neclintit, temeinic, netulburat, atotputernic, atot- 
veghetor şi răzbătînd (pătrunzînd) prin toate duhurile 
isteţe (inteligente), curate (pure) şi oricît de subțiri 
(subtile). / Pentru că înţelepciunea este mai sprintenă decât 
orice mişcare, ea pătrunde şi îşi face loc pretutindeni prin 
curăţia (puritatea) ei. / Ea este suflul puterii lui Dumne- 
zeu, ea este curata revărsare a slavei Celui Atotputernic, 
astfel că nimic nu poate s-o mînjească. Ea este strălucirea 
luminii celei veşnice şi oglinda fără pată a lucrării lui 
Dumnezeu şi chipul bunătăţii Sale. / Fiindcă este una 
(unică), toate le poate, şi rămînînd una cu sine însăşi, ea 
toate le înnoieşte, şi răspîndindu-se, prin veacuri, în su- 
flerele sfinte, ea întocmeşte din ele prieteni ai lui Dumne- 
zeu şi prooroci. / Cu adevărat Dumnezeu nimic nu iu- 
beşte, fără numai pe cel ce petrece întru înţelepciune. / Ea 
este mai frumoasă decît soarele şi decît toată orînduirea 
stelelor; dacă o pui alături cu lumina, înţelepciunea o 
întrece. / Fiindcă după lumină urmează noaptea, pe cînd 
înţelepciunea rămîne nebiruită în faţa răutăţii. // elene 
ciunea ajunge cu tărie de la o margine la alta a lumii şi 
toate le întocmeşte preaplăcut.“ (Înţel. 7, 22-30; 8, 1) 
Ne mai rămîne să preîntîmpinăm o obiecţie frecvent 
formulată: unii acuză prea uşor inteligenţa transcendentă 
şi conştientă de sine că ar fi „orgolioasă“, ca şi cum faptul 
că există proşti care se cred inteligenţi ar trebui să-i 
împiedice pe înţelepţi să ştie ceea ce ştiu; orgoliul, „inte- 
lectual“ sau altul, nu e cu putinţă decît la ignorant — care 
nu ştie că este un nimic —, aşa cum smerenia — cel puţin 
în accepţia psihologică a zeimenului — nu are sens decît 

pentru cel ce crede că este ceea ce nu este. Aceia care vor 
să explice tot ceea ce îi depăşeşte prin „orgoliu“ — în 
mintea lor, corespondent al „panteismului“ — ignoră 
evident că, dacă Dumnezeu a creat asemenea suflete pentru 
a fi „cunoscut“ şi „realizat“ de ele şi în ele, oamenii nu au 
nici un amestec şi nu pot schimba cu nimic situaţia; 
înţelepciunea există pentru că ea corespunde unei posi- 
bilităţi, aceea a manifestării umane a Ştiinţei divine. 

„Ea e suflul Puterii lui Dumnezeu, curată revărsare a 
Slavei Celui: Atorputernic, astfel că nimic nu poate s-o 
îngărească... După lumină urmează noaptea, pe cînd 
Îl ala rămîne nebiruită în faţa răutăţii.“ 


IV 
PROBLEMA FORMELOR DE ARTĂ 


Cititorul ar putea fi mirat că ne ocupăm aici de un 
subiect care pare a nu avea nici o legătură, sau aproape 
nici una, cu materia capitolelor precedente şi care poate da 
în plus impresia că e, în sine, de o importanţă cu totul se- 
cundară. Dacă ne propunem să examinăm acum problema 
formelor de antă, o facem tocmai pentru că ea e departe de 
a fi neglijabilă şi pentru că prezintă, dimpotrivă, legături 
foarte strînse cu realităţile tratate, într-o manieră generală, 
în această carte. Mai înainte de toate va trebui să elucidăm 
o problemă de terminologie: vorbind despre „forme de 
artă“ şi nu despre „forme“ pur şi simplu, vrem să precizăm 
că ne referim nu la forme „abstracte“, ci, dimpotrivă, la 
lucruri prin definiţie sensibile; dacă, în schimb, evităm să 
vorbim de „forme artistice“, este pentru că de acest epitet 
se leagă, în limbaj curent, ideea de „lux“, de „superfluu“, 
adică exact contrariul a ceea ce avem în vedere. După pă- 
rerea noastră, expresia „forme de artă“ constituie un 
pleonasm dat fiind că e cu neputinţă, tradiţional vorbind, 
ca forma şi arta să fie disociate, arta fiind pur şi simplu 
principiul de manifestare al formei; am fost totuşi siliţi să 
utilizăm acest pleonasm din motivele mai sus invocate. 

Pentru a înţelege importanţa formelor e necesar să 
ştim că, în virtutea analogiei inverse care operează între 
ordinul principial şi cel manifestat, forma sensibilă cores- 
punde în mod simbolic cel mai direct Intelectului.! 


1 „Arta — spune sfîntul Toma d'Aquino — e asociată cunoaşterii.“ 

Realităşile cele mai înalte se manifestă cu evidenţă maximă 
în reflexul lor cel mai îndepărtat, adică în ordinea sensi- 
bilă sau „materială“; i acesta e, de altfel, şi sensul adagiului: 
„Extremele se ating“ şi, am adăuga noi, motivul pentru 
care Revelația coboară în corpul, iar nu doar în sufletul 
Profeţilor — ceea ce implică perfecțiunea fizică a acestui 
corp.! Formele sensibile corespund deci foare precis 
intelecţiilor şi tocmai de aceea arta tradiţională posedă 
reguli de aplicare a legilor cosmice şi a principiilor uni- 
versale în domeniul formelor. Sub aspectul lor exterior 
cel mai general, regulile acestea dezvăluie „stilul“ civi- 
lizaţiei în cauză, iar „stilul“, la rîndul lui, îi explicitează 
modul specific de intelectualitate. Atunci cînd arta 
încetează de a mai fi tradiţională şi devine umană, indivi- 
duală şi, prin urmare, arbitrară, schimbarea constituie 
semnul infailibil — şi, în mod secundar, cauza — unei de- 
cadenţe intelectuale. Pentru cei care au „deosebirea duhu- 
rilor“ şi pot privi lucrurile fără idei preconcepute, deca- 
denţa se exprimă prin caracterul mai mult sau mai puţin 
incoerent şi spiritual nesemnificativ — am spune chiar 
ininteligibil — al formelor? Pentru a răspunde dinainte 


1 Ren€ Gutnon („Les Deux nuits“, în Etudes traditionnelles, aprilie-mai 
1939) remarcă, vorbind de laylat el-qadr, noaptea pogorîrii (zanzil) Coranw- 
Lui, că „această noapte se identifică, conform comentariului lui Mohyddin ibn 
Arabi, cu corpul însuşi al Profetului. E de remarcat în mod cu totul special 
că „revelaţia“ este primită nu în mentalul, ci în corpul fiinţei „misionate“ 
pentru a exprima Principiul: Et Verbum caro factum est spune, de aseme- 
nea, Evanghelia (caro şi nu mens), ceea ce constituie o altă expresie — sub 
forma proprie tradiţiei creştine — pentru realitatea simbolizată de lay/at et- 
qadr din tradiţia islamică.“ Adevărul acesta e strîns legat de raportul dintre 
forme şi intelecţii, la care ne referim. 

2 Facem aluzie aici la decadenţa anumitor ramuri ale artei religioase 
începînd cu perioada gotică, mai ales târzie, şi la decadenţa artei occidentale, 
în întregul ei, de la Renaştere încoace; arta creştină (arhitectură, sculptură, 
pictură, orfevrerie liturgică etc.) — artă sacră, simbolică, spirituală — avea 
atunci să cedeze în faţa invaziei unei arte neo-gotice şi naturaliste, indivi- 
dualiste şi sentimentale; această artă, care nu are absolut nimic „miraculos“, 
oricare a fi părerea celor ce cred în „miracolul“ grec, este cu totul inaptă 
pentru transmiterea intuiţiilor intelectuale şi răspunde doar aspirațiilor 
psihice colective; este deci tot ceea ce poate fi mai contrar contemplaţiei 

tuturor obiecţiilor, vom face remarca importantă că, în 
civilizațiile intelectual sănătoase — civilizaţia medievală 
creştină, de pildă — spiritualitatea se afirmă deseori prin 
indiferenţă la forme şi, cîteodată, prin tendinţa de a le 
părăsi, aşa cum arată exemplul sfîntului Bernard alungînd 
imaginile din mînăstiri; ceea ce nu înseamnă, subliniem, 
acceptarea urîţeniei şi a barbariei, după cum nici sărăcia 
nu înseamnă posesiunea multor lucruri de proastă cali- 
tate; dar pentru o lume în care arta tradiţională a murit şi, 
prin urmare, forma însăşi e invadată de tot ce e contrar 
spiritualităţii, pentru o lume în care orice expresie for- 
mală e coruptă de la rădăcină, legitimitatea formelor, înca- 
drarea lor în norma tradiţională devine de o importanţă 
spirituală cu totul specială ; ceea ce la origine nu era esenţial 
pentru că lipsa spiritului înăuntrul formelor constituia 
atunci un fenomen inexistent şi de neconceput. 


Alături însă de consideraţiile referitoare la calitatea 
intelectuală a formelor sensibile, nu trebuie să pierdem 
din vedere nici faptul că, pe măsură ce urcăm spre începu- 
turile unei tradiţii date, formele sînt tot mai puţin dezvol- 
tate; pseudo-forma, adică forma arbitrară, este cu totul 
exclusă, cum am mai spus, însă forma ca atare poate fi 
cvasiabsentă, cel puţin în unele domenii mai mult sau mai 


intelectuale, neţinînd seama decât de sentimentalitate. Aceasta se degradează 
de altfel pe măsură ce răspunde cerinţelor ori nevoilor mulţimii pentru a 
sfârşi în vulgaritate dulceagă şi patetică. E ciudat cum lumea nu pare să îşi 
fi dat niciodată seama cît de mult a contribuit această barbarie a formelor 
— atingând un anume vîrf de fanfaronadă găunoasă şi mizerabilă prin stilul 
Ludovic al XV-lea — şi cît de mult contribuie încă la îndepărtarea de 
Biserică a atîtor suflete, şi nu din cele mai de rînd; acestea se simt efectiv 
sufocate de o atmosferă care împiedică inteligenţa să respire. 

Să mai remarcăm în treacăt coincidenţa istorică dintre încheierea 
lucrărilor la nova bazilică a sfîntului Petru din Roma — în stilul Renaşterii, 
stil antispiritual şi zgomotos, „uman“ dacă vrem — şi originea Reformei, 
ceea ce, din păcate, e departe de a fi întîmplător. 

puţin periferice. Dimpotrivă, cu cît ne apropiem de sfîr- 
şitul ciclului tradiţional în cauză, cu atît „formalismul“ 
capătă mai multă importanţă!, chiar şi din punct de vedere 
„artistic“, căci formele devin, în această etapă, canale 
aproape indispensabile pentru actualizarea depozitului 
spiritual al tradiţiei. Un lucru nu trebuie oricum uitat: 
absenţa formalului nu este nicidecum echivalentă cu 
prezenţa informului şi invers; informul şi barbarul nu vor 
putea atinge niciodată majestuoasa frumuseţe a vidului, 
oricare ar fi părerea celor care au interesul ca o deficiență 
să treacă drept superioritate? Această lege a compensaţiei, 
în virtutea căreia anumite raporturi între proporţii suferă, 
de la începutul pînă la sfîrşitul unui ciclu tradiţional, o 
inversiune mai mult sau mai puţin acută, se manifestă de 
altfel în toate domeniile; putem aminti în acest sens un 
cuvînt (Ppaditb) al Profetului Muhammad: „La începutul 
Islamului, cel care nesocoteşte o zecime din Lege e osîndit; 
în vremile din urmă, cel ce va împlini o zecime se va mîntui.“ 

Raportul de analogie dintre intelecţie şi formele mate- 
riale explică modul în care s-a putut grefa ezoterismul pe 
exersarea meseriilor şi, mai ales, pe arta arhitecturii; cate- 
dralele lăsate de iniţiaţii creştini în urma lor oferă măr- 
turia cea mai explicită şi cea mai strălucitoare a elevării 
spirituale a Evului: Mediu.? Atingem aici un punct extrem 


1 E ceea ce ignoră anumite mişcări pseudo-hinduse, de origine indiană 
sau nu, cînd — plasîndu-se în afara formelor sacre ale Hinduismului — 
consideră că reprezintă esenţa lui cea mai pură; în realitate, este inutil să oferi 
omului un mijloc spiritual fără ca, mai înainte, să i se fi modelat o mentali- 
tate în armonie cu mijlocul respectiv; e o regulă valabilă chiar independent 
de obligativitatea legăturii cu o filieră iniţiatică; nu poate fi concepută o 
realizare spirituală în afara „climatului“ psihic potrivit, a unui climat 
conform cu ambianța tradiţională aferentă mijlocului spiritual pus în acţiune. 

2 Sînt unii care îşi închipuie că pot afirma de Creştinism că, 
menţinîndu-se deasupra formelor, nu poate fi identificat cu nici o civilizaţie 
determinată; înţelegem prea bine dorinţa lor de a-şi oferi o consolare pentru 
pierderea civilizaţiei creştine, inclusiv a artei sale, dar părerea de care amin- 
team nu constituie totuşi decît o foarte proastă glumă. 

> În faţa unei catedrale te simţi cu adevărat aşezat în centrul lumii; în 
faţa unei biserici renascentiste, baroce sau rococo nu te simţi decât în Europa. 

de important al problemei care ne preocupă, anume 
acţiunea ezoterismului asupra exoterismului prin inter- 
mediul formelor sensibile, a căror producţie este tocmai 
apanajul iniţierii artizanale; aceste forme sînt adevărate 
vehicule pentru doctrina tradiţională integrală, dat fiind 
că simbolismul lor poate transmite doctrina într-un 
limbaj imediat şi universal; graţie lor, ezoterismul in- 
fuzează porțiunii propriu-zis religioase a tradiţiei o cali- 
tate intelectuală şi, astfel, un echilibru fără de care s-ar 
ajunge în final la disoluția întregii civilizaţii, aşa cum s-a 
întîmplat în lumea creştină. Părăsirea artei sacre a privat 
ezoterismul de mijlocul său de acţiune cel mai direct; cât 
despre tradiţia exterioară, ea a insistat din ce în ce mai 
mult pe aspectele particulare, deci limitative; în sfîrşit, 
absenţa curentului de universalitate, care insuflase viaţă şi 
stabilitate civilizaţiei religioase prin limbajul formelor, a 
favorizat apariţia unor reacţii în sens invers: limitările 
formale, în loc să fie compensate şi stabilizate astfel prin 
interferenţele supraformale ale ezoterismului, au ajuns la 
„Opacitate“ şi chiar la „masivitate“, suscitînd negaţii pe 
care le-am putea numi infraformale pentru că decurgeau 
din arbitrarul individual, iar acesta — departe de a fi o formă 
a adevărului — nu e decît haos inform de păreri şi fantezii. 

Revenind la ideea noastră iniţială, vom adăuga că „Fru- 
museţea lui Dumnezeu“ corespunde unei realităţi mai pro- 
funde decît „Bunătatea“ Sa; deşi pare uimitor la prima ve- 
dere, trebuie să ne amintim aici de legea metafizică în 
virtutea căreia analogia dintre nivelul principial şi cel mani- 
festat este inversă: ceea ce este mare din punct de vedere 
principial va fi mic la nivelul manifestării sau ceea ce e in- 
terior în Principiu va fi exterior în manifestare şi invers; da- 
torită acestei analogii inverse, frumuseţea e, la om, exte- 
roară, iar bunătatea interioară — cel puţin în accepţia 
obişnuită a cuvintelor —, contrar a ceea ce are loc în ordinea 
principiilor, unde Bunătatea este o expresie a Frumuseţii. 

A produs deseori mirare faptul că popoarele orientale, 
inclusiv cele cu o mare reputaţie pentru înzestrarea lor 
artistică, sînt, în majoritatea cazurilor, complet lipsite de 
discernămînt estetic faţă de ceea ce vine din Occident; 
toate ororile născute de o lume din ce în ce mai lipsită de 
spiritualitate se răspîndesc cu o uşurinţă de necrezut în 
Orient, nu numai sub presiunea factorilor politico- 
economici — ceea ce nu ar fi deloc surprinzător —, ci mai 
ales prin libera consimţire a unor oameni care, după toate 
aparențele, au creat o lume de frumuseţe, o civilizaţie 
unde orice expresie, pînă la cea mai modestă, poartă 
amprenta unui geniu unic. Încă de la începuturile infil- 
traţiei occidentale, obiecte desăvîrşite de artă au putut fi 
văzute cu surprindere în vecinătatea celor mai abjecte tri- 
vialităţi de fabricaţie industrială; sînt contradicții decon- 
certante care apar nu numai în sfera „obiectelor de artă“ 
ci aproape peste tot, fără a mai lua în consideraţie faptul 
că, într-o civilizaţie normală, orice lucru realizat de om 
ţine de domeniul artei, sub un anume raport, cel puţin. 
Răspunsul la acest paradox este totuşi foarte simplu şi l-am 
schiţat deja mai sus: formele — pînă la cele mai infime 
dintre ele — nu sînt operă umană decît în mod secundar; 
ele derivă, înainte de toate, din aceeaşi sursă supraumană 
din care decurge orice tradiţie, ceea ce echivalează cu a 
spune că artistul inclus într-o lume tradiţională fără 
„fisură“ lucrează conform disciplinei sau inspiraţiei unui 
geniu care îl depăşeşte; în fond, el e doar instrument, 
măcar şi prin simplul fapt al calificării sale artizanale.! 


1 „Un lucru nu este doar ceea ce constituie el pentru simţuri, ci şi ceea 
ce reprezintă. Obiectele, naturale sau artificiale, nu sînt... «simboluri» arbi- 
trare ale cutărei realităţi, diferită de ele şi superioară; ci sînt... manifestarea 
efectivă a acestei realităţi: vulturul sau leul, de exemplu, nu sînt atît un 
simbol sau o imagine pentru Soare, cît sînt Soarele însuşi, sub una din 
aparențele lui (forma esenţială fiind cu mult mai importantă decît natura în 
care se manifestă); la fel, orice casă este un fel de portret-robot al lumii şi 
orice altar e aşezat în centrul pămîntului...“ (Ananda K. Coomaraswamy, 

„De la mentalit primitive“, în Etudes traditionnelles, aug.-sept.-oct. 1939). 
Numai arta tradiţională — în sensul ei cel mai larg, implicînd tot ceea 

Prin urmare, pentru o astfel de artă, gustul individual nu 
joacă, în consecinţă, decît un rol relativ şters în produce- 
rea formelor şi dispare chiar cu desăvârşire cînd individul 
e pus în faţa unei forme străine de spiritul propriei tradiţii; 
este exact ceea ce se întîmplă cu popoarele străine de civi- 
lizaţia europeană în privinţa formelor importante din Occi- 
dent. Totuşi fenomenul se produce doar dacă poporul care 
acceptă atare confuzii nu mai e integral conştient de propriul 
său geniu spiritual sau, cu alte cuvinte, nu mai e la înăl- 
ţimea formelor de care se înconjoară şi în care trăieşte; este 
o dovadă că poporul în cauză a înregistrat deja o decădere 
şi, drept urmare, e gata să accepte urîţenia modernă, cu atît 
mai uşor cu cât ea poate răspunde unor posibilităţi infe- 
rioare pe care el însuşi caută să le realizeze în mod spon- 
tan şi cu orice chip, fie chiar şi la nivel inconştient; simi- 
lar, graba nechibzuită cu care prea mulţi orientali — 
imensa majoritate fără îndoială — acceptă lucrurile cele 
mai puţin compatibile cu spiritul tradiţiei lor se explică, în 
principal, prin fascinația exercitată asupra omului obişnuit 
de obiectul corespunzător unei posibilităţi încă neepuizate; 
iar în acest caz, posibilitatea despre care vorbim este pur 
şi simplu cea a arbitrarului sau a absenței principiilor. Chiar 
şi fără a voi să generalizăm prea mult explicaţia referitoare 
la ceea ce apare drept totală lipsă de gust a orientalilor, 


ce este de ordin formal exterior şi a fortiori tot ce aparţine, într-un fel, 
domeniului ritualic —, numai această artă, transmisă o dată cu tradiţia şi 
prin ea, poate garanta corespondenţa analogică adecvată între ordinul divin 
şi cosmic, pe de o parte, şi ordinul uman şi „artistic“, pe de altă parte. 
Rezultă de aici că artistul tradiţional nu îşi propune să imite pur şi simplu 
natura, ci „imită natura în modul ei de a opera“ (Sfîntul Toma d'Aquino, 
Somma theologica I, qu. 117, a. |); se înţelege de la sine că artistul nu poate 
improviza, cu mijloacele sale individuale, o atare operaţie, efectiv „cosmo- 
logică“. Conformitatea perfect adecvată a artistului cu acest „mod de a 
opera“, conformitate subordonată regulilor tradiţiei, va fi cea care reali- 
zează capodopera; altfel spus, această conformitate presupune în mod 
esenţial o cunoaştere, fie personală, directă şi activă, fie moştenită, indirectă 
şi pasivă; în a doua situaţie se află acei artişti care, lipsiţi ca indivizi de 
conştiinţa conţinutului metafizic al formelor pe care au învăţat să le 
modeleze, nu ştiu să reziste influenţei corozive a Occcidentului modern. 

un fapt e absolut cert: aşa cum am menţionat mai înainte, 
prea mulţi orientali nu mai înţeleg nici ei sensul unor 
forme moştenite, împreună cu întreaga tradiţie, de la stră- 
moşi. Lucrurile sînt, cu atît mai mult şi în primul rînd, 
valabile pentru occidentali: după ce au creat — nu spu- 
nem au „inventat“ — o artă tradiţională desăvârşită, ei au 
renegat-o în faţa vestigiilor artei individualiste şi goale de 
sens a greco-romanilor — pentru a sfârşi în haosul artistic 
al lumii moderne. Ştim foarte bine că aceia care nu vor să 
recunoască cu nici un preţ ininteligibilitatea sau urîţenia 
acestei lumi folosesc voit termenul de „estetic“ — cu 
nuanţă peiorativă, similară celei legate de cuvintele „pito- 
resc“ şi „romantic“ — în scopul de a discredita a priori grija 
pentru formă şi de a se simţi cît mai la îndemînă în sistemul 
închis al propriei lor barbarii; o atare atitudine nu are 
nimic surprinzător din partea unor modernişti patenţi, 
dar e mai degrabă ilogică — ca să nu spunem deplorabilă 
— pentru cei ce pretind că aparţin civilizaţiei creştine; a 
reduce limbajul spontan Şi normal al artei creştine — 
Căruia nu i se poate totuşi reproşa frumuseţea — la o 
chestiune mondenă de „gust“ — ca şi cum arta medievală 
ar putea fi produsul unui capriciu, — revine la a considera 
că amprenta pusă de geniul Creştinismului pe toate expre- 
siile sale, directe sau indirecte, nu ţine decît de o contin- 
genţă, fără legătură cu acest geniu şi fără importanţă reală, 
sau că se datoreşte chiar unei inferiorităţi mentale: „spiritul 
singur contează“ după ideile anumitor ignoranţi îmbibaţi 
de un puritanism ipocrit, iconoclast, blasfemator şi impo- 
tent, care pronunţă la tot pasul cuvîntul „spirit“, cu atît 
mai uşor cu cît sînt ultimii în a-i cunoaşte sensul. 

Pentru a pătrunde mai bine cauzele decadenţei artei în 
Occident, trebuie să ţinem seama că există în mentalitatea 
europeană un anume „idealism“ periculos, deloc străin de 
decadenţa amintită şi mai ales de decăderea civilizaţiei 
occidentale în ansamblu; el şi-a găsit cea mai strălucită 
expresie şi, am putea spune, cea mai „inteligentă“ în unele 
forme ale artei gotice, marcate de acel „dinamism“ ce pare 

că vrea să-i răpească pietrei greutatea; cît despre arta bi- 
zantină şi romanică, alături de o anumită artă gotică păs- 
trîndu-le forţa „statică“, ele reprezintă — încă — o artă 
esențialmente intelectuală, deci realistă. Goticul „flam- 
boaiant“, oricît de plin de „pasiune“, rămîne totuşi artă 
tradiţională — fac excepţie sculptura şi pictura, deja grav 
decadente — sau mai precis, el este „cîntecul de lebădă“ al 
acestei arte; începînd cu Renaşterea, veritabilă „răzbunare 
postumă“ a Antichității clasice, „idealismul“ european 
s-a revărsat în sarcofagele dezgropate ale civilizaţiei gre- 
co-romane şi s-a pus, prin această sinucidere, în slujba unui 
individualism în care a crezut că îşi descoperă geniul 
propriu, ca să sfîrşească, traversînd o serie de etape, în 
afirmaţiile cele mai grosolane şi mai himerice ale acestui 
individualism. Sinuciderea a fost de altfel dublă: în primul 
rînd, părăsirea artei medievale, adică a artei creştine pur 
şi simplu şi, în al doilea rînd, adoptarea formelor gre- 
co-romane care au intoxicat lumea creştină cu otrava deca- 
denţei lor. Trebuie totuşi să răspundem aici unei posibile 
obiecţii: arta primilor creştini nu era ea tocmai arta romană? 
La care vom replica: adevăratele începuturi ale artei 
creştine sînt simbolurile înscrise pe pereţii catacombelor 
şi nu formele pe care creştinii, ei înşişi membri în parte ai 
civilizaţiei romane, le-au împrumutat în mod provizoriu 
şi cu totul exterior de la decadenţa „clasică“; or Creştinismul 
era menit să înlocuiească această decadenţă printr-o artă 
vită spontan dintr-un geniu spiritual original, iar dacă 
unele influenţe romane au persistat întotdeauna în arta 
creştină, ele s-au manifestat doar în detalii mai mult sau 
mai puţin superficiale. 

Am afirmat că „idealismul“ european s-a înfeudat in- 
dividualismului pentru a coborî în cele din urmă pînă la 
formele cele mai grosolane ale acestuia; cît despre ceea ce 
occidentalul găseşte „grosolan“ în alte civilizaţii, aici e vorba 
aproape întotdeauna despre aspectele mai mult sau mai 
puţin periferice ale unui „realism“ lipsit de văluri iluzorii 
şi ipocrite; să nu pierdem totuşi din vedere că „idealismul“ 

nu este un rău în sine, fiindcă îşi găseşte întotdeauna loc 
în mentalitatea eroului, mereu înclinat spre „sublimări“; 
rău este, şi în acelaşi timp specific occidental, ca această 
mentalitate să fie introdusă în toate domeniile, inclusiv în 
cele de care trebuie să rămînă complet străină. Se ajunge 
astfel la un „idealism“ bezmetic, cu atît mai fragil şi mai 
periculos; pe acesta a vrut să-l evite cu orice preţ Islamul, 
în grija sa pentru echilibru şi stabilitate — sau pentru 
„realism“ — ţinînd atent seama de posibilităţile restrînse 
ale epocii ciclice, deja mult îndepărtată de origini; de aici 
şi aspectul prozaic, pe care creştinii cred că trebuie să-l 
reproşeze civilizaţiei musulmane. 


Pentru a da o idee despre principiile artei tradiţionale, 
vom semnala aici cîteva din cele mai generale şi mai rudi- 
mentare: opera trebuie să fie, în primul rînd, conformă cu 
utilitatea pentru care e destinată şi să traducă această con- 
formitate; în cazul unui simbolism supraadăugat, acesta 
trebuie să fie conform simbolismului inerent al obiectului; 
nu e admis conflictul dintre esenţial şi accesoriu, ci e urmă- 
rită armonia ierarhică, ce rezultă, de altfel, din puritatea 
simbolului; tratarea trebuie să fie adecvată materiei folo- 
site, aşa cum materia trebuie să fie adecvată utilizării obiec- 
tului; în sfîrşit, obiectul nu trebuie să dea iluzia de a fi 
altceva decît este, ceea ce creează întotdeauna impresia 
dezagreabilă a inutilităţii; cînd această iluzie devine scopul 
lucrării — cum e cazul întregii arte „clasiciste“ —, ea ajunge 
marca unei prea adevărate inutilităţi. Marile i inovații ale 
artei naturaliste se reduc, de fapt, la tot atîtea violentări 
ale principiilor artei normale: întîi, în ce priveşte sculptura, 
violentare a materiei inerte — piatră, metal sau lemn — şi, 
apoi, în ce priveşte pictura, violentare a suprafeţei plane; 
în primul caz, materia inertă e tratată ca şi cum ar fi înzes- 
trată cu viaţă, în timp ce ea e în mod esenţial statică şi nu 
permite, ca urmare, decât reprezentarea corpurilor imobile 
sau a fazelor esenţiale, „schematice“ ale mişcării, iar nu 
reprezentarea unor mişcări arbitrare, accidentale cvasi- 

instantanee; în al doilea caz, cel al picturii, suprafaţa plană 
e tratată ca un spaţiu în trei dimensiuni — prin racursiuri 
şi umbre. 

Cititorul a înţeles poate că asemenea reguli nu sînt 
dictate de simple raţiuni „estetice“, ci că ele constituie, 
dimpotrivă, aplicaţii ale legilor cosmice şi divine; frumu- 
seţea apare atunci ca un rezultat necesar. În ceea ce pri- 
veşte arta naturalistă, frumuseţea nu rezidă în operă ca 
atare, ci doar în obiectul pe care lucrarea îl copiază, în 
vreme ce pentru arta simbolică şi tradiţională opera în 
sine e frumoasă, fie că e „abstractă“, fie că îşi împrumută, 
într-o mai largă sau mai restrînsă măsură, frumuseţea de 
la un model al naturii; poate că nimic nu pune mai bine 
în evidenţă ceea ce vrem să spunem decît comparaţia dintre 
arta greacă aşa-numită „clasică“ şi arta egipteană: frumu- 
seţea celei din urmă nu stă, într-adevăr, doar în obiectul 
reprezentat ci, simultan şi 4 fortiori, în operă ca atare, 
adică în „realitatea internă“ pe care opera o manifestă. Că 
arta naturalistă a putut exprima cîteodată nobleţe de senti- 
ment Sau o inteligenţă viguroasă e prea limpede ca s-o 
mai punem la îndoială; însă explicaţia ţine, pînă la urmă, 
de raţiuni cosmologice a căror absenţă ar fi de neconceput, 
dar care nu au nimic de a face cu arta ca atare; nici o 
valoare de ordin individual nu poate compensa falsificarea 
acesteia din urmă. 

Cei mai mulţi dintre contemporanii care se pretind 
cunoscători în artă au convingerea că arta bizantină sau 
romanică nu e cu nimic superioară artei moderne, că o 
Maică a Domnului bizantină sau o Fecioară romanică nu 
oferă o mai mare asemănare cu Maria decît imaginile na- 
turaliste, ba chiar dimpotrivă. Răspunsul e totuşi foarte 
simplu: icoana bizantină — a cărei sursă e atribuită în 
mod tradiţional sfîntului Luca şi Îngerilor — se află infinit 
mai aproape de „adevărul“ Mariei decît imaginea natura- 
listă care, prin însăşi forţa lucrurilor, nu este niciodată 
decît portretul unei alte femei; pentru că, din două lucruri 
numai unul poate fi valabil: sau se prezintă o imagine a 

Fecioarei absolut asemănătoare din punct de vedere fizic, 
ceea ce înseamnă că pictorul a văzut-o pe Fecioară, condiţie 
evident imposibil de împlinit — lăsînd la o parte condiţia 
nelegitimă a picturii naturaliste în sine — sau se prezintă 
un simbol absolut adecvat al Fecioarei şi atunci problema 
asemănării fizice, fără a fi cu totul exclusă în fapt, nu se mai 
pune deloc. Soluţia a doua — singura care are sens — e 
realizată de icoane: ceea ce ele nu exprimă prin asemănare 
fizică, exprimă prin limbajul abstract, dar imediat al sim- 
bolismului, limbaj alcătuit simultan din precizie şi im- 
ponderabile; o dată cu o forţă beatifică inerentă, datorată 
caracterului ei sacramental, icoana transmite astfel şi sfin- 
ţenia Fecioarei, adică realitatea ei interioară şi, astfel, reali- 
tatea universală pentru care Fecioara e una din expresii. 
Făcînd cu putinţă asimţirea unei stări contemplative şi a 
unei realităţi metafizice, icoana devine un suport pentru 
intelecţie, în vreme ce imaginea naturalistă nu transmite, 
lăsînd la o parte minciuna sa evidentă şi inevitabilă, decît 
faptul că Maria era o femeie. Se poate întîmpla, e adevă- 
rat, ca în vreuna din icoane proporţiile şi formele chipului 
să fie chiar cele ale Fecioarei în viaţă, dar atare asemănare 
— chiar dacă s-ar produce realmente — e independentă 
de simbolismul imaginii şi n-ar putea fi decît rezultatul 
unei inspiraţii particulare, ignorată fără îndoială de artis- 
tul însuşi; arta naturalistă ar putea avea o oarecare legiti- 
mitate, dacă ar servi exclusiv la a reţine trăsăturile sfinţi- 
lor, căci contemplarea acestora (inclusă în semnificaţia 
termenului hindus darshan) poate constitui un ajutor 
preţios pe calea spirituală prin faptul că aparenţa exteri- 
oară a sfinţilor e ca parfumul spiritualităţii lor; cu toate 
acestea, un atare rol limitat distribuit unui naturalism 
întotdeauna parţial şi în acelaşi timp „disciplinat“, nu co- 
respunde decît unei foarte precare posibilităţi. 

Revenind la calitatea simbolică şi spirituală a icoanei, 
capacitatea de a o percepe ţine de inteligenţa contempla- 
tivă şi, la fel, de „ştiinţa sacră“. În orice caz, pretenţia că 
poporul are nevoie de o artă „accesibilă „adică plată — ca 

legitimare a naturalismului — e cu certitudine falsă, pentru 
că nu „poporul“ a creat Renaşterea; arta ei, şi „marea artă“ 
care a derivat de aici, sînt, dimpotrivă, o sfidare la adresa 
evlaviei omului simplu. Idealul artistic al Renaşterii şi al 
întregii arte moderne e deci foarte departe de necesităţile 
poporului; de altfel, toate Fecioarele făcătoare de minuni 
spre care el se îndreaptă sînt de origine bizantină sau 
romanică; cine ar îndrăzni să pretindă că şi culoarea neagră 
a unora din ele răspunde gustului popular sau îi este cu 
deosebire accesibilă? Cînd nu sînt viciate de influenţa 
artei academice, Fecioarele executate de oamenii din popor 
sînt de altfel cu mult mai „adevărate“ — măcar dintr-un 
punct de vedere subiectiv — decît producţiile artei mai 
sus menţionate; dar, chiar admiţînd că mulțimile ar avea 
nevoie de imagini găunoase şi prosteşti, oare necesităţile 
elitei nu au şi ele dreptul de a fi împlinite? 

Prin consideraţiile precedente am dat deja un răspuns 
implicit la întrebarea dacă arta sacră e destinată exclusiv 
elitei intelectuale sau dacă ea are ceva de comunicat şi 
omului cu inteligenţă medie; problema se rezolvă de la 
sine în cazul că se ţine seama de universalitatea oricărui 
simbolism, ceea ce face ca arta sacră să nu transmită — 
alături de adevărurile metafizice şi de faptele ţinînd de 
istoria sacră — doar stări spirituale, ci şi atitudini psihice 
accesibile tuturor oamenilor; în limbaj modern, s-ar 
spune că e o artă profundă şi naivă totodată; or simul- 
taneitatea dintre profunzime şi naivitate constituie tocmai 
unul din caracterele cele mai pregnante ale artei sacre. 
Ingenuitatea sau candoarea, departe de a reprezenta o in- 
ferioritate — spontană ori afectată — dezvăluie, dimpotrivă, 
starea normală a sufletului omenesc, fie că e vorba de 
omul mediu, fie de cel superior; aparenta „inteligenţă“ a 
naturalismului însă, adică abilitatea cvasisatanică de a 
copia natura şi de a nu transmite astfel decît aparențele şi 
emoţiile, nu poate corespunde decît unei inteligenţe de- 
formate, adică deviate de la simplitatea sau „inocenţa“ 
primordială; se înţelege de la sine că atare deformaţie, 

alcătuită din superficialitate intelectuală şi virtuozitate 
mentală, e incompatibilă cu spiritul tradiţional şi nu îşi 
găseşte, drept urmare, nici un loc într-o civilizaţie fidelă 
acestui spirit. Arta sacră se adresează deci inteligenţei 
contemplative şi, în egală măsură, sensibilităţii umane 
normale; ceea ce înseamnă că singură această artă posedă 
un limbaj universal şi că nici o altă artă nu s-ar putea 
adresa mai bine nu doar elitei, ci şi poporului. Să reamin- 
tim, de altfel, în ceea ce priveşte aspectul aparent copilă- 
resc al mentalități tradiţionale, poruncile lui Cristos de a 
fi asemenea pruncilor şi simpli ca porumbeii, cuvinte care, 
indiferent de sensul lor spiritual se referă în mod evident 
şi la realităţi de ordin psihologic. 

Părinţii din secolul al VII-lea, cu totul deosebiți de 
autorităţile religioase ale secolelor al XV-lea şi al XVI-lea 
— care au trădat arta creştină abandonînd-o bunului plac 
a] pasiunilor mondene impure şi imaginaţiei ignorante a 
profanilor —, aveau pe deplin conştiinţa sfinţeniei tuturor 
mijloacelor de exprimare ale tradiţiei; de aceea au prevăzut, 
la al II-lea Sinod de la Niceea, ca „numai arta (desăvîrşi- 
rea integrală a execuţiei) să aparţină pictorului, însă întoc- 
mirea (alegerea subiectului) şi dispoziţia (tratarea subiec- 
tului atît din punct de vedere simbolic, cât şi tehnic sau 
material) să aparţină Părinților“ (Non est pictoris — ejus 
enim sola ars est — verum ordinatio et dispositio Patrum 
nostrorum) — ceea ce revine la plasarea oricărei iniţiative 
artistice sub autoritatea directă şi activă a şefilor spirituali 
ai Creştinităţii. Aşa stînd lucrurile, cum s-ar putea explica 
faptul că majoritatea mediilor religioase dovedesc de 
cîteva secole o regretabilă lipsă de înţelegere pentru tot 
ceea ce, fiind de ordin artistic, e socotit de ele drept lucru 
„exterior“? Există în primul rînd, şi admiţînd a priori 
eliminarea influenţei ezoterice, o tendinţă a perspectivei 
religioase ca atare de a se identifica cu punctul de vedere 
moral, care nu apreciază decît meritul şi crede că trebuie să 
ignore calitatea sfinţitoare a cunoaşterii intelectuale şi deci 
valoarea suporturilor acestei cunoaşteri; or, perfecțiunea 

formei sensibile, ca şi intelecţia pe care o reflectă şi o trans- 
mite, nu are nimic de a face cu „meritul“ în sens moral; e 
logic, prin urmare, ca forma simbolică, nemaifiind înţe- 
leasă, să fie exilată într-un plan secund, abandonată chiar 
şi, pînă la urmă, înlocuită printr-o formă care nu va mai 
vorbi inteligenţei, ci exclusiv imaginaţiei sentimentale, 
capabilă să inspire actul menitoriu, cel puţin aşa se crede, 
omului mărginit. Însă acest mod de a specula asupra reac- 
țiilor prin mijloace superficiale şi grosolane se va dovedi 
în ultimă analiză iluzoriu pentru că, în realitate, nimic nu 
poate influenţa mai eficace dispoziţiile profunde ale sufle- 
tului decît o artă sacră; arta profană, chiar dacă are oare- 
care eficacitate psihologică la suflete puţin inteligente, îşi 
epuizează mijloacele tocmai datorită superficialităţii şi 
caracterului lor rudimentar, sfîrşind prin a provoca reac- 
iile de dispreţ prea bine cunoscute — care nu sînt decît 
„şocul de răspuns“ pentru disprețul pe care arta profană 
l-a avut, mai ales la începuturile ei, pentru arta sacră.! 
Experienţa curentă arată că nimic nu poate furniza atitu- 
dinii nereligioase un aliment mai substanţial şi imediat 
tangibil decît fada ipocrizie a imageriei religioase; ceea ce 
era destinat să stimuleze în credincios evlavia îi întăreşte 
pe necredincioşi în lipsa lor de pietate; or, trebuie să 
recunoaştem că arta sacră nu prezintă nicidecum acest 
caracter de „lamă cu două tăişuri“ pentru că, fiind mai 
abstractă, oferă mult mai puţină priză reacţiilor psihice 
ostile. Oricare ar fi însă speculaţiile care atribuie mulţimii 
nevoia unei imagistici ininteligibile şi radical falsificate, 
elitele există şi au cu siguranţă nevoie de altceva; limbajul 
potrivit pentru ele este cel ce evocă nu platitudini umane, 
ci Adîncimea divină, iar un asemenea limbaj nu poate fi 


! La fel, din ostilitatea exoteriştilor pentru tot ceea ce depăşeşte modul 
lor de a vedea lucrurile, rezultă un exoterism din ce în ce mai „masiv“ care 
nu poate să nu prezinte „fisuri“; „porozitatea spirituală“ a tradiției — 
imanenţa în „substanţa“ exoterismului a unei „dimensiuni“ transcendente, 
compensînd „masivitatea“ acestuia — s-a pierdut şi, ca atare, „fisurile“ nu 
se puteau produce, cu necesitate, decât în jos: maeştrii ezoterismului me- 
dieval sînt înlocuiţi de protagoniştii necredinţei moderne. 

emanat de simplul gust profan şi nici măcar de „geniu“, ci 
trebuie să decurgă esențialmente din tradiţie — ceea ce 
implică execuţia operei de artă de către un artist sfinţit sau 
în „stare de har“.! Departe de a servi doar pentru instru- 
irea şi formarea întru credinţă, mai mult ori mai puţin 
superficiale, ale mulțimilor, icoana — ca şi yantra hinduşilor 
sau orice al simbol vizibil — stabileşte o punte între 
sensibil şi spiritual: „Prin cele vizibile — spune sfîntul 
loan Damaschinul — gîndul nostru trebuie să se avînte 
într-un elan spiritual şi să urce pînă la nevăzuta slavă a lui 
Dumnezeu.“ 

Să revenim însă la erorile naturalismului: din clipa în 
care arta nu mai este determinată, iluminată, călăuzită de 
spiritualitate, ea rămîne la dispoziţia resurselor individuale 
şi pur psihice ale artiştilor, iar aceste resurse nu pot să nu 
se epuizeze în virtutea platitudinii înseşi a principiului na- 
turalist, care nu urmăreşte decît un decalc al naturii vizi- 
bile; cînd atinge punctul mort al platitudinii sale, natura- 
lismul va da naştere în mod inevitabil monstruozităţilor 
„suprarealismului“; acesta nu este altceva decît cadavrul 
în plină descompunere al artei, un „infra-realism“ mai 
degrabă decît orice altceva; este rezultatul satanic al luci- 
ferismului naturalist. Naturalismul este realmente luci- 
feric prin intenţia sa de a imita creaţiile lui Dumnezeu, 
fără a mai vorbi de accentuarea psihicului în detrimentul 
spiritualului sau a individualului în detrimentul univer- 
salului şi, am mai putea adăuga, mai ales a faptului brut în 
detrimentul simbolului. În mod normal, omul trebuie să 
imite actul creator şi nu lucrul creat; e ceea ce face arta sim- 
bolică; ea oferă „creaţii“ care, departe de a le dubla pe acelea 
ale lui Dumnezeu, le reflectă conform unei analogii reale 
şi revelează aspectele transcendente ale lucrurilor; aceasta 
e raţiunea suficientă a artei, lăsînd la o parte utilitatea 


1 Iconarii erau călugări care, înainte de a porni la lucru, se pregăteau 
prin post, rugăciune, spovedanie şi împărtăşanie; se întîmpla chiar să fie 
amestecate culorile cu apă sfinţită şi cu fărîme de moaşte, ceea ce nu ar fi 
fost cu putinţă dacă icoana nu ar fi avut un caracter realmente sacramental. 

practică a obiectelor sale. Operează aici o inversiune meta- 
fizică a raportului deja menţionat: pentru Dumnezeu, crea- 
tura reflectă un aspect „exteriorizat“ al Lui Însuşi; pentru 
artist, opera reflectă dimpotrivă o realitate „interioară“ 

faţă de care el însuşi nu este decît un aspect exterior; 
Dumnezeu Îşi creează propria imagine, în timp ce omul 
îşi modelează într-un fel propria esenţă, sub aspect sim- 
bolic cel puţin; în plan principial, interiorul manifestă 
exteriorul; în plan manifestat însă, exteriorul modelează 
interiorul. Rațiunea suficientă a oricărei arte tradiţionale 
este chiar ca, într-un anume sens, opera să fie mai mult 
decît artistul! şi să-l poarte — prin misterul creaţiei artis- 
tice — înapoi către țărmurile propriei sale Esenţe divine. 


1 Înţelegem de aici pericolul pe care popoarele semitice îl vedeau în 
pictarea sau sculptarea fiinţelor vii; acolo unde hindusul sau extrem-orien- 
talul adoră Realitatea divină prin intermediul simbolului — simbolul fiind, 
precum se ştie, realmente identic, sub raportul identităţii sale esenţiale, cu 
ceea ce simbolizează —, semitul va fi înclinat să adore simbolul însuşi. 
Interdicţia artelor plastice şi picturii la popoarele semitice are, în mod cert, 
printre motive şi pe acela de a împiedica deviația naturalistă, un pericol 
foarte real la oameni a căror mentalitate e mai degrabă individualistă şi 
sentimentală. . 


V 

Să revenim, după această digresiune, la aspectele mai 
directe ale problemei unităţii formelor tradiţionale: ne 
propunem să arătăm acum modul în care universalitatea 
simbolică a fiecărei forme implică limitări faţă de univer- 
salitatea considerată în sens absolut. Afirmaţii adevărate 
asupra unor fapte sacre — manifestînd cu necesitate şi 
prin definiţie adevăruri de ordin transcendent — „ aşa cum 
ar fi de pildă persoana lui Cristos, pot să devină mai mult 
sau mai puţin eronate atunci cînd sînt scoase în mod arti- 
ficial din cadrul lor providenţial; pentru Creştinism, acest 
cadru este lumea occidentală, în care Cristos este „Viaţa“, 
cu articol hotărît şi fără epitet. Însă cadrul a fost spart de 
dezordinea modernă, iar „omenirea“ s-a întins spre exte- 
rior în mod „artificial“ sau „cantitativ“; rezultatul este că 
unii refuză să recunoască alte manifestări cristice, iar alţii 
ajung la concluzia inversă, negîndu-i lui Isus calitatea de 
Cristos; e ca şi cum, în faţa descoperirii altor sisteme 
solare, unii ar contiriua să pretindă că nu există decît un 
singur soare — al nostru —, iar alţii, văzînd că soarele 
nostru nu este unic, i-ar nega caracterul solar şi ar trage 
concluzia că nu există soare, de vreme ce nici unul nu e 
unic. Adevărul se situează între cele două opinii: soarele 
nostru este sigur „soarele“, dar este unic numai în raport 
cu sistemul al cărui centru este; cum există o mulţime de 
sisteme solare, există şi o mulţime de sori, ceea ce nu îm- 
piedică unicitatea, prin definiţie, a fiecăruia. Soarele, leul, 
vulturul, floarea soarelui, mierea, chihlimbarul, aurul sînt 

tot atîtea manifestări naturale ale principiului solar, 
fiecare unică şi simbolic absolută în ordinul său de exis- 
tenţă; faptul că ele îşi pierd caracterul de unicitate de 
îndată ce limitele care încadrează fiecare ordin şi îl consti- 
tuie ca pe un sistem închis sau ca pe un microcosmos sînt 
desfiinţate, şi relativitatea acestei „unicităţi“ devine atunci 
evidentă, nu contrazice faptul că, în ordinul respectiv şi 
pentru acel ordin, manifestarea în cauză se identifică real- 
mente cu principiul solar — adoptînd însă modalităţi 
conforme cu posibilităţile ordinului din care face parte. 
Afirmația că Cristos nu este „Fiul lui Dumnezeu“, ci doar 
„un Fiu al lui Dumnezeu“ ar fi deci falsă, pentru că Lo- 
gosul este unic şi pentru că fiecare din manifestările Sale 
reflectă esențialmente această unicitate divină. 

Anumite pasaje din Noul Testament ne îngăduie să 
întrezărim că „lumea“ pentru care Cristos este „soarele“ 
se identifică cu Imperiul Roman — domeniul providen- 
ţial de expansiune şi de viaţă al civilizaţiei creştine: cînd 
sînt numite, în aceste texte, „toate neamurile care sînt sub 
cer“ (Fapt. 2, 5-11), nu este vorba, într-adevăr, decît despre 
popoarele cunoscute de lumea romană!; tot astfel, cînd se 
spune: „Şi întru nimeni altul nu este mîntuirea, căci nu 
este sub cer nici un alt nume, dat între oameni, în care 


1 Vorbind despre „locuitori iudei, bărbaţi cucernici din toate neamurile 
care sînt sub cer“, Scriptura nu-i poate avea în vedere, evident, pe japonezi 
sau peruvieni, cu toate că aceste popoare aparţin şi ele lumii terestre aflate 
„sub cer“; acelaşi text precizează de altfel în continuare ce era, pentru 
autorii neo-testamentari, mulţimea reprezentînd „toate neamurile care sînt 
sub cer“: „Parţi şi mezi şi elamiţi şi cei care locuiesc în Mesopotania, în 
Iudeea şi în Capadocia, în Pont şi în Asia (mică), / în Frigia şi în Pamfilia, 
în Egipt şi în părţile Libiei cea de lingă Cirene, şi romani în treacăt, iudei şi 
prozeliţi, / Cretani şi arabi, îi auzim pe ei vorbind în limbile noastre despre 
faptele minunate ale lui Dumnezeu!“ (Fapt. 2, 9-11). Aceeaşi concepţie, în 
mod necesar restrînsă, a lumii geografice şi etnice se află implicată în cuvin- 
tele sfîntului Pavel: „Mulţumesc întîi Dumnezeului meu, prin lisus Hristos, 
pentru voi toţi (din Biserica Romei), fiindcă credinţa voastră se vesteşte în 
toată lumea“ (Rom. 1, 8); or, e limpede că autorul nu putea avea intenţia de 
a susţine renumele credinţei din Biserica primitivă a Romei ca fiind răspîndit 
la toate popoarele care, după cunoştinţele geografice actuale, fac parte din 
„lumea întreagă“. 

trebuie să ne mîntuim noi“ (Fapt. 4, 12), nu există nici un 
motiv să admitem că acest „cer“ trebuie să fie înţeles altfel 
decît în primul pasaj citat; îl putem considera în sens uni- 
versal doar dacă numele „Isus“ e înţeles ca desemnînd sim- 
bolic Logosul însuşi, ceea ce ar însemna să spunem că nu 
există în lumea întreagă decît un singur nume — acela al 
Logosului — în care oamenii să poată fi mîntuiţi, indiferent 
de manifestarea divină desemnată în particular de acest 
nume, adică, altfel spus, indiferent de forma particulară a 
numelui acesta etern: „Isus“, „Buddha“ sau altul. 

Aceste consideraţii ridică o problemă pe care nu putem 
să O trecem aici sub tăcere: activitatea misionarilor care lu- 
crează în afara lumii predestinate şi „normale“ a Creşti- 
nismului este oare cu totul ilegitimă? Misionarii creştini 
beneficiază, din punct de vedere material, de circumstanţe 
anormale pentru că expansiunea occidentală asupra altor 
civilizaţii se datoreşte exclusiv zdrobitoarei superiorităţi 
materiale rezultate din deviația modernă. Cu toate acestea, 
trebuie spus că o asemenea cale misionară comportă, cel 
puţin în principiu, un caracter sacrificial; în consecinţă, 
realitatea ei „subiectivă“ îşi va păstra întotdeauna sensul 
mistic, independent de realitatea „obiectivă“ a activităţii în 
chestiune. Aspectul pozitiv pe care activitatea misionară îl 
deţine de la originea sa evanghelică nu poate dispărea in- 
tegral prin simplul fapt că limitele lumii creştine au fost 
depăşite — ceea ce se întîmplase deja înaintea epocii mo- 
derne, de altfel, însă numai cu titlul de excepţie şi în cu 
totul alte condiţii —, nici prin faptul că acţiunea misio- 
nară impietează asupra unor lumi „creştine“, nu întru Isus 
Cristos, dar întru Cristos cel universal — Logosul inspi- 
rator al oricărei Revelaţii —, deci asupra unor lumi care 
nu au nevoie să fie convertite; dar acest aspect pozitiv al 
activităţii misionare nu se manifestă, la nivelul lumii 
„obiective“, decît în cazuri mai mult sau mai puţin excep- 
ţionale: fie că influenţa spirituală emanînd dintr-un om 
sfînt sau din moaştele purtate de misionari depăşeşte, ca 
forţă, o influenţă spirituală „autohtonă“ — diminuată de 

materialismul prezent într-un anumit mediu local —, fie 
că religia creştină, chiar, se adaptează mai bine mentali- 
tăţii specifice a unor anume indivizi — ceea ce presupune 
totuşi, din partea lor, o lipsă de înţelegere pentru propria 
tradiţie, cît şi prezenţa unor aspirații, spirituale sau nu, la 
care Creştinismul va răspunde sub o formă sau alta. Ma- 
joritatea remarcilor noastre sînt bineînţeles valabile şi în 
sens invers, în beneficiul tradiţiilor necreştine, cu dife- 
renţa că, în acest caz, există mult mai puţine conversiuni, 
din motive ce nu sînt deloc în avantajul Occidentului: în 
primul rînd, orientalii nu posedă colonii sau „protecto- 
rate“ în Occident, nici nu întreţin misiuni puternic ocro- 
tite; în al doilea rînd, occidentalii înclină să se îndrepte 
mai degrabă către „necredinţa“ pură şi simplă decît spre 
o spiritualitate străină!. Cît priveşte rezervele ce se pot 
formula referitor la activitatea misionară, trebuie ţinut tot 
timpul seama că ele nu por viza aspectul direct şi evan- 
ghelic — pe lîngă faptul că tocmai acest aspect suportă 
necesarmente o diminuare, ba chiar o decadenţă datorate 
circumstanțelor anormale deja semnalate —, ci doar soli- 
daritatea sa activă cu barbaria occidentală modernă. 

Vom profita de această ocazie pentru a face următoarea 
remarcă: în epoca în care a început în Orient expansiunea 
occidentală, acesta intrase deja într-o fază de profundă de- 
cadență, nicidecum comparabilă însă cu decăderea occi- 
dentală modernă al cărei principiu este, cel puţin sub un 
raport secundar, invers modului de decadenţă orientală: 
ultima este, într-adevăr, „pasivă“, asemenea decadenţei unui 
organism fizic uzat de vârstă, în vreme ce decăderea spe- 
cific modernă e, dimpotrivă, „activă“ şi „voluntară“, „cere- 
brală“ am putea spune, ceea ce dă Occidentului iluzia unei 
„superiorităţi“; superioritate care, deşi există efectiv pe un 
anume plan psihologic graţie divergenţei modurilor despre 


! Totuşi, încă de pe la mijlocul secolului al XX-lea, asistăm la creşterea 
numărului de occidentali care se îndreaptă spre forme de spiritualitate 
orientală, autentică sau nu. 

care vorbeam, rămîne cu toate acestea extrem de relativă 
şi cu atît maiiiluzorie cu cât e redusă la neant în faţa superio- 
rităţii spirituale a Orientului. Am putea spune că deca- 
denţa Orientului are la bază „inerția“, în vreme ce decă- 
derea Occidentului are „eroarea“; numai predominanţa 
elementului pasional le face solidare, iar această predomi- 
nanţă caracterizează de alfel, pe plan uman, „vârsta sumbră“ 
în care e cufundată lumea întreagă, vârstă anunţată de 
toate doctrinele sacre. Diferenţa modurilor decadenţei 
explică, pe de-o parte, disprețul resimţit de mulţi occi- 
dentali la contactul cu anumiţi orientali — dispreţ ce nu 
întotdeauna rezultă, din nefericire, doar dintr-o simplă 
prejudecată, cum e cazul urii faţă de Orientul tradiţional 
— şi, pe de alta, admiraţia oarbă pe care prea mulţi orien- 
tali o au pentru anumite trăsături pozitive ale mentalităţii 
occidentale; există însă şi disprețul vechiului Orient pentru 
Occidentul modern, care are o justificare nu doar psiho- 
logică — deci relativă şi discutabilă — ci una, dimpotrivă, 
totală pentru că se întemeiază pe raţiuni spirituale, sin- 
gurele decisive. În ochii Orientului credincios propriului 
său Spirit, „progresul“ occidentalilor nu va fi niciodată decît 
un cerc vicios, căutînd zadarnic să elimine inevitabile mi- 
zerii cu preţul unicului lucru care dă sens vieţii. 

Să revenim, după această digresiune, la problema misio- 
nară: trecerea de la o formă tradiţională la alta poate fi legi- 
timă, însă ea nu împiedică totuşi existenţa unor reale apos- 
tazii: e apostat cel ce schimbă, fără raţiuni valabile, propria 
formă tradiţională cu o alta; dimpotrivă, atunci cînd e vorba 
de „conversiune“ de la o tradiţie ortodoxă la alta, rațiunile 
invocate prezintă cel puţin validitate „subiectivă“. Se înţe- 
lege de la sine că trecerea poate avea loc şi fără „convertire“, 
din motive de oportunitate ezoterică, deci spirituală; în 
acest caz, raţiunile ce o vor determina sînt valabile simultan 
în mod obiectiv şi subiectiv sau, mai bine zis, atunci nu mai 
putem vorbi de raţiuni propriu-zis subiective. 

Am văzut în paginile precedente că atitudinea exote- 
rismului faţă de formele tradiţionale străine este determi- 

nată de doi factori, unul pozitiv şi altul „negativ, şi anume: 
caracterul de unicitate inerent oricărei Revelaţii ŞI, ca o 
consecinţă extrinsecă a acestei unicităţi, respingerea unui 
păgînism particular; or, în ce priveşte Creştinismul, e sufi- 
cient ca el să fie situat în limitele expansiunii sale normale 
— pe care, în afara cîtorva excepţii, nu le-ar fi depăşit 
niciodată fără deviația modernă — pentru a înţelege că cei 
doi factori nu mai sînt aplicabili în mod literal dincolo de 
limitele lor cvasinaturale, ci trebuie universalizaţi, adică 
transpuşi în planul Tradiţiei primordiale, cea care rămîne 
vie în orice formă tradiţională ortodoxă; trebuie înţeles, 
cu alte cuvinte, că fiecare din formele tradiţionale străine 
îşi poate revendica această unicitate şi această negare a 
unui „păgînism“; că fiecare, prin ortodoxia ei intrinsecă, 
este o formă a ceea ce am putea numi în limbaj creştin 
„Biserica veşnică“. 

Niciodată nu vom putea insista îndeajuns pe faptul că, 
în cuvintele divine referitoare la contingenţe umane, sensul 
literal ca atare e, prin definiţie, un sens limitat, adică se 
rezumă la domeniul particular unde trebuie aplicat conform 
intenţiei divine — fiindcă, cel puţin în condiţii normale, 
criteriul acestei intenţii stă pînă la urmă în natura însăşi a 
lucrurilor — în timp ce numai sensul pur spiritual poate 
revendica o anvergură absolută; porunca de a „învăţa 
toate neamurile“ nu face excepţie — cum nu fac nici alte 
cuvinte în care limitarea naturală a sensului literal nu 
scapă nimănui, tocmai pentru că nu există nici un interes 
de a le conferi un sens absolut; să amintim de pildă inter- 
dicţia de a ucide sau porunca de a întinde şi obrazul stîng, 
cea de a „nu înmulţi cuvintele la rugăciune“ sau, în sfîrşit, 
pe aceea de a nu te îngriji de ziua de mîine; dumnezeies- 
cul Stăpîn nu a explicitat însă niciodată limitele în care 
aceste porunci sînt valabile şi, ca atare, li s-ar putea da şi 
lor o valabilitate necondiționată, aşa cum se face cu po- 
runca de a „învăţa toate neamurile“. Acestea fiind zise, 
trebuie totuşi să adaugăm că sensul strict literal se găseşte 
în mod limpede inclus, la un anume grad, nu numai în 

porunca de a propovădui tuturor neamurilor, ci şi în alte 
cuvinte ale lui Cristos la care am făcut aluzie; Esential este 
să ştim să punem fiecare sens la locul lui, fără a exclude 
nici unul din sensurile posibile. Dacă e adevărat că po- 
runca de a „învăţa toate neamurile“ nu poate fi limitată în 
mod absolut la unicul scop de a constitui lumea creştină 
— ci trebuie să implice, cu titlu secundar, propovăduirea 
Creştinismului în mijlocul tuturor popoarelor accesibile —, 
e tot atît de adevărat că porunca de a întinde obrazul stîng 
trebuie să fie înţeleasă literal în anume cazuri de disciplină 
spirituală; se înţelege însă de la sine că această ultimă 
interpretare va fi secundară în aceeaşi măsură în care e 
secundară interpretarea literală a poruncii de a „învăţa 
toate neamurile“. Pentru a defini în mod limpede dife- 
renţa dintre sensul prim al acestui îndemn şi sensul său 
secund, vom aminti ceea ce am sugerat mai sus şi anume că, 
în primul caz, scopul e mai cu seamă obiectiv — se ur- 
măreşte constituirea lumii creştine —, în timp ce în al 
doilea caz, al propovăduirii printre popoarele de altă civi- 
lizaţie, scopul este înainte de toate subiectiv şi spiritual, în 
sensul că planul interior precumpăneşte asupra celui exte- 
rior — cu rol de simplu suport pentru realizarea sacrifi- 
cială. Ni s-ar putea obiecta că Cristos a spus: „Evanghe- 
lia Împărăției se va propovădui în lumea întreagă spre 
mărturie în faţa tuturor neamurilor; atunci va fi sfîrşitul“; 
răspunsul e că aceste cuvinte privesc lumea întreagă şi nu 
doar Occidentul, dar nu în calitate de poruncă, ci de proo- 
rocire referitoare la acele condiţii ciclice în care tocmai 
separările dintre diversele lumi tradiţionale vor fi abolite; 
cu alte cuvinte, trebuie să înţelegem că „Cristos“, echiva- 
lent pentru hinduşi cu Kalki-Avatzra şi, pentru budişti, cu 
Bodhisattwa-Maitreya, va restaura Tradiţia primordială. 


Spuneam deci că porunca dată Apostolilor de Cristos se 
restrînge la limitele lumii romane, limite providenţiale iar 
nu arbitrare; o astfel de limitare nu este, evident, particulară 
lumii creştine: expansiunea musulmană, de pildă, se opreşte 

în mod necesar la nişte graniţe analoage, motivele fiind 
aceleaşi. În fapt, dacă toţi politeiştii arabi au fost puşi în 
faţa alternativei: Islamul sau moartea, acest principiu a fost 
părăsit de îndată ce s-au depăşit frontierele Arabiei; hin- 
duşii, care nu sînt totuşi „monoteişti“i, au fost guvernaţi 
de musulmani vreme de secole, fără ca aceşti monarhi să 
aplice, după victorie, alternativa impusă odinioară păgîni- 
lor arabi. Un alt exemplu este delimitarea tradiţională a 
lumii hinduse; revendicarea universalităţii pentru Hinduism 
este însă impregnată, conform caracterului metafizic şi 
contemplativ al acestei tradiţii, de o seninătate absentă din 
religiile efective; concepţia „Legii veşnice“ (sau „primor- 
diale“ — Sanatana-Dbarma) este statică, nu dinamică; e 
constatarea unei stări de fapt şi nu o aspirație, ca în cazul 
concepţiilor religioase corespunzătoare: acestea pleacă de 
la ideea că trebuie să aducă oamenilor adevărata credinţă 
pe care nu o au încă, în timp ce, pentru concepţia hindusă, 
tradiţia brahmanică constituie Adevărul şi Legea originare 
pe care străinii nu le mai posedă, fie că le-au rămas numai 
fărîme din ele, fie că le-au alterat sau înlocuit cu erori; hin- 
duşii consideră totuşi că e inutil să-i convertească pe alţii 
pentru că străinii, deşi decăzuţi din Sanztana- Dharma, nu 
sînt totuşi excluşi de la mîntuire, fiind situaţi cel mult în 
condiţii spirituale mai puţin favorabile decît hinduşii; tot 
din punct de vedere hindus, nimic nu-i împiedică, în prin- 
cipiu, pe „barbari“ să aibă condiţia de yogi sau chiar de 
Avatara — şi, în fapt, ei îi venerează fără a face distincţii 
pe sfinţii musulmani, budişti şi creştini pentru că altfel ter- 
menul însuşi de Mlechha-Avatara („coborîre divină la 
barbari“) nu ar avea sens —, numai că sfinţenia se va 


1! Monoteiştii sînt „oamenii Cărţii“ (al el-Kirab), adică evreii şi 
creştinii, care au primit revelații în spirit abrahamic. Ni se pare aproape 
superfluu să mai adăugăm că hinduşii, deşi nu sînt monoteişti în sens 
specific religios, nu sînt nicidecum politeişti, de vreme ce conştiinţa Unităţii 
metafizice, prin intermediul multiplicităţui indefinite a formelor, constituie 
unul din caracterele cele mai frapante ale spiritului hindus. 

produce, din punctul lor de vedere, cu mult mai rar acolo 
decît în interiorul „Legii veşnice“, pentru care refugiul 
ultim este pămîntul sacru al Indiei.! 

Ne-am putea întreba, pe de altă parte, dacă pătrun- 
derea Islamului în India nu trebuie privită ca o încălcare 
tradiţional nelegitimă a frontierelor acestei lumi, la fel 
cum întrebarea s-ar putea pune şi pentru zonele devenite 
musulmane ale Chinei şi Insulindei. Pentru a răspunde la 
această întrebare, trebuie să ne oprim mai întîi la consi- 
deraţii aparent îndepărtate de subiect, dar indispensabile în 
cazul de faţă. Trebuie să ţinem seama în primul rînd de 
faptul că, dacă Hinduismul s-a adaptat întotdeauna, în ceea 
ce priveşte viaţa spirituală, la condiţiile ciclice cu care a avut 
de a face în cursul existenţei sale istorice, el n-a încetat să-şi 
păstreze caracterul „primordial“, esenţial pentru specifi- 
cul său; aşa s-a întîmplat la nivelul structurii formale, în 
ciuda modificărilor secundare survenite prin forţa lucrurilor 
— cum ar fi, de pildă, fragmentarea indefinită a castelor; 
or, această primordialitate, pătrunsă de seninătate contem- 
plativă, a fost pare-se depăşită la un anumit „moment“ 
ciclic de preponderența din ce în ce mai marcată a elemen- 
tului pasional în mentalitatea generală — ceea ce e în 
conformitate cu legea decăderii generale, guvernînd întreg 
ciclul omenirii terestre; pe măsură ce se îndepărta de ori- 
gini, Hinduismul a sfârşit prin a pierde un anume caracter 
de actualitate sau de vitalitate: nici readaptările spirituale, 
cum ar fi înflorirea căilor tantrice şi bhaktice, nici re- 
adaptările sociale — fragmentarea castelor la care ne-am re- 
ferit — nu au fost suficiente pentru a elimina disproporţia 
dintre primordialitatea inerentă a tradiţiei şi o mentalitate 


1 A existat chiar în sudul Indiei un „inaccesibil“ — Avatâra al lui Shiva: 
marele spiritual Tirwvalluvar, „divinul“, a cărui amintire continuă să fie ve- 
nerată în teritoriul tamul şi care a lăsat o carte inspirată: Kural. 

Echivalentul concepţiei hinduse de Sanatana-Dbarma se găseşte în 
pasajele coranice care afirmă că nu se află popor pentru care Dumnezeu să 
nu fi ivit un Profet; inducția exoterică după care toate popoarele ar fi respins 
sau uitat Revelația destinată lor nu se poate întemeia pe textul Coranului. 

din ce în ce mai pasională.! Cu toate acestea nu s-a pus 
niciodată problema de a înlocui Hinduismul cu o altă for- 
mă tradiţională, mai bine adaptată condiţiilor particulare 
ale celei de a doua jumătăţi din kali-yuga: lumea hindusă 
în ansamblul ei nu are, e limpede, nevoie de o transfor- 
mare totală pentru că Revelația lui Manu Vaivaswata îşi 
păstrează un suficient grad de actualitate sau vitalitate 
pentru a justifica persistenţa acestei civilizaţii; oricum ar 
fi, trebuie să recunoaştem că în Hinduism s-a produs o 
situaţie paradoxală pe care am putea-o caracteriza spunînd 
că, fiind „viu“ sau „actual“ în ansamblul lui, el nu mai e 
astfel în anumite aspecte secundare. Fiecare dintre aceste 
două realităţi a avut necersarmente consecinţe în lumea 


1 Unul din semnele acestei obscurări ni se pare a fi interpretarea literală 
a textelor simbolice asupra transmigraţiei, dînd naştere teoriei reincarna- 
ţioniste; acelaşi literalism, aplicat imaginilor sacre, produce o idolatrie de 
fapr; fără acest aspect real de păgînism pe care îl are cultul pentru mulţi 
dintre hinduşii aparţinînd castelor joase, Islamul nu ar fi putut opera o in- 
cizie atît de profundă în lumea hindusă. Dacă pentru apărarea interpretării 
reincarnaţioniste a Scripturilor hinduse se invocă sensul lor literal, logica ar 
cere ca totul să fie interpretat în mod literal şi s-ar ajunge atunci nu numai 
la un antropomorfism grosolan, ci şi la o adorare brută şi monstruoasă a 
lumii sensibile, fie că e vorba de elemente, animale sau obiecte; faptul că 
mulţi hinduşi interpretează astăzi simbolismul transmigraţiei în litera lui nu 
dovedeşte nimic altceva decât o decadenţă intelectuală cvasinormală pentru 
kali-yuga, prevăzută de Scripturi. Textele asupra condiţiei postume din 
religiile occidentale nu trebuie înţelese, de altfel, nici ele literal: „focul“ 
infernului de pildă nu este un foc fizic, „sînul“ lui Avram nu e corporal, 
„ospăţul“ de care vorbeşte Cristos nu e alcătuit din alimente terestre, iar 
„grădinile“ Coranului nu adăpostesc vegetaţie, aşa cum nici „huriile“ nu 
sînt femei de carne; pe de altă parte, dacă reîncarnarea ar fi o realitate, toate 
doctrinele propriu-zis religioase ar fi false, pentru că ele nu situează nicio- 
dată stările postume pe acest pămînt; însă toate aceste consideraţii sînt în 
fond inutile dacă ne referim la imposibilitatea metafizică a reîncarnării. 
Chiar admiţînd că un mare maestru spiritual hindus ar putea adopta o 
interpretare literalistă a Scripturilor în ceea ce priveşte o problemă cos- 
mologică — cea a transmigraţiei —, gestul tot nu ar dovedi nimic în detri- 
mentul spiritualităţii sale, căci poate fi concepută o cunoaştere care se 
dezinteresează de realităţile pur cosmice şi constă într-o viziune pur 
sintetică şi interioară a Realităţii divine; cazul ar fi cu totul diferit pentru un 
maestru spiritual cu vocaţia de a explica sau comenta o doctrină specific cos- 
mologică; însă în cadrul unei tradiţii determinate, o atare „vocaţie“ este 
aproape exclusă în epoca noastră şi datorită legilor spirituale ce o guvernează. 

exterioară: consecinţa vitalităţii Hinduismului a fost rezis- 
tenţa de neînvins opusă Budismului şi Islamului; conse- 
cinţa slăbirii lui a fost tocmai acest val de Budism pasager 
iar apoi expansiunea şi, mai ales, stabilizarea civilizaţiei 
islamice în teritoriul indian. 


Prezenţa Islamului în India nu se explică însă numai 
prin faptul că, fiind cea mai tînără dintre marile Revelaţii!, 
e mai bine adaptat decît Hinduismul la condiţiile generale 
ale acestui ultim mileniu din „vîrsta sumbră“ — adică ţine 
mai bine seamă de preponderența elementului pasional în 
suflete —, ci şi prin motivul următor: decăderea ciclică de- 
termină o obscurare cvasigenerală şi e însoţită de o creştere 
din ce în ce mai considerabilă a populațiilor, a păturilor lor 
inferioare mai ales; or, amintita decadenţă implică o ten- 
dinţă cosmică complementară şi compensatorie, care va 
acţiona chiar în interiorul colectivităţii sociale pentru res- 
taurarea, cel puţin simbolică, a calităţii primitive: colec- 
tivitatea va fi, în primul rînd, „străpunsă“ de excepţii — 
fenomen paralel cu creşterea ei cantitativă —, ca şi cum 
elementul calitativ (sau „sattwic“, conform cu Fiinţa pură) 
conţinut de colectivitate s-ar concentra, printr-un efect 
compensator faţă de dilatarea cantitativă, asupra unor 
cazuri particulare; mijloacele spirituale vor fi, în al doilea 
rînd, din ce în ce mai uşoare pentru cei calificaţi şi 
cu aspirații spirituale serioase — înlesnire datorată însăşi 
legii cosmice de compensație; această lege intervine 
pentru că ciclul uman în care sînt valabile castele se 
apropie de sfîrşit şi, drept urmare, compensaţia la care ne 
referim tinde nu numai să restaureze, simbolic şi în anumite 


1 Islamul este ultima dintre Revelaţiile acestui ciclu al omenirii terestre, 
aşa cum Hinduismul reprezintă Tradiţia primordială, fără a se identifica 
totuşi pur şi simplu cu ea, ci fiind doar ramura ei cea mai directă; între cele 
două forme tradiţionale există, în consecinţă, un raport ciclic sau cosmic 
care, ca atare, nu e nicidecum fortuit. 


DESPRE LIMITELE EXPANSIUNII RELIGIOASE 115 


limite, ceea ce erau la origine castele, ci chiar ceea ce era 
omenirea înaintea constituirii castelor. Consideraţiile 
acestea ne vor permite să distingem rolul pozitiv şi pro- 
vindenţial al Islamului în India: întâi, absorbirea elemen- 
telor care, din cauza noilor condiţii ciclice, amintite mai 
înainte, nu-şi mai „află locul“ în tradiţia hindusă — ne 
gîndim mai ales la elementele aparţinînd castelor supe- 
rioare, la cei „născuţi a doua oară“ (Dwija); apoi, absor- 
birea membrilor de elită din castele inferioare, „reabili- 
taţi“ astfel printr-un soi de indiferenţiere primordială. Cu 
simplitatea sintetică a formei şi a mijloacelor sale spiri- 
tuale, Islamul constituie un instrument providenţial adap- 
tat pentru a umple anumite fisuri ce s-au putut produce 
în civilizaţii mai vechi şi mai arhaice sau pentru a capta şi 
neutraliza, prin prezenţa sa, germenii de subversiune pe 
care acele civilizaţii le conţineau la nivelul fisurilor lor; 
sub acest raport, şi numai sub acest raport, domeniul pro- 
vindenţial de expansiune al Islamului a putut cuprinde 
parţial anumite domenii ale civilizaţiilor invocate. 
Pentru a nu trece cu vederea nici unul dintre aspectele 
acestei chestiuni, vom mai aduce, cu riscul de a ne repeta 
oarecum, următoarele precizări: „posibilitatea brahma- 
nică“ trebuie să sfîrşească prin a se manifesta în toate cas- 
tele, chiar şi în ultima (Shadra); nu e vorba de o manifes- 
tare pur analogică, dintotdeauna prezentă, ci de una directă: 
pentru că, din „parte“ a societăţii, cum era la origine, casta 
inferioară a devenit un „tot“ la sfîrşitul ciclului şi acest 
„tot“ e comparabil cu o totalitate socială; elementele ei su- 
perioare vor constitui, într-un fel, „excepţii normale“. Cu 
alte cuvinte, starea actuală a castelor pare să refacă, sim- 
bolic şi într-o oarecare măsură, indistincţia primordială 
— diferenţele intelectuale dintre caste fiind din ce în ce 
mai şterse; castele inferioare, mult crescute ca număr de 
membri, reprezintă de fapt un adevărat popor şi includ, 
prin urmare, toate posibilităţile umane, în vreme ce castele 
superioare, neînmulţite în aceeaşi măsură, suferă o decă- 
dere cu atît mai sensibilă cu cît „corupţia celui mai bun e 

cea mai rea“ (corruptio optimi pessima). Să subliniem 
totuşi, pentru a evita orice neînțelegere, că elementele de 
elită ale castelor inferioare păstrează, din punctul de ve- 
dere al colectivităţi şi al eredității lor, un caracter de „ex- 
cepţie care confirmă regula“ şi, prin urmare, nu se pot 
amesteca în mod legitim cu castele superioare — ceea ce 
nu le împiedică de altfel să fie individual calificate pentru 
căi rezervate în condiţii normale doar castelor nobile. 
Sistemul castelor, factor de echilibru vreme de milenii, 
prezintă necesarmente la sfîrşitul acesta de maba-yuga 
anumite fisuri, în concordanţă cu dezechilibrul însuşi al 
ambianţei terestre; în ce priveşte aspectul pozitiv implicat 
de atari fisuri, el ţine de aceeaşi lege cosmică a compen- 
saţiei la care se referă Ibn Arabi atunci cînd, în confor- 
mitate cu diverse cuvinte ale Profetului, spune că la 
sfîrşitul vremilor flăcările infernului se vor răci; tot ea îl 
face pe Profet să declare că spre sfîrşitul lumii se va mântui 
acela care va împlini o zecime din cerinţele de la început 
ale Islamului. Tot cea ce am expus aici nu priveşte, evi- 
dent, doar castele hinduse, ci întreaga omenire; pe de altă 
parte, fisurile menţionate în structura exterioară a Hin- 
duismului prezintă manifestări absolut analoage, la un 
nivel sau altul, în orice formă tradiţională. 

Referitor la analogia funcţională dintre Budism şi 
Islam în raport cu Hinduismul — cele două tradiţii avînd 
faţă de ultimul acelaşi rol negativ şi acelaşi rol pozitiv — 
adăugăm că budiştii, ţinînd de Mabayana sau de Hi înayana, 
sînt pe deplin conştienţi de rolul acesta pentru că văd în 
invaziile musulmane care s-au abătut asupra hinduşilor 
pedeapsa divină pentru persecuțiile pe care ei înşişi au 
avut a le suferi din partea hinduşilor. 


După această digresiune, indispensabilă pentru a pune 
în evidenţă unul din aspectele importante ale expansiunii 
musulmane, vom reveni la o problemă mai fundamentală, 
aceea a dualității de sens, inerentă poruncilor divine cînd 
se referă la lucruri omeneşti; e o dualitate prefigurată de 

numele însuşi al lui „Isus Cristos“: „Isus“ — ca şi „Gau- 
tama“ sau „Muhammad“ — indică aspectul limitat, relativ 
al manifestării Duhului, desemnînd suportul acestei mani- 
festări; „Cristos“ — ca şi „Buddha“ sau „Rassul Allah“ — 
indică Realitatea universală a aceleiaşi manifestări, Logo- 
sul în sine; dualitatea se regăseşte, chiar dacă teologia nu 
se plasează într-un punct de vedere care să permită sesi- 
zarea tuturor consecinţelor, în distincţia dintre „natura 
umană“ şi „natura divină“ a lui Cristos. 

Dacă Sfinţii Apostoli îl concepeau pe Cristos şi îşi 
concepeau misiunea în sens absolut, e esenţial să înţele- 
gem că nu o făceau din limitare intelectuală; trebuie, 
înainte de toate, să ţinem seama de faptul că, în lumea 
romană, Cristos şi Biserica Sa avea cu adevărat un carac- 
ter unic, deci „relativ absolut“. E o expresie aparent 
contradictorie în termeni — iar logic, chiar contradictorie 
— dar ea corespunde totuşi unei realităţi: chiar şi Abso- 
lutul trebuie să se reflecte „ca atare“ în relativ, iar reflexul 
său va fi, în raport cu alte relativităţi, „relativ absolut“; 
diferenţa dintre două erori va fi, de exemplu, întotdeauna 
doar relativă, cel puţin sub raportul falsităţii lor: una va fi 
pur şi simplu mai falsă, sau mai puţin falsă, decît cealaltă; 
diferenţa dintre eroare şi adevăr va fi, dimpotrivă, abso- 
lută, dar în mod relativ numai, adică neieşind din dome- 
niul relativităţii, deoarece eroarea nu poate fi absoiut 
independentă de adevăr, fiind numai o negaţie mai mult 
sau mai puţin pronunţată a acestuia; cu alte cuvinte, 
eroarea, neavînd nimic pozitiv, nu se poate opune cu 
forțe egale şi în deplină independenţă adevărului. Ceea ce 
arată că nu putem vorbi aici de un „absolut relativ“, 
pentru că acesta ar fi neantul, iar neantul pur şi simplu nu 
este, în nici un mod. 

Spuneam deci că Cristos şi Biserica Sa aveau într-adevăr 
un caracter unic, deci „relativ absolut“, în lumea romană; 
alfel spus, unicitatea principială, metafizică şi simbolică a 
lui Cristos, a Mîntuirii şi a Bisericii s-a exprimat cu nece- 
sitate printr-o unicitate de fapt în planul terestru. Dacă 

Sfinţii Apostoli nu trebuiau să expliciteze limitele meta- 
fizice pe care orice fapt le presupune prin definiţie, dacă 
— în consecinţă — nu aveau de luat în consideraţie uni- 
versalitatea tradiţională pe terenul faptelor, aceasta nu 
înseamnă că Ştiinţa lor spirituală nu îngloba, în stare prin- 
cipială, cunoaşterea acestei universalităţi — neactualizată 
însă la nivelul aplicaţiilor posibile pentru anume contin- 
genţe determinate; tot aşa, ochiul care poate să vadă un 
cerc e în stare să vadă toate formele, chiar dacă ele sînt în 
acel moment absente din cîmpul lui vizual. Problema de 
a şti ce ar fi spus Sfinţii Apostoli, sau Cristos însuşi, dacă 
ar fi întîlnit o fiinţă ca Buddha e cu desăvârşire lipsită de 
sens pentru că asemenea lucruri nu se întîmplă niciodată, 
fiind contrare legilor cosmice; putem afirma fără riscuri că 
nu s-a auzit niciodată vorbindu-se despre întîlnirea dintre 
doi mari sfinţi aparţinînd unor civilizaţii diferite. În lumea 
destinată radiaţiei lor, Apostolii erau, prin definiţie, un grup 
unic; chiar dacă trebuie admisă prezenţa unor iniţiaţi ese- 
nieni, pitagoreici sau alţii în raza lor de acţiune, rara lu- 
mină a acestor infime minorităţi era ca şi înecată în stră- 
lucirea luminii cristice, iar Sfinţii Apostoli nu aveau de ce 
se preocupa de aceşti „sănătoşi“ pentru că: „n-am venit să 
chem pe drepţi, ci pe păcătoşi la pocăință“ (Matei 9, 13). 
Dintr-un punct de vedere oarecum diferit, referitor însă la 
acelaşi principiu de delimitare tradiţională, vom mai re- 
marca faptul că sfîntul Pavel — artizan primordial, în Creş- 
tinism, al expansiunii, aşa cum va fi mai tîrziu "Umar pentru 
Islam — a evitat să pătrundă în domeniul providenţial al 
acestei ultime forme a Revelaţiei (conform unui enigmatic 
pasaj din Faptele Sfinţilor Apostoli 16, 6-8); fără a insista 
asupra faptului că limitele acestor domenii de expansiune 
nu au, evident, precizia frontierelor politice — prevedem 
anume obiecţii facile, fără valabilitate însă pe terenul unde 
ne situăm ca gîndire — ne vom mărgini să remarcăm 
faptul că întoarcerea Apostolului păgînilor spre Occident 
are totuşi valoare simbolică, nu atît în raport cu Islamul, 
cît în ceea ce priveşte delimitarea lumii creştine înseşi; pe 


DESPRE LIMITELE EXPANSIUNII RELIGIOASE 119 


de altă parte, modul cum este relatat acest episod — men- 
ţionînd intervenţia Sfîntului Duh şi a „Duhului lui Isus“ 
şi trecînd sub tăcere cauzele inspiraţiei — nu ne îngăduie 
să admitem că dorinţa de a nu mai predica şi întoarcerea 
bruscă a Apostolului ar fi avut exclusiv motive de ordin 
exterior, fără semnificaţie principială, sau să comparăm acest 
episod cu vreuna din peripeţiile călătoriilor apostolice'; în 
sfîrşit, faptul că intervenţia Duhului a avut loc într-o pro- 
vincie numită „Asia“ întăreşte caracterul simbolic al cir- 
cumstanţelor menţionate. 


!'Ţinem să declarăm în mod special că, dacă ne referim la exemple precise 
în loc să rămînem la principii şi generalităţi, nu o facem nicio dată în intenţia 
de a-i convinge pe oponenții determinaţi de prejudecăţi, ci doar pentru a 
sugera anumite aspecte ale realităţii celor ce sînt dispuşi să le înţeleagă; nu 
scriem decât pentru aceştia, refuzînd dintru început orice fel de polemică, 
lipsită de interes atât pentru eventualii opozanți, cât mai ales pentru noi înşine. 
Trebuie să mai adăugăm iarăşi că nu abordăm aceste fapte ca istoric, ci cu 
titlu de exemple, ele nefiind importante în sine, ci doar în măsura în care sînt 
capabile să ajute la înţelegerea unor adevăruri transcendente — niciodată 
dependente de fapte. 


VI 
ASPECTUL TERNAR AL MONOTEISMULUI 


Unitatea transcendentă a formelor tradiţionale reiese 
într-un mod extrem de instructiv din raporturile reci- 
proce ale celor trei mari tradiţii numite „monoteiste“, şi 
aceasta pentru că sînt singurele tradiţii care se prezintă 
sub forma unor exoterisme de neconciliat; însă înainte de 
a trata chestiunea, trebuie să stabilim o distincţie între ceea 
ce am putea numi „adevăr simbolic“ şi „adevărul obiectiv“; 
vom cita în această privinţă, drept exemplu, argumentaţia 
Creştinismului şi a Budismului referitoare la formele tra- 
diţionale din care au derivat cumva: ludaismul — în 
primul caz — şi Hinduismul — în al doilea. Argumentaţia 
lor e „simbolic adevărată“ pentru că formele „respinse“ 
nu sînt considerate în ele însele, nici în adevărul lor in- 
trinsec, ci doar în anume aspecte contingente şi negative 
datorate unei parţiale decadenţe; opoziţia faţă de Veda co- 
respunde deci unui adevăr cînd această Scriere sacră e con- 
siderată exclusiv ca simbol al unei erudiţii sterile — extrem 
de accentuată şi răspîndită în timpul lu: Buddha —, iar 
respingerea paulină a Legii iudaice e justificată prin faptul 
că simbolizează un formalism fariseic lipsit de viaţă spi- 
rituală. O nouă Revelaţie poate deprecia în acest mod va- 
lorile tradiţionale ale unei origini mai vechi fiindcă e absolut 
independentă de ele şi fiindcă nu îi sînt necesare: posedînd 
echivalentul acestor valori, ea îşi e integral suficientă sieşi. 

Adevărul acesta se aplică şi la nivelul uneia şi aceleiaşi 
forme tradiţionale: dăm ca exemplu antinomia dintre Bi- 
serica latină şi cea greacă; or „schisma“ constituie o con- 
tingenţă, incapabilă să afecteze realitatea intrinsecă şi 

esenţială a Bisericilor. Schisma între Biserici, ca şi schisma 
între musulmani care a dat naştere Islamului şiit, nu se 
datoreşte de altfel exclusiv voinţelor individuale, oricare ar 
fi aparențele; ea ţine de natura însăşi a tradiţiei pe care o 
divide exterior — nu însă şi interior; spiritul tradiţiei poate 
cere, conform unor contingenţe etnice ori de alt gen, 
adaptări diferite, însă la fel de ortodoxe; nu acelaşi e cazul 
ereziilor, care divid tradiţia interior şi exterior totodată — 
fără a o putea totuşi sfîşia cu adevărat, de vreme ce eroarea 
nu este parte a adevărului — şi care, în loc să fie doar in- 
compatibile pe plan formal cu alte aspecte ale unui acelaşi 
adevăr, sînt false în ele însele. 

Să considerăm acum problema omogenităţii spirituale 
şi ciclice a religiilor în ansamblul ei: monoteismul, inclu- 
zînd tradiţia iudaică, pe cea creştină şi pe cea islamică — 
adică religiile propriu-zise — se întemeiază în mod 
esenţial pe o concepţie dogmatică a Unităţii (sau a „Non- 
dualității“) divine; numim această concepţie dogmatică 
pentru a sublinia că e însoţită de excluziunea oricărui 
punct de vedere diferit; fără această atitudine, aplicaţia 
exoterică, care e raţiunea însăşi de a exista a dogmelor, nu 
ar fi posibilă. Am văzut mai înainte că restricţia aceasta, 
necesară pentru vitalitatea formelor religioase, stă la baza 
limitării inerente punctului religios ca atare; altfel spus, 
punctul de vedere religios se caracterizează tocmai prin 
incompatibilitatea, în domeniul său, a concepţiilor cu 
forme aparent opuse, în vreme ce la doctrinele metafizice 
sau iniţiatice enunţurile cu aparenţe contradictorii nu se 
exclud şi nu se contrariază deloc unele pe altele.! 


1! Aşa cum am demonstrat în capitolul dedicat exoterismului, inter- 
pretarea unilaterală a unor date ale Sfintei Scripturi de către exoterişti arată 
că speculaţiile lor limitative nu sînt dezinteresate; interpretarea exoterică a 
unei Revelaţii este, într-adevăr, admisă de exoterism oriunde ea îi poate 
servi drept confirmare; e dimpotrivă arbitrar omisă de îndată ce se bănuieşte 
că ar fi dăunătoare dogmatismului exterior, în spatele căruia se ascunde un 
individualism de ordin sentimental: adevărul cristic — care, prin formă, este 
un ezoterism iudaic — e folosit, de pildă, pentru a condamna în ludaism un 

Această tradiţie monoteistă aparţinea, la origine, întregii 
ramuri nomade a grupului semitic, ramură provenită din 
Avraam şi împărţită în alte două: una cu originea în Isaac, 
cealaltă în Ismael; numai începînd cu Moise, monoteismul 
a devenit iudaic: în vreme ce tradiţia abrahamică se întu- 
neca la ismaelieni, Moise a fost într-adevăr chemat să dea 
un suport ferm monoteismului, legîndu-l într-un fel de 
poporul lui Israel, care devenea astfel păzitorul său; această 
adaptare, oricît de necesară şi providenţială, avea să ducă 
totuşi fatalmente la o restricţie a formei exterioare, dato- 
rată tendinței „particulariste“ inerente fiecărui popor. Se 
poate spune deci că Iudaismul a anexat monoteismul, făcînd 
din el proprietatea lui Israel; aşa că, sub această formă, moş- 
tenirea lui Avraam a rămas de atunci înainte inseparabilă 
de toate adaptările secundare, de toate consecinţele rituale 
şi sociale implicate în Legea mozaică. 

Monoteismul, astfel canalizat şi cristalizat în ludaism, 
a dobîndit un caracter aşa-zis istoric, cu toate că termenul 
nu trebuie înţeles în sensul său general şi exterior, inter- 
pretare incompatibilă cu caracterul sacru al Israelului; această 
absorbţie a tradiţiei primitive de către poporul iudeu e cea 


formalism excesiv; aplicaţia universală a acestui adevăr este însă omisă, lu- 
mina lui nefiind proiectată asupra tuturor formelor, inclusiv a celei proprii. 
Sau iarăşi: după Epistola sfântului Pavel către Romani (3, 274, 17), omul se 
îndreptăţeşte prin credinţă, iar nu prin fapte; după Epistola sobornicească a 
sfîntului Iacov (2, 14-26), omul se îndreptăţeşte prin fapre, nu doar prin 
credinţă; amândoi citează drept pildă pe Avram; or dacă cele două texte ar 
aparţine unor religii diferite, sau măcar unor ramuri reciproc „schismatice“ 
ale unei singure religii, nu rămîne îndoială că teologii fiecăreia s-ar strădui 
să demonstreze incompatibilitarea acestor texte; cum ele aparţin însă uneia 
şi aceleiaşi religii, eforturile lor tind să arate perfecta lor compatibilitate. De 
ce nu sînt admise Revelaţii diferite de cea la care aderăm noi înşine? 
„Dumnezeu nu se poate contrazice“ va suna răspunsul, cu toate că e vorba 
aici de o petitio prinăpii; or, din două lucruri unul: sau admitem că Dum- 
nezeu se contrazice, iar atunci nu vom mai accepta nici o Revelaţie; sau 
admitem, pentru că e imposibil să nu o facem, că există la Dumnezeu apa- 
renţe de contradicţie, însă atunci nu mai avem nici un drept să respingem o 
Revelaţie străină pe singurul motiv că e, la o primă abordare, contradictorie 
în raport cu Revelația admisă a priori. 

care permite distincţia exterioară dintre monoteismul iudaic 
şi cel al Patriarhilor, fără ca ea să aibă vreo influenţă, e de 
la sine înţeles, în domeniul doctrinei. lar acest caracter 
istoric al ludaismului antrena, prin însăşi natura sa, o con- 
secinţă ce nu putea fi inerentă — măcar în aceeaşi formă 
— monoteismului primitiv: e vorba despre ideea mesianică, 
ce apare deci în sine legată de Mozaism. 

Aceste cîteva indicaţii asupra monoteismului originar, 
a adaptării sale de către Moise, a anexării lui de către lu- 
daism şi, în sfîrşit, a concretizării în forma mesianică, sînt 
suficiente, credem, pentru a ne îngădui să trecem acum la 
considerarea rolului organic al Creştinismului în ciclul 
monoteist. La rîndul său, Creştinismul a absorbit întreaga 
moştenire doctrinară a monoteismului în afirmaţia mesia- 
nică şi avea dreptul să o facă, dacă ne putem exprima astfel, 
fiind încoronarea legitimă a formei iudaice; Mesia, prin 
însuşi faptul că avea să realizeze în persoana sa Voința 
divină din care se născuse monoteismul, a depăşit necesar- 
mente forma ce se împotrivea realizării depline a misiunii 
monoteiste; pentru a opera disoluția unei forme tranzi- 
torii, trebuia ca, în calitate de Mesia, să posede autoritatea 
inerentă tradiţiei al cărei ultim cuvînt a fost: de aceea Cristos 
a fost mai mult decît Moise şi anterior lui Avraam; sînt 
afirmaţii ale Evangheliei care dovedesc o identitate de „forţă 
majoră“ între Mesia şi Dumnezeu şi ne ajută să înţelegem 
că un Creştinism care ar nega divinitatea lui Cristos îşi 
neagă propria rațiune de a fi. 

Am spus că persoana „avatărică“ a lui Mesia a absorbit 
integral doctrina monoteistă, ceea ce înseamnă că Cristos 
trebuia să fie nu numai încheierea ludaismului istoric, cel 
puţin într-o anume privinţă şi într-o anume măsură, dar 
totodată şi din acelaşi motiv, suportul monoteismului şi 
templul Prezenţei divine. Această extremă pozitivitate 
istorică a lui Cristos a determinat însă, la rîndul ei, o limi- 
tare a formei tradiţionale, aşa cum se întîmplase şi cu lu- 
daismul, unde Israel deţinea rolul preponderent ce trebuia 

să incumbe mai tîrziu lui Mesia, rol necesarmente res- 
trictiv şi limitativ faţă de realizarea monoteismului inte- 
gral; aici a intervenit Islamul, ale cărui poziţie şi semni- 
ficaţie în ciclul monoteist ne rămîne să le precizăm.! 
Însă înainte de a aborda subiectul, trebuie să consi- 
derăm încă un aspect al chestiunii tratate; Evanghelia con- 
semnează acest cuvînt al lui Cristos: „Legea şi prorocii au 
fost pînă la loan; de atunci împărăţia lui Dumnezeu se 
binevesteşte şi fiecare se sileşte spre ea“ (Luca, 16, 16); şi, 
pe de altă parte, Evanghelia spune că în momentul morţii 
lui Cristos catapeteasma Templului s-a sfîşiat de sus şi 
pînă jos, fapt care, ca şi celălalt cuvînt citat, indică venirea 
lui Cristos ca punînd capăt Mozaismului; or, s-ar putea 
obiecta că, în calitatea lui de cuvînt divin, Mozaismul nu 
e nicidecum susceptibil de anulare fiindcă „bora noastră 
e pentru veşnicie şi nimic nu i se poate adăuga ori scădea“ 
(Maimonide); cum se poate împăca deci abolirea Mozais- 
mului sau, mai degrabă, a ciclului glorios al existenţei sale 
terestre cu „veşnicia“ Revelaţiei mozaice? În primul rînd, 
trebuie să înţelegem că această desființare reală, în ordinea 
de existenţă în care s-a produs, rămîne totuşi relativă, în 
vreme ce realitatea intrinsecă a Mozaismului e absolută, 
fiind divină; această calitate divină e cea care se opune, 
în mod necesar, suprimării unei Revelaţii, cel puţin atât 
timp cât forma doctrinară şi rituală a acesteia rămîne in- 
tactă, aşa cum e cazul pentru Mozaism, situaţie fără de 


1 Perspectiva formulată de noi ar putea aminti pe cea descrisă de Gioac- 
chino da Fiore, care atribuia fiecărei Persoane a Sfintei Treimi o preponde- 
renţă particulară pentru o anumită parte a ciclului tradiţional considerat de 
perspectiva creştină: Tată] domina Legea Veche, Fiul — Legea cea nouă şi 
Duhul Sfînt — ultima fază a ciclului creştin, care începea cu noile ordine 
monastice, fondare de Sfîntul Francisc şi Sfîntul Dominic; se poate foarte 
uşor observa ce e asimetric în aceste corespondențe: autorul teoriei ignora 
probabil, în realitate sau în formă, existenţa Islamului care corespunde 
perfect, după dogma proprie, acestei domnii a Paracletului; nu e mai puţin 
cert că epoca pe care Gioacchino da Fiore o situa sub influenţa specială a 
Duhului Sfînt a cunoscut, în Occident, o înnoire a spiritualităţii. 

care Cristos nu i s-ar fi putut conforma.! Desființarea Mo- 
zaismului de către Cristos ţine de Voia divină, însă per- 
manenţa intangibilă a Mozaismului este de un ordin şi mai 
profund în sensul că se leagă de Esenţa divină însăşi — Voia 
nefiind decît o manifestare particulară a acesteia aşa cum 
valul e manifestarea particulară a apei, căreia nu îi poate 
modifica natura. Voia divină manifestată de Cristos nu putea 
afecta decît un mod particular al Mozaismului, iar nu cali- 
tatea sa „eternă“; în consecinţă, deşi Prezenţa reală 
(Shekbinab) a părăsit Sfînta Sfintelor din Templul lerusa- 
limului, această prezenţă divină continuă să rămînă mereu 
în Israel, într-adevăr, nu sub chipul focului neîntrerupt 
localizat într-un sanctuar, ci ca o piatră de foc care, fără a 
manifesta focul în mod permanent, îl conţine totuşi virtual 
şi îl poate manifesta periodic sau incidental. 


Prin ludaism şi Creştinism, monoteismul includea două 
mari expresii antagoniste; Islamul — antagonist el însuşi 


!'Trebuie totuşi să remarcăm că decadenţa ezoterismului iudaic în epoca 
lui Cristos — Nicodim, doctor al Israelului, ignora taina învierii! — făcea 
ca Mozaismul în totalitatea sa, şi în raport cu noua Revelaţie, să poată fi 
privit ca un exoterism exclusiv, masiv într-un fel; e un mod de a vedea 
lucrurile care nu are totuşi decît o valoare accidentală şi provizorie pentru 
că se limitează la originile Creştinismului; oricum ar fi, Legea mozaică nu 
trebuia să condiţioneze accesul la noile Taine, aşa cum ar face-o un exote- 
rism în raport cu ezoterismul căruia îi e complement; ca urmare, un alt 
exoterism a fost constituit pentru noua tradiţie, însă cu modificări de 
adaptare şi interferenţe ce au continuat timp de secole. În ceea ce-l priveşte, 
ludaismul îşi reconstituia şi readapta, paralel, exoterismul în noul ciclu al 
istoriei sale — diaspora — şi procesul pare să fi fost într-un fel corelativ 
celui creştin, graţie tocmai amplului influx de spiritualitate reprezentat de 
manifestarea Logosului cristic; toate elementele vecine mediului acestei 
manifestări suportau direct sau indirect, în mod deschis sau ascuns, in- 
fluenţa cristică; astfel se explică, în primul secol al ciclului creştin, pe de o 
parte, dispariţia misterelor antice — din care o parte au fost absorbite chiar 
de ezoterismul creştin — şi, pe de altă parte, o radiaţie a forţelor spirituale 
în tradiţiile mediteraneene, în neoplatonism, de pildă; în ceea ce priveşte 
ludaismul, a existat pînă în zilele noastre, şi există poate chiar şi acum în 
anumite locuri, o tradiţie ezoterică valabilă, oricare ar fi epoca exactă în care 
s-a operat redresarea după manifestarea lui Cristos şi începutul noului ciclu 
tradiţional — diaspora — şi oricare ar fi fost mai tîrziu rolul, probabil 
analog, al Islamului în raport cu ludaismul şi Creştinismul. 

cu cele două forme precedente, dat fiind punctul său de 
vedere, de asemenea religios — le-a recapitulat cumva, 
armonizînd antagonismul iudeo-creştin într-o sinteză ce a 
marcat termenul dezvoltării şi realizării integrale a mono- 
teismului; avem confirmarea prin simplul fapt că Islamul 
constituie al treilea aspect al acestui curent tradiţional; el 
reprezintă numărul 3, număr al armoniei, în vreme ce 2 e 
numărul alternativei şi, ca atare, insuficient sieşi: fie se 
reduce la unitate prin absorbţia unuia din termeni de 
către celălalt, fie recreează această unitate prin producerea 
unei unităţi noi; sînt două moduri de realizare a unităţii, 
ambele caracteristice, într-un fel, pentru Islam: Islamul 
oferă o soluţie antagonismului iudeo-creştin din care, pe 
de o parte, s-a ivit şi pe care îl anulează, pe de altă parte, prin 
revenirea la monoteismul pur al lui Avraam. Am putea 
asemui, în această ordine de idei, Islamul cu un ludaism 
care nu a respins Creştinismul sau cu un Creştinism care 
nu a renegat ludaismul; dar, dacă atitudinea lui poate fi 
caracterizată ca atare prin faptul că a fost produs de lu- 
daism şi Creştinism, Islamul se situează totuşi în afara 
acestei dualităţi prin faptul că se identifică cu originea ei, 
respingînd, pe de o parte, „dezvoltarea“ iudaică şi, pe de 
altă parte, „transgresiunea“ creştină: Islamul redă rolul 
central, asumat de poporul evreu întîi şi apoi de Cristos, 
afirmației fundamentale a monoteismului, anume Unitatea 
lui Dumnezeu. Pentru a putea depăşi în acest fel mesianis- 
mul, Islamul a trebuit să se plaseze într-un alt punct de 
vedere decît acesta şi să-l reducă — pentru a şi-l integra 
— la propriul său mod de a vedea: de aici integrarea lui 
Cristos în linia Profeţilor, care porneşte de la Adam şi se 
sfîrşeşte cu Muhammad. Se înţelege de la sine că Islamul — 
ca şi cele două religii precedente — a luat naştere printr-o 
intervenţie directă a Voinţei divine, care a generat mo- 
noteismul, şi că Profetul a trebuit să oglindească, conform 
unei posibilităţi speciale şi unui mod de realizare co- 
respunzător, adevărul mesianic esenţial şi inerent mono- 

teismului originar sau abrahamic. Islamul poate fi numit, 
într-un anume sens, „reacţia“ abrahamică împotriva ane- 
xării monoteismului de către Israel, pe de o parte, şi de către 
Mesia, pe de altă parte: dacă, din punct de vedere meta- 
fizic, cele două perspective nu se exclud cîtuşi de puţin una 
pe alta, modul religios nu le poate realiza simultan şi e 
incapabil, prin însăşi definiţia sa, să le afirme alfel decît 
în dogme antagoniste care fărîmiţează aspectul exterior al 
monoteismului integral. 

Iudaismul şi Creştinismul reprezintă deci, sub un anume 
raport, un front unic faţă de Islam; însă Creştinismul şi 
Islamul se opun, la rîndul lor, ludaismului prin tendinţa 
de realizare deplină a doctrinei monoteiste, tendinţă care, 
aşa cum am văzut, a fost totuşi limitată în forma creştină 
de preponderența ideii mesianice ce nu poate fi decît 
secundară într-un monoteism pur. Elementul legislativ al 
ludaismului a fost sfărîmat printr-o „exteriorizare“, nece- 
sară şi legitimă aici, a concepţiilor ezoterice, fiind absorbit 
am putea spune de „cele de dincolo“, după formula: Reg- 
num meum non est de boc mundo; ordinea socială a fost 
înlocuită de o ordine spirituală, tainele Bisericii nerepre- 
zentînd altceva decît legislaţia corespunzătoare ordinei spi- 
rituale; însă cum acest tip de legislaţie nu satisface exi- 
genţele sociale, Creştinismul a trebuit să recurgă la elemente 
heterogene de legislaţie, ceea ce a creat un dualism cultural 
nefast pentru lumea creştină. Islamul a restabilit o legislaţie 
sacră pentru „această lume“ şi a regăsit astfel Iudaismul, 
reafirmînd totodată universalitatea pe care Creştinismul o 
afirmase înaintea lui prin spargerea tiparului Legii mozaice. 

Am mai putea spune următoarele: echilibrul celor două 
aspecte divine, de Rigoare şi Milă, constituie esenţa însăşi 
a Revelaţiei mahomedane — e ceea ce o apropie de Reve- 
laţia abrahamică; în ceea ce priveşte Revelația cristică, 
dacă ea îşi afirmă superioritatea în raport cu Revelația 
mozaică, o face pentru că Mila e principial şi ontologic 
„anterioară“ Rigorii, aşa cum o atestă cuvintele înscrise 

pe Tronul lui Allzb: „În adevăr, Mila Mea a fost înaintea 
Mîniei Mele“ (Inna Rabmati sabagat Ghadab:). Mono- 
teismul, revelat lui Avraam, poseda într-un perfect echi- 
libru ezoterismul şi exoterismul, aflate oarecum în stare 
de indistincţie primordială — primordialitate relativă, 
evident, la tradiţiile de origine semitică; o dată cu Moise, 
am putea spune că exoterismul devine tradiţie, în sensul 
că el e cel care determină forma tradiţiei, fără a-i prejudi- 
cia totuşi esenţa; cu Cristos, ezoterismul devine la rîndul 
său tradiţie, în sensul de care vorbeam, dar invers aplicat; 
prin intermediul lui Muhammad, în fine, echilibrul iniţial 
e restabilit, iar ciclul Revelaţiei monoteiste se încheie. 
Aceste alternanţe în Revelația integrală a monoteismului 
decurg, din însăşi natura acestuia şi nu se pot pune, ca atare, 
exclusiv pe seama vicisitudinilor contingente; „litera“ şi 
„duhul“, conţinute sintetic în monoteismul primordial 
sau abrahamic, aveau să se cristalizeze, prin diferențieri 
succesive, de-a lungul ciclului Revelaţiei monoteiste; 
Abrahamismul trebuia să manifeste echilibrul nedife- 
renţiat al „duhului“ şi al „literei“, Mozaismul avea să ma- 
nifeste „litera“, iar Creştinismul „duhul“, în vreme ce 
Islamul trebuia să realizeze echilibrul diferențiat al celor 
două aspecte ale Revelaţiei. 

Orice religie constituie necesarmente o adaptare: iar 
spunînd adaptare, spunem limitare; dacă lucrul e adevărat 
pentru tradiţiile pur metafizice, el va fi cu atît mai mult 
valabil pentru dogmatisme, care reprezintă adaptări la men- 
talităţi mai limitate!; într-un anumit fel, aceste limitări 


1 Cînd afirmăm că mentalitatea popoarelor occidentale, inclusiv a celor 
din Orientul apropiat — similare sub acest raport cu cele occidentale — 
prezintă limitări mai accentuate decît mentalitatea majorităţii popoarelor 
orientale, ne referim la o anume intruziune a elementului pasional în dome- 
niul inteligenţei, la occidentali; de aici, propensiunea lor de a nu vedea decît 
un singur aspect al lucrurilor create, acela de „fapt brut“, cât şi inaptitudinea 
pentru contemplaţia intuitivă a esenţelor cosmice şi universale, insinuare 
înlăuntrul formelor; atare caracteristici explică necesitatea unui teism abstract, 
destinat să facă faţă pericolului idolatriei, cât şi al panteismului. E vorba de o 
mentalitate care se răspîndeşte de secole, şi în virtutea unor motive ciclice, 

trebuie să se găsească în originile înseşi ale formelor tra- 
diţionale, trebuie să se manifeste în cursul dezvoltării lor 
şi să devină mai pronunţate către sfîrşit, concurînd la pro- 
ducerea sfîrşitului. Dacă limitările sînt necesare pentru 
vitalitatea tradiţiilor, ele rămîn totuşi nu mai puţin limitări 
şi antrenează anumite consecinţe; heterodoxiile, chiar, sînt 
consecinţe indirecte ale acestei necesităţi de a restrînge 
amploarea formei tradiţionale, de a o limita pe măsura ce 
înaintează în vîrsta sumbră; lucrurile nu pot decurge alfel 
nici măcar în cazul simbolurilor sacre: numai Esenţa in- 
finită, veşnică, informală e pură şi inaccesibilă; transcen- 
denţa Sa trebuie să devină manifestă atît prin disoluția 
formelor, cât şi prin strălucirea Ei străbătînd aceste forme. 


la din ce în ce mai multe popoare, ceea ce ne face să înţelegem, pe de o parte, 
relativa uşurinţă a conversiunilor religioase la popoare cu civilizaţie non-reli- 
gioasă — adică mitologică şi metafizică — şi, pe de altă parte, caracterul pro- 
videnţial al expansiunii musulmane în teritoriul acestor civilizaţii. 


VII 
CREŞTINISM ŞI ISLAM 


Am văzut că, printre religiile ce mărturisesc mai mult 
sau mai puţin direct Adevărul primordial, Creştinismul 
şi Islamul reprezintă moştenirea spirituală a acestui 
Adevăr, însă din puncte de vedere diferite; e cazul deci să 
ne punem problema de a şti ce este, în sine, un punct de 
vedere. Nimic nu e mai simplu decît să lămurim proble- 
ma în planul viziunii fizice, unde punctul de vedere deter- 
mină tocmai o perspectivă, perfect coordonată şi necesară 
întotdeauna, unde lucrurile îşi schimbă aspectul în funcţie 
de amplasarea celui ce le observă, cu toate că elementele 
viziunii — ochiul, lumina, culorile, formele, proporţiile şi 
situarea în spaţiu — rămîn aceleaşi. Punctul de plecare al 
viziunii e cel ce se poate schimba, iar nu viziunea însăşi; 
dacă toată lumea admite că aşa se petrec lucrurile în lumea 
fizică — reflex al realităţilor spirituale —, cum s-ar putea 
nega existenţa aceloraşi raporturi, sau mai degrabă pre- 
existenţa lor între realităţile spirituale? Ochiul e înlocuit 
atunci de inimă — organul Revelaţiei; soarele e Principiul 
divin, dăruind lumina; lumina este Intelectul; obiectele — 
Realităţile sau Esenţele divine. Spre deosebire de lumea 
fizică însă, unde nimic nu împiedică fiinţa să îşi schimbe 
punctul de vedere, situaţia e cu totul alta pentru punctul 
de vedere spiritual, depăşind întotdeauna individul; faţă de 
acest punct de vedere, voinţa individului nu poate fi decât 
determinată şi pasivă. 

Pentru a înţelege un punct de vedere spiritual — adică 
unul religios — nu e suficient să vrem să stabilim, fie şi cu 

cele mai bune intenţii, corespondențe între elemente reli- 
gioase exterior comparabile; atare întreprindere riscă să 
obţină doar o sinteză absolut superficială şi foarte puţin 
utilă, chiar dacă asemenea comparații ar putea avea şi ele 
oarecare legitimitate, cu singura condiţie să nu fie luate 
drept punct de plecare, ci să se pornească de la alcătuirea 
internă a tradiţiilor. Poţi înţelege un punct de vedere reli- 
gios sesizînd unitatea prin care ansamblul elementelor 
sale constitutive e cu necesitate coordonat: această unitate 
e cea a punctului de vedere spiritual însuşi, germene al 
Revelaţiei. Cauza primă a Revelaţiei nu poate fi nicidecum, 
e de la sine înţeles, asimilabilă cu un punct de vedere, aşa 
cum lumina nu are nimic de a face cu situaţia spaţială a 
ochiului; însă orice Revelaţie e constituită din întîlnirea 
între o Lumină unică şi un ordin limitat, contingent — 
reprezentînd un plan de refracție spirituală, în afara căruia 
nici o Revelaţie nu ar fi posibilă. 

Înainte de a lua în consideraţie diversele raporturi 
dintre Creştinism şi Islam, se cuvine să remarcăm că spi- 
ritul occidental, în ceea ce are el pozitiv, e aproape inte- 
gral de esenţă creştină. Nu stă în puterea oamenilor să se 
desfacă, prin propriile lor mijloace — deci prin artificii 
ideologice — de o asemenea ereditate profundă; chiar şi 
atunci cînd inventează erori, inteligenţele lor funcţio- 
nează după nişte obişnuinţe seculare. Nu se poate face 
abstracţie de această formaţie intelectuală şi mentală, oricât 
de diminuată ar fi ea; dacă aşa stau lucrurile, dacă ceva din 
punctul de vedere tradiţional subzistă în mod inconştient 
chiar şi la cei ce cred că s-au eliberat de orice legătură sau 
la cei ce, din simplă dorinţă de imparţialitate, vor să se 
plaseze în afara punctului de vedere creştin, cum ne-am 
putea aştepta ca elemente ale unei alte religii să fie inter- 
pretate în adevăratul lor sens? Nu e oare izbitor că opiniile 
curente asupra Islamului, de pildă, sînt aproape identice la 
majoritatea occidentalilor, fie că îşi spun creştini, fie că se 
laudă a nu mai fi? Nici chiar erorile filozofice nu ar fi de 
“onceput dacă n-ar reprezenta negația anumitor adevăruri şi 

dacă aceste negaţii n-ar constitui reacţii, directe ori indi- 
recte, împotriva anumitor limitări formale ale tradiţiei; e 
limpede deci că nici o eroare, de orice natură ar fi, nu poate 
pretinde la o perfectă independenţă faţă de concepţia tra- 
diţională pe care o respinge sau o desfigurează. 

O religie înseamnă un ansamblu comparabil cu un or- 
ganism viu, dezvoltîndu-se după legi necesare şi precise; 
am putea-o numi deci un organism spiritual, sau social — 
prin aspectul ei cel mai exterior; însă e mereu vorba de un 
organism, iar nu o construcţie de convenţii arbitrare; ele- 
mentele constitutive ale unei religii nu pot fi deci legitim 
abordate în afara unităţii ei interne, ca şi cum ar fi vorba 
de nişte fapte oarecare. Această eroare e comisă totuşi în 
mod constant, chiar de cei care judecă fără idei precon- 
cepute, dar care încearcă să stabilească corespondenţele 
din afară, fără a ţine seama că un element tradiţional e 
determinat de germenele şi punctul de plecare al religiei 
integrale şi că un acelaşi element, un personaj sau o carte, 
de pildă, poate avea semnificaţii mai mult sau mai puţin 
diferite de la o religie la alta. 

Vom ilustra remarcile noastre considerînd în paralel 
anumite elemente fundamentale ale tradiţiei creştine şi ale 
celei musulmane; lipsa de înţelegere, curentă şi reciprocă, 
a reprezentanţilor lor obişnuiţi apare pînă şi în detalii 
aproape neînsemnate, cum ar fi de pildă termenul de 
„mahomedan“ aplicat musulmanilor — transpunere im- 
proprie a cuvîntului „creştin“; termenul de „creştin“ se 
potriveşte perfect credincioşilor religiei întemeiate pe 
Cristos, care îl perpetuează prin Euharistie şi prin Trupul 
său mistic; nu aceeaşi este însă situaţia în Islam, care nu se 
sprijină direct pe Profet, ci pe Coran — afirmare a Uni- 
tăţii divine —, şi care nu constă în perpetuarea lui Ma- 
homed, ci într-o conformitate rituală şi spirituală a omului 
şi a societăţii cu Legea coranică, deci cu Unitatea. Pe de 
altă parte, termenul arab de musbrikan, „asociatori“ (ai 
unor pseudo-divinităţi lui Dumnezeu), care-i vizează pe 

creştini, nu ţine seama de specificul Creştinismului, care 
nu se întemeiază direct şi imediat pe ideea Unităţii şi, ca 
atare, nu are a insista asupra ei, pentru că temelia sa 
esenţială este taina cristică; totuşi, termenul musbrikan, 
fiind termen sacru — în semnificaţia sa coranică —, e 
evident suportul unui adevăr care depăşeşte faptul istoric 
al religiei creştine. Faptele au, de altfel, în Islam un rol 
mult mai puţin important decît în Creştinism, unde baza 
religioasă este esențialmente un fapt, iar nu o idee, ca în 
cazul Islamului. Aici apare, în fond, divergenţa funda- 
mentală între cele două forme tradiţionale luate în consi- 
deraţie; pentru creştin, totul se concentrează în Întrupare 
şi Mîntuire; Cristos absoarbe totul, pînă şi ideea de Prin- 
cipiu divin ce apare sub un aspect trinitar, pînă şi umani- 
tatea ce devine Trupul Său mistic sau Biserică luptătoare, 
în suferinţă şi învingătoare. Pentru musulman, totul este în 
Allab, Principiul divin considerat sub aspectul Său de 
Unitate! şi de Transcendenţă, cât şi în conformitatea cu El, 
în abandonarea omului lui Dumnezeu: e/-/slz7m. În centrul 
doctrinei creştine se află Omul-Dumnezeu: omul univer- 
salizat e Fiul, a doua persoană a Treimii; Dumnezeu indi- 
vidualizat e Isus Cristos. Islamul nu acordă o atare pre- 
ponderenţă intermediarului; nu acesta absoarbe totul, ci 
concepţia monoteistă a Divinităţii, situată în centrul doc- 
trinei islamice pe care o comandă integral. 

Importanţa acordată de Islam ideii de Unitate poate 
apărea, din punct de vedere creştin, ca superfluă şi sterilă, 
ca un soi de pleonasm în raport cu tradiţia iudeo-creştină; 
se uită în acest caz faptul că spontaneitatea şi vitalitatea 
tradiţiei islamice nu pot fi rezultatul unui împrumut exte- 
rior, că originalitatea intelectuală a musulmanilor nu poate 
proveni decît dintr-o Revelaţie. Dacă pentru Islam ideea 


1 În acest credo islamic, reprezentat de Fikb el-akbar al lui Abu Hanifa, 
se spune în mod expres că Allah nu e unic în sensul numărului, ci în sensul 
că nu admite asocieri. 

Unităţii e suportul întregii spiritualităţi şi, într-o oarecare 
măsură, a oricărei aplicaţii sociale, nu aceeaşi e situaţia în 
Creştinism: punctul său central e, aşa cum spuneam, doc- 
trina Întrupării şi a Mîntuirii, concepută în mod universal 
în Treime şi avînd ca singură aplicaţie umană Tainele 
Bisericii şi participarea la Trupul mistic al lui Cristos; atât 
cît ne permit să judecăm datele istorice, Creştinismul nu 
a avut niciodată o aplicaţie socială în sensul complet al 
cuvîntului; niciodată, el nu a integrat deplin societatea 
umană; Creştinismul stă, în chipul Bisericii, deasupra 
oamenilor, fără a-i lega de el prin funcţii care le-ar fi per- 
mis O mai directă participare la viaţa sa internă; Creşti- 
nismul nu a consacrat îndeajuns faptele umane; a lăsat 
întreaga laicitate în afara lui, rezervîndu-i o participare 
mai mult sau mai puţin pasivă la tradiţie. Aşa apare orga- 
nizarea lumii creştine din perspectivă musulmană; în 
Islam, orice bărbat îşi este propriul preot, prin simplul 
fapt de a fi musulman; e patriarhul, imzm-ul sau Califul 
familiei sale, aceasta fiind un reflex al societăţii islamice 
în ansamblul ei. Omul în sine reprezintă o unitate; e ima- 
ginea Creatorului şi „vicarul“ (khakfab) Lui pe pămînt; 
nu poate fi deci un simplu laic. Şi familia este o unitate, e 
societate în societate, un bloc impenetrabili, la fel cu 
omul responsabil şi supus — muslim —, la fel cu lumea 
musulmană, de o omogenitate şi stabilitate aproape in- 
coruptibile. Omul, familia, societatea sînt modelate după 
ideea de Unitate, sînt tot atîtea adaptări ale acesteia; sînt 
unităţi, ca şi Allah, ca şi Cuvîntul Său, Coranul. Creştinii 
nu pot să se revendice de la ideea de Unitate în aceeaşi 
măsură ca musulmanii; ideea Mîntuirii nu e în mod nece- 


! Simbolul suprem al Islamului — ka'bab — e un bloc pătrat care 
exprimă numărul patru, cel al stabilităţu. Musulmanul îşi poate crea o fami- 
le din patru soţii: ele reprezintă substanţa familiei sau substanţa socială 
însăşi şi sînt izolate de viaţa publică; acolo omul e, el singur, o unitate 
închisă. Casa arabă e construită după aceeaşi idee: pătrată, uniformă, închisă 
spre exterior, împodobită înăuntru şi deschisă spre curtea din mijloc. 

sar legată de concepţia Unităţii divine; ea ar putea consti- 
tui trăsătura Caracteristică unei doctrine numite 
„politeistă“; în ce priveşte Unitatea divină Creştinismul o 
admite teoretic, însă ea nu apare ca element „dinamic“; 
sfinţenia creştină, desăvârşita participare la Trupul mistic 
al lui Cristos, nu decurge decât cu titlu indirect din această 
idee. Doctrina creştină pleacă, la fel cu cea islamică, de la 
o idee teistă, dar insistă în mod special asupra aspectului 
trinitar al Divinităţii; Dumnezeu se întrupează şi răscum- 
pără lumea; Principiul coboară în manifestare pentru a 
restabili un echilibru rupt. În doctrina islamică Dumnezeu 
se afirmă prin Unitatea Sa; nu se întrupează în virtutea 
unei distincţii interne; nu răscumpără lumea, ci o absoarbe 
prin Islam. Nu pogoară în manifestare, ci se proiectează, 
aşa cum soarele se proiectează prin lumina sa; această pro- 
jecţie e ceea ce permite umanităţii participarea la divin. 
Pentru musulmani, Coranul ţine locul a ceea ce Cristos 
este pentru creştini; din acest motiv, se întîmplă ca unii din 
ei să reproşeze creştinilor că nu posedă o carte echivalentă 
Coranului, adică o carte unică — doctrinară şi legislativă 
totodată —, scrisă în limba însăşi a Revelaţiei; musulmanii 
vădîn multiplicitatea Evangheliilor şi a altor texte din Nou/ 
Testament marca unei diviziuni, agravată de faptul că 
scrierile acestea nu s-au păstrat în limba vorbită de Isus, ci 
într-o limbă nonsemitică, şi iarăşi de faptul că au fost 
traduse din acest limbaj într-un altul, tot atît de străin 
popoarelor ieşite din Avraam; agravată, în sfîrşit, de posi- 
bilitatea ca aceste texte să fie traductibile în orice limbă 
străină; musulmanii fac, în acest caz, o confuzie absolut 
analoagă celei de a reproşa Profetului că a fost un simplu 
muritor. Dacă pentru ei Coranul este Cuvînt divin, Cristos 
cel viu în Euharistie este, pentru creştini, Cuvîntul, Logo- 
sul divin, iar nu Noul Testament; acesta joacă un rol de 
suport, aşa cum Profetul nu este decît un suport al mesaju- 
lui divin, iar nu mesajul însuşi. Amintirea, exemplul şi 
intercesiunea Profetului sînt subordonate Cărţii revelate. 

Islamul e un bloc spiritual, religios şi social!; Biserica, 
în schimb, constituie un centru, nu un bloc; creştinul laic 
e prin definiţie o fiinţă periferică. Prin caracterul lui sa- 
cerdotal, musulmanul e pretutindeni o fiinţă centrală în 
tradiţia sa; faptul că poate fi exterior separat de comuni- 
tatea musulmană nu îl afectează; îşi rămîne mereu pro- 
priul preot, rămîne mereu o unitate autonomă, sub aspect 
propriu-zis religios măcar. De aici derivă convingerea 
funciară a musulmanului; credinţa creştinului e de cu totul 
altă natură: ea „atrage“ şi „absoarbe“ sufletul, mai degrabă 
decît să îl „înglobeze“ şi să-l „pătrundă“. Din punctul de 
vedere al musulmanului, care ne interesează aici, creştinul 
nu e legat de tradiţia sa decît prin Taine; se află mereu 
într-o situaţie de excluziune relativă şi păstrează mereu o 
atitudine de receptivitate. În simbolul său suprem — 
crucea —, braţele se îndepărtează indefinit de centru, ră- 
mînînd totuşi unite cu el; în ceea ce priveşte ka'bab, ea se 
reflectă în fracțiunea sa cea mai infimă care, prin sub- 
stanţa şi coeziunea ei internă, rămîne identică celorlalte 
fracțiuni şi cu însăşi ka'bab. 

Corespondenţele indicate aici între elemente tradiţio- 
nale nu exclud alte corespondențe, valabile dintr-un punct 
de vedere diferit; astfel, analogia între Noul Testament şi 
Coran e reală în ordinul său, la fel cum — pînă la un 
anume punct — Cristos şi Profetul îşi corespund în mod 
necesar; a nega acest gen de corespondențe ar însemna să 
pretindem că există asemănări lipsite de rațiune suficientă, 
adică lipsite de sens. Modul cu totul exterior şi chiar sin- 
cretic în care sînt primite, însă, de cele mai multe ori aceste 
corespondențe, faptul că ele prejudiciază aproape întot- 
deauna unul din cei doi termeni, face ca rezultatele unor 
atare comparații să fie văduvite de orice valoare reală. 
Există, în realitate, două feluri de corespondențe tradiţionale: 


1 Un bloc, ca imagine a Unităţii. Unitatea e simplă şi, în consecinţă, 
indivizibilă. „Islamul nu poate fi reformat; un Islam reformat nu ar mai fi 
Islamul; ar fi altceva“, remarca un înalt funcţionar englez în Egipt. 

pe de o parte, corespondențe bazate pe natura fenome- 
nală, am putea spune, a elementelor tradiţionale şi, pe de 
altă parte, cele ce ţin de structura internă a fiecărei religii; 
în prima situaţie, un element va fi considerat ca fiind 
personaj, carte, rit sau instituţie; în al doilea caz, ca avînd 
o semnificaţie organică pentru tradiţia respectivă. Re- 
venim aici la analogia existentă între punctul de vedere 
spiritual şi punctul de vedere fizic: pentru cel din urmă, 
oricare ar fi el, un obiect rămîne mereu acelaşi obiect, însă 
poate să-şi schimbe aspectul şi importanţa, conform dife- 
ritelor perspective asumate; iar această lege poate fi uşor 
transpusă în ordinea spirituală. 


Trebuie să precizăm că toate aceste consideraţii se 
referă exclusiv la religiile în sine, la religii ca organisme, iar 
nu la posibilităţile lor pur spirituale, în principiu identice. 
E limpede că, din acest punct de vedere, nici o preferinţă 
nu e legitimă: dacă Islamul, ca organism tradiţional, e mai 
omogen şi mai intim coerent decît „forma“ creştină, 
Caracteristica rămîne totuşi destul de contingentă. Pe de 
altă parte, caracterul solar al lui Cristos nu poate conferi 
Creştinismului o superioritate asupra Islamului; vom ex- 
plica mai tîrziu raţiunile acestei afirmaţii, rezumîndu-ne 
aici la a aminti că fiecare formă tradiţională e necesar su- 
perioară, sub un anume aspect determinat şi în ceea ce 
priveşte manifestarea ei — iar nu în ceea ce priveşte esenţa 
şi posibilităţile ei spirituale — celorlalte forme de acelaşi 
ordin. Acelora care, pentru a judeca forma islamică, ar voi 
să se sprijine pe comparații superficiale şi inevitabil arbi- 
trare cu forma creştină, le vom răspunde că Islamul — co- 
respunzînd unei posibilităţi de perspectivă spirituală — e tot 
ceea ce trebuie să fie pentru a manifesta această posibilitate; 
la fel, Profetul — departe de a fi doar un imperfect imita- 
tor al lui Cristos — era tot ceea ce trebuia să fie pentru a 
realiza posibilitatea spirituală reprezentată de Islam. 
Profetul nu este Cristos şi apare chiar sub un aspect mult 
mai uman, pentru că raţiunea de a fi a Islamului nu stă în 
ideea cristică sau „avatărică“, ci într-o idee care o exclude, 

chiar, pe aceasta; ideea realizată de Islam şi de Profet e cea 
a singurei Unităţi divine; caracterul ei de absolută trans- 
cendenţă implică — pentru lumea creată sau manifestată 
— un aspect corelativ de nedesăvîrşire. De aceea musul- 
manii s-au folosit încă de la început de mijloace umane, 
cum ar fi războiul, pentru a-şi constitui lumea tradiţio- 
nală, în vreme ce în Creştinism a fost necesar un interval 
de cîteva secole faţă de timpurile apostolice care să facă 
posibilă folosirea aceluiaşi mijloc, indispensabil de altfel 
pentru propagarea unei religii. În ce priveşte războaiele 
purtate între Discipolii Profetului, ele reprezintă ordalii 
în vederea a ceea ce s-ar putea numi elaborarea — sau 
cristalizarea — aspectelor formale ale unei noi lumi; nu 
ura intră aici în joc; oamenii sfinţi care au purtat astfel de 
lupte, departe de a se bate pentru interese umane îm- 
potriva altor indivizi, au dus războiul în sensul învăţă- 
turilor din Bhagavad. Gutz; Kysna îndeamnă pe Arjuna să 
lupte, i iar nu să urască şi nici măcar să învingă; îl îndeamnă 
să-şi împlinească destinul ca unealtă a planului divin, fără 
ataşament pentru fructul faptelor lui. Această luptă între 
„puncte de vedere“, dată în momentul constituirii unei 
lumi tradiţionale, reflectă de alfel concurenţa posibili- 
tăţilor de manifestare la „ieşirea lor din haos“, petrecută 
în originea unei lumi cosmice, concurenţă ce e, evident, de 
ordin principial. Situarea, încă de la începuturile Islamu- 
lui, pe teren politic — ca manifestare exterioară — era în 
natura, intra în misiunea lui, ceea ce ar fi fost nu numai 
contrar naturii sau misiunii Creştinismului primar, dar şi 
cu totul irealizabil într-o ambianţă atît de solidă şi de 
stabilă cum era Imperiul Roman; de îndată ce Creştinis- 
mul a devenit însă religia statului, el nu numai că a fost 
capabil, dar a trebuit să se manifeste pe teren politic, 
absolut la fel cu Islamul. Vicisitudinile din Islamul exte- 
rior, apărute încă de la moartea Profetului, nu sînt în mod 
cert imputabile unei insuficiențe spirituale; sînt pur şi 
simplu tarele inerente domeniului politic ca atare; faptul 
că Islamul a fost instituit exterior prin mijloace umane 
se întemeiază exclusiv pe Voia divină, care exclude în 

mod special orice interferenţă ezoterică în structura teres- 
tră a noii forme tradiţionale. În ce priveşte diferenţa 
dintre Cristos şi Profet, pe de altă parte, vom adăuga că 
marii maeştri spirituali, oricare ar fi gradul lor, manifestă 
fie o sublimare, fie o normă; primul caz e cel al lui Buddha 
şi al lui Cristos, ca şi al tuturor sfinţilor călugări şi sihaştri; 
al doilea e cel al lui Avraam, al lui Moise şi al lui 
Muhammad, ca şi al tuturor sfinţilor trăind în lume — 
sfinţi monarhi sau războinici, de pildă; atitudinea unora 
corespunde cuvîntului lui Cristos: „Împărăţia Mea nu 
este din lumea aceasta“; atitudinea celorlalţi, cuvîntului: 
„Vie Împărăţia Ta“. 

Cei care, prin invocarea unor argumente morale, se 
cred îndreptăţiţi să nege Profetului Islamului orice legiti- 
mitate, uită că singura problemă valabilă aici e de a şti 
dacă Muhammad a fost sau nu inspirat de Dumnezeu, iar 
nu dacă poate fi comparat cu Isus sau dacă s-a conformat 
unei anume morale prestabilite; Dumnezeu a îngăduit 
evreilor poligamia şi i-a poruncit lui Moise trecerea prin 
sabie a cananeenilor; ca atare, problema moralității unor 
asemenea moduri de acţiune nici nu se mai pune; ceea ce 
contează întotdeauna şi exclusiv e prezenţa Voinţei divine, 
al cărei scop e invariabil, dar care utilizează mijloace sau 
moduri variabile ţinînd de Infinitatea Posibilităţii Sale 
şi, în al doilea rînd, de diversitatea indefinită a contin- 
genţelor. Tabăra creştină reproşează prea uşor Profetului 
acte cum ar fi distrugerea tribului Qurayă, uitînd că orice 
Prooroc al lui Israel ar fi acţionat mult mai dur decît el; 
ar fi bine să ne amintim cum s-a purtat, din porunca lui 
Dumnezeu, Samuel faţă de amaleciţi şi de regele lor. Cazul 
tribului Qurayă ca şi cel al fariseilor, oferă de altfel un 
exemplu de „deosebire a duhurilor“ ce survine automat, 
într-un fel, la contactul cu o manifestare a Luminii; oricît 
de „neutru“ poate părea un individ plasat în mediul haotic 
sau nediferenţiat, mediu pentru care Orientul Mijlociu din 
timpul lui Muhammad oferă o imagine foarte caracteristică 
— şi această imagine corespunde, de altfel, aceleia a tuturor 

mediilor unde se desfăşoară o readaptare religioasă —, 
oricît de atenuată, oricît de redusă la o stare latentă ar putea 
părea tendinţa fundamentală a unui individ într-un mediu 
de indiferenţă spirituală, această tendinţă se va actualiza 
spontan în faţa alternativei care se pune la contactul cu Lu- 
mina; aşa se explică faptul că ţîşnirea Revelaţiei prin porţile 
Cerului e însoţită de deschiderea porţilor infernului, la fel 
cum, în ordine sensibilă, lumina aruncă o umbră. 

Dacă Muhammad ar fi fost un profet mincinos, nu vedem 
pentru ce Cristos nu ar fi vorbit de el aşa cum a vorbit de 
Anticrist; dacă Muhammad e însă un Profet adevărat, pasa- 
jele referitoare la Paraclet trebuie să-l vizeze în mod incon- 
testabil — nu exclusiv, ci esenţial —, pentru că e cu nepu- 
tinţă ca Cristos, vorbind de viitor, să fi trecut sub tăcere o 
apariţie de atare dimensiuni; tocmai această dimensiune 
face imposibilă înglobarea a priori a lui Muhammad în 
categoria desemnată prin numele general de „prooroci 
mincinoşi“ din proorocirile cristice: în istoria erei noastre, 
Muhammad nu este un simplu exemplu printre alele de 
acelaşi gen; e, dimpotrivă, o apariţie unică şi incompara- 
bilă!; dacă ar fi fost unul dintre profeţii mincinoşi dinainte 
anunţaţi, ar fi fost urmat de alţii, iar zilele noastre ar avea 
o multitudine de false religii, posterioare lui Cristos şi com- 
parabile, în importanţă şi răspîndire, cu Islamul. Spiri- 
tualitatea în sînul Islamului, din origini şi pînă astăzi, e un 
fapt de netăgăduit: ori „după roadele lor îi veţi cunoaşte"; : 
pe de altă parte, ne vom aminti că Profetul a dat mărturie, 


1 „Dacă grandoarea proiectului, modestia mijloacelor, imensitatea 
rezultatului sînt cele trei măsuri ale geniului uman, cine va îndrăzni să 
compare, ca om, pe unul din cei mari ai istoriei moderne cu Muhammad? 
Cei mai vestiți nu au pus în mişcare decît arme, legi şi imperii; nu au 
întemeiat, dacă au făcut-o vreodată, decât puteri materiale, prăbuşite adesea 
înaintea lor. Acela a pus în mişcare oştiri, legislații, imperii, popoare, dinas- 
tii, milioane de oameni pe o treime din întinderea locuită a globului; dar, pe 
deasupra, a pus în mişcare idei, credinţe, suflete. A întemeiat pe o carte, din 
care feo literă a devenit lege, o naţionalitate spirituală înglobînd popoare 
de toate limbile şi rasele; şi a întipărit, drept trăsătură de neşters a acestei 
naţionalităţi musulmane, ura faţă de dumnezeii mincinoşi şi zelul pentru 
Dumnezeu unu şi imaterial.“ (Lamartine, Histoire de la Turquie). 

în chiar doctrina sa, despre a doua venire a lui Cristos, fără 
a-şi atnbui lui însuşi nici un fel de glorie, decât aceea de a fi 
ultimul Profet al ciclului; istoria e de faţă pentru a dovedi că 
a spus adevărul, nici o apariţie comparabilă nemaiurmîndu-i. 

În sfârşit, trebuie să mai spunem cîteva cuvinte despre 
modul în care Islamul priveşte sexualitatea: morala musul- 
mană se deosebeşte de cea creştină — nu în cazul Războiu- 
lui sfînt sau al robiei, ci doar în ce priveşte poligamia şi 
divorţuli, — pentru că ea ţine de un alt aspect al Adevărului 


„Cucerirea arabă, declanşată deodată asupra Europei şi Asiei, e fără precedent; 
rapiditatea izbînzilor ei nu poate fi asemuită decât cu cea prin care s-au consti- 
tuit imperiile mongole ale unui Artila, ori mai târziu, Genghis-Han sau Tamer- 
lan. Acestea au fost însă tot atât de efemere pe cât a fost de durabilă cucerirea 
Islamului. E o religie care are încă şi azi credincioşi aproape pretutindeni unde 
s-a impus sub primii califi. Fulgerătoarea ei expansiune pare un miracol pe lîngă 
lenta progresie a Creştinismului.“ (H. Pirenne, Mabomet et Charlemagne). 

„Forţa nu a contribuit cîtuşi de puţin la propagarea Coranului“, pentru 
că arabii au lăsat întotdeauna pe învinşi să-şi păstreze religia. Dacă 
popoarele creştine s-au convertit la religia învingătorilor, au făcut-o pentru 
că noii cuceritori s-au arătat mai echitabili decât vechii lor stăpîni şi pentru 
că religia lor era de o mai mare simplitate decît cea care le fusese propovă- 
duită pînă atunci... Departe de a se impune prin forţă, Coranul s-a răspîndit 
numai prin convingere... Singură, convingerea putea determina popoare ce 
au învins mai tîrziu pe arabi — turcii şi mongolii — să o adopte la rîndul 
lor. În India, pe unde arabii au fost doar în trecere, Coranul s-a răspîndit 
atât de mult încît numără astăzi (1884) mai mult de cincizeci de milioane de 
adepţi. Numărul lor creşte în fiecare zi... Răspîndirea Coranului în China 
nu a fost mai puţin considerabilă. Cu toate că arabii nu au cucerit niciodată 
vreo fărîmă din Cerescul Imperiu, musulmanii formează acum acolo o popu- 
laţie de maibine de douăzeci de milioane.“ (G. Le Bon, Civilisation des Arabes). 

! Poligamia era necesară pentru popoarele Orientului Mijlociu — 
popoare războinice, — pentru ca toate femeile să găsească mijloace de trai în 
condiţiile în care bărbaţii erau decimaţi de războaie; se adăuga aici mortali- 
tatea infantilă destul de mare, ceea ce impunea poligamia chiar în vederea 
conservării rasei. În privinţa divorţului, necesitatea lui decurgea şi decurge 
din inevitabila separație a sexelor care face ca soţii să nu se cunoască sau abia 
să se cunoască înainte de căsătorie; separaţia e condiţionată la rîndul ei de 
temperamentul senzual al arabilor şi al popoarelor meridionale în genere. 
Aici stă şi explicaţia pentru portul vălului în cazul femeii musulmane, în 
analogie cu acel purdab al hinduşilor din castele înalte; faptul că vălul nu 
apare decât în cadrul formei tradiţionale celei mai tîrzii — care e Islamul — 
şi că, pe de altă parre,purdab-ul a fost instituit doar târziu în Hinduism arată 
de altfel foarte clar că aceste măsuri se explică exclusiv prin condiţiile 
deosebite ale sfirşitului „vârstei de fier“; aceleaşi condiţii dau rațiunea excluderii 
femeilor de la anumite rituri brahmanice, la care — iniţial — ele avuseseră acces. 

total: în Creştinism, ca şi în Budism de altfel, sexualitatea 
nu e privită decît prin prisma laturii ei carnale, deci 
substanţiale sau cantitative; Islamul, dimpotrivă, ca şi 
Iudaismul sau tradiţiile hindusă şi chineză — excludem 
aici anumite căi spirituale care resping dragostea sexuală 
din raţiuni de metodă — consideră sexualitatea în aspec- 
tul ei esenţial sau calitativ, cosmic am putea spune; de fapt, 
sacralizarea conferă sexualităţii o calitate depăşind carac- 
terul ei carnal, pe care îl neutralizează sau îl desfiinţează 
chiar în anumite cazuri, cel al Casandrelor şi Sibilelor 
Antichității, al acelei Sri Sakra tantrice şi, în sfârşit, al 
unor mari spirituali printre care se cuvine să-i cităm aici 
pe Solomon şi Muhammad. Sexualitatea poate avea, cu 
alte cuvinte, un aspect de nobleţe, aşa cum poate avea şi 
unul de impuritate; există aici un sens vertical, aşa cum 
există şi unul orizontal, pentru a vorbi în simbolism 
geometric; carnea e impură în ea însăşi, cu sau fără sexua- 
litate; sexualitatea e nobilă în ea însăşi, în aspectul ei carnal 
sau în afara acestuia; noblețea sexualităţii derivă din 
Prototipul său divin, pentru că „Dumnezeu este Iubire“; 
în termeni islamici, se va spune că „Dumnezeu este Uni- 
tate“, iar iubirea, fiind un mod al unirii (rawhid), consti- 
tuie una din conformităţile la Natura divină. Iubirea poate 
sfinţi trupul, aşa cum trupul poate înjosi iubirea; Islamul 
insistă pe primul adevăr, în vreme ce Creştinismul va 
insista de preferinţă pe al doilea, exceptînd bineînţeles 
taina căsătoriei prin care întâlneşte, în mod obligatoriu şi, 
oarecum, în mod accidental, perspectiva iudeo-creştină. 


Ne propunem să arătăm acum în ce constă realmente 
diferenţa dintre manifestarea cristică şi manifestarea maho- 
medană; asemenea diferenţe, se cuvine să o subliniem, nu 
privesc decît manifestarea acestor Oameni-Dumnezeu, iar 
nu realitatea interioară şi divină, identică pentru toţi, idee 
pe care Meister Eckhart o enunţă astfel: „Tot ceea ce 
Sfînta Scriptură spune despre Cristos se adevereşte la fel 
şi în întregime pentru orice om bun şi dumnezeiesc“, 
adică pentru orice om posedînd plenitudinea realizării 

spirituale în sensul „amplorii“ şi al „exaltării“; Sri Râma- 
krșna spune, de asemenea: „În Absolut, eu nu sînt, tu nu 
eşti, Dumnezeu nu este; pentru că El (Absolutul) e dincolo 
de cuvînt şi dincolo de gînd. Dar atîta vreme cât există 
ceva în afara mea, trebuie să-l ador pe Brabma, în limitele 
mentalului, ca pe ceva ce se află în afara mea; această în- 
văţătură explică, „pe de o parte, de ce Cristos s-a putut ruga, 
deşi era el însuşi divin, şi, pe de altă parte, de ce Profetul, 
apărînd dinadins ca om, în virtutea modului particular al 
manifestării sale, a putut fi divin în realitatea lui inte- 
rioară. În aceeaşi ordine de idei, ar mai trebui să precizăm 
următoarele: perspectiva religioasă se întemeiază esenţial- 
mente pe un fapt, căruia îi atribuie caracter absolut; per- 
spectiva creştină, de pildă, se întemeiază pe starea spirituală 
supremă, realizată de Cristos şi inaccesibilă individualis- 
mului mistic; faptul că îi este atribuită în exclusivitate Lui 
duce la negarea, cel puţin în teologia curentă, a Unirii 
metafizice sau a Viziunii beatifice încă din această viaţă; să 
adăugăm că ezoterismul, prin vocea unui Meister Eckhart, 
readuce misterul Întrupării în domeniul legilor spirituale, 
atribuind omului care a atins sfinţenia supremă trăsăturile 
lui Cristos, cu excepţia misiunii profetice sau mai degrabă 
a misiunii mîntuitoare. Un exemplu analog e oferit de 
anumiţi autori sufi ce revendică, pentru cutare scriere 
proprie, o inspiraţie egală cu a Coranului; or, un asemenea 
grad de inspiraţie nu e atribuit, în Islamul exoteric, decît 
Profetului conform perspectivei specific religioase, înte- 
meiată întotdeauna pe un „fapt transcendent“, revendicat 
exclusiv pentru una sau alta din manifestările Logosului. 

Am făcut înainte referire la faptul că ceea ce corespunde 
în mod riguros lui Cristos euharistic este Coranul — marea 
manifestare paracletică a Islamului, „pogorîrea“ (tanz]) 
efectuată de Sfîntul Duh (Er-Rab — desemnat, ca funcţie 
revelatoare, prin numele de J:brzl); rolul Profetului va fi 
în consecinţă analog, şi chiar simbolic identic sub acest 
raport, cu cel al Sfintei Fecioare — suport pentru receptarea 
Logosului; aşa cum Sfînta Fecioară, fecundată de Sfîntul 

Duh, este „Comîntuitoare“ şi „Împărăteasă a Cerurilor“, 
creată înaintea restului Creaţiei, tot aşa Profetul — inspi- 
rat de acelaşi Duh paracletic — e „Trimis al Milei“ (Rasa 
Er-Rabmab) şi „Domn al celor două existenţe“ (de „aici“ 
şi de „dincolo“) (Sayd el-kawnayn); el e „deopotrivă“ creat 
înaintea tuturor celorlalte fiinţe. „Crearea anterioară“ sem- 
nifică întruparea, de către Fecioară şi Muhammad, a unei 
Realităţi principiale sau metacosmice!; amîndoi se identi- 
fică — în rolul lor de receptori, iar nu în Cunoaşterea lor 
divină şi nici, pentru Muhammad, ca funcţie profetică — 
cu aspectul pasiv al Existenţei universale (Prakriti, în 
arabă El-Lawb el-mabfazb, „Tabla Păstrată“), de aceea e 
Fecioara „preacurată“ şi, din simplu punct de vedere fizic, 
„fecioară“; de aceea e Profetul „neştiutor de carte“ (4mm?), 
cum erau de altfel şi Apostolii — adică neatins de „înti- 
narea“ unei ştiinţe umane, a unei ştiinţe dobîndite ome- 
neşte; această „puritate“ e condiţia primă a primirii Daru- 
lui paracletic, aşa cum, în ordinea spirituală, castitatea, 
sărăcia, smerenia sau alte forme ale simplităţii ori ale uni- 
tăţii sînt indispensabile pentru a putea primi Lumina 
divină. Vom mai adăuga, spre a preciza raportul de analogie 
dintre Fecioară şi Profet, că cel din urmă — cufundat în 
starea specială, proprie momentului cînd primea R evela- 
ţiile — este direct comparabil cu Fecioara purtînd în pîn- 
tece sau aducînd pe lume pe Pruncul Isus; datorită func- 
ţiei sale profetice Muhammad realizează însă o dimensiune 
nouă şi activă prin care se identifică, fie atunci cînd rosteşte 
surele coranice sau, mai general, cînd „Eu-l divin“ vorbeşte 


! Opinia conform căreia Cristos ar fi fost Mleccha-Avatăra, „coborîrea 
divină a barbarilor“ (sau „pentru barbari“), adică a noua întrupare a lui Vishnu, 
trebuie respinsă: în iul dintr-un motiv ce ţine de faptul tradiţional şi, 
în al doilea rând, dintr-un motiv de principiu; mai întîi, Buddha a fost întot- 
deauna considerat de hinduşi ca un Avatara, însă cum Hinduismul trebuia să 
excludă, în mod obligatoriu Budismul, aparenta erezie reprezentată de acesta 
era explicată prin necesitatea de a desfiinţa sacrificiile sîngeroase şi de a-i face 
să cadă în greşeală pe oamenii corupți pentru a grăbi mersul fatal al vîrstei sum- 
bre (Kahi-yuga); vom spune, apoi, că e cu neputinţă ca o fiinţă ce îşi are locul 
„organic“ în sistemul hindus (M/eccha- Avatara) să aparţină unei lumi diferite 
de Pda şi mai ales unei lumi atît de îndepărtate precum era lumea iudaică. 

prin gura sa, direct cu Cristos; Cristos reprezintă El însuşi 
ceea ce pentru Profet constituie Revelația, fiecare din 
cuvintele cristice constituind ca atare, Cuvînt divin. În 
cazul Profetului, doar „cuvintele Celui Preasfânt“ (abaditb 
quddasiyab) prezintă, pe lîngă Coran, acest caracter divin; 
celelalte cuvinte ţin de un grad secund de inspiraţie (na- 
fath Er-Rub sau, pentru hinduşi, Smriti), grad specific 
deopotrivă anumitor părţi din Noul Testament, mai ales 
Epistolelor. Revenind la „puritatea“ Profetului, vom 
spune că ea constituie echivalentul perfect al „Imacu- 
latei Concepții“; conform povestirii tradiţionale, doi 
îngeri au despicat pieptul pruncului Muhammad şi au 
spălat cu zăpadă „păcatul originar“, marcat de o pată neagră 
pe inima sa. Muhammad, ca şi Maria — sau ca şi „natura 
umană“ a lui Isus — nu e deci un om obişnuit; de aceea 
se spune că »Muhammad eun (simplu) om, însă nu ca un 
om (obişnuit), ci ca un giuvaer între pietre (fără valoare)“ 

(Mubammadun basbarun la kal-basbari bal bua kal-ya- 
qgati bayn al-bajar); ne vom aminti aici de formula Bunei- 
Vestiri: „Binecuvîntată eşti tu între femei“, ceea ce indică 
faptul că Fecioara, în ea însăşi şi fără a invoca primirea 
Sfîntului Duh, e un „giuvaer“ faţă de celelalte creaturi, 
deci un soi de „normă sublimă“. 

Într-un anume fel, Fecioara şi Profetul „întrupează“, 
spuneam, aspectul — sau „polul“ — pasiv, „feminin“ al 
Existenţei universale (Prakrit:); ei „întrupează“ astfel a 
fortiori aspectul benefic şi milostiv din Prakriti!, ceea ce 
explică funcţia lor esenţială de „intercesori“, cît şi din nume 
ca acelea de „Maica Milostivirii“ (Mater misericordiae) 
sau „Stăpîna ajutorului neîncetat“ (Nostra Domina a per- 
petuo succursu) ori, în privinţa Profetului, pe acelea de 
„Cheia Milei lui Dumnezeu“ (Miftab Rahmat Allab), 
„Milostivul“ (Rabzm), „Cel ce vindecă“ (Shaf2), „Cel ce în- 
lătură necazurile“ (Kzsh:f el-kurab), „Celce şterge păcatele“ 


1! Kwan-Yin din Budismul extrem-oriental, derivat din Bodhisatrwa 
Avalokiteshvara, „Domnul cu privirea milostivă“. 

CAfuzwmw) sau „Cea mai frumoasă creaţie a lui Dumnezeu“ 
(Ajmalu khalq Allah). Dar care e raportul dintre această milă, 
iertare sau binefacere şi Existenţa universală? Fiind 
nediferenţiată, virgină sau pură în raport cu producţiile 
sale, Existenţa poate resorbi calităţile diferenţiate ale 
lucrurilor în această indiferenţiere proprie; dezechilibrele 
manifestării pot fi, cu alte cuvinte, integrate întotdeauna î în 
echilibrul principial; cum orice „rău“ provine dintr-o cali- 
tate cosmică (guna), adică dintr-o ruptură de echilibru, 
cum, pe de altă parte, Existenţa poartă în sine toate 
calităţile în echilibru nediferenţiar, ea poate dizolva în 
infinitatea sa toate vicisitudinile lumii. Existenţa este real- 
mente „Fecioară“ şi „Maică“ în sensul că, pe de o parte, 
nu e determinată de nimic, afară de Dumnezeu, şi, pe de 
altă parte, dă naştere Universului manifestat: Maria este 
„Fecioară-Maică“ în virtutea misterului Întrupării; Muha- 
mmad e „virgin“ sau „neştiutor de carte“ dat fiind că nu îşi 
primeşte, cum spuneam, Inspirația decît de la Dumnezeu, 
neprimind nimic de la oameni; şi e „matern“ în virtutea 
puterii sale de intercesiune către Dumnezeu; personifică- 
rile, umane sau angelice, ale divinei Prakriti conţin esen- 
ţialmente aspectele de puritate şi iubire. Aspectul de Har 
sau de Milă al Divinităţii virginale şi materne explică, de 
altfel, pentru ce ea e înclinată să se manifeste în chip 
sensibil, sub forma unei apariţii umane, accesibilă oame- 
nilor: apariţiile Fecioarei sînt cunoscute în Occident de 
către toată lumea; cele ale Profetului sînt frecvente şi cvasi- 
regulate pentru spiritualii musulmani; există metode, 
chiar, pentru a obţine acest har, echivalent în fond cu o 
concretizare a viziunii beatifice.! 

Cu toate că nu ocupă în Islam locul pe care Cristos îl 
ocupă în Creştinism, Profetul are, necesarmente de altfel, 


! Să amintim în această privinţă apariţiile asumate de Shakti în 
Hinduism — la Sbri Râmaknsbna şi Shri Szrada Devi, de pildă, — ori cele 
asumate de Kwan-Yin sau Kwannon în tradiţiile Extremului-Orient, la 
Shonin Shinan, marele sfînt budist al Japoniei; se ştie, pe de altă parte, că în 
Iudaism SPhekbhinab apare sub chipul unei femei frumoase şi binefăcătoare. 


CREȘTINISM ŞI ISLAM 147 


o situaţie centrală din perspectivă islamică; ne rămîne să 
precizăm în virtutea cărui adevăr poate şi trebuie el să-şi 
asume această situaţie şi, pe de altă parte, în ce fel îl inte- 
grează Islamul pe Cristos în propria sa perspectivă, re- 
cunoscîndu-i totodată — prin naşterea Lui virginală — 
caracterul solar. Conform acestei perspective, Logosul nu 
se manifestă într-un anume om izolat, ci în funcţia 
profetică — în sensul cel mai înalt al termenului — şi, mai 
ales, în Cărţile revelate; or, funcţia profetică a lui Muham- 
mad fiind reală şi Coranul fiind o adevărtă Revelaţie, 
musulmanii — care nu admit decît aceste două criterii — 
nu văd nici un motiv de a-l prefera pe Isus lui Muham- 
mad; dimpotrivă, trebuie să-i acorde preeminenţă celui de 
al doilea pentru simplul motiv că, fiind ultimul reprezen- 
tant al funcţiei profetice, el recapirulează şi sintetizează 
toate modurile acestei funcţii şi încheie ciclul manifestării 
Logosului; de aici numele de „Pecete a Profeţilor“ (K/hztam 
el-anbiy2); situaţia aceasta unică e cea care îi conferă lui 
Muhammad poziţia centrală, recunoscută de Islam, şi ea 
permite ca Logosul Însuşi să fie numit „Lumină maho- 
medană“ (Nar mubammad:). 

Faptul că perspectiva islamică nu ia în seamă decît Re- 
velaţia ca atare, nu şi modurile ei posibile, explică pentru ce 
Islamul nu atribuie miracolelor cristice importanţa ce li 
se acordă în Creştinism: într-adevăr, toţi „Trimişii“, in- 
clusiv Muhammad au făcut, din punct de vedere islamic, 
miracole (muizat)!; diferenţa dintre Cristos şi ceilalţi „Tri- 
mişi“ constă, sub acest aspect, în importanţa centrală pe 


1 Luînd în consideraţie diverse pasaje coranice, majoritatea orientaliş- 
tilor, dacă nu chiar toţi, deduc în mod eronat că Profetul nu ar fi împlinit 
nici un miracol, ei fiind contrazişi dinainte nu numai de comentariile 
tradiţionale ale Coranului, ci şi de Sunnab, stîlpul ortodoxiei islamice. 

În ce priveşte caracterul „avatâric“ al Profetului, acesta reiese — 
abstracţie făcînd de criteriile infailibile de un ordin mai profund — din 
semnele ce au precedat şi au însoţit naşterea lui, semne conservate de 
Sunnab şi analoage celor pe care tradiţiile respective le relatează în privinţa 
lui Cristos şi Buddha. 

care o are miracolul în cazul lui Cristos şi în faptul că el 
e împlinit de Dumnezeu nu numai „prin intermediul“ 
suportului uman, ci chiar „în“ acest suport. Rolul pe care 
miracolul îl are la Cristos şi în Creştinism se explică prin 
caracterul particular, definind raţiunea de a fi a acestei 
forme a Revelaţiei; ne vom opri asupra lui în capitolul 
următor; pentru perspectiva islamică, nu miracolele în 
sine sînt importante, ci caracterul divin al misiunii Trimi- 
sului, indiferent de gradul asumat de miracol în interiorul ei. 
Am putea spune că particularitatea Creştinismului constă 
în faptul că el se întemeiază mai ales pe miracol — perpe- 
tuat în Euharistie —, în vreme ce Islamul se întemeiază în 
primul rînd pe Idee — avînd drept suport mijloace 
umane, asistate însă de ajutorul divin —, Idee perpetuată 
de Revelația coranică ce se actualizează neîncetat prin rugă- 
ciunea rituală. 

Am sugerat deja în paginile anterioare că Muhammad 
se identifică, în realitatea sa interioară, cu Logosul, aşa 
cum 0 face şi Cristos, aşa cum o face de altfel, în afara 
perspectivei specific religioase, orice fiinţă ce a atins pleni- 
vudinea realizării metafizice; aceasta e semnificaţia urmă- 
voarelor abzdith: „Cine m-a văzut, L-a văzut pe Dumnezeu 
(în aspectul Său de Adevăr absolut)“ (Man ra'ari fagad 
ra'al-Haqq) şi: „El (Muhammad) era Profet (Logos) pe 
cînd Adam se afla încă între apă şi lut“ (Fakana nabiyen 
wa Adamu baynal-m2 i wat-tin), cuvinte ce se pot apro- 
pia de cele cristice: „lar Eu şi Tatăl Meu una sîntem“ 
(loan 10, 30) şi „Adevărat, adevărat zic vouă: Eu sînt mai 
înainte de a fi fost Avraam“ (loan 8, 58). 


VIII 


NATURA SPECIFICĂ 
ŞI UNIVERSALITATEA TRADIŢIEI 
CREŞTINE 


Ceea ce, în lipsa unui termen mai potrivit, sîntem siliţi 
să numim exoterism creştin nu e strict analog — ca origi- 
ne şi structură — cu exoterismul iudaic şi cu cel musul- 
man; acestea din urmă au fost instituite ca atare încă de la 
originea formei tradiţionale, în sensul că fac parte din 
Revelaţie şi se disting net, în cîmpul ei, de elementul ezo- 
teric; în schimb, ceea ce, mai tîrziu, a devenit exoterism 
creştin nu apare diferențiat în Revelația cristică însăşi, sau 
apare doar incidental. E adevărat că textele cele mai vechi 
— Epistolele Sfîntului Apostol Pavel, mai ales — lasă să 
se întrevadă un mod propriu-zis religios, fie şi numai 
datorită simbolismului religios al expresiei: un exemplu 
ar fi, de pildă, reprezentarea raportului ierarhic principial 
dintre ezoterism şi exoterism ca un raport istoric, existent 
între Noul şi Vechiul Legămînt, cel din urmă fiind atunci 
identificat cu „litera care ucide“, iar primul cu „duhul 
care dă viaţă“!; o asemenea expresie nu ţine seama de reali- 
tatea integrală inerentă Vechiului Legămînt, adică nu ia în 
consideraţie exact ceea ce echivalează, din punct de vedere 
principial, cu Noul Legămînt, care e doar o nouă formă 
sau o nouă adaptare a primului. E un exemplu sem- 


! Interpretarea exoterică a unui asemenea cuvînt echivalează cu o veri- 
tabilă sinucidere pentru că se întoarce inevitabil împotriva exoterismului ce 
şi-a anexat-o; Reforma a dovedit-o limpede, ea care a pus cu aviditate stăpî- 
nire pe cuvîntul citat (2 Cor. 3, 6) şi a făcut din el principala sa armă, uzur- 
pînd astfel locul ce revenea în mod normal ezoterismului. 

nificativ pentru felul cum punctul de vedere dogmatic 
sau teologici, în loc să cuprindă integral un adevăr, alege 
— din raţiuni de oportunitate — unul singur dintre 
aspectele lui, conferindu-i un caracter exclusiv şi absolut; 
nu trebuie să uităm însă niciodată că, fără acest caracter 
dogmatic, adevărul religios ar rămîne ineficace tocmai în 
atingerea scopului particular pe care punctul său de 
vedere şi-l propune, scop determinat tocmai de raţiunile 
de oportunitate menţionate mai sus. O dublă restricţie e 
operată aici asupra adevărului pur: pe de o parte, un 
aspect al adevărului primeşte caracter de adevăr integral; 
pe de altă parte, i se atribuie relativului un caracter abso- 
lut; în plus, punctul de vedere determinat de oportunitate 
antrenează negarea a tot ceea ce, nefiind accesibil, nici in- 
dispensabil tuturor oamenilor fără distincţie, depăşeşte 
însăşi raţiunea de a fi a perspectivei teologice şi trebuie lăsat 
în afara ei, de unde simplificările şi sintezele simbolice 
proprii oricărui exoterism?; în sfîrşit, să mai menţionăm, ca 


! Creştinismul a moştenit punctul de vedere propriu-zis religios de la 
Iudaism, a cărui formă coincide cu însăşi originea acestui punct de vedere; 
e aproape superfluu să insistăm asupra faptului că prezenţa lui în Creştinis- 
mul primitiv nu infirmă cu nimic esenţa iniţiatică a acestuia din urmă. „Există 
— spune Origen — diverse forme ale Logosului prin care El se revelează 
ucenicilor Săi, potrivit gradului de lumină al fiecăruia, după treapta înain- 
tării lor în sfinţenie.“ (Contra lui Celsus, IV, 16). 

2 E xoterismele semitice neagă, de pildă, transmigraţia sufletului şi, prin 
urmare, existenţa unui suflet nemuritor la animale; ele neagă, de asemenea, 
sfîrşitul ciclic total pe care hinduşii îl numesc maba-pralaya, sfîrşit im- 
plicînd nimicirea întregii creaţii (samsăra); sînt adevăruri deloc indispensa- 
bile pentru mântuire, adevăruri ce comportă chiar anumite pericole pentru 
mentalităţile cărora li se adresează doctrinele exoterice: ceea ce arată că un 
exoterism e întotdeauna obligat să treacă sub tăcere sau să respingă elemen- 
tele ezoterice incompatibile cu forma sa dogmatică. 

Pentru a preveni totuşi orice obiecţie posibilă cu privire la exemplele 
citate, trebuie să formulăm două rezerve: pentru nemurirea sufletului la 
animale, negația teologică e valabilă în sensul că o fiinţă nu poate atinge 
nemurirea atîta vreme cît e supusă unei stări animale; starea aceasta, ca şi 
cea vegetală sau minerală, e periferică, iar nemurirea şi eliberarea nu pot fi 
atinse decît pornind de la o stare centrală, cum e cea umană; se vede din 
acest exemplu că o negaţie religioasă cu caracter dogmatic nu este niciodată 
lipsită de sens. Pe de altă parte, negarea sfârşitului ciclic total (maba-pralaya) 

trăsătură deosebit de puternică a acestor doctrine, asimi- 
larea faptelor istorice cu adevărurile principiale şi inevi- 
tabilele confuzii rezultate de aici: cînd se spune, de pildă, 
că toate sufletele omeneşti, de la Adam şi pînă la morţii 
contemporani lui Cristos, trebuiau să aştepte coborîrea 
Lui în infern pentru a-i elibera, Cristos istoric e confun- 
dat cu Cristos cosmic iar funcţia eternă a Logosului e 
reprezentată ca un fapt temporal, pentru simplul motiv că 
Isus a fost o manifestare a acestui Logos; ceea ce înseamnă 
a spune că, în lumea unde s-a produs această manifestare, 
el era într-adevăr unica întrupare a Logosului. Un alt exem- 
plu e divergenţa creştino-musulmană asupra morţii lui 
Cristos: prin aparenta negare a acestei morţi, Coranul nu 
face în fond decît să afirme că Cristos nu a fost omorît 
realmente — ceea ce e nu numai evident pentru natura 
divină a Omului-Dumnezeu, ci adevărat şi pentru natura 
sa umană, fiindcă a înviat; în plus, refuzul musulmanilor 
de a admite Mîntuirea istorică, adică faptele care, pentru 
umanitatea creştină, sînt unica expresie terestră a 
Mîntuirii universale, semnifică în ultimă analiză că 
Cristos nu a murit pentru cei „sănătoşi“: în acest caz 
musulmanii, ca unii ce beneficiază de o altă formă terestră 
a Mîntuirii, una şi universală; altfel spus, dacă Cristos a 
murit în principiu pentru toţi oamenii — tot aşa cum 
Revelația islamică se adresează principial tuturor —, El 
nu a murit în fapt decît pentru cei care beneficiază şi 
trebuie să beneficieze de mijloacele harului perpetuînd 
lucrarea lui mîntuitoarei; or distanţa asumată în mod 


nu e strict dogmatică; sfîrşitul ciclic total, sfârşit care încheie o „Viaţă a lui 
Brabhma“, e net atestat de formule ca acestea: „Căci într-adevăr zic vouă: înainte 
de a trece cerul şi pămîntul, o iotă sau o cirtă din Lege nu va trece, pînă ce nu 
se vor face toate“ (Matei 5, 18). — „Fi vor rămîne (ehzlhdin) cât vor dăinui 
cerurile şi pămîntul, doar dacă Domnul tău nu va voi altfel“ (Coran, 11, 107). 

1 Reamintim, în această ordine de idei, fraza sfîntului Augustin: „Ceea 
ce se numeşte astăzi religie creştină exista la cei vechi şi nu a încetat nicio- 
dată să existe de la obîrşiile neamului omenesc pînă în clipa cînd, Cristos 
însuşi venind, adevărata religie ce exista deja înaintea venirii Sale a început 
să fie numită creştină.“ (Retractationes |, XIII, 3). Pasajul a fost comentat, 

tradiţional de Islam faţă de Misterul cristic e silită să îm- 
brace, din punct de vedere exoteric, forma unei negaţii, 
exact aşa cum exoterismul creştin trebuie să nege posibili- 
tatea mîntuirii în afara celei operate de Isus. Oricum, dacă 
o perspectivă religioasă poate fi contestată ab extra, adică 
dintr-o altă perspectivă religioasă, ţinînd de un aspect di- 
ferit al adevărului considerat, ea este totuşi incontestabilă 
ab intra, în sensul că, fiind aptă să ofere un mijloc de ex- 
presie pentru adevărul total, deţine cheia acestui adevăr; nu 
trebuie, de aceea, să pierdem niciodată din vedere că res- 
tricţiile inerente punctului de vedere religios sînt, în ordi- 
nea lor, conforme cu Bunătatea divină care voieşte să-i îm- 
piedice pe oameni de la rătăcire şi le dăruieşte tot ceea ce e 
accesibil şi indispensabil tuturor, ţinînd seama întotdeauna 
de predispoziţiile mentale ale colectivităţii umane vizate.! 

Aceste consideraţii ne permit să înţelegem că tot ceea 
ce, în cuvintele lui Cristos sau în învăţăturile Apostolilor, 
pare să contrazică ori să deprecieze Legea mozaică nu face 
altceva decît să exprime în fond superioritatea ezoterismului 
asupra exoterismului? şi, ca atare, nu se plasează pe acelaşi 


la îndul său, de abatele P.-]. Jallabert în carea sa, Cazholiasme avant JEsus- 
Chnisc: „Religia catolică nu este decât o continuare a religiei primitive, restau- 
rată şi generos îmbogăţită de Cel ce încă de la început îşi cunoştea lucrarea. 
Aşa se explică pentru ce sfîntul apostol Pavel nu se declara superior păgînilor 
decît prin cunoaşterea lui Isus cel răstignit. Pagînii nu aveau de dobîndit în- 
tr-adevăr decât cunoaşterea întrupării şi a mântuirii, considerate fapt împlinit; 
căci primiseră deja depozitul tuturor celorlalte adevăruri... Se cuvine să con- 
siderăm că această revelaţie divină, ajunsă de nerecunoscut datorită idolatriei, 
se păstrase în toată puritatea şi poate în toată desăvârşirea ei sub vălul miste- 
relor din Eleusis, Lemnos şi Samotrace.“ „Cunoaşterea întrupării şi a mîn- 
tuirii“ implică înainte de toate cunoaşterea marii înnoiri operate de Cristos 
asupra unui mijloc al harului, etern în sine, cum este Legea pe care Ela venit 
nu să o desființeze ci s-o împlinească. Mijlocul harului este esențialmente 
acelaşi întotdeauna şi Suna po abil cu toate diferenţele modurilor lui de 
manifestare, după diversele medii etnice şi culturale cărora i se revelează; 
Foaia e o realitate universală, aşa cum este Cristos însuşi. 
În Islam se spune, într-un sens analog, că „divergenţa exegeţilor e o 
iaca (khilaf el “ulamă'i vabmab). 
2E ceea ce (e într-un mod extrem de precis din cuvântul lui Cristos 
despre sfîntului loan Botezătorul: din punct de vedere exoteric, e limpede 
că Proorocul cel mai apropiat de Cristos-Dumnezeu e şi cel mai mare 

teren cu Legea!, cel puţin a priori, adică atîta vreme cît 
raportul ierarhic ezoterim-exoterism nu e conceput, la 
rîndul său, în mod dogmatic; e limpede că principalele 
învăţăminte ale lui Cristos depăşesc acest mod şi că 
aceasta era chiar raţiunea lor de a fi; ele depăşeau ca atare 
Legea însăşi şi numai aşa se poate explica atitudinea lui 
Cristos cu privire la legea talionului, apoi la femeia adul- 
teră şi la divorţ. A întinde obrazul stîng celui ce loveşte 
obrazul drept nu este, într-adevăr, un lucru aplicabil 
pentru o colectivitate socială care îşi caută echilibrul: 


dintre oameni, dar pe de altă parte, cel mai mărunt dintre Preafericiţii din 

mpărăţia cerurilor e mai mare decît orice om de pe pămînt tocmai din 
cauza proximităţii cu Dumnezeu; din punct de vedere metafizic, cuvîntul 
enunţă superioritatea principialului asupra manifestatului; din punct de 
vedere inițiatic, pe cea a ezoterismului asupra exoterismului, sfîntul loan 
Botezătorul fină atunci considerat ca un vîrf şi o încoronare a celui din 
urmă, ceea ce explică de alfel identitatea numelui său cu al sfîntului loan 
Evanghelistul, care reprezintă aspectul interior al Creştinismului. 

1 Găsim la sfântul Pavel acest pasaj: „Căci tăierea împrejur foloseşte, dacă 
păzeşti legea; dacă însă eşti călcător de lege, tăierea împrejur s-a făcut 
netăiere împrejur. / Dacă cel netăiat împrejur păzeşte hotărârile legii, ne- 
tăierea lui împrejur nu va fi, oare, socotită ca tăiere împrejur? / lar el — din 
fire netăiat împrejur, dar împlinitor al legii — nu te va judeca, oare, pe tine, 
care, prin litera legii şi prin tăierea împrejur, eşti călcător de lege? / Pentru 
că nu cel ce se arată pe din afară e iudeu, nici cea arătată pe dinafară, în trup, 
este tăiere împrejur; / ci este iudeu cel întru ascuns, iar tăierea împrejur este 
aceea a inimii, în duh, nu în literă; a cărui laudă nu vine de la oameni, ci de 
la Dumnezeu.“ (Rom, 2, 25-29). 

Regăsim aceeaşi idee, sub o formă mai concisă, în următorul pasaj din 
Coran: „lar ei spun: faceţi-vă iudei sau nazarineni pentru ca să fiţi călăuziţi; 
răspunde: Nu, (noi urmăm) calea lui Avraam care era pur (sau „primordial“, 
hanif ) şi care nu era din cei ce asociază (creaturi lui Al/ab, sau efecte Cauzei, 
sau manifestări Principiului). — (Primişi) botezul lui A//zb (iar nu pe cel al 
oamenilor); cine botează mai bine decît A//ab? Pe El îl adorăm“ (Coran, 
sărat el-bagarab, 135 şi 138). „Botezul“ invocat aici ţine, din punctul de 
vedere al ideii fundamentale, locul a ceea ce sfîntul Pavel exprimă prin 
„tăiere împrejur“. 

2 Dovadă că îndemnul acesta nu poate fi pus în practica socială stă şi 
faptul că nici creştinii înşişi nu au erijat porunca lui Cristos în obligaţie prin 
lege, ceea ce arată încă o dată că ea nu se situează pe acelaşi teren cu Legea 
iudaică, pe care nu voia, nici nu putea să o înlocuiască. 

Există un badith care arată compatibilitatea dintre punctul de vedere 
spiritual afirmat de Cristos şi punctul de vedere social al Legii mozaice: a 
fost adus în faţa Profetului primul hoţ din comunitatea musulmană pentru 

atitudinea nu are sens decît la nivel spiritual; numai spiri- 
tualul se plasează cu hotărîre dincolo de înlănţuirea logică 
a reacţiilor individuale căci pentru el participarea la curentul 
acestor reacţii echivalează cu o cădere, cel puţin atunci 
cînd ea angajează partea centrală a individului, sufletul 
lui, iar nu şi atunci cînd rămîne actul exterior şi imperso- 
nal de ; justiţie pe care Legea mozaică îl avea în vedere; dar 
tocmai pentru că acest caracter impersonal al legii talionu- 
lui nu mai era înţeles, fiind înlocuit de impulsuri pasion- 
ale, Cristos avea să exprime un adevăr spiritual care, deşi 
condamna doar pretenţia, părea să condamne Legea însăşi. 
Cele spuse apar foarte vizibil în răspunsul dat de Cristos 
celor ce voiau s-o omoare cu pietre pe femeia adulteră, 
celor care, în loc să acţioneze impersonal î în numele Legii, 
voiau să acţioneze personal în numele propriei lor 
ipocrizii; Cristos nu se plasa deci în punctul de vedere al 
Legii, ci al realităţilor interioare, supra-sociale, spirituale; 
acelaşi i-a fost punctul de vede în cazul divorţului. Dar 
ceea ce pune probabil cel mai limpede în evidenţă carac- 
terul pur spiritual, deci supra-social şi extra-moral, al 
doctrinei cristice este cuvîntul: „Dacă vine cineva la Mine 
şi nu urăşte pe tatăl său şi pe mamă şi pe femeie şi pe copii 
şi pe fraţi şi pe surori, chiar şi sufletul său însuşi, nu poate 
să fie ucenicul Meu“ (Luc. 14, 26); este, evident, cu ne- 
putinţă ca o asemenea învăţătură să fie opusă Legii mozaice. 

Creştinismul nu are deloc caracterele normale ale unui 
exoterism instituit ca atare, ci se prezintă mai degrabă ca un 
soi de exoterism de fapt, nu de principiu; chiar fără a ne 
referi la anumite pasaje din Scripturi, caracterul esenţial- 
mente inițiatic al Creştinismului e uşor de recunoscut după 
anumite indicii de primă importanţă, cum ar fi doctrina 


ai se tăia mâna după Legea coranică; însă Profetul a pălit. Întrebat fiind: „Ai 
ceva împotrivă?“, el a răspuns: „Cum aş putea să nu mă împotrivesc. Pot fi 
eu oare ajutorul lui Satan întru vrăjmăşia contra fraţilor mei? Dacă vreţi ca 
Dumnezeu să vă ierte păcatul şi să vi-l acopere, voi înşivă trebuie să 
acoperiţi păcatele oamenilor. Pentru că o dată ce păcătosul a fost adus în 
faţa monarhului, pedeapsa trebuie împlinită.“ 

Treimii, taina euharistică şi mai ales utilizarea vinului în 
acest rit, iar apoi după expresii pur ezoterice ca acelea de 
„Fiu al lui Dumnezeu“ şi mai ales „Maică a lui Dumnezeu“. 
Dacă exoterismul poate fi definit ca „ceea ce e simultan 
indispensabil şi accesibil tuturor oamenilor fără deose- 
bire“!, Creştinismul nu asumă condiţia unui exoterism în 
sensul obişnuit al termenului, pentru că nu e accesibil 
deloc tuturor în realitate, cu toate că în fapt, adică în vir- 
tutea aplicării sale religioase, se impune întregii comuni- 
tăţi. Calificarea lor drept „taine“ exprimă în fond această 
inaccesibilitate exoterică a dogmelor creştine; termenul 
„taină“ sau „mister“ nu are sens pozitiv decât în ordinea 
iniţiatică, căreia îi şi aparţine de altfel; aplicat în mod reli- 
gios însă, el pare că vrea să justifice ori să voaleze lipsa de 
evidenţă intelectuală directă a acestor dogme, dacă expri- 
marea ne e permisă; Unitatea divină e, de pildă, o evidenţă 
imediată şi susceptibilă, ca atare, de formulare exoterică şi 
dogmatică — o asemenea evidenţă fiind accesibilă, în 
expresia ei cea mai simplă, oricărui om cu mintea sănă- 
toasă; Treimea, dimpotrivă, corespunde unui punct de 
vedere mai diferențiat, reprezentînd într-un fel dezvol- 
tarea particulară — printre altele deopotrivă posibile — a 
doctrinei Unităţii; deci, ea nu e deloc susceptibilă de for- 
mulare exoterică, în sensul riguros al termenului, pentru 
simplul motiv că o concepţie metafizică diferențiată sau 
derivată nu este accesibilă tuturor; prin forţa lucrurilor, 
Treimea corespunde de altfel unui punct de vedere mai 
relativ decît Unitatea, aşa cum „Mîntuirea“ reprezintă o 
realitate mai relativă decît „Creaţia“. Orice om normal 
poate concepe, la un grad oarecare, Unitatea divină pentru 
Că ea constituie aspectul cel mai universal şi, în consecinţă, 
aspectul cel mai simplu, într-un anume sens, al Divinităţii; 


! Definiţia îi aparţine lu: Ren€ Guenon, conform articolului „Creaţie şi 
Manifestare“ (Etudes traditionnelles, oct. 1937). 

Treimea, dimpotrivă, nu poate fi înţeleasă decît de cel ce 
înţelege simultan Divinitatea şi sub alte aspecte, mai mult 
ori mai puţin relative, adică de cel ce poate, prin partici- 
pare spirituală la Intelectul divin, să se mişte cumva în 
dimensiunea metafizică — posibilitate care este însă 
foarte departe de a fi accesibilă tuturor oamenilor, măcar în 
starea actuală a umanităţii terestre. Cînd sfîntul Augustin 
spune că Treimea e cu neputinţă de înţeles, el se plasează 
cu necesitate — fără îndoială din cauza obiceiurilor lumii 
romane — pe punctul de vedere raţional, specific indivi- 
dului, punct de vedere care, aplicat adevărurilor transcen- 
dente, nu produce decît ignoranță; în lumina intelectuali- 
tăţii pure, e incomprehensibil doar ceea ce nu are nici un fel 
de realitate, adică neantul identificat cu imposibilul; nefiind 
nimic, el nu poate deveni obiectul nici unei înţelegeri. 
Vom mai adăuga următoarele: caracterul ezoteric al 
dogmelor şi al tainelor creştine constituie cauza profundă 
a reacției islamice împotriva Creştinismului; din punct de 
vedere islamic, Creştinismul a amestecat Adevărul ezoteric 
(Paqiqab) şi Legea exoterică (sharz'ab), ceea ce comporta 
anumite pericole de dezechilibru, manifestate de altfel de-a 
lungul secolelor; ele au contribuit indirect la teribila sub- 
versiune reprezentată de lumea modernă, după cuvîntul lui 
Cristos: „Nu daţi cele sfinte câinilor, nici nu aruncaţi măr- 
găritarele voastre înaintea porcilor, ca nu cumva să le calce 
în picioare şi, întorcîndu-se, să vă sfîrşie pe voi“ (Mat. 7, 6). 


Creştinismul pare deci să confunde două domenii care 
trebuie să rămînă în mod normal separate, aşa cum ames- 
tecă şi cele două Specii euharistice, figurînd domeniile 
respective; înseamnă oare că ar fi putut fi altfel, că această 
confuzie e doar rezultatul unor erori individuale? Evident, 
nu: trebuie spus că adevărul „interior“ sau ezoteric trebuie 
să se manifeste cîteodată la lumina zilei, în virtutea unei 
posibilităţi determinate de manifestare spirituală şi fără a 
lua în seamă deficienţele unui anume mediu uman; altfel 

spus, această „confuzie“! e consecinţa negativă a ceva po- 
zitiv în sine, şi anume manifestarea cristică însăşi. La această 
manifestare, şi la orice altă manifestare analoagă a Logo- 
sului — oricare ar fi gradul ei de universalitate —, se referă 
cuvîntul inspirat: „Şi Lumina luminează în întuneric şi 
întunericul nu a cuprins-o (nu a înţeles-o).“ Cristos trebuia, 
prin definiţie metafizică sau cosmologică, am putea spune, 
să spargă coaja constituită de Legea mozaică, fără a o nega 
totuşi; fiind EI însuşi sîmburele viu din această coajă, avea 
asupra ei toate drepturile; era „mai adevărat“ decît ea, 
ceea ce dă unul din sensurile cuvîntului Lui „Eu sînt mai 
înainte de a se fi născut Avraam“. Am mai putea spune că 
ezoterismul nu priveşte pe toată lumea, aşa cum, în mod 
analog, lumina pătrunde unele materii, dar nu şi pe altele; 
însă el trebuie să se manifeste cîteodată la vedere, cum a 
fost cazul lui Cristos — şi, la un grad de universalitate 
mai scăzut, cel al lui El-Hallăj — pentru că, tot prin ana- 
logie, soarele luminează totul, fără deosebire; dacă „lumina 
luminează în întuneric“, în sensul principial sau universal 
despre care e vorba aici, ea o face pentru că îşi manifestă 
una din posibilităţi; iar o posibilitate e prin definiţie ceva 
ce nu poate să nu fie — ca aspect al absolutei necesităţi, 
proprii Principiului divin. 

Aceste consideraţii nu trebuie să ne facă să uităm un 
aspect complementar al problemei, mai contingent totuşi 
decît primul: e necesar ca şi de partea umană, adică în 
mediul unde se produce atare manifestare divină, să existe 


1 Expresia cea mai generală a „confuziei“ de care vorbim — am mai 
putea-o numi „şovăire“ — este amestecul, în Scripturile Noului Testament, 
între două grade diferite de inspiraţie, desemnate de hinduşi prin termenii 
de Sbruti şi Smriti; musulmanii le indică prin nafatb Er-Rab şi ilqz Er- 
Rabhmaniyab: acest ultim termen, ca şi cel de Smriti, desemnează inspiraţia 
derivată şi secundară, în vreme ce primul, ca şi cel de Sbruti, se referă la 
revelaţia propriu-zisă, adică la Cuvîntul divin în sens direct. În Epistole, 
amestecul apare chiar explicit în mai multe rînduri; capitolul al VII-lea din 
Epistola întîia către Corinteni a Sfîntului Apostol Pavel e în mod special 
instructiv în această privinţă. 

O rațiune suficientă pentru apariţia ei; manifestarea nevoa- 
lată a unor adevăruri ce trebuie să rămînă de obicei aco- 
perite — în anumite condiţii de timp şi de loc, cel puţin — 
era singurul mijloc de a se opera, pentru lumea căreia s-a 
adresat misiunea lui Cristos, redresarea de care ea avea 
nevoie; motivul e suficient ca să justifice ceea ce, în stră- 
lucirea cristică — aşa cum am prezentat-o aici — ar fi, în 
împrejurări obişnuite, anormal şi nelegitim. O asemenea 
dezgolire a „duhului“ ascuns în „literă“ nu poate totuşi des- 
fiinţa complet anumite legi, inerente oricărui ezoterism, fără 
a-l priva pe acesta de natura lui proprie; de aceea, „toate 
acestea le-a vorbit Isus mulțimilor în pilde, şi fără pildă nu 
le grăia nimic, / ca să se împlinească ce s-a spus prin proo- 
rocul, care zice: «Deschide-voi în pilde gura Mea, spune-voi 
cele ascunse de la întemeierea lumii»“. (Mat. 13, 34-35); în 
ciuda precauţiei, un atare mod de radiaţie — inevitabil 
pentru cazul particular pe care îl Viza — constituie nu mai 
puţin o „sabie cu două tăişuri“, dacă expresia ne e în- 
găduită. Mai e însă ceva: calea cristică, analoagă în această 
privinţă căilor „bhaktice“ ale Indiei sau anumitor căi din 
Budism, e esențialmente o „cale a Harului“; or, prin natura 
lor specifică, metodele invocate duc la atenuarea distinc- 
ţiei dintre aspectul exterior şi cel interior, care ajunge 
chiar să fie i ignorată în anumite cazuri: „Harul“, fiind de 
ordin inițiatic în esenţă, în nucleul său, are tendinţa de a 
se dărui în cea mai vastă masură cu putinţă şi este în stare 
să o facă în virtutea simplităţii şi a universalităţii simbolis- 
mului său, precum şi a mijloacelor sale. Am putea spune 
iarăşi că, dacă separarea dintre „calea meritului“ şi „calea 
Cunoaşterii“ e prin forţa lucrurilor profundă, dat fiind că 
una se referă la acţiunea meritorie, iar cealaltă la contem- 
plaţia intelectuală, „calea Harului“ va ocupa, într-un 
anume sens, o poziţie intermediară; aplicaţiile — cea inte- 
rioară şi cea exterioară — vor fi alăturate într-o unică 
radiaţie a Milei; în domeniul realizării spirituale vor exista 
mai degrabă diferenţe de grad, decît diferenţe de principiu; 
orice inteligenţă, ca şi orice voinţă poate participa, în 

măsura posibilităţilor sale, la unul şi acelaşi Har, ceea ce 
ne face să reamintim imaginea soarelui luminînd fără deo- 
sebire totul, dar acţionînd diferit asupra unor materii diferite. 

Lăsînd la o parte faptul că un asemenea mod sintetic 
de radiaţie — implicînd dezvăluirea a tot ceea ce un 
exoterism normal trebuie să păstreze ascuns — era unicul 
mijloc posibil de a opera redresarea spirituală, necesară 
lumii occidentale, trebuie să mai spunem că acest mod 
posedă un caracter provindenţial în raport cu evoluţia 
ciclică, fiind cuprins în Planul divin referitor la desfăşu- 
rarea finală a actualului ciclu al umanităţii; în disproporţia 
dintre calitatea pur spirituală a Darului cristic şi mediul său 
de recepţie mult prea heterogen s-ar putea recunoaşte, din 
alt punct de vedere, indiciul unui mod excepţional al Milei 
divine, Milă reînnoită constant faţă de creatură: pentru a 
salva una din părţile „bolnave“ ale omenirii — „o omenire“, 
să spunem — Dumnezeu consimte să fie profanat; pe de 
altă parte însă — şi aici se manifestă Impersonalitatea Sa, 
scăpînd prin definiţie perspectivei religioase —, EI utuli- 
zează această profanare, căci „sminteală trebuie să fie“, 
pentru a opera decadenţa finală a ciclului, necesară epui- 
zării tuturor posibilităţilor incluse în ciclu, decadenţă in- 
dispensabilă deci atît echilibrului, cât şi împlinirii univer- 
salei şi plinei de mărire străluciri a lui Dumnezeu. 

Pentru a nu fi obligat să recunoască în actele Dumne- 
zeului personal, singurul pe care îl ia în consideraţie, anu- 
mite contradicții, punctul de vedere dogmatic trebuie să 
califice actele aparent contradictorii ale Divinităţii imper- 
sonale — acolo unde nu poate să le nege pur şi simplu, 
cum o face în cazul diversităţii formelor religioase — 
drept „taine de nepătruns“, atribuind evident aceste „taine“ 
tot Voii Dumnezeului personal. 


Existenţa unui ezoterism creştin, ori mai degrabă ca- 
racterul eminamente ezoteric al Creştinismului primar, 
nu reiese doar din textele Noului Testament, unde anumite 
cuvinte ale lui Cristos nu au nici un fel de sens exoteric, 

sau din natura riturilor — pentru a vorbi numai de ceea ce, 
în Biserica latină, e accesibil cumva din afară; el reiese şi 
din mărturia explicită a unor autori ai primelor veacuri; 
astfel, sfîntul Vasile, în Tratatul despre Sfîntul Dub, vor- 
beşte de o „tradiţie tacită şi mistică, păstrată pînă în zilele 
noastre, şi despre o învăţătură tainică pe care părinţii au 
urmat-o fără vorbe, pe care noi înşine o urmăm rămînînd 
în simplitatea tăcerii lor. Fiindcă ei învăţaseră cât de trebuin- 
cioasă e tăcerea pentru păstrarea cinstei şi veneraţiei, da- 
torate sfintelor noastre taine. Nu se cuvenea, într-adevăr, să 
destăinui în scris o doctrină cuprinzînd lucruri pe care 
catehumenii sînt opriţi să le contemple“. 

„Mîntuirea nu e cu putinţă — spune sfîntul Dionisie 
Areopagitul — decît pentru duhurile îndumnezeite, iar 
îndumnezeirea nu e altceva decît unirea şi asemănarea cu 
Dumnezeu, pe care ne străduim să le dobîndim... Ceea ce 
e împărţit în mod uniform şi în masă, ca să spunem aşa, 
prefericitelor Esenţe avîndu-şi locul în Ceruri ne e trans- 
mis şi nouă, ca în frînturi şi sub o mulţime de simboluri 
felurite, în dumnezeieştile dezvăluiri. Pe aceste dumne- 
zeieşti dezvăluiri se întemeiază ierarhia noastră. Prin ele 
se înţelege nu numai ceea ce Părinţii noştri insuflaţi de 
Dumnezeu ne-au lăsat în Sfintele Scrisori şi în scrierile lor 
teologice, ci şi ceea ce au transmis ucenicilor lor printr-un 
soi de învăţătură spirituală şi aproape cerească, iniţiindu-i 
de la duh la duh, în chip trupesc fără îndoială — pentru 
că vorbeau — dar, îndrăznesc să spun, şi imaterial, pentru 
că nu scriau. Adevărurile care trebuiau să prindă chip în 
rînduiala Bisericii au fost arătate însă de Apostoli sub 
vălul simbolurilor, iar nu în sublima lor dezvăluire fiindcă 
nu toţi sînt sfinţi şi fiindcă, aşa cum spune Scriptura, Ştiinţa 
nu este pentru toată lumea.“! 


1 Să ni se îngăduie să cităm în plus un autor catolic contemporan, Paul 
Vulliaud: „Am avansat ideea că procedeul enunţării dogmatice a fost, în 
primele secole, cel al Iniţierii succesive; într-un cuvînt, existau în religia 
creştină un exoterism şi un ezoterism. Chiar dacă nu e pe placul istoricilor, 
vestigiul «legii arcanului» se găseşte incontestabil la originea religiei noastre... 

Creştinismul reprezintă, am spus-o mai înainte, „0 


cale a Harului“ sau a „Iubirii“ (echivalentă cu hindusul 
bhakti-marga); e o definiţie necesitînd cîteva precizări de 
ordin general pe care le vom formula astfel: distincţia cea 


Pentru a înţelege limpede î învăţătura doctrinară a Revelaţiei creştine trebuie 
să admitem, aşa cum insistam mai sus, dublul grad al propovăduirii evan- 
ghelice. Legea care poruncea ca dogmele să nu fie revelate decît iniţiaţilor 
s-a perpetuat destul timp ca cei mai orbi şi mai refractari să îi poată zări 
urmele de netăgăduit. Istoricul Sozomen a scris cu privire la Sinodul de la 
Niceea că voia să relateze în primul rând detaliile acestuia «pentru a lăsa 
posterităţii un monument public al adevărului». A fost sfătuit să treacă sub 
tăcere «ceea ce nu trebuie cunoscut decît de preoţi şi credincioşi». «Legea 
tainei» s-a perpetuat deci în anumite locuri, după dezvăluirea conciliară 
universală a Dogmei... Sfîntul Vasile, în lucrarea Despre adevărata şi plina 
de evlavie credinţă, povesteşte că se abţinea să folosească termenii de Treime, 
de consubstanţialitate, ei negăsindu-se în Scriptură, cu toate că lucrurile pe 
care le semnifică, spunea el, se află în ea... Tertulian, în Contra Praxeas, 
spune că nu trebuie vorbit în cuvinte limpezi despre Dumnezeirea lui Isus 
Cristos, că Tatăl trebuie numit Dumnezeu, iar Fiul Domn... Astfel de 
locuţiuni, obişnuite, nu par a fi oare indiciile unei convenţii avînd în vedere 
că formula limbajului reticent se găseşte la toţi autorii primelor veacuri şi că 
avea o aplicaţie canonică?... Disciplina primară a Creştinismului comporta o 
şedinţă de examinare în care competenţii (cei ce cereau să fie botezați) erau 
admişi pentru alegere. Fa se numea scrutin. Asupra urechilor catehumenilor 
era trasat semnul crucii şi se rostea: Ephpbeta, ceea ce făcea ca ceremonia 
să se numească «scrutinul deschiderii urechilor». Urechile erau deschise 
primirii (cabalab), tradiţiei adevărurilor divine... Problema sinoptico- 
ioanică... nu poate fi rezolvară decît dacă ne reamintim de existenţa dublei 
învățături, exoterică şi acromatică, istorică şi teologico-mistică... Există o 
teologie în parabole. Ea făcea parte din acel patrimoniu pe care Teodoret, 
în Prefaţa lucrării sale Comentariu la Cîntarea Cîntărilor, îl numeşte «moş- 
tenirea părintească», semnificînd transmiterea sensului aplicat la inter- 
pretarea Scripturilor. Partea divină a dogmei constituia revelaţia rezervată 
Inişiaţilor sub numele de «disciplina arcanului». Tentzelius pretindea că 
originea acestei «legi a tainei» e situată la sfîrşitul secolului al II-lea.. 

Emmanuel Schelstratos, bibliotecar al Vaticanului, o constata pe bună drep- 
tate în veacurile apostolice. În realitate, modul ezoteric de transmitere a 
adevărurilor divine şi de interpretare a textelor exista la evrei ca şi la păgâni, 
precum a existat apoi şi la creştini... Încăpăţînarea de a nu studia procedeele 
iniţiatice ale Revelaţiei împiedică o inteligentă asimilare subiectivă a 
Dogmei. Nu se recurge destul la livurghiile vechi, iar erudiţia ebraică e total 
neglijată... Apostolii şi Parinţii au păstrat în secret şi tăcere «Mărirea 
Tainelor»; sfîntul Dionisie Areopagitul a căutat cu dinadinsul utilizarea 
unor cuvinte obscure; cum Cristos îşi spunea «Fiu al lui Dumnezeu», Dioni- 
sie numeşte botezul: Iniţierea în Teogeneză... Disciplina arcanului a fost 
foarte legitimă. Proorocii şi Cristos însuşi nu au dezvăluit divinele arcane 

mai profundă între Noul şi Vechiul Legămînt constă în 
predominanţa Aspectului divin de Rigoare în cazul celui 
din urmă, faţă de întîietatea acordată Aspectului de Milă 
în cazul primului; or, calea Milei e, într-un anume sens, 
mai uşoară decît calea Rigorii pentru că, fiind totodată de 


cu limpezimea care să le facă pe înţelesul tuturor“ (Paul Vulliaud, Ezudes 
d'Esoterisme catbolique). În sfîrşit, fie-ne îngăduit să cităm, cu titlu docu- 
mentar şi în ciuda lungimii textului, un autor de la începutul secolului al 
XIX-lea: „La origine, Creştinismul a fost o iniţiere sira lasă celor păgâne. 
Vorbind despre această religie, Clement Alexandrinul exclamă: «O, mistere 
cu adevărat sacre! O, lumină curată! La lumina făcliilor, vălul ce acoperă pe 
Dumnezeu şi cerul cade. Devin sfînt îndată ce sînt iniţiat. Domnul însuşi e 
hierofantul; îşi întipăreşte pecetea asupra adeptului pe care îl luminează; 
pentru a-i răsplăti credinţa, îl încredinţează veşnic Tatălui Său. lată prăz- 
nuirile iei. pă mele. Veniţi ca să fiţi primiţi înlăuntrul lor.» Am putea lua 
aceste cuvinte drept o simplă metaforă; însă faptele dovedesc că ele trebuie 
luate în sens propriu. Evangheliile sînt pline de reticenţe calculate, de aluzii 
la iniţierea creştină. Putem citi: «Cine poate înţelege, să înţeleagă; cine are 
urechi de auzit, să audă...» Isus, adresîndu-se mulţimii, se foloseşte întot- 
deauna de parabole: «Căutaţi, spune el, şi veţi afla; bateţi, şi vi se va 
deschide...» Adunările erau secrete. Admiterea se făcea doar în condiţii 
determinate. Accesul la cunoaşterea completă a doctrinei presupunea par- 
curgerea a trei trepte de instruire. Drept urmare, iniţiaţi erau împărţiţi în 
trei clase. Prima era cea a auditorilor, cea de a doua a catebhumenilor sau a 
competenţilor, ultima, a credincioşilor. Auditorii erau un soi de novici, pre- 
gătiţi cu ajutorul unor practici şi învățături, pentru a primi comunicarea 
dogmelor creştine. O parte a dogmelor era dezvăluită catehumenilor, care, 
după purificările isndeite. primeau botezul sau inițierea în teogeneză 
(naşterea divină), cum o numeşte sfîntul Dionisie în a sa /erarbie biseri- 
cească; ei deveneau, din acea clipă, slugi ale credinţei şi aveau acces în biserici. 
Pentru credincioşi, nimic nu era secret sau ascuns în misterele creştine; totul 
se făcea în prezenţa lor; ei puteau să vadă şi să audă totul; aveau dreptul să 
asiste la întreaga liturghie; e era dată în seamă examinarea atentă a celor din 
jur, pentru ca să nu se strecoare printre ei profani sau iniţiaţi de un grad 
inferior; semnul crucii le servea drept semn de recunoaştere reciprocă. 
Misterele erau împărţite în două etape: prima se numea liturghia catebu- 
menilor, pentru că membrii acestui grup puteau asista la ea, şi conţinea 
păreteai| Suie divine de la început şi pînă la rostirea simbolului cre- 
dinţei. A doua era numită liturghia credincioşilor. Ea consta în pregătirea 
jertfei, în jertfa însăşi şi în ieri mulţumirii, urmînd jertfei. Cînd începea 
această a doua slujbă, unul din diaconi spunea cu voce tare: sancta sanc- 
tis; foris canes!, «Sfintele sfinţilor, cîinii să plece». Catehumenii erau 
izgoniți, ca şi penitenţii — credincioşii care, avînd a se învinui de o 
greşeală gravă fear supuşi ispăşirilor poruncite de Biserică şi nu pu- 
teau să asiste la celebrarea înfricoşătoarelor taine, cum le numeşte sfîntul 
loan Hrisostom. Rămaşi singuri, credincioşii rosteau simbolul credinţei, 
fiind asigurată astfel condiţia ca toţi cei de faţă să fi primit iniţierea şi, ca 
atare, să se poată vorbi lor pe faţă, iar nu în ghicitură des pre marile taine 

un ordin mai profund, are avantajul unui Har special, 
scce 


anume „îndreptarea prin Credinţă“*, care are „jugul blind 
şi sarcina uşoară“, ceea ce face inutil „jugul Cerului“ din 
Legea mozaică. „Îndreptarea prin Credinţă“ este în fond 
analoagă — întreaga sa semnificaţie ezoterică fiindu-i confe- 
rită de această analogie — cu „eliberarea prin Cunoaştere“, 
ambele mai mult ori mai puţin independente de „Lege“, 
adică de fapre.! „Credinţa“ nu e altceva, într-adevăr, decât 


ale religiei şi mai ales despre Euharistie. Doctrina şi celebrarea sacra- 
mentelor erau ţinute într-un inviolabil secret; cînd doctorii Bisericii vor- 
beau despre ele în predicile sau cărţile lor, o făceau întotdeauna cu mare re- 
zervă, cu jumătăţi de cuvînt şi enigme. Atunci cînd Dioclețian a poruncit 
creştinilor să predea magistraţilor cărţile sacre, cei care, de frica morţii, s-au 
supus edictului icnoeiaal du fost izgoniți din adunarea credincioşilor, fiind 
socotiți trădători şi apostaţi. Ne putem da seama din mărturia sfîntului 
Augustin ce durere a simţit atunci Biserica, văzîndu-şi Cărţile Sfinte pradă 
milinilor necredincioşilor; pentru Biserică, intrarea în templu a unu: neiniţiat 
şi faptul că asista la spectacolul misterelor sacre constituia o oribilă pro- 
fanare. Sfîntul Ioan Hrisostom semnalează un asemenea caz papei Inocen- 
ţiu I. Soldaţi barbari intraseră în biserica din Constantinopol în ajunul Paştilor. 
«Femeile catehumene, ce se dezbrăcaseră pentru a primi botezul, au fost si- 
lite de spaimă să fugă complet goale; aceşti barbari nu le-au dat timp să se 
acopere. Au intrat în locul unde cu adîncă cinste se păstrează lucrurile sfinte 
şi unii dintre ei, încă neiniţiaţi în tainele noastre, au văzut tot ceea ce era mai 
sacru.» Cum numărul credincioşilor creştea zi de zi, Biserica a fost determi- 
nată să instituie, în secolul al VII-lea, ordinele minore, printre care cel al pă- 
zitorilor uşilor, urmînd diaconilor şi sub-diaconilor în funcţia de suprave- 
ghere a uşilor bisericilor. Către anul 700, le-a fost îngăduit tuturor să vadă 
desfăşurarea liturghiei; din tot misterul ce înconjura, în primele veacuri, cere- 
monialul sacru, nu s-a mai păstrat de atunci înainte decît obiceiul rostirii în 
taină a canonului liturgic. În ritul grec totuşi, oficiantul slujeşte şi azi 
liturghia în spatele unei perdele, trasă doar în momentul înălţării, clipă în 
care credincioşii sînt însă prosternaţi sau îngenunchiaţi astfel că nu pot zări 
Sfintele Taine.“ (F.-T.-B. Clavel, Histoire pittoresque de la Fanc-Magonnerie 
et des Soaetes secretes anciennes et modemes.) 

” E în fond vorba de o „rectificare“ a fiinţei, care nu operează la nivel 
moral, ci la nivelul disponibilităţii de a comunica realmente şi direct cu 
Dumnezeu: „Şi a crezut Avraam pe Domnul şi i s-a socotit aceasta ca drep- 
tate“ (Fac. 15, 6); pasajul e invocat de sfîntul apostol Iacov: „Şi s-a împlinit 
Scriptura care zice: «Şi a crezut Avraam lui Dumnezeu şi i s-a socotit lui ca 
îndreptare» şi «a fost numit prieten al lui Dumnezeu»“ (lac. 2, 23) (n. t). 

! Şi veţi cunoaşte adevărul, iar adevărul vă va face liberi“ spune Cristos 
(loan 8, 32) (n. 2). 

O diferenţă analoagă celei ce opune „Credinţa“ „Legii“ e de găsit chiar în 
interiorul domeniului inițiatic: „Credinței“ îi corespund în acest caz diferitele 
mişcări spirituale bazate pe invocarea Numelui divin (hindusul japa, buddha- 
nusmriti, nien-fo sau iat aparţinînd Budismului, dhiker-ul musulman); 

modul „bhaktic“ al Cunoaşterii şi al certitudinii intelec- 
tuale, adică un act pasiv al inteligenţei, avînd drept obiect 
nu adevărul ca atare, în mod nemijlocit, ci un simbol al 
adevărului, simbol ce îşi va dezvălui secretele în măsura în 
care Credinţa va fi mare, manifestîndu-se printr-o atitudine 
de încredere, sau de certitudine emoţională, deci printr-un 
element bhaktic, de iubire. Ca atitudine contemplativă, 


un exemplu extrem de tipic îl constituie gestul lui Shri Baitanya, aruncîndu-şi 
cărţile pentru a se consacra exclusiv invocaţiei „bhaktice“ a lui Kysna, ati- 
tudine similară cu atitudinea creştinilor, respingînd „Legea“ şi „faptele“ în 
numele „Credinței“ şi al „lubirii“. Un alt caz îl constituie şcolile Budismului 
japonez — Jâdo şi JOdo-Shinshu — cu o doctrină bazată pe corpul de siztre ale 
le Amitabha, analoagă unora din doctrinele Budismului chinez; toate decurg 
din „legămîntul originar al lui Amida“ şi resping atît meditaţia, cât şi aus- 
cerităţile specifice celorlalte şcoli budiste, practicînd numai invocaţia 
Numelui sacru, Amida: efortul ascetic e înlocuit prin încrederea în Harul 
lui Buddha-Amida, Har pe care îl acordă din Compasiune celor ce Îl 
invocă, fără nici un fel de „merit“ din partea acestora. „Invocarea Numelui 
sacru trebuie să fie însoţită de o desăvîrşită sinceritate a inimii şi de credinţa 
totală în bunătatea lui Amida, care a voit ca toate creaturile să fie salvate. 
Milostivindu-se de oamenii «Timpului din Urmă», Amida a îngăduit, 
pentru a-i elibera de suferinţele lumii, ca virtuţilor şi ştiinţei să le ia locul 
credinţa în valoarea mîntuitoare a Harului Său.“ „Toţi sîntem egali prin 
credinţa noastră comună, prin încrederea noastră în Harul lui Amida- 
Buddha.“ „Orice creatură, cât de păcătoasă ar fi, e sigură ca va fi salvată şi 
cuprinsă în lumina lui Amida, că va obţine un loc în veşnicul şi nepieritorul 
Pămînt al Fericirii, dacă va crede în Numele lui Amida-Buddha şi dacă, 
părăsind grijile prezente ori viitoare ale acestei lumi, se va adăposti în 
Mîinile ehberatoare, atît de milostiv întinse spre toate creaturile, şi va recita 
Numele Lui cu o desăvîrşită sinceritate a inimii.“ „Cunoaştem Numele lui 
Amida prin predicile lui Shzkya-Muni şi ştim că în acest Nume se află 
puterea dorinţei lui Amida de a salva toate creaturile. A auzi acest Nume 
înseamnă să auzi vocea mîntuirii, spunînd: Aveţi încredere în Mine şi Eu 
neîndoios vă voi salva, cuvinte pe care Amida ni le adresează nemijlocit. 
Acesta e înţelesul cuprins în Numele lui Amida. În vreme ce toate e elelalse 
acţiuni ale noastre sînt mai mult sau mai puţin atinse de impuritate, a repeta 
Namu- Amida-Bu e un act ferit de orice impuritate, pentru că nu noi îl 
rostim, ci Amida Însuşi e Cel care, dîndu-ne propriul Său Nume, ne face să 
| repetăm.“ „De îndată ce s-a trezit şi s-a întărit credinţa în mîntuirea 
noastră prin Amida, destinul ne e statornicit: vom renaşte în Ţara Pură şi 
vom atinge starea de Buddha. Atunci, se spune că vom fi cu totul cuprinşi 
de Lumina lui Amida şi că, trăind sub conducerea Lui plină de iubire, viaţa 
ne va fi plină de o bucurie de nedescris, dar al lui Buddha“ (a se vedea Les 
Sectes bouddbhiques japonaises, de E. Stein ber-Oberlin şi Kuni Matsuo). 
„Legămîntul originar al lui Amida e acela de a primi în al Său Pămînt al 
fericirii pe oricine îi va pronunţa Numele cu o desăvîrşită încredere: fericiţi, 
deci, cei care rostesc Numele Său! Un om poate avea credinţă, dar dacă nu 

Credinţa are drept subiect inteligenţa; am putea spune 
deci că e Cunoaştere virtuală; cum modul ei e însă pasiv, 
trebuie să compenseze această pasivitate printr-o atitudi- 
ne activă complementară, adică printr-o atitudine volun- 
tară — substanţa ei fiind constituită tocmai de încredere 
sau de fervoare, cu ajutorul cărora inteligenţa îşi va primi 
certitudinile spirituale. A priori, Credinţa înseamnă o dis- 
poziţie naturală a sufletului de a admite „supranaturalul“; 
va fi deci esențialmente intuiţie a supranaturalului, in- 
tuiţie provocată de Harul actualizat, la rîndul lui, prin ati- 
tudinea de încredere ferventă.! Cînd Credinţa îşi va atinge 
prin Har plinătatea, ea se va dizolva în Iubire — care e 


rosteşte Numele, credinţa nu-i va folosi la nimic. Un altul poate rosti Numele 
negîndindu-se la altceva, dar dacă credinţa nu-i este destul de adîncă, nu se 
a Lucina de renaştere. Însă cel ce crede cu tărie în renaştere ca încununare 
pentru nembutsu (invocaţie) şi rosteşte Numele, acela nu rămîne îndoială că 
va renaşte în Pămîntul răsplăţii“ (a se vedea Essais sur le Bouddhisme Zen, 
vol. III, de Daisetz Teitaro Suzuki). Credem că analogiile asupra cărora 
voiam să atragem atenţia sînt uşor de recunoscut: Amida nu este altul decît 
Logosul divin. Amida-Buddha poate fi deci transcris, în termeni creştini, prin 
„Cristos, Fiul lui Dumnezeu“, Numele lu: „Isus Cristos“ fiind echivalent cu 
Numele lui Buddha Shakya-Muni; Numele mîntuitor al lui Amida cores- 
punde foarte precis Euharistiei şi invocarea acestui Nume, împărtăşaniei; în 
sfârşit, distincţia între jiriki (puterea individuală, adică efortul în vederea 
meritului) şi zariki („puterea celuilalt“, adică harul fără merit) — acesta din 
urmă constituind tocmai calea /âdo-Shinshu — e analoagă distincţiei pauline 
între „Lege“ şi „Credinţă“. Creştinismul modern suferă de o anumită regre- 
siune a elementului intelectual tocmai pentru că spiritualitatea sa originară 
era „bhaktică“, iar exteriorizarea acestei bhakti duce inevitabil la un regres al 
inrelectualităţii spre profitul sentimentalităţii. 

1 Viaţa marelui bhakta Sri Râmâkţşna oferă un exemplu extrem de 
instructiv în ce priveşte modul „bhaktic“ de Cunoaştere: în loc să plece de 
la un element metafizic care i-ar fi permis să întrezărească inconsistenţa 
bogățiilor — aşa cum ar fi făcut-o un jnanin —, Râmâkrşna o ruga pe Kali 
să-l facă să înţeleagă, prin revelaţie, identitatea dintre aur şi lut: „...În fiece 
dimineaţă, luni în şir, am ţinut în palmă o monedă şi o bucată de lut şi am 
repetat: Aurul e lut şi lutul e aur. Însă gîndul acesta nu opera înlăuntrul 
meu nici un fel de lucrare spirituală; nimic nu venea să-mi dovedească 
adevărul unei atare aserţiuni. Nu-mi mai pot aduce aminte la capătul cîtor 
luni de meditaţie, şedeam într-o dimineaţă, în zori, la marginea rîului, 
rugînd pe Maica noastră să facă lumină înlăuntrul meu. Şi deodată univer- 
sul întreg mi-a apărut înveşmîntat într-o strălucitoare mantie de aur... 
Apoi peisajul a căpătat o lucire întunecată, de culoarea lutului brun, şi 
mai frumoasă decît aurul. Şi, în timp ce viziunea se întipărea adînc în 

Dumnezeu; de aceea, Preafericiţii din cer nu mai au, din 
punct de vedere teologic, Credinţă: ei văd direct obiectul 
Credinței, pe Dumnezeu — lubire şi Beatitudine; din 
punct de vedere inițiatic, această viziune poate, şi trebuie 
chiar, obţinută încă din viaţă, aşa cum învaţă de altfel şi 
tradiţia isihastă. Se cuvine să mai amintim aici un alt 
aspect al Credinței; ne referim la legătura dintre Credinţă 
şi miracol, ceea ce explică importanţa capitală acordată 
miracolului nu numai în cazul lui Cristos, ci chiar şi în 
Creştinism ca atare; contrar poziţiei pe care o asumă în 
Islam, miracolul joacă în Creştinism un rol central şi 
cvasiorganic, nu fără legătură cu caracterul bhakti, pro- 
priu căii creştine. Miracolul ar fi, într-adevăr, inexplicabil 
dacă nu ar avea un rol în credinţă; lipsit în sine de va- 
loarea persuasivă, căci altfel miracolele satanice ar consti- 
tui criterii de adevăr, el prezintă în schimb legături extrem 
de puternice cu toţi ceilalţi factori intervenind în Revelația 
cristică; altfel spus: miracolele lui Cristos, miracolele 
apostolilor şi sfinţilor sînt preţioase şi vrednice de cinste 
numai şi numai fiindcă se adaugă altor criterii, ce permit 
să li se atribuie a priori caracterul de „semne“ divine. 
Funcţia primordială şi esenţială a miracolului este să de- 
clanşeze fie harul Credinței — presupunînd, la omul atins 
de acest har, o dispoziţie naturală, conştientă sau nu, 
pentru admiterea supranaturalului —, fie desăvârşirea 
unei Credinţe deja dobîndite. Pentru a preciza mai bine 
rolul miracolului, nu numai în Creştinism, dar şi în cele- 
lalte forme religioase — căci nici una nu ignoră faptele 
miraculoase — vom spune că, în afară de calitatea sa 


sufletul meu, am auzit ca un muget a mai mult de zece mii de elefanţi care scan- 
dau urechii mele: Lutul şi aurul sînt una pentru tine. Rugăciunile îmi fuseseră 
împlinite; am aruncat departe, în Gange, moneda de aur şi bucata de lut.“ 

Să cităm, în aceeaşi ordine de idei, reflecţiile unui teolog ortodox: „Dogma 
exprimând un adevăr revelat ne apare ca mister insondabil; trebuie să o trăim 
printr-un proces de-a lungul căruia, în loc să asimilăm misterul modului nostru 
de înţelegere, vom fi dimpotrivă atenţi la o schimbare profundă, la o transfor- 
mare interioară a spiritului, care să ne facă apți pentru experienţa mistică“ 
(Vladimir Lossky, Essai sur la tbeologie mystique de P'Eglise d'Orient). 

simbolică, ce îl face similar cu obiectul însuşi al Credinței, 
miracolul poate suscita o intuiţie care va fi, în sufletul cre- 
dinciosului, element de certitudine. În sfârşit, dacă mira- 
colul declanşează Credinţa, aceasta poate la rîndul ei să 
declanşeze miracolul, ca o confirmare a acelei „Credinţe 
care mută munţii din loc“; raportul reciproc dintre Cre- 
dinţă şi miracol arată că ele sînt elemente legate cosmo- 
logic şi că această conexiune nu are nimic arbitrar: mira- 
colul stabileşte contactul imediat dintre Atotputerea 
divină şi lume; Credinţa, la rîndul ei, reface contactul 
analog, dar pasiv, între microcosmos şi Dumnezeu; 
simpla judecată logică, operaţia discursivă a mentalului e 
tot atît de îndepărtată de Credinţă, pe cît sînt legile natu- 
rale de miracol; cunoaşterea intelectuală va vedea în 
schimb miraculosul din cele naturale şi naturalul din cele 
miraculoase. 

Cît despre Iubire — prima dintre cele trei virtuţi teo- 
logale — ea comportă două aspecte complementare, unul 
pasiv, celălalt activ: lubirea spirituală înseamnă panici- 
pare pasivă la Dumnezeu, care e lubire infinită; cînd e 
îndreptată spre creatură, iubirea va fi în schimb activă. 

Iubirea de aproapele, ca expresie necesară a Iubirii de 
Dumnezeu, e un complement indispensabil al Credinței; 
cele două moduri ale Iubirii — de Dumnezeu şi pentru 
aproapele — sînt afirmate în învăţătura Evangheliei asupra 
Legii supreme, primul implicînd conştiinţa faptului că 
Dumnezeu Singur e Beatitudine şi Realitate, al doilea, 
conştiinţa că ego-ul este iluzoriu, „eu-l“ celuilalt id orili: 
ficîndu-se cu propriul „eu“!; şi dacă trebuie să îl iubesc pe 
„aproapele“ meu pentru că e identic cu „mine“, înseamnă 
că trebuie să mă iubesc a priori pe mine, ca nefiind diferit 
de „aproapele“ meu; dacă trebuie să mă iubesc, în „mine 


1 Realizarea acestui „non-eu“ explică rolul important pe care îl joacă în 
spiritualitatea creştină smerenia, căreia îi corespunde, în spiritualitatea 
islamică, „sărăcia“ (faqr), iar în cea hindusă „copilăria“ (balya); ne vom 
reaminti aici de simbolismul copilăriei din învăţătura cristică. 

însumi“ sau în „aproapele“ meu, e pentru că Dumnezeu 
mă iubeşte, şi eu trebuie să iubesc ceea ce iubeşte E]; iar El 
mă iubeşte pentru că îşi iubeşte Creaţia sau, altfel spus, 
pentru că Existenţa însăşi e Iubire, fiind ca o mireasmă a 
Creatorului, inerentă oricărei făpturi. Iubirea lui Dumnezeu, 
adică Mila Sa are ca obiect Perfecţiunile divine, nu bună- 
starea noastră; ea oferă Cunoaşterea unicei Realităţi divine 
în Care se dizolvă aparenta realitate a creatului, iar această 
cunoaştere implică identificarea sufletului cu Esenţa sa 
increată!, adică un alt aspect al simbolismului Iubirii; simi- 
lar, iubirea pentru aproapele nu e în fond altceva decât cu- 
noaştere a nediferenţierii creatului în ochii lui Dumnezeu; 
înainte de a realiza trecerea de la creat la Creator, de la 
manifest la Principiu, trebuie să fi realizat nediferenţierea 
sau „neantul“, să spunem, al acestui manifestat; într-acolo 
ţinteşte morala lui Cristos, nu numai prin indistincţia 
stabilită între „eu“ şi „non-eu“, ci şi — secundar — prin 
indiferența ei faţă de justificarea individuală ori echilibrul 
social; Creştinismul se situează deci în afara „acţiunilor şi 
reacţiunilor“ nivelului uman: prin însăşi definiţia sa primă, 
el nu e exoteric. Milostenia, iubirea creştină nu se intere- 
sează şi nu se poate interesa de „bunăstare“ în sine; ade- 
văratul Creştinism, ca şi orice altă tradiţie ortodoxă, con- 
sideră că unica fericire reală de care se poate bucura 
societatea umană e bunăstarea spirituală, floarea acestei 
bunăstări fiind prezenţa sfîntului, ţintă a oricărei civili- 
zaţii normale; căci „mulţimea înţelepţilor este mântuirea 
lumii“ (Înel. 6, 24). Atunci cînd actul milosteniei e făcut 
din iubirea pentru Dumnezeu, ori în virtutea cunoaşterii 
faptului că „eu“ sînt „aproapele“ şi „aproapele“ e „eu 
însumi“ — atitudine implicînd iubirea de Dumnezeu —, 
atunci actul acesta nu va avea pentru aproapele doar valoarea 


1 „Sîntem transformați integral în Dumnezeu — spune Meister Eckhart 
— şi preschimbaţi în EI; la fel cum, în sacramente, pîinea e preschimbată în 
trupul lui Cristos, tot aşa sînt şi eu preschimbat în El; nu mă face doar 
asemenea Lui, ci mă face chiar Fiinţa Sa; prin Dumnezeul cel Viu, cu 
adevărat nici o distincţie nu mai persistă aici.“ 

unei binefaceri exterioare, ci şi valoarea unei binecuvîntări; 
cînd, dimpotrivă, milostenia nu va fi practicată nici din 
iubire de Dumnezeu, nici în virtutea amintitei cunoaşteri, 
ci doar în vederea unei simple „bunăstări“ umane, luată 
ca scop în sine, atunci binecuvîntarea, inerentă adevăratei 
milostenii, nu mai însoţeşte binefacerea exterioară, nici 
pentru cel ce o oferă, nici pentru cel ce o primeşte. 


Prezenţa ordinelor monastice nu se poate explica altfel 
decît prin existenţa unei tradiţii iniţiatice, în Biserica 
Apusului ca şi în Bisericile Răsăritului, tradiţie ce urcă — 
aşa cum o atestă sfîntul Benedict ca şi isihaştii — pînă la 
Părinţii pustiei, deci pînă la Sfinţii Apostoli şi la Cristos; 
faptul că monahismul Bisericii latine are aceleaşi origini 
cu al Bisericii grece — ultimul formînd o comunitate unică, 
iar nu ordine diferite — arată tocmai esenţa iniţiatică a 
celor două, fără deosebire; la fel, de o parte şi de alta, 
eremitismul e considerat ca o împlinire a desăvârşirii spiri- 
tuale — sfîntul Benedict o spune explicit în Regula sa —, 
ceea ce ne permite să tragem concluzia că dispariţia pust- 
nicilor marchează declinul iniţierii cristice. Viaţa mo- 
nastică, departe de a constitui o cale suficientă sieşi, e de- 
semnată în Regula sfîntului Benedict ca un „început al 
vieţii religioase“; pentru „cel ce grăbeşte pasul spre desă- 
vîrşirea vieţii monahale, există învăţăturile sfinţilor Pă- 
rinţi, a căror respectare conduce omul spre ţinta supremă 
a religiei!“; or, aceste învățături constituie însăşi esenţa 
doctrinară a Isihasmului. 


1 Cităm aici şi continuarea pasajului — e vorba de ultimul capitol al cărţii, 
numit: „Că practicarea dreptăţii nu este cuprinsă toată în această regulă“: 
„Care e oare pagina, care e cuvîntul cu putere divină din Vechiul Testament 
sau Noul Testament care să nu fie o foarte sigură regulă pentru călăuzirea 
omului? Şi iarăşi, care e cartea sfinţilor Părinţi catolici care să nu ne înveţe 
cu înaltă putere calea cea dreaptă pentru a ajunge la Creatorul nostru? Pe 
deasupra, Adunările Părinților, Instituţiile şi Vieţile lor (ale Părinților 
pustiei), ca şi regula părintelui nostru Vasile cel Mare, ce sînt altceva decît 

Organul duhului sau principalul centru al vieţii spiri- 
tuale este inima; şi aici, doctrina isihastă se află într-un 
perfect acord cu doctrina tuturor celorlalte tradiţii iniţiatice. 
Dar ceea ce este de maximă importanţă, în Isihasm, din 
punctul de vedere al realizării spirituale, este învăţătura 
sa referitoare la mijlocul de a desăvîrşi participarea natu- 
rală a microcosmosului uman la Metacosmosul divin, 
prin transmutarea ei în participare supranaturală, iar 
finalmente în unire şi identitate: acest mijloc e „rugăciunea 
interioară“ sau „rugăciunea lui Isus“. Rezervată în mod 
expres unei elite, în principiu, cel puţin — dovadă a carac- 
terului ei extra-religios —, această „rugăciune“ întrece în 
desăvârşire toate celelalte virtuţi, pentru că e un act divin 
operat în noi şi, ca atare, cel mai bun act posibil; numai 
prin mijlocirea ei, creatura se poate uni realmente cu Crea- 
torul său; ţinta rugăciunii acesteia este deci starea spiri- 
tuală supremă, în care omul se detaşează de tot ce aparţine 
creaturii; unindu-se direct cu Divinitatea, el e iluminat de 
Lumina divină; e starea de „sfîntă linişte“, simbolizată de 
altfel prin culoarea neagră a anumitor Fecioare.! 

Celor ce apreciază că „rugăciunea spirituală“ e un lucru 
uşor şi chiar un lucru gratuit, palamismul le răspunde că 
rugăciunea constituie, dimpotrivă, calea cea mai îngustă 
cu putinţă, dar că ea conduce în schimb pe înălțimile de- 


îndreptarul călugărilor care trăiesc şi se supun aşa cum se cuvine şi docu- 
mentele autentice ale virtuţilor? Pentru noi ceilalţi, lipsiţi de tărie, vieţuind 
rău şi plini de negrijă, este acolo prilej de a roşi de ruşine. Oricine ai fi deci 
tu, care îţi grăbeşti pasul către patria cerească, împlineşte mai întîi, cu 
ajutorul lui Cristos, această slabă schiţă de regulă monahală, alcătuită de 
noi; după aceea vei ajunge, sub ocrotirea lui Dumnezeu, la acele înălţimi şi 
mai măreţe ale doctrinei şi ale virtuţilor, de care am amintit aici. 

1 Această „linişte“ e echivalentul exact al „stingerii“ (nirvâna hindusă şi 
budistă, fană în Sufism); la acelaşi simbolism se referă „sărăcia“ (faqr) în care 
se împlineşte „unirea“ (rawbid). Să menţionăm iarăşi, cu privire la această unire 
reală — la această reintegrare a finitului în Infinit — titlul unei cărţi a sfîntului 
Grigorie Palama: „Mărturisirile sfinţilor arătînd că cei ce se împănăşesc de 
Harul dumnezeiesc se fac, după Har, fără origine şi infiniţi.“ Să amintim aici 
adagiul ezoterismului musulman: „Sufi-ul nu e creat.“ 

săvîrşirii, cu condiţia — esenţială şi reducînd la zero platele 
suspiciuni ale moraliştilor — ca lucrarea rugăciunii să fie 
într-un perfect acord cu restul activităţii umane! Altfel 
spus, virtuțile — conformitatea cu Legea divină — consti- 
tuie acea conditio sine qua non în afara căreia rugăciunea 
spirituală nu ar avea nici o eficacitate; ne aflăm deci foarte 
departe de iluzie naivă a celor care îşi imaginează că pot 
atinge Infinitul prin mijlocirea unor simple practici maşi- 
nale, în absenţa oricăror alte angajamente sau obligaţii. 
„Virtutea — învaţă doctrina palamită — ne predispune la 
unirea cu Dumnezeu, însă Harul e cel ce împlineşte această 
negrăită unire.“ Dacă virtuțile joacă acest rol de moduri ale 
cunoaşterii, ele o fac pentru că retrasează, prin analogie, 
„atitudini divine“; nu există într-adevăr virtute care să nu 
derive dintr-un Prototip divin, dependenţă care dă sensul cel 
mai profund al virtuţilor: „a fi“ înseamnă „a cunoaşte“. 
Vom atrage în sfîrşit atenţia asupra importanţei absolut 
fundamentale şi realmente universale a invocării Numelui 
divin: în tradiţia creştină, ca şi în cea budistă ori în anu- 
mite linii iniţiatice hinduse, el e Numele Logosului ma- 
nifestati, aici Numele lui „Isus“ care, ca orice Nume divin 
revelat şi ritual pronunţat, se identifică în mod misterios 
cu Divinitatea; în Numele divin se produce misterioasa 
întâlnire dintre creat şi Increat, dintre contingent şi Absolut, 
dintre finit şi Infinit; Numele divin e astfel o manifestare 
a Principiului suprem sau, pentru a ne exprima mai direct, 
e Principiul suprem ce se manifestă; Numele nu e în pri- 
mul rînd manifestare, ci Principiul însuşi.? „Soarele se va 
întuneca şi luna va fi roşie ca sîngele, înainte de venirea 
zilei celei mari şi înfricoşătoare a Domnului“ spune proo- 
rocul loil — „şi, oricine va chema Numele Domnului se 


1 Ne gândim aici la invocarea lui Amida Buddha şi la formula Om mani 
padme hum, iar în ceea ce priveşte Hinduismul la invocările lui Rama şi 
K7șna. 

2 La fel, din perspectiva creştină, Cristos nu e în primul rînd om, ci 
Dumnezeu. 

va izbăvi“ (oil 3, 4-5)); să amintim iarăşi începutul Epis- 
tolei întîia către Corinteni a Sfîntului Apostol Pavel, adre- 
sată tuturor celor „care cheamă numele Domnului nostru 
lisus Hristos în tot locul“ (1, 2) şi, în Epistola întîia către 
Tesalonicieni a Sfîntului Apostol Pavel, porunca „Rugaţi-vă 
neîncetat“ (5, 17), pe care sfîntul loan Damaschinul o co- 
mentează astfel: „Trebuie să învăţăm să chemăm Numele 
Domnului mai mult decît să respirăm, în orice clipă, în 
orice loc şi în vremea oricărei lucrări. Apostolul spune: 
Rugaţi-vă neîncetat; adică ne învaţă că trebuie să ne 
amintim de Dumnezeu în orice clipă, în orice loc şi în 
vremea oricărei lucrări.“2 Vedem deci că nu fără îndrep- 
tăţire consideră isihaştii chemarea Numelui lui Isus ca 
fiind lăsată Sfinţilor Apostoli de către însuşi Cristos: 
„Astfel — spune Centuria monahilor Calistrat şi Ignatie 
— preamilostivul şi iubitul nostru Domn Isus Cristos, în 
clipa cînd S-a apropiat de Patima Sa de bună voie îndu- 
rată pentru noi, ca şi atunci cînd, după Înviere, S-a arătat 
la chip apostolilor aşa încît să poată fi văzut, şi chiar 
atunci cînd se pregătea să Se înalțe la Tatăl... a lăsat alor 


! Psalmii conţin mai multe referinţe la invocarea Numelui lui Dumne- 
zeu: „Cu glasul meu strigat-am pe Domnul şi m-a auzit din muntele cel 
sfînt al Lui!“ — „Numele Domnului am chemat: Doamne izbăveşte sufle- 
tul meu!“ — „Aproape e Domnul de toţi cei ce îl cheamă...“ — Două pa- 
saje conţin în acelaşi timp o referinţă la modul euharistic: „Deschide gura ra, 
o voi umple pe ea.“ — „Acela care fericeşte gura ta ca să întinereşti precum 
vulturul“ — Şi Isaia: „Nu te teme; căci Eu te-am răscumpărat şi te-am chemat 
pe nume, al Meu eşti“ — „Căutaţi pe Domnul cît Îl puteţi găsi, strigaţi către 
dînsul câ El este aproape de voi.“ Şi Solomon: „am chemat, şi Duhul cu- 
minţeniei (Înţelepciunii) a coborit în mine.“ (Înţel. 7, 7). 

2 În acest comentariu al sfîntului loan Damaschinul, cuvintele „che- 
mare“ şi „amintire“ apar ca descriere sau ilustrare a unei aceleiaşi idei; or, 
se ştie că termenul arab dhikr semnifică „invocaţia“ şi „amintirea“ totodată; 
în Budism, iarăşi, „a gîndi la Buddha“ şi a-L „invoca“ pe Buddha sînt 
desemnate prin acelaşi cuvînt (buddhânusmniti; în chineză nienfo şi în 
japoneză nembutsu). E demn de notar, pe de altă parte, că isihaştii şi dervişii 
indică invocarea prin acelaşi termen: esicaştii numesc „lucrare“ recitarea 
„Tugăciunii lui Isus“, în vreme ce dervişii numesc orice invocare „ocupaţie“ 


sau „treabă“ (shugbl). 

Săi aceste trei lucruri (chemarea Numelui Său, Pacea şi 
Iubirea, corespunzînd Credinței, Speranţei şi Iubirii)... 
Începutul oricărei lucrări a iubirii dumnezeieşti e chemarea 
Numelui izbăvitor al Domnului nostru Isus Cristos, aşa 
cum a spus-o El însuşi (loan 15, 5): «fără Mine nu puteţi 
face nimic»... Prin chemarea plină de încredere a Nume- 
lui Domnului nostru Isus Cristos nădăjduim cu tărie să 
dobîndim Mila Sa şi adevărata Viaţă ascunsă în El. Ea se 
aseamănă cu un alt izvor dumnezeiesc, care nu seacă nici- 
odată, «izvor de apă curgătoare spre viaţă veşnică» (loan 
4, 14) şi face să ţîşnească darurile acestea atunci cînd che- 
măm Numele Domnului nostru Isus Cristos, fără scă- 
dere, în inima noastră.“ Să mai cităm şi acest pasaj din 
Epistola ad monacbos a sfîntului loan Hrisostom: „Am 
auzit Părinţii spunînd: Cine este acest monah care pă- 
răseşte canonul şi îl necinsteşte? Ar trebui, atunci cînd mă- 
nîncă şi doarme, cînd e aşezat ori îi slujeşte pe ceilalţi, sau 
merge, sau face orice alt lucru să zică neîncetat: Doamne 
Isuse Cristoase, Fiu al lui Dumnezeu, miluieşte-mă!... 


1 Această formulă se reduce în mod frecvent, mai ales în cazul spiritua- 
lilor avansați, la simpla rostire a Numelui lui Isus. — „Mijlocul cel mai 
important al vieţii de rugăciune este Numele lui Dumnezeu, invocat în 
rugăciune. Asceţii şi toţi aceia care duc o viaţă de rugăciune, de la anahoreţii 
din deşertul Egiptului şi pînă la isihaştii din Muntele Arhos..., insistă mai 
ales pe importanţa Numelui lui Dumnezeu. În afara slujbelor, există pentru 
fiecare ortodox un canon al rugăciunii, alcătuit din psalmi şi diferite ru- 
găciuni; pentru călugări, canonul e cu mult mai extins. Însă ceea ce e cel mai 
important în rugăciune, inima însăşi a rugăciunii e aşa-numita rugăciune a lui 
Isus: «Doamne Isuse Cristoase, Fiu al lui Dumnezeu, miluieşte-mă pe mine, 
păcătosul!» Această rugăciune, repetată de sute de ori sau chiar fără încetare 
formează elementul esenţial al oricărui canon de rugăciune monastică; la 
nevoie, poate înlocui slujbele şi toate celelalte rugăciuni, valoarea sa fiind 
universală. Puterea ei nu rezidă în conţinut, simplu şi clar (e rugăciunea 
vameşului), ci în preablîndul Nume al lui Isus. Asceţii mărturisesc că acest 
Nume cuprinde purerea prezenţei lui Dumnezeu. Nu numai că Dumnezeu 
e invocat prin acest Nume; El e prezent, chiar, în invocaţie. Acelaşi lucru îl 
putem afirma cu cenitudine despre orice alt Nume al lui Dumnezeu; dar 

Stăruieşte fără încetare în Numele Domnului nostru Isus, 
pentru ca inima ta să bea pe Domnul şi ca Domnul să îi 
bea inima şi astfel cei doi să se facă Unul!“ 


trebuie să o spunem mai cu seamă despre Numele divin şi uman al lui Isus, 
Nume propriu al lui Dumnezeu şi al omului. Pe scurt, Numele lui Isus, 
prezent în inima omului, îi comunică puterea îndumnezeirii, dăruită nouă de 
către Mîntuitorul“ (S. Bulgakov). 

„Numele lui Isus — spune sfîntul Bernard — nu este numai lumină; este 
şi hrană. Orice aliment este prea uscat pentru a fi asimilat de suflet dacă nu 
este dres cu această mirodenie; este prea lipsit de gust, dacă nu i se adaugă 
această savoare. Lucrările tale nu au nici un gust pentru mine dacă nu găsesc 
în ele acest Nume; vorbirea Ta nu are nici un gust dacă nu aud în ea rezo- 
nana acestui Nume. Pentru gura mea El este miere, pentru urechea mea, 
cântec, pentru inima mea, bucurie, dar şi tămăduire. Este vreunul dintre voi 
copleşit de tristeţe? Să-l guste pe Isus cu gura şi cu inima şi iată că în lumina 
Numelui Său orice nor se risipeşte şi cerul este iarăşi senin. S-a lăsat vreunul 
din voi atras în greşeală, este oare pradă disperării? Să invoce Numele Viegi, 
şi Viaţa îl va însufleţi.“ (Predica a 15-a despre „Cîntarea Cîntărilor“). 


IX 
A FI OM ÎNSEAMNĂ A CUNOAŞTE 


Evidenţa unităţii transcendente a religiilor reiese nu 
numai din unitatea Adevărului, ci şi din unitatea neamu- 
lui omenesc. Rațiunea suficientă a creaturii umane e ştiinţa 
ei de a gîndi: nu orice, indiferent de însemnătate, ci ceea 
ce are însemnătate şi, pînă la urmă, ceea ce în mod unic 
are însemnătate. Omul este singura fiinţă pe pămînt capa- 
bilă să prevadă moartea şi singura ce poate dori să supra- 
vieţuiască; singura care doreşte — şi poate — să ştie „de 
ce“-ul lumii, al sufletului, al existenţei. Nimeni nu poate 
nega că stă în natura funciară a omului ca el să-şi pună 
asemenea probleme şi să aibă, în consecinţă, dreptul la 
răspunsuri; şi să aibă acces la ele, în virtutea însăşi a acestui 
drept, fie prin Revelaţie sau prin Intelecţie, fiecare din 
aceste surse acţionînd conform legilor sale proprii şi în 
cadrul condiţiilor corespunzătoare. 

Am dori să ne cerem cîteodată iertare pentru că părem 
să „forţăm uşi deschise“ dacă nu am trăi într-o lume unde 
porţile de obicei deschise sînt în mod savant încuiate; şi 
aceasta din ce în ce mai mult, prin grija unui relativism 
psihologist şi subiectivist, dacă nu chiar biologist, care în- 
drăzneşte pe deasupra să se intituleze „filozofie“. Trăim 
într-adevăr într-o epocă în care inteligenţa e, în mod 
metodic, ruinată în înseşi fundamentele ei şi în care de- 
vine cu atît mai oportun să se vorbească despre natura 
spiritului; fie şi măcar cu titlu de „consolare“ sau pentru 
a furniza cîteva argumente, „utile în orice împrejurare“. 

Spunînd acestea, ne amintim de un pasaj din Coran: 
Abraham îi cere lui Dumnezeu să-i arate cum învie morţii; 

Dumnezeu îi răspunde cu întrebarea: „Nu crezi încă?“ 
Abraham răspunde: „Ba da, dar o cer pentru ca inima 
mea să fie împăcată.“ În sensul acesta ni se pare că e 
mereu util să reamintim adevăruri evidente în sine, cunos- 
cute eventual de către toată lumea, cu atît mai mult cu cât 
adevărurile cele mai cunoscute sînt adeseori şi cele mai 
prost cunoscute. 

Semnul distinctiv al omului este inteligenţa totală, deci 
obiectivă şi capabilă să conceapă absolutul; a spune că ea 
posedă această capacitate revine exact la a spune că e 
obiectivă şi totală. Obiectivitatea, prin care inteligenţa 
umană se distinge de inteligenţa animală, ar fi lipsită de 
rațiune suficientă fără capacitatea de a concepe absolutul 
sau infinitul, ori fără sensul perfecțiunii. 

S-a spus că omul este un animal raţional, ceea ce e just 
în sensul că raţiunea e semnul distinctiv al omului; însă 
raţiunea nu ar putea exista fără acea inteligenţă supra- 
raţională care e Intelectul, pe care îl prelungeşte către 
lumea fenomenelor senzoriale. La fel, limbajul e semnul 
distinctiv al omului în sensul că el dovedeşte prezenţa 
raţiunii şi a fortiori pe cea a Intelectului; limbajul, ca şi 
raţiunea, e o dovadă a Intelectului, cele două avîndu-şi 
motivaţia profundă în cunoaşterea realităţilor transcen- 
dente şi a scopurilor noastre ultime. 

Inteligența ca atare se prelungeşte în voinţă şi senti- 
ment: dacă inteligenţa e obiectivă, voinţa şi sentimentul 
vor fi asemenea ei. Omul se deosebeşte de animal printr-o 
voinţă liberă şi un sentiment generos fiindcă se deosebeşte 
printr-o inteligenţă totală; totalitatea inteligenţei face, în 
prelungire, loc libertăţii voinţei şi generozităţii sentimen- 
tului sau caracterului. Pentru că numai omul poate voi ceea 
ce este contrar instinctelor sau intereselor sale imediate; 
numai el se poate pune în locul celorlalţi şi poate simţi cu 
ei şi în ei; numai el e capabil de sacrificiu şi de milă. 

Voința e prezentă pentru a realiza, însă realizarea e 
determinată de inteligenţă; sentimentul — în natura sa 
intrinsecă şi pozitivă — e prezent pentru a iubi, dar 

iubirea sa e, şi ea, determinată de inteligenţă, fie raţională, 
fie intelectuală, inteligenţă fără de care sentimentul ar fi 
orb. Omul este inteligenţă, deci obiectivitate, iar această 
inteligenţă obiectivă determină tot ceea ce el este şi face. 


E logic ca cei ce se reclamă exclusiv de la Revelaţie, şi 
nu de la Intelecţie, să aibă tendinţa de a discredita 
inteligenţa, de unde noţiunea de „orgoliu intelectual“; şi 
au dreptate cînd este vorba de inteligenţa „noastră“, „ea 
singură“, dar nu mai au dreptate cînd e vorba despre 
inteligenţa în sine, cea inspirată de Intelectul, în fond, 
divin. Pentru că păcatul filozofilor e nu de a se încrede în 
inteligenţa ca atare, ci de a se încrede în propria lor 
inteligenţă; de a se încrede doar în inteligenţa izolată de 
rădăcinile ei supranaturale. 

Trebuie să înţelegem două lucruri: întîi, că inteligenţa 
nu ne aparţine şi că cea care ne aparţine nu este toată 
inteligenţa; apoi, că inteligenţa — cea care ne aparţine —, 
nu îşi este sieşi suficientă, că ea are nevoie de noblețea 
sufletului, de milă şi de virtute pentru a-şi putea depăşi 
particularitatea umană şi pentru a se uni cu inteligenţa î în 
sine. Inteligența neînsoţită de virtute e lipsită în fond de 
sinceritate, iar lipsa de sinceritate îi limitează obligatoriu 
orizontul; trebuie să fim ceea ce vrem să devenim, ori, 
altminteri spus, trebuie să anticipăm moralmente — am 
spune chiar „estetic“ — ordinea transcendentă pe care 
voim să o cunoaştem, căci Dumnezeu e desăvârşit sub 
toate raporturile. Integritatea morală — şi e vorba aici 
despre morala intrinsecă — nu este, cu siguranţă, O ga- 
ranţie pentru cunoaşterea metafizică, însă e o condiţie 
pentru funcţionarea integrală a inteligenţei pe baza da- 
telor doctrinare suficiente. 

Vrem să spunem că orgoliul intelectual — sau mai 
exact intelectualist — este exclus, în primul rînd de către 
inteligenţa în sine şi apoi de către inteligenţa însoţită de 
voinţă; cea din urmă presupune conştiinţa micimii noastre şi 
în aceeaşi măsură conştiinţa sacrului. Ar trebui de asemenea 

spus că, dacă există o inteligenţă conceptuală sau doctrinară, 
există şi o alta — existenţială sau morală: trebuie să fim 
inteligenţi nu exclusiv prin gândire, ci prin fiinţa noastră, 
care, şi ea, e fundamental o adecvare la Realul divin. 

Inteligența e fie individuală, fie universală; e rațiune 
sau Intelect; ca individuală, trebuie să se inspire din ră- 
dăcina sa universală, în măsura în care înţelege să de- 
păşească ordinul evidenţelor materiale. Pe de altă parte, 
ea este, am spus-o, fie conceptuală, fie existenţială; şi aici, 
inteligenţa trebuie prelungită: trebuie să se combine cu 
complementul său moral pentru a fi pe deplin conformă 
cu ceea ce înţelege să perceapă. Voința Binelui şi iubirea 
Frumosului sînt concomitenţele necesare, cu incalculabile 
repercusiuni, ale cunoaşterii Adevărului. 

Inteligența este, în principiu, infailibilă; însă e infaili- 
bilă prin Dumnezeu, nu prin noi. Prin Dumnezeu: prin 
rădăcina sa transcendentă, fără de care e fragmentară; şi 
prin modalităţile sale volitive şi afective, fără de care ea se 
condamnă pînă la urmă la a nu fi decît un joc al spiritu- 
lui. Învers şi a fortsori, nici voinţa, nici sentimentul nu pot 
fi disociate de inteligenţă, care le luminează şi le deter- 
mină aplicaţiile şi operaţiile. 


S-a spus că raţiunea e o infirmitate, ceea ce e just dacă 
o comparăm cu acea viziune directă care e Intelecţia. 
Rațiunea e o infirmitate dacă socotim contingenţa drept o 
infirmitate, însă ea nu mai e aşa în aspectul său pozitiv de 
adecvare; această adecvare discursivă e necesară omului de 
vreme ce el se află situat între exterior şi interior, între 
contingent şi absolut. Întreaga discuţie asupra capacităţii 
ori incapacității spiritului uman de a cunoaşte pe Dumne- 
zeu se rezolvă în aceasta: inteligenţa noastră nu îl poate 
cunoaşte pe Dumnezeu decît „prin Dumnezeu“, deci 
Dumnezeu e cel ce se cunoaşte în noi; raţiunea poate 
participa, instrumental şi provizoriu, la această cunoaştere 
în măsura în care rămîne unită cu Dumnezeu: ea poate 
participa la Revelaţie, pe de o parte, şi la Intelecţie, pe de 

altă parte, prima ţinînd de Dumnezeu „deasupra noastră“, 
iar a doua, de Dumnezeu „în noi“. Dacă prin „spirit uman“ 
înţelegem raţiunea izolată de Intelecţie sau de Revelaţie — 
aceasta fiind principiul necesar pentru actualizarea ra- 
ţiunii —, se înţelege de la sine că spiritul acesta nu e capa- 
bil nici să ne ilumineze, nici, a fortiori, să ne salveze. 
Pentru fideist numai Revelația e „supranaturală“; In- 
telecţia, a cărei natură o ignoră şi pe care o reduce la 
logică, este, pentru el, „naturală“. Pentru gnostic, dim- 
potrivă, şi Revelația şi Intelecţia sînt supranaturale, dat 
fiind că Dumnezeu — sau Duhul Sfînt — operează în 
una, ca şi în cealaltă; fideistul are tot interesul să creadă că 
toate convingerile gnosticului rezultă din silogisme, şi o 
crede cu atît mai de bună voie cu cît o operaţie logică, ca 
şi un simbolism oarecare, poate provoca scînteia Înte- 
lecţiei şi poate ridica un anume văl de pe spirit. Pînă la 
urmă, fideistul nu poate nega integral fenomenul intuiţiei 
intelectuale, însă el se va feri cu grijă să o lege de acea 
Revelaţie “itaară] supranaturală“ şi imanentă care e In- 
telectul; va atribui intuiţia intelectuală „inspiraţiei“ şi 
Duhului Sfînt, ceea ce în fond e acelaşi lucru, însă păs- 
trează axioma de incapacitate a „spiritului uman“. 
Tomismul distinge cunoaşterea „obţinută prin raţiunea 
naturală“ de cea „obţinută prin har“, ceea ce sugerează că 
certitudinile metafizice ar fi daruri acordate incidentali, 
pe cînd în om există şi ceea ce am numi un „har în mod 
natural supranatural“, anume Intelectul. Pentru că una 
este o lumină ce ne vine prin inspiraţie subită, şi altceva 
este o lumină la care avem acces prin „natura noastră 
supranaturală“; am putea numi, totuşi, această natură o 
„imanenţă divină“, disociind-o astfel de uman, aşa cum o 
şi facem cînd afirmăm că Dumnezeu singur îl poate cu- 


! În ce priveşte teoria cunoaşterii, sfîntul Toma d'Aquino este senzua- 
list, deci oarecum raţionalist şi empirist; cu toate acestea, după el, principi- 
ile logicii se situează în Dumnezeu, astfel încît o contradicţie între 
cunoaşterea noastră şi Adevărul divin e imposibilă; ceea ce constituie una 
din axiomele oricărei metafizici şi epistemologii. 

noaşte pe Dumnezeu, fie în noi, fie în afara noastră. 
Oricum ar fi, receptaculul în mod „natural“ proporţionat 
„supranaturalului“ are deja ceva supranatural sau divin.! 


Esenţa epistemologiei e ceea ce constituie raţiunea de 
a fi şi posibilitatea însăşi a inteligenţei, anume adecvarea, 
adică tocmai „cunoaşterea“, să nu le fie cu supărare 
agnosticilor,; iar cine spune adecvare, spune prefigurare şi 
chiar imanenţă a cognoscibilului în subiectul cunoscător 
ori chemat la cunoaştere. 

Rădăcina polarizării realului în subiect şi obiect se află 
în Fiinţă; nu în Absolutul pur, în Supra-Fiinţă, ci în prima 
sa autodeterminare. Mzyz divină e „confruntarea“, am 
putea spune, dintre Dumnezeu, ca Subiect sau Conştiinţă, 
şi Dumnezeu, ca Obiect sau Fiinţă; e cunoaşterea pe care 
Dumnezeu o are despre sine, despre perfecţiunile şi posi- 
bilităile sale. 

Această polarizare principială se refractă nenumărat în 
univers, dar o face de manieră inegală — în conformitate 
cu exigenţele Posibilităţii manifestante — şi, de aceea, 
subiectivităţile nu sînt epistemologic echivalente. Însă a 
spune că omul e „făcut după chipul lui Dumnezeu“ în- 
seamnă tocmai că el reprezintă o subiectivitate centrală, 
nu periferică, şi prin urmare un subiect care, emanînd di- 
rect din Intelectul divin, participă în principiu la puterea 
acestuia; omul poate cunoaşte tot ceea ce este real, deci 
cognoscibil, pentru că altfel nu ar fi această divinitate 
terestră care e, în fapt, omul. 


1 Am putea spune, prin analogie, că Maria e „divină“ nu numai prin 
Isus, ci încă, şi a priori, prin receptivitatea sa proporţionată cu Întruparea, 
, , P P P P 
de unde „Imaculara Concepţie“, calitate intrinsecă a Fecioarei. Aşa fiind 

plie ; , 
Logosul se „întrupa“ în ea dinaintea naşterii lui Cristos; e ceea ce indică 
termenii gratia plena şi Dominum tecum şi ceea ce explică faptul că ea a 
putut fi înfăţişată — de unii musulmani, ca şi de unii creştini — drept 
„Maica tuturor proorocilor“. Lotusul (Padma) nu ar putea purta Giuvaerul 
(Mani) dacă nu ar fi el însuşi o teofanie. 

Cunoaşterea relativă e limitată în mod subiectiv de 
către un punct de vedere, iar în mod obiectiv de către un 
aspect; omul fiind relativ, cunoaşterea sa e relativă în mă- 
sura în care e umană, şi ea e aşa în rațiune, dar nu prin In- 
telectul intrinsec; e selativă prin „creier“, nu prin „inima“ 
unită cu Absolutul. În acest sens, după un baditb, „cerul 
şi pămîntul nu Mă pot conţine (pe Dumnezeu), dar inima 
credinciosului Mă conţine“ — această inimă care se des- 
chide, graţie miracolului Imanenţei, asupra „Sine-lui“ 
divin şi asupra infinitudinii în acelaşi timp extinctive şi 
unitive a cognoscibilului, deci a Realului. 

Pentru ce — ne-am putea întreba — acest ocol prin 
inteligenţa umană? Pentru ce Dumnezeu, care se cunoaşte 
în Sine însuşi, vrea să se cunoască pe Sine şi în om? 
Pentru că, ne învaţă un baditb, „eram o comoară ascunsă 
şi am voit să fiu cunoscut; astfel, am creat lumea.“ Ceea 
ce înseamnă că Absolutul vrea să fie cunoscut pornind de 
la relativ; pentru ce? Pentru că aceasta e o posibilitate 
ţinînd, ca atare, de ilimitarea Posibilului divin; o posibi- 
litate, deci ceva ce nu poate să nu fie, ceva al cărui „de ce“ 
rezidă în Infinit. 

